
ĮŽANGA 


Prekybą narkotikais reguliuojantys griežti įstatymai mums 
tokie savaime suprantami, kad nustembame sužinoję, jog 
opijaus, iš kurio gaminamas heroinas ir morfijus, buvo galima 
legaliai įsigyti Britų imperijoje ir Jungtinėse Amerikos 
Valstijose beveik visą XIX amžių. Opijumi prekiavo vaistininkai, 
mėsininkai, bakalėjininkai ir net laikraščius išnešiojantys 
berniukai. Populiari buvo ir opijaus tinktūra - opijaus milteliai, 
ištirpdyti alkoholyje, paprastai brendyje. Beveik kiekviena 
šeima turėjo buteliuką tinktūros, kaip šiais laikais vaistinėlėse 
įprasta matyti aspiriną. Opijus, vienintelė skausmą malšinanti 
priemonė (neskaitant alkoholio), buvo duodamas nuo galvos, 
ausų ir menstruacinių skausmų, sutrikusio virškinimo, vėžio, 
šienligės, nugaros spazmų, kūdikiams nuo dieglių, - bemaž 
nuo visų negalavimų. 

Tomas de Kvinsis, vienas talentingiausių, bet liūdnai 
pagarsėjusių XIX amžiaus rašytojų, pirmą kartą paragavo 
opijaus tinktūros jaunystėje, kai jį kamavo dantų skausmas. 
Patirtą euforiją jis apibūdino kaip „begalinę dievišką palaimą 
<...> panacėją nuo visų žmonių vargų <...> laimės šaltinį“. 
Aštuonerius metus jis gėrė tinktūrą retkarčiais, bet sulaukęs 
dvidešimt aštuonerių tapo nuo jos priklausomas iki pat 
gyvenimo galo. Devyniolikto amžiaus žmonės nežinojo fizinės 
ir psichinės priklausomybės sąvokos. Piktnaudžiavimas 
opijumi buvo laikomas tiesiog įpročiu, kurio gali atsikratyti 


kiekvienas drausmingas, tvirtos valios individas. De Kvinsis 
neįstengė mesti gėręs tinktūros, todėl buvo smerkiamas už 
nesivaldymą, nors bandydamas nutraukti jos vartojimą 
tapdavo „dirglus, raitydavosi iš skausmo; jam pradėdavo 
stipriau ir tankiau plakti širdis, jis pasijusdavo išsekęs“. 

1821-aisiais, būdamas trisdešimt šešerių, de Kvinsis išleido 
„Anglo opiomano išpažintį“ ir šokiravo visą Angliją. Pirma 
knyga apie priklausomybę nuo narkotikų užtraukė jam nešlovę 
už atvirumą, nes daug žmonių vargo dėl šios silpnybės ir 
nenorėjo to pripažinti, baimindamiesi gėdos, kad plačioji 
visuomenė sužinos apie jų asmeninį gyvenimą. Iki to laiko 
tinktūros kaip panacėjos poveikis sumenko, ir de Kvinsiui 
reikėjo ją gerti dideliais kiekiais vien tam, kad galėtų stumti 
dienas. Neįpratusiam vartoti opijaus tinktūros valgomasis 
šaukštas gali būti mirtina dozė, bet maksimaliai padidėjus 
narkotiko poreikiui de Kvinsis prarydavo šešiolika uncijų per 
dieną, o „opijaus tabletes iš uostomojo tabako dėželės 
žiaumodavo kaip kitas lazdyno riešutus“, pasakojo vienas 
rašytojo draugas. 

Nuo narkotiko de Kvinsį kamavo košmarai, kurie kasnakt, 
rodės, trukdavo šimtą metų. Jį lankė artimųjų vėlės. Visos 
gyvenime patirtos nuoskaudos ir netektys iškilo į paviršių ir jį 
persekiojo; dėl tų košmarų de Kvinsis atrado bedugnį vidinį 
pasaulį, „tarpeklius ir Saulės nepasiekiamas pragarmes, 
vienas gelmes, o po jomis dar kitas“. Septyniasdešimt metų 
anksčiau už Froidą jis išplėtojo teorijas apie pasąmonę, 
panašias į būsimo didžiojo psichoanalitiko „Sapnų aiškinimą“. 
De Kvinsis net sukūrė terminą „pasąmonė“ ir aprašė 
paslaptingas proto kertes, kuriose gali slėptis „šiurpi svetima 
prigimtis“, nežinoma aplinkiniams ir net pačiam individui. 


De Kvinsis rodė dar vieną stebėtiną gebėjimą. Jis buvo 
žmogžudysčių ekspertas. 


Žudikui, vertam menininko pavadinimo, siaučia 

didžiulė aistros audra: pavydas, ambicijos, noras 

keršyti, neapykanta, todėl ji patiria pragariškas 
kančias. 


Tomas de Kvinsis 
„Apie beldimą į vartus „Makbete“ 

Pavojinga zona 


Londonas, 1855 m. 


Jei neidavo į teatrą ar kokį džentelmenų klubą, dauguma 
garbingų didžiausio pasaulio miesto gyventojų stengdavosi 
grįžti namo saulei visiškai nenusileidus. Šį šaltą šeštadienio, 
vasario trečiosios, vakarą tai nutiko be šešių minučių penkios. 

Lygiai tiek - tiksliai pagal Grinvičo karališkosios 
observatorijos laikrodžio laiką - rodė sidabrinis kišeninis 
laikrodis, į kurį po šnypščiančiu dujiniu žibintu pasižiūrėjo 
prabangiai apsirengęs, akivaizdžiai garbingas ponas. Iš 
karčios patirties jis žinojo, kad viską lemia išorė. Žmogaus 
galvoje gali suktis niekingiausios mintys, bet išoriškai jis 
privalo atrodyti garbus. Per penkiolika pastarųjų metų nebuvo 
dienos, kad jo nebūtų užvaldęs įniršis, bet jis niekada 
neleisdavo niekam to įtarti ir paskui mėgaudavosi nuostaba tų, 
ant kurių išliedavo įtūžį. 

Šįvakar jis stovėjo ir žiūrėjo į niūrias Bakingamo rūmų 
sienas kitoje Konstitucijos kalvos kelio pusėje. Už užuolaidų 
mirgėjo silpnos šviesos. Prieš keturias dienas dėl siaubingai 
netikusio vadovavimo armijai Krymo kare žlugo Didžiosios 
Britanijos vyriausybė, tad karalienė Viktorija neabejotinai 


dalyvauja skubiai sušauktame pasitarime su savo Slaptąja 
taryba. Prieš vieną langą sušmėžavęs šešėlis gal buvo jos ar 
jos vyro princo Alberto. Prašmatniai apsirengęs ponas gerai 
nežinojo, katro iš jų nekenčia labiau. 

Išgirdęs besiartinant žingsnius, ponas atsisuko. Pasirodė 
konsteblis; jo šalmo siluetas buvo gerai matomas rūke. Kai 
patruliuojantis pareigūnas nukreipė savo žibintą į jo 
drabužius, norėdamas įvertinti jų kokybę, ponas nutaisė ramią 
išraišką. Jo cilindras, paltas ir kelnės buvo itin prašmatnūus. 
Netikra jo barzda dar prieš kelerius metus būtų patraukusi 
dėmesį, bet dabar buvo madinga. Net juoda jo lazdelė su 
poliruotu sidabriniu bumbulu buvo naujausios mados. 

- Labas vakaras, pone. Nepykit, bet nepatarčiau čia 
stoviniuoti, - įspėjo konsteblis. - Net šiame rajone vienam 
sutemus geriau nesirodyti. 

- Ačiu, konstebli. Aš pasiskubinsiu. 


Iš savo slėptuvės jaunuolis pagaliau išgirdo auką artinantis. 
Jis jau buvo beprarandąs viltį, žinodamas, kad menka 
tikimybė, jog pasiturintis žmogus išdrįs vienas eiti šia rūke 
skendinčia gatve. Kita vertus, jis žinojo, kad tik rūkas ir saugo 
jį nuo konsteblio, praeinančio pro šalį kas dvidešimt minučių. 

Nusprendęs, kad žingsniai - ne tokie sunkūs ir grėsmingi 
kaip konsteblio, jaunuolis pasiryžo desperatiškiausiam savo 
gyvenimo poelgiui. Jis atlaikė taifūnus ir karštliges per tris 
keliones Ist Indijos bendrovės laivu iš Anglijos į Rytus ir atgal, 
bet tai buvo vieni niekai, palyginti su tuo, kuo jis rizikavo 
dabar: už šį nusikaltimą jam grėsė kartuvės. Girdėdamas 
gurgiantį iš alkio pilvą, jaunuolis meldėsi, kad garsas jo 
neišduotų. 


Žingsniai buvo girdėti arčiau, pasirodė cilindras. Nors ir 
labai nusilpęs, jaunuolis žengtelėjo iš už Žaliojo parko medžio, 
įsikibo į geležinės tvoros virbus, peršoko per ją ir nusileido 
priešais poną - šio tamsi barzda matėsi netoliese degančio 
gatvės žibinto šviesoje. 

Jaunuolis pamojavo vėzdu. 

- Manau, bičiuli, kad daug aiškinti nereikia. Duokš piniginę, 
arba tau blogai baigsis! 

Ponas apžiūrėjo purvinus, suplyšusius jūreiviškus apdarus. 

- Sakiau, duokš piniginę, bičiuli! - įsakė jaunuolis 
klausydamasis, ar neišgirs grįžtančio konsteblio. - Paskubėk! 
Čia paskutinis įspėjimas. 

- Šviesa ne per geriausia, bet mano akis gal matai. Įdėmiai į 
jas pažiūrėk. 

- Jeigu neatiduosi piniginės, aš tau jas užmerksiu. 

- Ar matai jose baimę? 

- Tuoj pamatysiu! - ir užsimojęs vėzdu šoko į priekį. 

Stulbinamai greitai ponas pasisuko šonu, tvojo lazdele 
jaunuoliui per riešą ir išmušė iš rankos vėzdą. Antru smūgiu 
jis vožė jaunuoliui į galvos šoną ir partrenkė jį ant žemės. 

- Nesikelk, jei nenori gauti dar sykį! - patarė ponas. 

Gniauždamas dejonę jaunuolis susiėmė už plyštančios iš 
skausmo galvos. 

- Prieš puldamas žmogų, visada pažiūrėk jam į akis - 
nuspręsk, ar jis nėra ryžtingesnis už tave. Malonėk pasakyti, 
kiek tau metų. 

Mandagus tonas taip nustebino užpuoliką, kad jis nė pats 
nepajuto, kaip atsakė: 

- Aštuoniolika. 

— Kuo tu vardu? 


Iš šalčio drebantis vaikinas dvejojo. 

- Sakyk! Užteks vien vardo - niekas iš jo tavo tapatybės 
nenustatys. 

- Ronis. 

- Norėjai pasakyti, Ronaldas. Jeigu gyvenime nori ko nors 
pasiekti, visados sakyk tikrąjį savo vardą. Ištark jį! 

- Ronaldas. 

- Nors mano smūgiai buvo skausmingi, esi tvirto būdo, nes 
nesušukai ir nepatraukei konsteblio dėmesio. Tvirtas būdas 
nusipelno atlygio. Kiek dienų nevalgei, Ronaldai? 

- Dvi. 

- Tavo pasninkas baigėsi. 

Ponas numetė ant tako penkias monetas. Netoliese stovintis 
gatvės žibintas švietė taip blausiai, kad Ronaldas ne iš karto 
jas pažino, todėl apstulbo pamatęs ne pensus ir net ne 
šilingus, o auksinius soverenus. Jis žiūrėjo į juos negalėdamas 
atitokti. Dauguma žmonių už savaitę sunkaus triūso 
neuždirbdavo nė sovereno, 0 čia jų buvo penki. 

- Ar norėtum gauti dar daugiau soverenų, Ronaldai? 

Jaunuolis stvėrė monetas. 

- Taip. 

- Vopingo rajonas, Garnerio gatvė, dvidešimt penktas 
namas. 

Namas buvo šlykščiajame Ist Ende, nuo didingojo Žaliojo 
parko taip toli, kaip tik galėjai įsivaizduoti. 

- Pakartok! 

- Vopingo rajonas, Garnerio gatvė, dvidešimt penktas 
namas. 

- Ateik ten rytoj ketvirtą po pietų. Nusipirk šiltų drabužių - 
tik ne prabangių - nieko, kas galėtų patraukti dėmesį. 


Netrukus prisidėsi siekiant kilnaus tikslo, Ronaldai, bet jeigu 
kam nors papasakosi apie tą Garnerio gatvės namą, tavo 
žodžiais tariant, tau baigsis blogai. Pažiūrėsime, ar išties esi 
tvirto būdo, ar praleisi geriausią progą savo gyvenime. 

Pasigirdo sunkūs žingsniai. 

- Konsteblis, - įspėjo barzdotas ponas. - Eik! Nenuvilk 
manęs, Ronaldai. 

Jusdamas, kad pilvas gurgia skausmingiau, priblokštas 
nusišypsojusios sėkmės, Ronaldas sugniaužė saujoje penkis 
brangius soverenus ir tekinas pasileido į rūką. 


Ponas nuėjo Konstitucijos kalvos keliu. Dabar jo laikrodis 
rodė aštuonias minutes po penkių. Jo bendrininkų laikrodžiai - 
taip pat suderinti su Grinvičo karališkosios observatorijos 
laikrodžiu - rodys tą patį laiką. Viskas vyko pagal planą. 

Iš Pikadilio kelio jis išsuko į vieną prašmatniausių Londono 
rajonų - Meiferą. Jam atrodė, kad visą amžinybę laukė to, kuo 
netrukus mėgausis. Tam rengdamasis jis neįtikimai 
prisikentėjo. Nors apimtas įniršio, žingsnio nespartino, 
pasiryžęs skubotumu nesumenkinti laukiančio pasitenkinimo. 

Net tvyrant rūkui jis be vargo rado kelią. Mintyse juo ėjo 
daugybę kartų. Ta kryptimi vaikščiodavo prieš penkiolika 
metų, kai dar buvo nevilties apimtas berniūkštis ir Pikadilio 
keliu skuosdavo dešinėn, paskui Pusmėnulio gatve kairėn, 
tuomet vėl kairėn Kerzono gatve - žodžiu, lakstė šen ir ten 
prašydamas išmaldos. 

- Pone, labai prašau - padėkite man! 

- Traukis nuo manęs, šlykštus veltėdi! 

Galvoje aidint to nekenčiamo meto prisiminimams, jis 
pasiekė gatvę, pavadintą Česterfildo kalva. Sustojo dujinio 


žibinto šviesoje pamatęs geležinį turėklą; už jo penki 
akmeniniai laipteliai vedė prie ąžuolinių durų. Belstukas buvo 
herbuose vaizduojamos liūto galvos pavidalo. 

Laiptai buvo ką tik nušveisti. Pamatęs laiptų apačioje 
pritaisytą grandyklę, nusivalė batų padus, kad nepaliktų 
pėdsakų. Gniauždamas rankoje lazdelę, jis atidarė vartelius ir 
užlipo laiptais. Name nuaidėjo belstuko garsas. 

Ponas išgirdo kažką kitapus durų. Iš nekantrumo akimirką 
jam pasirodė, kad pasaulis už rūko ribų nustojo egzistavęs, jis 
pats atsidūrė kažkokiame visatos užkaboryje ir laikas sustojo. 
Rankai atšovus sklendę ir durims prasivėrus, jis pasiruošė 
smogti lazdele su sidabriniu bumbulu. 

Liokajus atrodė suglumęs. 

- Jo Šviesybė nelaukia lankytojų. 

Ponas iš visų jėgų tvojo vyriškiui per galvą, ir šis susmuko 
ant marmurinių grindų. Iš pasitenkinimo pašėlusiai dunksinčia 
širdimi ponas įėjo vidun ir uždarė duris. Paskubomis žengė 
kelis žingsnius ir atsidūrė erdviame prieškambaryje. 

Tarnaitė stabtelėjo puošnių laiptų apačioje ir susiraukė: 
matyt, negalėjo suvokti, kodėl liokajus nelydi svečio. Įniršio 
pagautas ponas vožė lazdele ir pajuto, kaip bumbulas 
perskelia tarnaitei kiaušą. Ji susmuko ant grindų dejuodama 
mirties agonijoje. 

Ponas buvo kelis kartus lankęsis tuose namuose, tik be 
netikros barzdos. Jis žinojo namo išplanavimą, tad jam reikės 
nedaug laiko susidoroti su kitais tarnais. Na, o mėgautis 
pradės, kai dėmesį skirs šeimininkams. Gniauždamas rankoje 
lazdelę jis toliau vykdė savo svarbiąją užduotį. 

Reikėjo atgaivinti prisiminimus. 

Reikėjo kai ką nubausti. 

Klauptai uz užuolaidų 


Šv. Jokūbo bažnyčia atrodė beveik per kukli, kad galėtų 
stovėti pietrytiniame turtingojo Meifero rajono pakraštyje. 
Sunkiai galėjai patikėti, kad ją suprojektavo seras Kristoferis 
Renas, tas pats įžymusis architektas, paruošęs didingosios 
Šv. Pauliaus katedros brėžinius, - toks ryškus buvo kontrastas. 
Siaura, prilygstanti triaukščiam pastatui, Šv. Jokūbo bažnyčia 
buvo sumūryta iš paprastų raudonų plytų. Visi jos papuošalai 
tebuvo smailėje įtaisytas laikrodis, bronzinis rutulys ir 
vėtrungė. 

Varpams skelbiant sekmadienines vienuoliktos valandos 
pamaldas, virtinė karietų atvežė įtakingus rajono tikinčiuosius. 
Buvo laukiama ypatingo svečio, turinčio išsklaidyti niūrią karo 
meto nuotaiką, todėl bažnyčia greitai pildėsi. Rytmečio saulė 
spindėjo pro gausius aukštus langus ir atsimušė nuo baltų 
sienų, įspūdingai apšviesdama bažnyčios vidų. Šv. Jokūbo 
bažnyčia kaip tik ir garsėjo tuo įstabiu poveikiu. 

Iš įeinančiųjų į bažnyčią dėmesį traukė ketvertas žmonių. Ne 
tik todėl, kad jie buvo nematyti: du vyrai atrodė nepaprastai 
aukšti, beveik šešių pėdų ūgio, nors įprastas vyrų ūgis buvo 
penkiais coliais mažesnis. Trečias vyras - priešingai - buvo 
mažiukas, nesiekė nė penkių pėdų. 


Dėmesį traukė ir pulkelio apdarai. Aukštieji vyrai vilkėjo 
duksliais kasdieniais drabužiais ir tuo išsiskyrė iš surdutais 
anuodu, bent jau pamėgino pasipuošti, bet apibrizgę 
rankogaliai ir gerokai nutrintos alkūnės bylojo, kad jis iš 
žemesnių sluoksnių negu šio rajono gyventojai. 

O ką parapijiečiai turėjo pamanyti apie ketvirtą pulkelio 
narę - patrauklią maždaug dvidešimt vienų metų moterį? 
Užuot vilkėjusi madingą krinolinąŽ su plačiais atlasiniais 
paraukais, ji segėjo laisvai krintantį sijoną su moteriškomis 
kelnėmis po juo. Laikraščiai pašaipiai vadino šį apdarą 
blumeriais?. Moters kojų forma ir judesiai buvo aiškiai 
matomi, todėl visi suko į ją galvas ir po visą bažnyčią sklido 
šnabždesiai. 

Balsai pagarsėjo, kai vienas iš aukštųjų vyrų nusiėmė 
kepurę, panašią į laikraščių išnešiotojo, ir pasimatė skaisčiai 
raudoni plaukai. 

- Airis, - suniurnėjo keletas tikinčiųjų. 

Kitas aukštas vyras ant smakro turėjo randą, rodantį, kad jis 
ne ką kilmingesnis. 

Visi tikėjosi, kad tas margas būrelis liks stovėti bažnyčios 
gale, kur melsdavosi tarnai ir kiti prasčiokai, bet gavo 
nustebti. Mat ta neįprastai apsitaisiusi daili moteris 
stulbinamai mėlynomis akimis ir rusvais, garbanomis iš po 
skrybėlės krintančiais plaukais priėjo prie vyriausiosios 
klauptų raktininkės Agnesės Baret. 

Šešiasdešimtmetė Agnesė buvo baltų plaukų, akiniuota. Per 
dešimtmečius ji pakilo iš paprastų klauptų raktininkių ir dabar 
jos žinioje buvo svarbiausi raktai. Sklido gandai, neva atlygis, 
kurį ji gaudavo iš klauptų nuomininkų, metams bėgant virto 


įspūdinga trijų tūkstančių svarų suma. Tokių pinigų ji buvo 
tikrai nusipelniusi, nes mokėjo pasitarnauti: išblizgindavo 
ąžuolinius klauptus, nušluostydavo dulkes, supurendavo 
pagalvėles ir panašiai. 

Suglumusi Agnesė laukė, kol jauna moteris tais gėdingais 
apdarais praneš, ko norinti. Gal vargšelė tiesiog pasiklydo ir 
nori paklausti kelio į jai tinkamesnę bažnyčią. 

- Prašom palydėti mus į lordo Palmerstono klauptų kabiną, - 
paprašė nepažįstamoji. 

Agnesė prasižiojo iš nuostabos. Nejaugi ta keista būtybė 
pasakė: „Į lordo Palmerstono klauptų kabiną“?! Agnesė 
tikriausiai blogai išgirdo. Juk lordas Palmerstonas - vienas 
įtakingiausių šalies politikų. 

- Atleiskite, nenugirdau. 

- Malonėkite palydėti mus į lordo Palmerstono klauptų 
kabiną. 

Nerimą kelianti lankytoja padavė Agnesei raštelį. 

Ji skaitydama Agnesė visiškai suglumo. Pažįstamas braižas, 
be abejonės, buvo lordo Palmerstono, o raštelyje tikrai buvo 
duodamas leidimas tiems keturiems keistos išvaizdos 
nepažįstamiesiems pasinaudoti jo klauptų kabina. Bet kodėl, 
rupūs miltai, Jo Šviesybė tiek nusižemina? 

Agnesė stengėsi neišsiduoti sutrikusi. Nerimo kupiną 
žvilgsnį ji nukreipė į neįprastai žemą vyrą, tokių pat neįtikimai 
mėlynų akių ir rusvų plaukų, kaip tos jaunos moters. Tėvas ir 
dukra, - nusprendė Agnesė. Žmogeliukas nervingai gręžiojo 
rankas ir trypčiojo vietoje. Šaltą vasario rytą jo kakta žvilgėjo 
nuo prakaito. Gal serga? 

- Sekite paskui mane, - nenoromis atsakė Agnesė. 


Ji pasuko viduriniu taku tarp klauptų, sustatytų 
vadinamosiomis kabinomis. Klauptai čia ne driekėsi eilėmis, o 
buvo padalyti į savotiškus aštuonių pėdų ilgio ir tokio pat 
pločio atitvarus; kiekvieno šonuose, gale ir priekyje buvo 
juosmens aukščio pertvaros. Kiekviename tokiame atitvare 
buvo tiek klauptų, kad kilmingas ponas galėjo susėsti su visa 
šeima. Dauguma kabinų panėšėjo į namų poilsio kampelį: ant 
klauptų kaip ant sofų buvo padėta pagalvėlių, grindys užklotos 
kilimais. Kai kuriose buvo net staliukai cilindrams, pirštinėms 
ir sulankstytiems paltams pasidėti. 

Lordo Palmerstono klauptas buvo priekyje, dešiniau 
vidurinio tako. Agnesei atstumas iki jo dar niekada neatrodė 
toks didžiulis. Nors žiūrėjo tiesiai prieš save, juste juto, kokio 
dėmesio sulaukė ji ir tas stulbinantis pulkelis. Prisiartinusi prie 
balto marmuro sienelės priešais altorių, ji atsisuko į 
raktą iš atsinešto žiedo ir atrakino lordo Palmerstono kabiną. 

- Jeigu Jo Šviesybė būtų mane įspėjęs, kad leis svečiams 
pasinaudoti savo kabina, būčiau ją jums paruošusi ir uždegusi 
žarijų indą, - paaiškino Agnesė. 

- Ačiu, - tarė jaunoji moteris, - bet šilumos mums nereikia. 
Čia ir taip gerokai patogiau negu mūsų gimtojo Edinburgo 
bažnyčioje. Ten mes neišgalim nuomotis klaupto ir stovime 
bažnyčios gale. 

Vadinasi, ji iš Škotijos, - pamanė Agnesė, - o vienas iš vyrų - 
airis. Tai daug ką paaiškina. 

Lordo Palmerstono kabinoje stovėjo trys eilės klauptų su 
atlošais. Du aukšti vyrai atsisėdo ant viduriniojo, moteris su 
tėvu - ant priekinio. Net sėdėdamas, žmogeliukas nenustojo 


trypčiojęs. 


Agnesė prisivertė mandagiai linktelėti, sužvangino raktais ir 
nuėjo į bažnyčios galą. Ten prie jos atskubėjo bažnyčios 
seniūnas; jis atrodė toks pat suglumęs, kokia jautėsi Agnesė. 

- Pažįsti tą mažąjį žmogelį, tiesa? - pašnibždomis paklausė 
seniūnas stengdamasis neparodyti, koks jis apstulbęs. 

- Visiškai nenumanau. Težinau, kad jo drabužius reikia 
taisyti, - atsakė Agnesė. 

- Tai Opiomanas. 

Agnesė ir vėl buvo tikra blogai išgirdusi. 

- Opiomanas? Tomas de Kvinsis?! 

- Gruodį, kai įvyko visos tos žmogžudystės, mačiau jo 
portretą laikraštyje „Illustrated London News“. Man pasidarė 
taip smalsu, kad nuėjau į knygyną, kuriame, pasak laikraščio, 
jis pasirašinės knygą kiekvienam ją nusipirkusiam. Mano 
nuomone, toks būdas užsidirbti pragyvenimui nėra orus. 

- Tik nesakyk man, kad jis pasirašinėjo tą knygą. - Agnesė 
nuleido balsą, kad kas neišgirstų jos kalbant apie šlykščiąją 
„Anglo opiomano išpažintį“. 

- Jeigu ant viršelio buvo jo pavardė ir kas nors norėjo knygą 
pirkti, jis mielai pasirašydavo. Ta skandalingai apsitaisiusi 
moteris - jo duktė. Tame knygyne kaskart, kai jis mėgindavo 
išsitraukti iš apsiausto kišenės buteliuką, ji atnešdavo jam 
puodelį arbatos, kad atitrauktų nuo jo dėmesį. 

- Iš gailesčio, - tarė Agnesė. - Manai, buteliuke buvo opijaus 
tinktūra? 

- Kas dar? Kol jį stebėjau, jis išgėrė tikriausiai penkis 
puodelius arbatos. Įsivaizduok, kiek opijaus tinktūros jis būtų 
išmaukęs, jei ne dukra. Manau, nėra reikalo sakyti, kad nė 
vienos jo knygos nepirkau. 


- Be abejo. Kas norėtų skaityti apgailėtiną jo rašliavą, juolab 
ją įsigyti? Tomas de Kvinsis, opiomanas, Šv. Jokūbo 
bažnyčioje? Tepadeda mums Dievas. 

- Čia dar ne viskas. 

Agnesė klausėsi vis labiau baisėdamasi. 

- Vienas iš tų dviejų vyrų su Opiomanu yra Skotland Jardo 
detektyvas. 

- Negali būti! 

- Aš jį atpažinau, nes kas rytą einu pasivaikščioti Pikadilio 
keliu. Mano maršrutas eina pro lordo Palmerstono rūmus. Tas 
jaunesnis vyras juose lankosi kasdien devintą. Girdėjau, kaip 
durininkas kreipėsi į jį „detektyve seržante“. 

- Detektyve seržante? Viešpatie! 

- Dar girdėjau tą durininką ir detektyvą kalbantis apie kitą 
detektyvą, matyt, sužeistą per tas žmogžudystes gruodį. Tas 
kitas detektyvas sveiko lordo Palmerstono rūmuose. 
Opiomanas su dukra irgi ten apsistoję. 

Agnesė pajuto, kaip visa išbąla. 

- Kur ritasi šis pasaulis?! 

Bet raktininkė negalėjo leisti, kad jai blaškytų dėmesį, nes 
netrukus turėjo pasirodyti ypatingas svečias. Į ją jau 
nekantriai dirsčiojo kilmingi ponai, laukdami, kol bus 
atrakintos jų kabinos. Gniauždama žiedą su raktais, ji priėjo 
prie artimiausio nepatenkintųjų būrelio, bet, tarsi šį rytą būtų 
trukę netikėtumų, staiga pamatė pro laukujes duris įeinančią 
Mirtį. 


Karalienės Viktorijos valdymo laikotarpio viduryje mirtis 
būdavo šiurpus dalykas. Sielvartaujanti našlė, vaikai ir artimi 
giminaičiai turėjo užsisklęsti namuose ir vilkėti gedulo 


drabužiais ištisus mėnesius, o našlė - mažiausiai vienus metus 
ir dieną. 

Štai kodėl Agnesė prasižiojo išvydusi šį vaizdą. Apstulbę 
tikintieji atsitraukė nuo rūstaus liesaveidžio vyro juodžiausiais, 
kokie tik gali būti, apdarais: surdutu, liemene ir kelnėmis. 
Karalienė Viktorija ir princas Albertas smerkė vyrus, kurie 
rengdavosi ne juodais, pilkais ar tamsiai mėlynais drabužiais, 
todėl negalėjai atrodyti niūriau negu į Šv. Jokūbo bažnyčią 
atėję vyriškos lyties tikintieji, tačiau, palyginti su šiuo 
nepažįstamuoju, jie atrodė kone linksmai. Be to, jis mūvėjo 
juodžiausiomis pirštinėmis ir laikė cilindrą su gedulo kaspinu 
bei juodu audeklu užpakalyje. 

Vyras, kurio apdarai bylojo apie neregėtą sielvartą, labai 
retai pasirodydavo viešumoje - nebent per laidotuves 
artimojo, dėl kurio taip skausmingai gedėjo. Taigi šitaip per 
sekmadienines pamaldas apsitaisęs vyriškis patraukė visų 
dėmesį. 

Tik jis buvo ne vienas: prilaikė gležną, pakumpusią moterį, 
matyt, senyvą. Jos apdarai turėjo rodyti didžiausią sielvartą. 
Suknelė buvo tamsutėlio krepo, raukšlėtas jos paviršius 
neatspindėjo šviesos. Moters juodos skrybėlaitės priekis buvo 
su juodu šydu. Juoda pirštine apmauta ranka ji po šydu 
šluostėsi ašaras juoda nosine. 

- Prašyčiau atrakinti ledi Kosgrouv klauptą, - tarė Agnesei 
rimtasis ponas. 

- Ledi Kosgrouv? - Agnesė staiga suvokė, kas ši moteris. - 
Dieve brangus - kas atsitiko? 

- Prašyčiau, - pakartojo vyras. 

- Bet ledi Kosgrouv pranešė, kad šį rytą pamaldose 
nedalyvaus, todėl aš neparuošiau jos kabinos. 


- Ledi Kosgrouv turi rimtesnių rūpesčių negu nenušluostytos 
dulkės jos kabinoje. 

Nelaukdamas atsakymo vyras palydėjo netvirtai ant kojų 
besilaikančią moterį viduriniu tarpueiliu. Agnesė vėl išgirdo 
šnabždesius ir juto, kad visų akys nukreiptos į ją. Ji priėjo 
bažnyčios priekį ir pasuko į dešinę pro lordo Palmerstono 
kabinoje sėdintį Opiomaną ir keistai apsirengusius jo 
palydovus. Mažasis žmogelis ir toliau mynė kojomis. 

Priešais šią kabiną buvo ledi Kosgrouv klauptų kabina. Ji 
buvo įrengta prie dešinės bažnyčios sienos ir iš visų 
prašmatniausia. Per šimtmečius kiekviename jos kampe buvo 
įtaisyta po stulpelį, o virš jų užtiestas baldakimas. Prie 
stulpelių buvo pririštos užuolaidos, kad pučiant šaltiems 
skersvėjams ledi Kosgrouv šeima galėtų jas užtraukti ir 
atsitverti iš trijų pusių, palikdama atvirą tik erdvę priešais 
altorių. Parapijiečiai žinojo - net šiltą dieną esantieji kabinoje 
užtraukia užuolaidas, neva tam, kad nesijustų stebimi kitų 
tikinčiųjų, bet iš tikrųjų jie veikiausiai snausdavo. 

Agnesei atrakinus kabiną, ledi Kosgrouv ištraukė juodą 
nosinę iš po juodo šydo. 

- Ačiu, - tarstelėjo ji liesaveidžiam vyrui. 

- Padėsiu jums, kuo tik galėsiu, ledi Kosgrouv. Labai 
užjaučiu. 

Jis padavė jai juodą voką. 

Ledi Kosgrouv rimta mina linktelėjo, įėjo į kabiną ir susmuko 
ant artimiausio iš trijų klauptų. 

Išgirdusi subtiliai krenkštelint, Agnesė pamatė, kad 
tarpduryje šalia altoriaus stovi vikaras, pasiruošęs pradėti 
pamaldas. Bažnyčios vargonininkas bemat užgrojo giesmę 
„Dievo sūnus stoja į karą“, ir nuo lubų skliautų aidu atsimušė 


choristų balsai. Visi susirinkusieji triukšmingai atsistojo. 
Grįžusi į bažnyčios galą Agnesė atsisuko paklausti iš paskos 
ėjusio gedulingojo ledi Kosgrouv palydovo apie sielvarto 
priežastį, bet, jos nuostabai, jo nesimatė, kad ir kur žiūrėjo. 

Kur, po galais, jis galėjo pradingti?! - spėliojo Agnesė. 

Užtat ji pamatė skaisčiai raudoną vestibiulyje laukiančio 
ypatingojo tos dienos svečio kitelį ir taip didžiai susijaudino, 
kad jai sunkiai sekėsi nuraminti besidaužančią širdį. 


Dievo sūnus stoja į karą / Karaliaus karūnos išsikovoti. 

Kylant didingos giesmės akordams, pastorius Samuelis 
Hardestis priėjo prie altoriaus, nusilenkė, tada atsisuko į 
parapijiečius. 

Išdidžiai nužvelgė savo valdą: prasčiokus ir tarnus, 
stovinčius salės gale, turtuolius ir didikus, sėdinčius savo 
klauptuose. Tuoj pasirodys ypatingasis svečias. Vikaras išvydo 
keturis prastai apsirengusius žmones, akivaizdžiai ne Meifero 
gyventojus, nežinia kodėl įsitaisiusius lordo Palmerstono 
kabinoje, ir nusišypsojo, vildamasis šitaip paslėpti savo 
sąmyšį. 

Jam iš kairės buvo ledi Kosgrouv klauptas. Vikaras buvo 
priblokštas pamatęs ją vilkint juodžiausiais gedulo apdarais. Ji 
atplėšė juodą voką ir perskaitė laišką nepasikeldama šydo. 
Apimta nevilties atsistojo, atrišo užuolaidą kabinos gale ir ją 
užtraukė, paskui užtraukė ir šonines. 

Šitaip paslėpusi savo sielvartą nuo visų, išskyrus dvasininką, 
ji atsiklaupė klaupto priekyje ir padėjo kaktą ant kabinos 
pertvaros. 

Pastebėjęs skaisčiai raudoną lopą, vikaras nukreipė dėmesį į 
bažnyčios galą. 


Lopas padidėjo, paryškėjo. Nuo minios atsiskyrė gražus 
šviesiaplaukis vyriškis. Vilkėjo karininko uniforma 
žvilgančiomis žalvarinėmis sagomis. Tiesi nugara bylojo apie 
drausmingumą ir ryžtą; dailūs bruožai buvo liūdni, protingos 
akys kupinos skausmo, liudijančio, kad už ryžtą teko nemažai 
sumokėti. Akivaizdžiausias įrodymas buvo įtvaro prilaikoma 
sužeista dešinė ranka. Jį lydėjo graži jauna moteris su savo 
tėvais. 

Šis ypatingasis svečias buvo pulkininkas Antonis Traskas. 
Visas Londonas dūzgė nuo kalbų apie jo narsą Krymo kare: 
kaip jis vienas susidorojo su trisdešimčia priešų per 
Sevastopolio apsiaustį. Ištuštinęs savo muškietą jis paėmė į 
rankas durklą ir vadovavo pergalingam puolimui krauju 
permirkusiu šlaitu. Jis sutelkė išvargusius karius ir atrėmė 
šešias priešų atakas. Jau tai buvo itin nepaprasta, bet jis dar 
išgelbėjo gyvybę karalienės pusbroliui, Kembridžo hercogui, 
kai šio dalinį apsupo priešai. 

Grįžusiam į Londoną Traskui karalienė Viktorija suteikė 
bajoro vardą. Laikraštis „The Times“ aprašė, kaip karalienei 
kreipusis į pulkininką naujuoju sero titulu, jis paprašė jos ir 
toliau vartoti jo karišką laipsnį „pagerbiant visus narsius 
karius, su kuriais aš koviausi, ypač - žuvusius šiame 
prakeiktame kare“. Pamatęs, kad karalienė išbalo išgirdusi 
vulgarų žodį „prakeiktas“, Traskas paskubomis pridūrė: 

- Atleiskite, kad bjauriai kalbu, Jūsų Didenybe. Tą įprotį 
įgijau per tuos metus, kai dirbau tiesiant geležinkelius. 

Traskas ne tik tiesė geležinkelius: juodu su tėvu buvo jų 
savininkai ir susikrovė iš jų turtus. Turtingas, gražus didvyris - 
žmonės kalbėjo, kad jauni didikai paslapčia nekenčia jo už tokį 
tobulumą. 


Giesmei tebeskambant būrelis priėjo bažnyčios priekį. 
Agnesei paskubomis atrakinus kabiną, pulkininkas Traskas 
įėjo įkandin savo gražiosios palydovės ir jos tėvų. 

Vargonininkas ištęsė baigiamąjį giesmės akordą. Bažnyčią 
apgaubė kilni tyla. 

Pastorius Samuelis Hardestis plačiai nusišypsojo. 

- Nuoširdžiai sveikinu visus susirinkusius, o ypač pulkininką 
Traską. Jo didvyriškumas įkvepia mus visus. 

Kai kurie parapijiečiai jau buvo beploją, bet prisiminė, kur 
esą. 

Vikaras nukreipė žvilgsnį kairėn, į ledi Kosgrouv. 

- Kaskart, kai našta darosi mums per sunki, susimąstykime 
apie tai, kokius sunkumus ištveria mūsų narsieji kariai. Jeigu 
jie gali būti stiprūs, mes irgi galime. 

Ledi Kosgrouv ir toliau klūpėjo atsirėmusi kakta į kabinos 
užtrauktomis užuolaidomis pertvarą. 

- Nėra tokios nelaimės, kokia išmėgina mus Dievas ir kurios 
mes neįstengtume ištverti. Dievas juk mūsų pusėje, todėl... 

Vikaras pastebėjo skaisčiai raudoną lopą ir nutilo. Tik šįsyk 
tai buvo ne pulkininko Trasko uniforma, o skystis ant grindų 
priešais ledi Kosgrouv kabiną. 

Pamatę sutrikusį vikarą kai kurie tikintieji ėmė suglumę 
šnabždėtis. 

- Kadangi Dievas mūsų pusėje... 

Skaisčiai raudonas skystis priešais ledi Kosgrouv kabiną 
sklido. Gal Jos Malonybė ką nors išliejo? - spėliojo vikaras. Gal 
atsinešė buteliuką su vaistais ir netyčia paleido iš rankų? 

Ledi Kosgrouv kažin kaip nepaaiškinamai sujudėjo dviem 
kryptimis vienu metu: juodu šydu uždengtas veidas loštelėjo 
aukštyn, o visas kūnas nuslydo žemyn. 


- Dieve brangus! - sušuko vikaras. 

Ledi Kosgrouv galva pakilo ir atsilenkė atgal. Dabar vikaras 
pamatė moters burną, bet ji buvo platesnė ir gilesnė. 
Dievuliau - tai buvo visai ne ledi Kosgrouv burna - jokio 
žmogaus burna dar niekada nebuvo tokia plati ir raudona! 

Ledi gerklė buvo perrėžta nuo vienos ausies iki kitos, šydu 
uždengtas veidas tiek atloštas atgal, kad neįtikimai spoksojo į 
lubas, o kūnas smuko toliau. 

- Ne! 

Vikaras šoko tolyn nuo altoriaus ir karštligiškai rodė į dar 
labiau išsklidusį skaisčiai raudoną klaną. 

Ledi Kosgrouv gerklėje žiojintis rėžis irgi praplatėjo, nes jos 
galva lošėsi dar labiau, bausdamasi atsiskirti nuo kūno. 

Vikaras Samuelis Hardestis sukliko. 


Iš Emilės de Kvinsi dienoraščio 


Praėjusį vakarą tvyrojo rūkas, bet ryte jį išsklaidė vėjas. 
Už saulę skaistesnė buvo tik džiugi lordo Palmerstono 
šypsena, kai jis pasisveikino su mumis, neabejotinai 
tikėdamasis, kad tai paskutinis kartas. 

Mums nulipus į pirmą rūmų aukštą, vienas įtakingiausių 
Anglijos politikų, džiaugdamasis mūsų atsikratęs, širdingai 
paspaudė mums rankas. Nors dėl karo keblumų žlugo jo 
vyriausybė, jo balsas buvo labai pakilus. 

- Dėl skubių šalies reikalų negalėsiu būti čia, kai grįšite 
iš bažnyčios. 

Senuko akys tarp rudai dažytų žandenų tiesiog švytėjo. 

- Bet galite neabejoti, kad jūsų krepšiai bus sukrauti, o 
mano karieta tikrai bus paruošta vežti jus į geležinkelio 


stotį. 

Po gruodžio žudynių lordui Palmerstonui šovė mintis 
apgyvendinti mane ir tėtį tarnų patalpose viršutiniame 
savo rūmų aukšte, kol atitoksime. Jis dar prisispyrė, kad 
čia pagyventų inspektorius Rajanas, kol jam užgis žaizdos. 
Nė vienas neapsigavome ir nepatikėjome, kad Jo 
Šviesybės elgesys nesavanaudiškas. Buvęs karo reikalų, 
paskui užsienio reikalų, o dabar vidaus reikalų ministras, 
rūpinosi viskuo, kas vyksta Anglijoje, ypač nacionalinio 
saugumo ir policijos reikalais. Nujaučiau jį nerimaujant, 
kad per savo tyrimą galėjome sužinoti jį 
kompromituojančių paslapčių. Jis dažnai nutaikydavo 
progą užduoti iš pažiūros nekaltų klausimų, atsakymai į 
kuriuos galėjo atskleisti, ar mes žinome tai, ko mums 
nederėtų žinoti. 

Bet iš mūsų atsakymų jis nieko nepešė, tad nesmerkiu 
jo, kad po septynių savaičių jis kuo mandagiausiai 
paragino mus išvykti. Tiesą sakant, stebiuosi, kad jis taip 
ilgai pakentė mus, veikiau, tėtį, kurio nesiliaujamas 
vaikštinėjimas siekiant riboti opijaus tinktūros vartojimą 
aiškiai nervino Jo Sviesybę. 

Prieš kelias dienas, kai Šv. Jokūbo bažnyčios varpas 
išmušė trečią valandą nakties, nuėjau parsivesti tėčio iš 
pokylių salės. Ten jis vaikštinėjo pirmyn atgal, ir jo 
žingsniai garsiai aidėjo tamsiuose rūmuose. 

Stabtelėjusi prie pat salės durų pamačiau lordą 
Palmerstoną - su chalatu ir trišake žvakide rankoje - 
užsipuolantį tėtį. 

- Dėl Dievo meilės, žmogau, argi opijus nemigdo? 

- Priešingai. Džono Brauno4 medicinos sistema rodo... 


- Džono Brauno medicinos sistema? Kas čia per 
velnias?! 

- Džonas Braunas sukūrė savo medicinos sistemą 
studijuodamas Edinburgo universitete. Milorde, gal 
girdėjote apie jo veikalą „Elementa Medicinae“, kai ten 
moketės? 

- Ničnieko nesu girdėjęs apie tą sistemą. 

- Joje keliama mintis, kad gydytojai prasimano, kaip 
įtikinti paprastus žmones, neva medicina yra labai 
sudėtingas dalykas, kad šie patikėtų, jog gydytojai yra 
labiau apsišvietę, negu iš tikrųjų yra. 

- Ne tik gydytojai. Teisininkai ir politikai taip pat mėgsta 
susireikšminti. Pagaliau ėmėte kalbėti suprantamai, - 
atsakė lordas Palmerstonas. 

Stebėdama juodu iš tamsaus prieškambario krūptelėjau, 
kai pajutau šalia kitą žmogų. Greitai pasisukau ir 
pamačiau, kad prie manes prisidėjo ledi Palmerston. Mus 
pasiekiančios lordo Palmerstono žvakių šviesos pakako tik 
tam, kad pamatyčiau raukšlėtą, nerimo kupiną jos veidą 
po naktine kepuraite. Jau pamaniau, ji pyks, kad slapčia 
klausausi pokalbio, bet iš Jos Sviesybės išraiškos supratau, 
kad ji nerimauja dėl taip ilgai nemiegančio lordo ne 
mažiau negu aš dėl savo tėčio. 

Mudvi viena kitai linktelėjome ir toliau klausėmės 
pokalbio pokylių salėje. 

- Milorde, Džono Brauno sistemoje daroma išvada, kad 
ligas sukelia dirgiklių stoka arba per didelė jų gausa. Kai 
šie kraštutinumai sudaro pusiausvyrą, žmogus būna 
sveikas, - kalbėjo tėtis. 


- Šiuo metu... - Lordas Palmerstonas statė žvakide ant 
stalo. Iš balso atrodė baisiai išvargęs, - ...kenčiu nuo 
dirgiklių gausos. 

- Dėl karo ir vyriausybės žlugimo, milorde? Tikriausiai 
turite daugybe rūpesčių. 

- Nuo kalbų apie karą man ima skaudėti galvą. 
Malonėkite atsakyti į tokį klausimą. Dauguma žmonių 
miršta nuo šaukšto opijaus tinktūros, o jūs maukiate ją 
uncijomis ir ne tik kad šiaip sau vaikštinėjate - jūs 
nenustojate ėjęs. Kodėl opijus jūsų nenuvargina? 

- Džono Brauno sistemoje opijus laikomas 
stimuliatoriumi, milorde. Tai stipriausia iš visų gyvybę 
palaikančių ir sveikatą grąžinančių medžiagų. 

- Nejaugi? 

- Tai tiesa, milorde. Kai studijuodamas universitete 
pirmą kartą paragavau opijaus tinktūros norėdamas 
pasveikti, pajutau ryškų jėgų antplūdį. Staiga jų atsirado 
tiek, kad galėjau mylia po mylios klajoti mieste. Turguose 
ir gatvių miniose su visomis smulkmenomis girdėdavau 
daugybę aplink vykstančių pokalbių. Nuėjes į koncertus, 
girdėdavau gaidas tarp gaidų ir sklandžiau kartu su 
neįsivaizduojamai aukštomis natomis. O vaikštinėju aš 
tam, kad sumažinčiau opijaus sukeliamą stimuliaciją iki 
naudingo lygio. 

- O aš norėčiau sumažinti tą prakeiktą galvos skausmą. 

Prietemoje už pokylių salės ledi Palmerston suspaudė 
man ranką. 

- Ar negalėčiau pasiūlyti... - tėtis išsitraukė iš švarko 
kišenės buteliuką opijaus tinktūros. - Ji apmalšins jums 
galvos skausmą. 


- Karalienė velniškai manęs nemėgsta, todėl netvers 
džiaugsmu, jei sužinos, kad gėriau su jumis opijų. 

- Nuo vieno gurkšnelio įprotis neatsiras, milorde. Bet 
Jeigu nenorite patirti teigiamo tinktūros poveikio, patariu 
vaikščioti su manim. Geriausiu atveju nuo to jums 
atsipalaiduos nervai, blogiausiu - suims miegas. 

- Tai būtų palaima. 

Iš prieškambario prietemos mudvi su ledi Palmerston 
stebėjome vaikštančius du senyvus vyrus. Jie pajudėjo 
vienu metu, bet tetis, nors buvo trumpų kojų, greitai 
atitrūko nuo vidaus reikalų ministro. Jie atrodė keistai - 
smulkutis tėtis šalia aukšto, plačiapečio lordo 
Palmerstono. 

- Kaip senukas, jūs per greitas, - nenoromis pripažino 
lordas. 

- Ačiū, milorde. 

Tėtis nepriminė, kad septyniasdešimtmetis lordas metais 
už jį vyresnis. 

- Aš stengiuosi kasdien sukarti mažiausiai dvidešimt 
mylių. Praėjusią vasarą nuėjau tūkstantį šešis šimtus 
mylių. 

- Tūkstantį šešis šimtus mylių, - rodės, lordas pavargo 
vien pakartodamas šį skaičių. 

Tėvas pirmas pasiekė kitą salės galą ir apsisuko. 

- „The Times“ sukūrė naują spaudos padarą - karo 
korespondentą, - suniurnėjo ministras. 

- Taip, aš skaičiau Viljamo Raselo pranešimus iš 
Krymo, - tarė tėtis. 

- Raselas nesako tiesos apie karą. 


- Jis vyksta ne taip nesėkmingai, kaip jis rašo? 
Demaskuokite jo melus, milorde. 

- Norėčiau, kad tai būtų melai. Dėl nekompetentingų 
karvedžių karas vyksta net prasčiau, negu tvirtina 
Raselas. Daugiau karių miršta nuo ligų ir bado, negu žūsta 
nuo priešo kulkų. Kas būtų galėjęs tai įsivaizduoti? 
Žurnalistas, turintis galios sukelti tokį triukšmą, kad 
nuverstų vyriausybę. O varge - galva plyšta! 

Kitą rytą lordas Palmerstonas elgėsi taip, tartum 
pokalbis, per kurį, rodės, užsimezgė draugystė, visai 
nebūtų vykęs. Jis kalbėjo net šiurkščiau negu paprastai, 
gal dėl to, kad susigėdo atskleidęs savo silpnybę. Tapo 
akivaizdu, kad mudu su tėčiu turime išvykti, nors dabar 
teks susidurti su gausiais skolų išieškotojais Edinburge. 

Per tą laiką inspektoriaus Rajano (mintyse vadinu jį 
Šonu) žaizdos tiek užgijo, kad galėjo lydėti mus į bažnyčią. 
Ką tik paaukštintas į detektyvus seržantus Bekeris (vadinu 
jį Džozefu) irgi prie mūsų prisidėjo. Kai su jiedviem 
susipažinau prieš septynias savaites, jų įtarimai, kad tėtis 
žudikas, nėra ko nė sakyti, nuteikė mane prieš juos. Bet 
kai visi keturi bendromis jėgomis stojome prieš pavojų, 
gresiantį ne tik mums, bet ir visam Londonui, pajutau, kad 
vienas ir kitas man savaip mieli. 

Dvidešimt penkerių Džozefas už mane vyresnis vos 
ketveriais metais. Aišku, mudu sieja jaunystė, bet, 
prisipažinsiu, jis dar ir patrauklios išvaizdos. 
Keturiasdešimtmetis Sonas už mane vyresnis bemaž 
dvigubai. Žinia, dėl to santykiai galėjo būti šaltesni, bet jis 
traukia mane pasitikėjimu savimi ir sukaupta patirtimi. 
Pajutau, kad tarp jųdviejų vyksta subtili konkurencija, bet 


nė vienas iš mūsų nemanėme galįs apie tuos dalykus 
kalbėti, juolab kad tai turėjo būti paskutinis sekmadienio 
rytas, kurį praleisime kartu, per pamaldas bažnyčioje, kur 
ketinome padėkoti už savo gyvybe ir mūsų draugystę. 


Vikaras Samuelis Hardestis nenustojo šaukęs. Parapijiečiai 
nebe šnabždėjosi, bet pusbalsiu kalbėjosi. Gal vikarui 
pasimaišė protas? Kurių galų jis rodo į ledi Kosgrouv kabiną? 

Parapijiečiai buvo dar labiau priblokšti, kai vienas prastai 
apsirengusių vyrų iš lordo Palmerstono kabinos peršoko 
pertvarą ir nulėkė ten, kur rodė vikaras. 

Prie vikaro riksmo prisidėjo moters, paskui dar vienos, 
klyksmai. Bažnyčios priekyje pulkininkas Traskas atidarė savo 
kabiną. Kaire ranka prilaikydamas dešinės rankos įtvarą jis 
išėjo aiškintis, dėl ko kilo šis sambruzdis. Pamatę skaisčiai 
raudoną didvyrio uniformą, kiti kilnūs ponai nusprendė taip 
pat galintys aiškintis. 

- Tegelbėja mus Dievas! - sušuko vienas jų. 

- Kraujas! Visos grindys kruvinos! - suriko kitas. 

Nesiliaujant šauksmams tikintieji nuskubėjo dviem 
kryptimis: į bažnyčios priekį sužinoti, kas nutiko, arba prie 
užpakalinių durų, kad galėtų išbėgti. Vienas didikas atsitrenkė 
į kitą, viena dama į kitą. Nedaug trūko, kad būtų sutrypta 
klauptų raktininkė Agnesė, bet bažnyčios seniūnas spėjo ją 
patraukti į šalį. 

- Kraujas! 

- Traukis man iš kelio! 

Kai vikaras šoko prie ledi Kosgrouv, batu užmynė savo 
apdarą ir krito. Iš lordo Palmerstono kabinos iššokęs driskius 


pačiu laiku jį sugriebė ir pastatė ant kojų - antraip jis būtų 
griuvęs į sklindantį po grindis sodriai raudoną skystį. 

Tada antras apdriskęs vyras atšovė vartelius į lordo 
Palmerstono kabiną, išėjo pro juos ir užtvėrė kelią kai kuriems 

Jis iškėlė savo ženklelį šaukdamas: 

- Aš Skotland jJardo detektyvas inspektorius! Raminkitės! 
Grįžkit į savo vietas! 

Skotland Jardo detektyvas?! Parapijiečiai buvo dar labiau 
priblokšti. Čia, tarp mūsų?! Meifero rajone?! Šv. Jokūbo 
bažnyčioje?! 

Kilo dar didesnė panika. 

- Tu pastojai man kelią! - vieną kilmingą poną įspėjo kitas 
grasindamas jam lazdele. 

- Liaukitės! - užkriokė inspektorius aukščiau iškeldamas 
savo ženklelį. - Grįžkit į savo klauptus! Tvardykitės, nes galit 
nukentėti! 

— Kai kas tikrai nukentės! - tikino vienas didikas ir paliepė 
kitam: - Traukis man iš kelio! 

Pulkininkas Traskas grįžo į savo kabiną ir pasilipo ant 
klaupto. Ir taip aukštas, dabar jis atrodė lyg milžinas. 

- Klausykit, ką pasakysiu! - suriko jis įsakmiu balsu - tokį 
gali nutaisyti tik buvęs geležinkelių tiesėjas ir iš Krymo 
pragaro ką tik grįžęs karininkas. - Jūs! Ir jūs, pone, taip pat! 
Visi! Darykit, ko reikalauja inspektorius, ir grįžkit į savo 
klauptus! 

Erzelis nesiliovė. 

- Kad jus kur velniai! - sušuko pulkininkas Traskas. 

Šįsyk minia sukluso. Tokių panašių į nešvankybę žodžių 
Šv. Jokūbo bažnyčioje niekas dar nebuvo girdėjęs. 


- Po perkuūnais - darykit, kas jums liepiama! 

Visi buvo taip sukrėsti šių žodžių, kad net sustingo. Kai 
kurios kilmingos damos, ko gero, kaip gyvos tokių žodžių 
nebuvo girdėjusios. Žiojosi burnos, šoko ant kaktos akys. 
Viena moteris nualpo. 

- Kuo greičiau įvesime tvarką, tuo greičiau sužinosime, kas 
įvyko! Nejaugi jums nerupi, kas čia atsitiko?! 

Pulkininkas sužadino jų smalsumą ir pribloškė savo žodynu, 
todėl jie grįžo į savo kabinas. 

Ūgiu pulkininkui prilygstantis inspektorius pasekė jo 
pavyzdžiu ir pasilipo ant klaupto. Airiams būdingi rudi plaukai 
traukė dėmesį ne mažiau negu jo ženklelis. 

- Aš esu inspektorius Rajanas. Žmogus, kuris kalbasi su 
vikaru, yra detektyvas seržantas Bekeris. 

Dar vienas detektyvas! 

Pakeltame Rajano balse galėjai justi skausmo gaideles. 
Kaire ranka jis spaudė pilvą - matyt, buvo į jį sužeistas. 

- Likit kur esat! Mums reikia pasikalbėti su kiekvienu iš 
jūsų - gal kartais pastebėjote ką nors, kas mums padės. 


Bekeris padėjo vikarui išsilaikyti ant kojų, tada pasisuko į 
sodriai raudoną klaną priešais kabiną užtrauktomis 
užuolaidomis. Skystis sunkėsi po kabinos varteliais. 
Stengdamasis neįminti į kraują, Bekeris grįžo prie lordo 
Palmerstono kabinos ir vėl peršoko pertvarą. Jis atitraukė ant 
geležinio strypo žiedais pakabintą užuolaidą ir pažiūrėjo į 
gretimą kabiną. 

Į jį spoksojo daugybė žmonių, todėl Bekeris stengėsi 
neparodyti savo reakcijos. Po to, kas įvyko prieš septynias 
savaites, jis manė, kad niekas nebegalės jo sukrėsti. 


Juodai apsirengusi moteris, kurią matė įeinančią į kabiną, 
tysojo ant grindų. Tiksliau, moteris, kuri dar neseniai buvo 
apsirengusi juodai. Dabar jos apdarai buvo permirkę skaisčiai 
raudonu skysčiu, susitvenkusiu į klaną aplink. Dešinėje 
rankoje ji gniaužė popieriaus lapą juodais apvadais. Ir laiškas, 
ir juodas vokas buvo kruvini. Moters galva buvo atlošta tiek, 
kad šydo dengiamas veidas žiūrėjo jai beveik už nugaros. 
Gerklė buvo perrėžta taip giliai, kad Bekeris matė kaklo 
slankstelius. 

Penkerius metus dirbęs uniformuotu patruliu, jis iš įpratimo 
jau norėjo griebti tarškynę, paprastai kabodavusią jam ant 
diržo. Jis buvo pasirengęs atlenkti medinę rankeną, išbėgti iš 
bažnyčios ir imti ją sukti. Kankalas tarškynės viduje tankiai 
trankytųsi į jos pagrindą ir keltų tokį triukšmą, kad konstebliai 
jį išgirstų net už ketvirčio mylios. 

Bet, žinia, Bekeris nebeturėjo tarškynės nei diržo jai 
pakabinti. Dabar jis buvo detektyvas seržantas, vilkėjo ne 
uniforma, o paprastais drabužiais, ir jo pareiga buvo ne vien 
šauktis pagalbos, bet ir vadovauti. 

Pajutęs šalia kitą žmogų, jis pasisuko ir pamatė vikarą, įėjusį 
į lordo Palmerstono kabiną. Dvasininko veidas perbalo, kai 
pamatė vaizdą už kabinos pertvaros. 

Vikarui ėmė linkti keliai. Bekeris jį sugriebė ir pasodino ant 
klaupto. 

Šalia stovėjo jau kitas žmogus - de Kvinsis. Žmogeliukas 
pasistiebęs žiūrėjo virš pertvaros. Groteskiškai išsidrėbęs 
lavonas, kraujo gausa - rodės, šie siaubai jo neveikia, ir jis 
kaip tik spokso nepaprastai susidomėjęs. 

- Kaip jaučiatės? - paklausė Bekeris. 


Mėlynos Opiomano akys buvo prikaustytos negyvėlės 
vaizdo, jis nieko neatsakė. Pirmą kartą tą rytą jis 
nemindžikavo. 

- Nežinau, kodėl paklausiau. Žinoma, jaučiatės gerai, kai 
nutinka tokie dalykai, - užbaigė mintį detektyvas. 

Jis pasisuko į Emilę - ši vis dar nesikėlė ir stebėjo tėvą. 

- O jūs, Emile? Ar jūs gerai jaučiatės? 

- Kas ten? 

- Ta juodai apsirengusi moteris. 

- Negyva? - paklausė Emilė. 

- Taip. 

- Gal ji parkrito ir prasiskėlė galvą? Įvyko nelaimingas 
atsitikimas? 

- Manau, kai kas daugiau. 

Kitas žmogus būtų apibėręs Bekerį klausimais: Ji nužudyta? 
Kaip? Kodėl tiek daug kraujo? Ar mus visus išžudys? - bet 
Emilė tik sugromuliavo Bekerio žodžių reikšmę ir pritariamai 
linktelėjo. 

- Darykite savo darbą, Džozefai. Tėčiu ir manimi rūpintis 
nereikia. 

- Taip, prieš septynias savaites jūs įrodėte esanti tvirta, - 
atsakė Bekeris. 

Tą akimirką prie kabinos atėjo inspektorius Rajanas ir 
sustojo priešais kraujo klaną. 

Netrukus pasirodė pulkininkas Traskas. Pamatęs Emilę 
susiraukė, tarsi ji keltų jam nerimą. Emilė suglumo. Pulkininko 
išraiška rodė, kad jis kažkur ją jau matęs, bet ji nenumanė, 
kada tai galėjo nutikti. 

Traskas bemat pasisuko į ledi Kosgrouv kabiną. Jis buvo toks 
aukštas, kad galėjo pažvelgti vidun neįmindamas į klaną. Nuo 


reginio įsitempė jo veido raumenys, bet ne todėl, kad buvo 
sukrėstas - veikiau tik nustebęs. Be abejo, per karą jis 
prisižiurėjo tiek smurtinės mirties, kad ji jo jau 
nebesukrėsdavo. 

Jis atsitiesė. 

- Inspektoriau, kuo galiu padėti? 

- Neleiskite čia žmonių, - paprašė Rajanas. - Jeigu kas nors 
prisiartins, neišvengiamai įlips į kraują. Mes nežinosime, kurie 

- Užtikrinu, taip neatsitiks. 

Pulkininkas ryžtinga poza atsistojo priešais kraujo klaną. 

- Bekeri, - kreipėsi į jį Rajanas, - aš nesuprantu: kaip 
žudikas pateko į kabiną niekieno nepastebėtas? Kaip jis 
pabėgo? 

- Taip, kraujo didžiausias klanas. Žudikas negalėjo juo 
neapsitaškyti, - Rajano balsas rodė, kad jis ne mažiau 
suglumęs. - Bet per tą sąmyšį vis tiek negalėjo išeiti iš 
bažnyčios nepastebėtas. 

Staiga jam šovė mintis ir jis nutilo. 

- Nebent jis nepabėgo. 

- Manot, žudikas vis dar slepiasi kažkur bažnyčioje? 

Bekeris įdėmiai apsidairė. 

- Kvieskite konsteblius, - paprašė Rajanas. - Ir kuo daugiau. 

Skubėdamas viduriniu tarpueiliu Bekeris matė į vieną dėmę 
susiliejusius siaubo apimtų žmonių veidus. 

- Sudarykit visų išėjusiųjų sąrašą! - įsakė jis seniūnui. - Man 
išėjus užrakinkit duris! Niekam daugiau neleiskit išeiti! 


Išgirdęs, kad Bekeris išlėkė iš bažnyčios, Rajanas nukreipė 
dėmesį į vikarą. 


Vyras sėdėjo lordo Palmerstono kabinoje, palinkęs į priekį, 
padėjęs galvą ant kelių. 

Emilė sėdėjo šalia, raminamai uždėjusi ranką jam ant peties. 

- Štai taip. Nekelkite galvos. Kvėpuokite lėtai, giliai. 

- Vikare, ar galit atsakyti į keletą klausimų? - paklausė 
Rajanas. - Moteris iš gretimos kabinos... girdėjau, kaip ją 
lydintis ponas kreipėsi į ją „ledi Kosgrouv“. 

- Taip, jos pavardė tokia. 

- Pažįstu lordą Kosgrouvo pavarde. Jis vadovauja komisijai, 
prižiūrinčiai kalėjimų sistemą. 

- Tai jos vyras, - patvirtino vikaras. 

- Kodėl ji vilki gedulo drabužiais? Ar lordas Kosgrouvas 
mirė? 

- Mačiau jį dar vakar, kuo sveikiausią, - vikaro balsas buvo 
slopus, nes jis laikė galvą nulenktą. - Be galo sutrikau šįryt 
pamatęs ledi Kosgrouv šitaip apsitaisiusią. 

- Ar matėt jos užpuoliką? - paklausė Rajanas. 

- Jos kabinoje jokio kito Žmogaus nemačiau. - Vikarą 
nupurtė drebulys. - Ji klūpojo atrėmusi kaktą į priekinę 
pertvarą. Tada pamačiau, kad grindimis sklinda kraujas. 
Paskui jos kūnas susmuko, 0 galva atsilošė. Padėk mums, 
Dieve! Kaip tai galėjo atsitikti? 

- Dar kartą lėtai, giliai įkvėpkite, - patarė Emilė. 

Rajanas priėjo prie pertvaros, skiriančios lordo Palmerstono 
ir ledi Kosgrouv kabinas. 

De Kvinsis tebestovėjo ten ir spoksojo į lavoną kitoje 
pertvaros pusėje. 

- Ar girdėjot, ką jis sakė? - paklausė inspektorius. 

Mažasis žmogutis mąsliai linktelėjo. 


- Užpuolikas veikiausiai slėpėsi po klauptu kabinos gale, - 
balsu svarstė Rajanas. - Paskui vikaro dėmesį atitraukė 
pulkininkas ir jo palyda. 

- Galbūt, - atsakė de Kvinsis. 

- Kitaip nepaaiškinsi, - Rajanas kalbėjo tyliai, kad niekas jo 
nenugirstų. - Žudikas būtų patraukęs kieno nors dėmesį, jei 
įeidamas į kabiną būtų atitraukęs užpakalines ar šonines 
užuolaidas. Iš ten, kur buvome, ir patys būtume matę jį įlipant 
per priekį. Bet kuriuo atveju ledi Kosgrouv negalėjo jo 
nepastebėti. Ji būtų išsigandusi ir surikusi. Žudikas, matyt, 
slėpėsi po klauptu kabinos gale, o paskui prie moters 
prišliaužė ir padarė tai, ką padarė. Kai jis smogė, visų dėmesį 
buvo atitraukęs pulkininkas su palyda ir giesmė. 

- Galbūt, - vėl taip pat atsakė de Kvinsis. 

- Kodėl jūs kartojat vis tą patį? Ar matot kokią mano logikos 
spragą? 

- Ledi Kosgrouv šydas sveikas. 

- Žinoma. Kad smūgis būtų mirtinas, žudikas turėjo pakelti 
jai smakrą - idant šydas pakiltų ir apnuogintų kaklą, - 
paaiškino Rajanas. 

- Bet tie keli judesiai būtų davę laiko ledi Kosgrouv priešintis 
ir šaukti, - išprotavo de Kvinsis. - Be to, jie turėjo būti tokie 
šiurpūs, kad negalėjo nepatraukti vikaro dėmesio, net jeigu jo 
dėmesį blaškė tie kiti dalykai. 

- Tačiau nepatraukė, - pabrėžtinai atsakė Rajanas. 

- Žmogus, kuris taip viską kruopščiai apgalvojo, smarkiai 
rizikavo, ir tai glumina. Be to, mes darome didžiulę prielaidą, - 
kalbėjo de Kvinsis. 

- Prielaidą? 

- Prašom prisiminti Imanuelį Kantą, inspektoriau. 


- Imanuelį?.. Tik nesakykit, kad vėl kalbėsit apie jį. 

- Didžiojo filosofo klausimas prieš septynias savaites suteikė 
neįkainojamą pagalbą. Ar tikrovė egzistuoja aplink mus... 

- „ar tik mūsų protuose? Tas klausimas išves mane iš proto. 

- Girdėjome moters palydovą kreipiantis į ją „ledi 
Kosgrouv“, - priminė de Kvinsis. 

- Taip. 

- Matėme, kaip ji buvo įleista į ledi Kosgrouv kabiną. Vikaras 
irgi pavadino ją ledi Kosgrouv, - pridūrė de Kvinsis. 

- Taip, taip, - nekantriai atsakė Rajanas. 

- Bet, kaip mes jau sakėme, ji vis dar su šydu. 

Kai Rajanas suprato, ką de Kvinsis turi galvoje, jis 
suniurnėjo žodį, ko gero, retai girdimą bažnyčiose. 

- Iš kur jūs žinot, kad ši moteris išties ledi Kosgrouv? - 
paklausė de Kvinsis. 

Rajanas pasisuko į dvasininką. 

- Vikare, kaip dažnai matote ledi Kosgrouv? 

- Dažnai. Vakar ji buvo pasikvietusi mane arbatos. 

- Ačiu. Pulkininke Traskai, ar galiu paprašyti jūsų 
paslaugos? 

Rajanas išėjo iš kabinos prie pulkininko. 

- Man reikia, kad padarytumėte tai, ką gali padaryti tik 
didvyris, - tyliai tarė. 

- Didvyriai yra mano bendražygiai, kritę mūšiuose, - atsakė 
Traskas. 

- Suprantu, bet, kaip dažnai man primena de Kvinsis, 
tikrovė skirtingiems žmonėms atrodo nevienodai. 

- Nesuprantu, ką norite pasakyti. 

- Ar leisite, kad bent kurį laiką vikaras matytų jus kaip 
didvyrį? 


Suglumęs pulkininkas atsakė: 

- Ką aš turėsiu daryti? 

Rajanui paaiškinus, Traskas apsiniaukė. 

- Taip, bet tada didvyriu turės būti vikaras. 

Juodu grįžo į lordo Palmerstono kabiną. 

- Vikare, - kreipėsi pulkininkas Traskas, - prašom pažiūrėti į 
mane. 

Dvasininkas pakėlė galvą nuo kelių. Jo veidas buvo pilkas. 

- Pasakysiu jums kai ką, ko niekada niekam nesu 
prisipažinęs, - tarė pulkininkas. 

Vikaras dar labiau suraukė kaktą. 

- Per karą puolant priešui mane apimdavo tokia baimė, kad 
net kojos drebėdavo. Nedaug trūkdavo, kad krisčiau į purvą ir 
slėpčiausi po lavonais. 

Vikaras sumirksėjo. 

- Sunku patikėti, kad toks vyras kaip jūs galėtų ko nors 
bijoti. 

- Kartais mes norime slėptis, bet vis tiek turime daryti tai, 
kas reikia. Ar jūs galite padaryti tai, kas reikia, vikare? 

- Nelabai suprantu, ką turite galvoje. 

- Netrukus paprašysiu jūsų pažiūrėti už tos pertvaros. 

- Bet ten - ledi Kosgrouv! - pasibaisėjo vikaras. 

- Tikrai taip. Tuoj sužinosite, ko man iš jūsų reikia, - atsakė 
Traskas. - Ar jūs galite padaryti tai, ko reikia? Ar dėl manęs 
pabūsite didvyriu? 

Kiek padvejojęs vikaras linktelėjo. 

- Kad ir kiek pastangų prireiktų, kiekvieną pabaisą turi 
atsverti tokie vyrai kaip vikaras ir pulkininkas, - sumurmėjo de 
Kvinsis. 


- Ypač vikaras, - tarstelėjo Traskas. Jis pasisuko į Rajaną. - 
Veikite, kai tik būsite pasiruošęs, inspektoriau. 

Rajanas įkvėpė oro ir pasikėlė kairę kelnių kišką. Visi 
kabinoje aiktelėjo, kai iš prisegtos prie blauzdos makšties jis 
išsitraukė peilį. Ašmenyse blykstelėjo pro langus sklindanti 
saulės šviesa. 

Rajanas sukuždėjo pulkininkui Traskui: 

- Žudikas gali slėptis po kuriuo nors ledi Kosgrouv kabinos 
klauptu. 

- Jei taip, pažadu jums, inspektoriau: nors mano ranka 
sužeista, jei bandys pasprukti, toli jis nenubėgs. 

- Gerai, kad jūs čia, pulkininke. 

Kitomis aplinkybėmis Rajanas, ko gero, būtų sudvejojęs, bet 
stebimas pulkininko sukaupė ryžtą ir pasilipo ant klaupto. 
Ilgomis kojomis peržengė pertvarą ir atsistojo ant pirmo 
klaupto ledi Kosgrouv kabinoje. 

Klaupto atkaltė užstojo antrą ir trečią klauptą. Net pritūpęs 
jis matė vien šešėlius. Tankiai alsuodamas, gniauždamas 
rankoje peilį, jis atsigulė ant klaupto vos spėjusiu užgyti pilvu. 
Kišdamas galvą po šiuo klauptu, jis stengėsi negalvoti apie tai, 
kas jo gali laukti; dabar matė ir po dviem kitais. 

Nė po vienu nieko nebuvo. Jusdamas, kaip širdis daužosi į 
klauptą, pakėlė akis į pulkininką Traską ir de Kvinsį. Papurtė 
galvą leisdamas suprasti, kad žudiko kabinoje nėra. 

- Vikare, prašom atsistoti, - paprašė pulkininkas. 

Nenorėdamas įminti į kraują ir taip sugadinti galimus 
įkalčius, Rajanas vis dar kniūbsčias ištiesė ranką. Peilio 
smaigaliu siekė negyvėlės veidą dengiančio šydo ir ko 
nenualpo nuo variu atsiduodančio kraujo kvapo. Jusdamas, 


kaip tempiasi randai, ištiesė ranką kiek įmanydamas toliau, 
pakišo po šydu, patraukė jį į šalį ir atidengė lavono veidą. 

- Vikare, ar čia ledi Kosgrouv? - paklausė pulkininkas. 

- Taip, tesaugo jos sielą Dievas. 

Rajanas išgirdo trenksmą ir pamanė, kad vikaras nualpo. 

- Atsiremkite į mane, - išgirdo sakant Emilę. 

Priverstas laikyti galvą palenktą prie kraujo, Rajanas 
nukreipė peilį prie negyvėlės rankos su popieriaus lapu ir 
šiaip taip jį iškrapštė. Perėmęs jį į kitą ranką, peiliu pasmeigė 
ant grindų gulintį voką - jis buvo beveik visas permirkęs 
krauju. 

Rajanas atsistojo nuo suolo ir apžiūrėjo voką. Jo būta juodo, 
kaip ir vaško, kuriuo buvo užklijuotas. Laiškas colio pločio 
juodu apvadu turėjo išreikšti didžiausią sielvartą. 

Spėliodamas, kokią šiurpią žinią ledi Kosgrouv gavo prieš 
mirtį, Rajanas išlygino suglamžytą lapą. 

Išvydo jame vos du žodžius. 

Sukrėstas žiūrėjo į juos išpūtęs akis ir suvokė siaubingą jų 
prasmę. Jį apniko kraupūs prisiminimai. 

To, kas įvyko prieš penkiolika metų. 

Riksmų, panikos ir šūvių. 

Suirutės ir neįsivaizduojamų dalykų. 

Jis staigiai pakėlė galvą, apstulbintas nuožmaus beldimo į 
bažnyčios duris. 


1 Christopher Michael Wren (1632-1723), vienas garsiausių visų laikų anglų 
architektų. (Čia ir toliau pastabos vertėjo.) 

2 Tais laikais suknelės buvo išpučiamos įsiuvant į jas lankelius iš virvių, vytelių, 
banginio ūsų ar plieno. 

3 Šį apdarą ėmė propaguoti Amelia jenks Bloomer (1818-1894), amerikietė 
moterų teisių gynėja. 


4 John Brown (1735-1788), britų medikas. 

Mirties namai 


1855 metais buvo praėję vos keli dešimtmečiai nuo 
nusikaltimo vietos saugojimo koncepcijos sukūrimo. Kad 
nusikaltimas būtų tiriamas drausmingai, būtina organizacija, 
bet tik 1829-aisiais buvo įsteigta Londono policija, pirmas visą 
miestą apimantis tokios paskirties dalinys visoje Anglijoje. Jo 
principus suformulavo du komisarai, vienas - atsargos 
pulkininkas Čarlzas Rouenas, kitas - didelę baudžiamųjų bylų 
patirtį turintis advokatas Ričardas Meinas. Pirmuosius 
kelerius metus Roueno kaip karininko patirtis turėjo didžiulės 
svarbos kuriant policijos pajėgas pagal armijos įstatų ir 
laipsnių modelį. Vis dėlto ilgainiui svarbesnės pasirodė Meino 
teisinės žinios. 

Meinas suprato: suimti žmogų, įtariamą padarius 
nusikaltimą, - viena, įrodyti jo kaltę teisme - visai kas kita. Jis 
kalė patruliams į galvą, kad įkalčiai ne ką mažiau svarbūs 
negu nusikaltėlio suėmimas. Meino reikalaujama nuodugni 
nusikaltimo vietos apžiūra, visų to rajono žmonių apklausa, 
potencialiai kaltę įrodančių daiktų rinkimas ir katalogavimas 
buvo revoliuciniai metodai. 

Meinas reikalavo, kad kiekvienas sulaikytasis būtų smulkiai 
apibūdinamas nurodant jo ūgį, svorį, plaukų ir akių spalvą, 


randus, slapyvardžius, pateikiant braižo pavyzdį, jeigu žmogus 
moka rašyti. Žodžiu, viską, kas gali praversti susiejant asmenį 
su nusikaltimu ir įrodant jo kaltę teisme. Jis sukūrė 
vadinamąją aplinkraščių sistemą: neišaiškintų apylinkėje 
padarytų nusikaltimų smulkmenos kas rytą būdavo 
perduodamos visoms kitoms miesto apylinkėms. 

- Įrodymai! - pabrėždavo Meinas. - Tik juos turėdami 
sučiumpate ir įkišate į kalėjimą nusikaltėlius. Kiekvienas 
nusikaltėlis palieka pėdsaką. Ieškokite jo. Sekite paskui jį. 
Man reikia visų smulkmenų. 


Kažkas nesiliovė trankęs bažnyčios duris. 

- Čia detektyvas seržantas Bekeris! - pasigirdo balsas iš 
lauko. - Atidarykit! 

- Įleiskit jį! - sušuko Rajanas. 

Jis įdėjo peilį atgal į makštį po kelnių kiška, voką su 
bauginančia dviejų žodžių žinute įsikišo į apsiausto kišenę ir 
paskubomis per pertvarą grįžo į lordo Palmerstono kabiną. 

Prie jo priėjo pulkininkas Traskas. 

- Jūsų veidas... Kas parašyta žinutėje? 

Rajanas apsimetė jo negirdintis. Nekreipdamas dėmesio į 
skaudantį neseniai sugijusį pilvą, skubiai apėjo de Kvinsį ir 
kitus. Skuosdamas tarpueiliu pamatė, kad bažnyčios seniūnas 
rakina duris. 

Į vidų įlėkusio Bekerio veidas žvilgėjo - jam prireikė nemažai 
pastangų, kol sušaukė gerą dešimtį konsteblių, einančių jam 
už nugaros. 

- Ateina daugiau vyrų. 

- Gerai. Mums reikės visų šių ir dar daugybės kitų, - atsakė 
Rajanas. 


Tuzino konsteblių išties neužteko. Net dvigubai ar trigubai 
tiek. Reikėjo apklausti visus, esančius bažnyčioje, ir dar tuos, 
kurie išbėgo pasigirdus riksmams „Kraujas!“ Apieškoti 
kiekvieną Šv. Jokūbo bažnyčios kampelį: zakristiją, raštinę, 
varpinę, apžiūrėti po kiekvienu klauptu, už galerijos vargonų, 
žodžiu, visur. Nustatyti kiekvieno į pamaldas atėjusiojo 
tapatybę ir įsitikinti, kad jis čia neatsitiktinai. Reikėjo patikrinti 
kiekvieną apdarą - ar ant jo nėra kraujo. 

Rajanas susirado Agnesę, vyriausiąją klauptų raktininkę. 

- Ar žinote pavardę Žmogaus, atlydėjusio ledi Kosgrouv? 

- Niekada nebuvau jo mačiusi. 

Rajanas apklausė bažnyčios seniūnus ir kitus raktininkus. 

- Ar pažinojote žmogų, atėjusį su ledi Kosgrouv? 

- Tokį surūgusį veidą tikrai būčiau prisiminęs, - atsakė 
vienas. 

- Sioje bažnyčioje jis niekada nėra buvęs, - pridūrė kitas. 

Konstebliai ėjo iš vienos klauptų kabinos į kitą ir apklausė 
privatumo iliuziją, kabinose vykstantys pokalbiai girdėjosi 
visoje bažnyčioje. 

- Antrą valandą turiu vykti pietų pas dėdę į Belgreivijos 
rajoną. Nejaugi tikitės, kad liksiu čia, kol jūs... 

- Praskleisti švarką? Atsisegti liemenę? Konstebli, jei būčiau 
kvailas, pamanyčiau, kad ketinate mane apieškoti. Esu narys 
to paties klubo kaip ir policijos komisaras Meinas, todėl, jeigu 
toliau elgsitės kaip paskutinis... 

- Ką pastebėjau? Tą siaubingai apsirengusią moterį su 
kelnėmis po sijonu ir tuos du prastai apsitaisiusius vyrus, kaip 
dabar sužinojau - policijos detektyvus, ir tą mažą žŽmogelį su 
apibrizgusiais rankogaliais. Man sakė, kad tai garsusis 


Opiomanas. Čia, Šv. Jokūbo bažnyčioje! Štai ką aš pastebėjau! 
Kamantinėti turėtumėte ne mane, o Opiomaną! 

Rajanas ėjo tarpueiliais, klausėsi pokalbių. Nuolatos girdėjo 
tas pačias smulkmenas, 0 visi parapijiečiai vienodai irzo, kad 
yra apklausiami, ir piktinosi, jog yra gaišinami. 

Klausinėjami parapijiečiai laikėsi priešiškai tikrai ne todėl, 
kad buvo abejingi. Ledi Kosgrouv nužudymas turtingus ir 
įtakingus Meifero gyventojus sukrėtė ne juokais, juolab kad 
tai įvyko Šv. Jokūbo bažnyčioje. Esmė ta, kad Londono 
aukštuomenė neapsakomai įtariai žiūrėjo, kai buvo kišamasi į 
jų asmeninius reikalus. Juk garbingi visuomenės nariai nedaro 
smurtinių nusikaltimų. Šis reiškinys būdingas prastuomenei. 
Taip, prasčiokai užsipuola vienas kitą smuklėse ar patykoję 
siaurose gatvelėse nuduria praeivį dėl piniginės, bet kuo čia 
dėti Meifero gyventojai? Konstebliais save vadinantys 
darbininkai (policininkai buvo priskiriami darbo klasei) iš 
tikrųjų juk nemano, kad ledi Kosgrouv galėjo nužudyti kuris 
nors Šv. Jokūbo bažnyčios parapijietis? Tegu greitai apieško 
Meifero gatves, ir sučiups kokį pašalietį. Štai ką turi daryti 
policininkai, užuot draudę padoriems žmonėms keliauti į savo 
užmiesčio namus ar susitikti su giminaičiais sekmadienio 
pietų, sutartų dar prieš kelias savaites. 

Rajanas nekreipė dėmesio į nusiskundimus. Jis žvilgtelėjo į 
bažnyčios duris. Ten nešinas kuprine pasirodė nesiskutęs 
vyriškis glamžytais drabužiais. 

Vyras linktelėjo Rajanui ir prisiartino pro visus tikinčiuosius 
ir policininkus. 

- Ar tik nebūsite per anksti atsikėlęs iš ligos patalo? - tarė 
vyras. Jam iš burnos sklido alkoholio tvaikas. - Sprendžiu iš to, 
kad laikote ranką prispaudęs prie pilvo. 


- Nieko baisaus - chirurgas susiuvo šoną. 

- Iš tikrųjų siūlėmis sukabino, kad neplyštumėte pusiau. Gal 
jums reikėtų atsisėsti. 

- Netrukus atsisėsiu. 

- Žinau, kad sekmadieniais dažniau turėčiau eiti į bažnyčią, 
bet niekada nesitikėjau turėsiąs ateiti dėl šitos priežasties. - 
Jis iškėlė kuprinę. - Jūsų atsiųstas konsteblis papasakojo kai 
kurias smulkmenas. Spėju, kad norėsite daug eskizų - kaip 
praeitą kartą. 

— Ne visai kaip praeitą kartą, - patikslino Rajanas. 

- Ką norite pasakyti? 

Prie jų priėjo dar vienas vyriškis. Jo apsiaustas buvo 
prasegtas, tad matėsi, jog jis be liemenės - taip neformaliai 
apsirengusį žmogų Meifere matydavai retai. Jis buvo 
išblyškęs; po pažastimi nešėsi trikojį, o abiejose rankose - po 
didelę dėžę įrangos. Našta atrodė per sunki tokiam džiūsnai. 

- Ačiu, kad atėjote, - tarė jam Rajanas. 

— Kur turiu eiti? 

- Priešais altorių. Man reikia nuotraukų iš kelių padėčių. 
Neįlipkite į kraują. 

- Į kraują? 

- Vaizdas bus šiurpus, bet jums bent jau nereikės nerimauti, 
kad fotografuojamas asmuo sujudės ir nuotrauka išeis 
neryški, - paaiškino Rajanas. 

- Esu fotografavęs numirėlius. Mane samdosi velionių 
artimieji. 

- Vadinasi, pusė užduoties jums jau pažįstama. Jeigu viskas 
nusiseks, garantuoju nuolatinę tarnybą. 

- Man ji būtų ne pro šalį. 


Vyrui su įranga nuėjus tarpueiliu, eskizų dailininkas 
paprieštaravo: 

- Jūs atimate iš manęs duoną, samdydamas fotografą, kad jį 
kur velnias! 

- Tokie laikai - negaliu nuo jų atsilikti. 

- Tai kodėl išsikvietėt mane? 

- Nupiešti žmogų, kurio čia nėra. 

- Ką?! 

Rajanas palydėjo jį prie Agnesės, kitų raktininkų ir 
bažnyčios seniūnų. 

- Šis ponas - iš „Illustrated London News“, - visiems 
pristatė. - Malonėkite apibūdinti jam ledi Kosgrouv palydovą. 
Jis jį nupieš, o jūs padėsite jam piešinį pataisyti, kad žmogus 
atrodytų tiksliai toks, kokį jį prisimenate. Kai visi bus 
patenkinti rezultatu, - pasakė dailininkui Rajanas, - įdėkite 
piešinį į laikraštį. Tikiuosi, kas nors tą žmogų pažins. Paskui 
eikite į bažnyčios priekį ir nupieškite lavono eskizų. 

- Bet jūs jau liepėte jį nufotografuoti. 

- Nuotraukų gali neužtekti. - Vis dar negalėdamas atitokti 
nuo sukrėtimo, patirto perskaičius dviejų žodžių žinutę, dabar 
gulinčią jo kišenėje, Rajanas pridūrė: - Man reikia, kad viskas 
būtų dubliuojama. 

- Rajanai! 

Inspektorius atsisuko, išgirdęs šį valdingą balsą. Sunerimęs, 
sparčiu žingsniu artinosi komisaras Meinas. 

Meinui buvo penkiasdešimt aštuoneri. Žilos jo žandenos 
buvo tokios tankios, kad liesas veidas tarp jų atrodė lyg 
susitraukęs. Jis jau dvidešimt šeštus metus ėjo komisaro 
pareigas, ir iš veido buvo matyti, kiek pastangų jos 


pareikalavo. Niekas nežinojo apie Londono policiją ar 
teisėsaugą bet kurioje pasaulio vietoje daugiau už jį. 

- Lauke mačiau kelis žurnalistus, - papriekaištavo 
komisaras. 

- Konsteblių komanda neįleidžia jų, pone. Žinau, kad 
dalyvavote nepaprastajame posėdyje pas vidaus reikalų 
ministrą. Nebūčiau jūsų trukdęs, bet tai, kas nutiko, taip 
svarbu, kad jums teks tuoj pat imtis šio reikalo. 

Staiga Rajanas suabejojo, ar vidaus reikalų ministro esama. 
Žinant, kad vyriausybė žlugo, ar lordas Palmerstonas tebeina 
šias pareigas? Dėl politinės suirutės viskas atrodė netikra. 

- Nužudyta ledi Kosgrouv, tokia garsenybė. Ir dar Šv. Jokūbo 
bažnyčioje! - Meinas buvo pasipiktinęs. - Aišku, aš tuoj pat 
atvykau. 

- Bijau, kad viskas blogiau, negu jūs manote, pone. 

- Neįsivaizduoju, kaip tai įmanoma. 

- Ledi Kosgrouv laikė rankose šiuos. 

Rajanas išsitraukė iš kišenės voką ir raštelį. 

Meinas įsmeigė akis į kraujo dėmes, paskui paėmė iš 
inspektoriaus raštelį ir įdėmiai perskaitė du grėsmingus 
žodžius. 

Jo veidas dar labiau paniuro. 

- Tepadeda mums Dievas! Kas dar apie tai žino? 

- Tik jūs ir aš, pone. 

Rajanas pažinojo komisarą penkiolika metų, bet labai retai jį 
matė tokį sukrėstą. 

- Mes neturime premjero ir ministrų kabineto, - tarė 
inspektorius. - Kadangi tai susiję su Jos Didenybės saugumu, 
ar nereikėtų nedelsiant jai pranešti? 


Konsteblio lydimas Bekeris nuskubėjo Pikadilio keliu. Nors ir 
stengėsi nepatraukti dėmesio, dažnas praeivis įdėmiai į jį 
žiurėjo. Prieš dvidešimt šešerius metus šalies gyventojai 
pamažu susitaikė su tuo, kad vos ne ties kiekvienu kampu 
stovi šalmuotas policininkas. Bet 1842-aisiais atsirado dar 
didesnį nerimą keliantis reiškinys: civiliniais drabužiais 
vilkinčių detektyvų padalinys. Į šią radikalią permainą - 
neuniformuotus konsteblius - buvo žiūrima labai įtariai. 
Viduriniųjų ir aukštesniųjų sluoksnių atstovai sutiko: 
naudinga, kad užsimaskavę policininkai sukiojasi smuklėse, 
nelegaliuose lošimų namuose ir panašiose prastos reputacijos 
vietose, kur savo užmačias rezga nusikaltėliai. Bet ar ilgai 
reikės laukti, kol tie detektyvai virs šnipais? Kaip garbingas 
pilietis galės Žinoti, ar tas paprastas žmogelis, su kuriuo jis 
kalbasi, iš tikrųjų nėra detektyvas, kišantis nosį į jo 
asmeninius reikalus? 

Paprastose Londono gatvėse nekrintantys į akis drabužiai 
prašmatniame Meifero rajone šio pranašumo neturėjo. Sunku 
pasakyti, kas labiau traukė dėmesį: prasti Bekerio apdarai ar 
jį lydinčio vyro uniforma. Jis juto, kaip pro užtrauktas 
užuolaidas į jį spokso akys. Būrelis tarnų, išeinančių iš 
šeimininkų namų praleisti laisvos sekmadienio popietės, 
baikščiai į jį žvilgčiojo, matyt, manydami, kad jis - konsteblio 
suimtas nusikaltėlis. Randas ant Bekerio smakro bylojo apie 
prasčiokišką kilmę. Jeigu jie neklysta, kodėl konsteblis vedasi 
ji į Meifero vidurį, o ne į artimiausią policijos nuovadą? 

Vadovaudamasis bažnyčioje gautais nurodymais, Bekeris 
pasuko dešinėn į Pusmėnulio gatvę, paskui kairėn į Kerzono, 
link blokuotų Česterfildo Kalvos gatvės namų. 


Eik į ledi Kosgrouv namus, - liepė jam Rajanas. - Pranešk 
gyventojams, kas atsitiko. Duos Dievas, nusigausi ten 
anksčiau, negu jiems papasakos žurnalistai. Kuo daugiau ten 
sužinok. 

Prieš jį driekėsi balti mūriniai namai bendromis sienomis - 
įspūdingai nepanašūs į ankštas, skurdžias lūšnas, tarp kurių 
patruliuodavo Ist Ende. Tie prabangūs keturaukščiai atrodė 
tokie panašūs, kad nebūtum sugebėjęs jų atskirti vieno nuo 
kito, jei ne aiškiai matomi žalvariniai skaičiai prie kiekvienų 
durų. 

Oras atvėso. Stiprėjantis vėjas užtraukė saulę tamsiais 
debesimis. Priėjęs jam nurodytą namą, Bekeris stabtelėjo prie 
geležinių vartelių ir pažiūrėjo virš vedančių prie durų laiptų. 
Visos užuolaidos buvo užtrauktos, bet turtinguose rajonuose 
taip būdavo visada: kad niekas nesuprastų, ar name esama 
žmonių. 

Bekeris parodė į du iš paskos sekančius reporterius. 

- Konstebli, žiūrėkite, kad tie vyrai neprieitų arčiau. Niekas 
be leidimo neturi praeiti pro šiuos vartelius. 

Taip neseniai paaukštintas tarnyboje, kad jautėsi nesmagiai 
duodamas įsakymus, Bekeris atidarė vartelius ir patraukė prie 
namo. 

Kaip pranešti žinią apie ledi Kosgrouv? - svarstė jis 
prisimindamas, kaip atlėkė pas motiną jų nuomojamame 
ūkininko name ir lyg paklaikęs ėmė pasakoti, kad tėvas 
klojime nukrito nuo kopėčių, ir jo kaklas šiurpiai persikreipęs. 
Bekeriui taip ir nepavyko atsikratyti košmarų, kuriuose regėjo 
sukrėstos motinos veidą. 

Jis giliai įkvėpė ir užlipo laipteliais. Jų buvo vos penki, bet 
atrodė, kad daugiau. Patukseno liūto galvos pavidalo belstuku. 


Garsas atsimušė aidu. 

Praėjo dešimt sekundžių. Niekas neatsiliepė. Jausdamasis it 
koks įsibrovėlis, Bekeris pabeldė dar kartą, šįsyk garsiau. Vėl 
niekas neatsiliepė. 

Sukaupęs drąsą, pabeldė dar kartą. Tada nuleido akis ir 
išblukusi ir parudavusi. Bet po ryto įvykių Bekeris neabejojo 
dėl dėmės kilmės - tai buvo kraujas. 

Jusdamas iš gatvės jį stebinčių žurnalistų žvilgsnius, Bekeris 
įstengė neparodyti jokios reakcijos. Jis paklibino duris - ar 
neužšautos velke, - ir širdis staiga ėmė plakti tankiau, nes 
durys pajudėjo. 

Bekeris pravėrė jas per pusę sprindžio ir sušuko: 

- Ei! 

Gal žmonės name nutarė neatsiliepti į beldimą, bet į balsą 
tikrai sureaguos. 

- Ar kas nors mane girdi? Aš detektyvas seržantas Bekeris. 
Man reikia su jumis pasikalbėti! 

Ji pasiekė jo paties balso aidas. 

Bekeris pravėrė duris dar šiek tiek, stengdamasis kuo 
daugiau pamatyti. Bet dabar durys sutiko pasipriešinimą - 
kažkas joms trukdė slinktis. 

- Ei! - sušuko Bekeris. 

Žvilgtelėjo per petį. Tie du žurnalistai ėjo arčiau vartelių. 

- Konstebli, žiūrėkit, kad jie nesiartintų! 

Bekeris smarkiau pastūmė duris ir pajuto, kad jos 
pasislenka. Atsivėrusio plyšio užteko jam prasisprausti. 

Jis užuodė mirtį akims dar nespėjus prisitaikyti prie tamsos. 


Durims atsidaryti trukdė liokajaus lavonas. Jo galva buvo 
suknežinta. Po durimis patekėjusi ir dabar jau išdžiūvusi bala 
buvo iš galvos išsiliejęs kraujas. 

Bekeris vėl mėgino paimti policininko lazdą, kabodavusią 
jam ant diržo, kai buvo konsteblis. Jos, aišku, nebebuvo. Užtat 
jis turėjo peilį - Rajanas pamokė nešiotis jį makštyje po kelnių 
kiška. („Pirma naudok kriaunas, tik tada ašmenis, - įspėjo jį 
Rajanas, - nes sulauksi klausimų.“) 

Išsitraukdamas peilį, jusdamas, kaip po krūtinę pasklinda 
šalta baimė, Bekeris susikaupė laukdamas galimo užpuolimo. 
Apsidairė aplink. Iš tamsaus prieškambario ėjo koridorius. 
Abiejose jo pusėse buvo po dvejas duris, o gale - puošnūs 
laiptai į kitus namo aukštus. 

Iki šiol prabangą Bekeris buvo matęs tik lordo Palmerstono 
rūmuose. Nors ne kartą juose lankėsi, vis dar negalėjo 
priprasti ištrūkęs iš kiaurastogių lūšnų, kuriose gyveno, 
šešiasdešimt valandų per savaitę dirbdamas plytų fabrike. Jis 
negalėjo atsistebėti, kad lordas Palmerstonas vadino savo 
rezidenciją namu. Gal jis tiek įpratęs prie prabangos, kad jam 
tai išties tebuvo namas. Kaip tuomet lordas Palmerstonas 
įsivaizduoja rūmus?! 

Įprastomis aplinkybėmis Bekerio dėmesį būtų išblaškiusios 
kvadratinės juodos ir baltos marmurinių grindų plytelės bei 
įmantrus žalvarinių laiptų baliustrados papuošalų raštas 
(žodžio „baliustrada“ reikšmę Bekeris sužinojo visai neseniai). 
Bet šias aplinkybes vargu ar galėjai pavadinti įprastomis. 
Bekeris bemat nukreipė dėmesį į drabužių krūvą laiptų 
apačioje. Jis atsargiai žengė tris žingsnius link jų, ir tiek 
užteko įsitikinti, kad tai ne drabužių krūva, o tarnaitės 


lavonas. Jos galva buvo suknežinta panašiai kaip liokajaus prie 
durų, ir mergina tysojo savo džiūstančiame kraujyje. 

Jam ėmė tampyti krūtinę. Jis žengtelėjo atatupstas. Prie 
laukujų durų vėl įsikišo peilį į makštį, kad neišgąsdintų žmonių 
išėjęs laukan. Prasispraudė pro durų plyšį; šaltas vėjas lauke 
neprilygo vėsai namo viduje. Debesys per tą laiką patamsėjo. 

Du laikraščių reporteriai mėgino įkalbinti konsteblį juos 
praleisti. 

- Ką sužinojote? - sušuko vienas. 

- Konstebli, panaudokite savo tarškynę! - suriko Bekeris. 

Pamanę, kad konsteblis raginamas jiems užvožti, reporteriai 
nulėkė atatupsti. 

Konsteblis sugriebė tarškynę už rankenos ir ją pasuko; 
reporteriai nukuūrė tolyn. 

Kitapus gatvės pro užuolaidas spoksojo sunerimę veidai. Pro 
duris pasipylė tarnai. Per pusę minutės tuščia gatvė atgijo. 

Tekinas atbėgo konsteblis. Plotai patruliams buvo paskirstyti 
taip, kad jie visada vieni kitus girdėdavo. Tarsi tai įrodydamas, 
iš priešingos pusės atbėgo dar vienas. 

Bekeris tarė pirmajam: 

- Aš - detektyvas seržantas Bekeris. Lik čia ir palaikyk 
tvarką. - Ką tik pasirodžiusiam liepė: - Bėk į Šv. Jokūbo 
bažnyčią. Perduok inspektoriui Rajanui, kad ledi Kosgrouv ne 
vienintelė. 

- Ne vienintelė? 

- Inspektorius supras, ką tai reiškia. Pasakyk jam, kad tuoj 
pat ateitų. Atsivesk čia kuo daugiau konsteblių. 

Patruliui nuskuodus atskubėjo dar du. 

- Kas atsitiko? - sušuko iš minios moteris su prijuoste. 


- Mano šeimininkas nori žinoti, dėl ko šitas erzelis, - 
valdingai tarė liokajus su livrėja. 

- Pasakyk jam, kad padėtis valdoma. Visi grįžkit į namus! - 
paliepė Bekeris. - Nieko įdomaus čia nėra. 

- Bobiai? Meifere neįsakinės, ką mums daryti! - sušuko 
moteris su prijuoste. 

Bekeriui knietėjo jos paklausti, kaip jai patiktų apie tai 
pasikalbėti už nuovados grotų. Kaip tokioje padėtyje elgtųsi 
Rajanas? 

- Eikš čia! - tarė jai. 

Staiga moters pasitikėjimas savimi išgaravo. 

- Aš? 

- Rodau į tave. Eikš čia! 

Ji padvejojo, bet pakluso. 

- Ar nori padėti? Turėsi apie ką pasakoti virtuvėje. 

Pamaniusi, kad parneš ten, kur dirba, paskalų, nusišypsojo. 

- Ar šiuose namuose yra užpakalinės durys? - paklausė 
Bekeris. 

- Yra. Pro jas atnešami maisto produktai ir anglys. Mums 
leidžiama pro jas vaikščioti. 

- Parodyk šiam gražiajam konstebliui, kur užpakalinės 
durys. 

- Jis man neatrodo toks gražus. 

- Dabar tu jį užgavai. Parodyk jam užpakalines duris. 
Konstebli, žiūrėk, kad niekas pro jas neįeitų. Ir būk atsargus, 
nes gali išlėkti koks bjaurių ketinimų turintis žmogus. 

- Supratau, seržante. 

Bekeris dar nebuvo pripratęs prie naujo kreipinio. Akimirką 
pasirodė, kad konsteblio žodžiai skirti ne jam. 


Tarnaitei nusivedus konsteblį, dar trys patruliai atbėgo iš 
vieno Česterfildo Kalvos gatvės galo, du - iš kito. 

Bekeris parodė jiems savo ženklelį ir rankos mostu parodė 
susiburti aplink jį. Kalbėjo tyliai, kad neišgirstų žurnalistai. 

- Viduje nužudyti mažiausiai du žmonės. Viso namo dar 
neapieškojau. 

Šiame rajone buvo smurtaujama taip retai, kad policininkų 
veidai įsitempė. 

- Iš pradžių - Šv. Jokūbo bažnyčioje, dabar čia, - suniurnėjo 
vienas: Žinia apie ankstesnę žmogžudystę netruko pasklisti. 

- Atrodo, tai atsitiko prieš kelias valandas. Du likite čia ir 
saugokite vartelius. Kiti pasikalbėkite su šiais žmonėmis. 
Sužinokite, gal matė ar girdėjo ką nors neįprasta. 

Konstebliams išsiskirsčius, vienas reporteris sušuko: 

- Ei, pasakykite ir mums! 

Bekeris tarė patruliams prie vartelių: 

- Įeiti negalima niekam, išskyrus detektyvą inspektorių 
Rajaną. 

Jis pasisuko į konsteblį, atlydėjusį jį iš bažnyčios. 

- Paskui mane! 

Jie užlipo laipteliais ir prasispraudė pro durų plyšį. 


- Čia pirmas, - tarė Bekeris. 

Mirties tvaikas buvo dar stipresnis. Net prietemoje Bekeris 
matė, kad konstebliui siaurėja akys žiūrint į suknežintą tarno 
galvą. 

- Apeik jį! Nieko neliesk! - liepė Bekeris. - Jeigu žudikas vis 
dar name, man reikės tavo pagalbos. 

Konsteblis iš už diržo išsitraukė policininko lazdą. Įžengė į 
prieškambarį ir išsižiojęs įsispoksojo į statulas ant marmurinių 


pjedestalų, paauksuotus lipdinius ir freskomis puoštas sienų 
plokštes. 

- Rupūs miltai, žmonės išties taip gyvena! - nusistebėjo 
konsteblis. 

- Ir paskui tokiuose namuose nužudomi, - priminė Bekeris. - 
Neužmiršk, ko mes čia atėjom. 

Bekeris priėjo prie negyvos tarnaitės laiptų apačioje. Vėl 
mintyse klausdamas, ką darytų Rajanas, atsitūpė ir apžiūrėjo 
apskritą žaizdą galvoje; ji atrodė padaryta tuo pačiu daiktu, 
kuriuo buvo užmuštas liokajus prie laukujų durų. 

Jis atidarė artimiausias duris dešinėje. Užuolaidos buvo 
užtrauktos, tad sunkiai įžiūrėjo prašmatnios svetainės baldus. 
Nuo staltiesių kampų karojo kutai, visi paviršiai buvo išpuošti. 
Storai kimštos kėdės ir sofa buvo apdėtos daugybe gobelenu 
aptrauktų pagalvėlių. Einant storu rytietišku kilimu Bekeriui 
dingtelėjo, kad dar nėra buvęs kambaryje, kurio apstatymas 
taip sugertų garsus. 

Jis atitraukė užuolaidas ir atsargiai apsidairė. Tada perėjo į 
kitą koridoriaus pusę ir atidarė duris priešais svetainę. Jį vėl 
pasitiko mirties tvaikas. 

- Konstebli, būk pasirengęs, jei man tavęs prireiktų. 

Bekeris plačiau pravėrė duris ir pamatė prieš save 
biblioteką. Užuolaidos ir čia buvo užtrauktos. Įsižiūrėjęs į 
prietemą, raudona oda trauktame krėsle pamatė žmogų. 
Atrodė, kad jis skaito knygą. 

- Lorde Kosgrouvai? - tarė Bekeris. 

Pats nesuprato, kodėl prašneko: iš rūgštaus tvaiko 
kambaryje buvo aišku, kad vyras niekada negalės atsakyti. 

Pasiruošęs gintis, Bekeris pasuko į kairę ir atitraukė 
užuolaidas. Šviesa krito ant vyro krėsle. Raukšlėtas lavono 


veidas buvo perkreiptas agonijos. 

- Kur detektyvas seržantas Bekeris? - Balsas pasigirdo taip 
netikėtai, kad Bekeris krūptelėjo. 

Iš prieškambario atsklidęs balsas buvo Rajano. 

- Viduje, inspektoriau, - atsakė konsteblis. 

Bibliotekos tarpduryje pasirodė Rajanas. 

- „Ledi Kosgrouv ne vienintelė“? Tavo žinutė sužadino man 
smalsumą. 

- Kaip tokiais atvejais sako de Kvinsis? Keletas žmonių iš šių 
namų prisidėjo prie daugumos. 

Bekeris turėjo galvoje de Kvinsio pastebėjimą, kad per 
prabėgusius amžius kur kas daugiau žmonių mirė, negu yra 
gyvų šiuo metu. 

Rajanas perėjo per biblioteką neatitraukdamas akių nuo 
vyriškio odiniame krėsle. 

- Ar kada nors esate matęs lordą Kosgrouvą? - paklausė 
Bekeris. 

- Vieną kartą. Komisaras Meinas nusiuntė mane šį tą 
pakomentuoti kalėjimų komitetui. Jo vadovas lordas 
Kosgrouvas paskui pateikė man keletą klausimų. 

- Ar čia lordas Kosgrouvas? 

- Abejoju, ar net jo žmona, jeigu ji vis dar kvėpuotų, jį atpa- 
žintų, - atsakė Rajanas. 

Žmogus buvo pririštas prie krėslo. Virvė buvo apsukta jam 
aplink kaklą ir pritvirtinta aukštai prie kopėčių tiesiai jam už 
nugaros. Kopėčias laikė įleistas į sieną strypas, jos buvo 
skirtos pasiekti viršutines knygų lentynas. 

Vyro rankose buvo atversta knyga. Jo galva buvo nunarinta, 
tartum ją skaitytų. 


- Jo akys, - tarstelėjo Bekeris ir pasibaisėjęs į jas parodė. - 
Ar kada nors esi matęs ką nors panašaus? 

- Ne, - atsakė Rajanas. 

Iš akių kyšojo po nusmailintą sidabrinį rašiklį. Po trūkusiais 
akių obuoliais prikepė tamsūs rėžiai, todėl atrodė, kad žmogus 
ašarojo krauju. Bekeris vos susitvardė nesudrebėjęs, 
įsivaizduodamas, kokį žvėrišką skausmą patyrė žmogus, kai 
jam į akis įsmeigė sidabrines plunksnas. 

- Sunku pasakyti, nuo ko jis galiausiai mirė, - tarė Bekeris. - 
Ar mirtinai nukraujavo, ar užsismaugė? 

- Plunksnos buvo įsmeigtos jam į akis kankinant. O pražudė 
virvė, - atsakė Rajanas. 

- Kodėl jūs toks tikras? 

- Kokios spalvos lūpos ir liežuvis? 

Žinodamas, kad Rajanas jį išbando, Bekeris įveikė 
pasidygėjimą, priėjo arčiau ir įsižiūrėjo į skausmo perkreiptą 
burną ir iš jos kyšantį liežuvį. 

- Mėlyni. 

- Ar kada nors esi matęs kariamą žmogų? - paklausė 
Rajanas. 

- Vieną kartą. Iš tolo, bet to pakako. 

- Mėlynos lūpos rodo, kad žmogus duso. Jis nukraujavo ir 
nusilpo. Galva nusviro prie knygos. Žudikas viską sutvarkė 
taip, kad auka pasikartų. Kokią knygą jis neva skaito? 

Suvokdamas, kiek daug jam dar reikia išmokti, Bekeris 
susiėmė, paėmė knygą iš lavono rankų ir pažiūrėjo į 
pavadinimą nugarėlėje. 

— Apie teisę. 

Iš knygos puslapių kyšojo popieriaus lapelis. Bekeris jį 
ištraukė. Lapas buvo su tokiu pat juodu apvadu, kaip ir 


raštelis, kurį nužudytoji ledi Kosgrouv gniaužė rankoje. 
- Kas ten parašyta? - paklausė Rajanas. 
- Pavardė, bet man negirdėta. Edvardas Oksfordas. 
- Edvardas Oksfordas? Tu tikras? 
- Jums ji pažįstama? 
- Tepadeda mums visiems Dievas - taip. 


Emilės de Kvinsi dienoraščio tęsinys 


Apklausa Šv. Jokūbo bažnyčioje niekaip nesibaigė. Tėtis 
atsisėdo ant altoriaus turėklo. Jo kojos buvo per trumpos ir 
nesiekė grindų, tad jis judino batus aukštyn žemyn, tarsi 
eidamas oru. Kai nežiūrėdavo į kraujo klaną, tyrinėjo ledi 
Kosgrouv kabiną, ten fotografas pasistatė trikojį su 
aparatu. Dėl opijaus poreikio tėčio veidas nesveikai išbalo. 
Matydama jį kišant ranką po apsiaustu išsitraukti 
buteliuko tinktūros, atskubėjau jo sulaikyti, kad jis dar 
labiau nepapiktintų parapijiečių. 

Tuo tarpu pulkininkas Traskas ir toliau padėjo 
policininkams palaikyti tvarką, o gražioji moteris, kurią jis 
atlydėjo į bažnyčią, susižavėjusi žiūrėjo į jam rodomą 
pagarbą. Negalėjau nepastebėti, kad pulkininkas 
retkarčiais žvilgčioja į mane suglumeęs taip pat, kaip tada, 
kai pirmą kartą mane išvydo: tarsi mane pažinotų, tik 
neprisimintų, iš kur. Dėl to aš pati glumau dar labiau. 
Laukiau, kada pulkininkas nebus toks užsiėmęs, kad 
galėčiau prie jo prieiti ir suteikti jam progą paaiškinti, jei 
Jis bus tam nusiteikęs. 

Bet, progai taip ir nepasitaikius, Šonas (turiu galvoje 
inspektorių Rajaną) išsivedė mudu su tėčiu lauk prie 


didėjančios minios. 

- Atvyko lordo Palmerstono karieta. Vežikui ir liokajui 
griežtai įsakyta vežti jus į Justono stotį. 

- Aš turiu likti, - tarė tėtis. 

- Prieš septynias savaites jūs labai padėjote, - sutiko 
Šonas, - bet lordas Palmerstonas leido aiškiai suprasti, 
koks nepatenkintas bus, jeigu pavėluosit į savo traukinį. 
Policija klauso jo labiau negu komisaro Meino, tad aš 
neturiu kitos išeities. Jūs atsakėt į visus mano klausimus. 
Jeigu man kils naujų, galėsiu atsiųsti jums į Edinburgą 
telegrafu. Laimė, mudu su seržantu Bekeriu matėme tą 
patį, ką ir jūs. 

- Arjūs tikrai matėte tą patį, ką aš? - paklausė tėtis. 

- Pažadu prisiminti jūsų teoriją apie daugybę tikrovių. 

Atsisveikindamas su mumis Šonas laikė mano ranką 
ilgiau, negu reikalauja paprasta draugystė. Nors oras 
buvo šaltas, jaučiau, kaip man kaista skruostai. 

- Emile, man trūks mūsų pašnekesių, - tarė jis. 

Paprastai neieškau žodžių kišenėje, bet prisipažinsiu: 
taip liūdėjau turinti išvažiuoti, kad man buvo sunku 
kalbėti. 

- Man irgi trūks mūsų pašnekesių, - teįstengiau 
pasakyti. 

Šonas prisiminė mandagumo taisykles ir pasisuko į tėtį. 

- Ir, žinoma, ilgėsiuos neįprastų pašnekesių su jumis, 
pone. 

- Jau seniai niekas nesikreipė į mane „pone“, - 
prisipažino tėtis. - Dar ne taip seniai vadindavote mane 
kitaip. 

Šonas susigėdęs nudelbė akis. 


- Mes visi nuėjome ilgą kelią. Man gaila, kad nenuėjome 
dar toliau. 

Jis pažiūrėjo į mane. 

- Ačiū, kad padėjote man užgydyti žaizdas, Emile. Geros 
kloties jūsų kelionėse. 

Jis vis nepaleido rankos, ir skruostai man kaito dar 
labiau. 

- Būkite atsargus, - sušnabždėjau pasilenkdama arčiau 
prie jo, kad mūsų atsisveikinimas įgautų šiek tiek 
intymumo. - Parašysiu, kai atvažiuosime į Edinburgą. 

Staiga pribėgo kažkoks konsteblis ir sutrukdė man 
pasakyti daugiau. 

- Inspektoriau, seržantas Bekeris nori matyti jus ledi 
Kosgrouv namuose. Jis liepė perduoti jums, kad ateitumėte 
tuoj pat, - kad ji ne vienintelė. 

- Ne vienintelė? 

- Čia jo žodžiai. Jis sakė, kad suprasite, ką tai reiškia, ir 
kad tai skubu. 

Iš Šono akių matėsi, kad jis tikrai suprato. 

- Deja, turiu eiti, - tarė jis mudviem su tėčiu. 

- Taip, prašom dirbti savo darbą, - pasakiau. 

Iš tikrųjų norėjau, kad jis pasiliktų, bet, kai buvau 
betiesianti į jį delną norėdama paliesti jam ranką, jis jau 
paskubomis brovėsi pro žmones. 

Staiga pro žurnalistų ir žioplių minią prie mūsų priėjo 
lordo Palmerstono liokajus. 

- Paskubėkit! Mes jau seniai turėjome išvažiuoti į stotį, - 
liokajus kalbėjo lyg išprotėjęs. - Lordas Palmerstonas 
pabrėžė nenorintis, kad pavėluotumėte į traukinį. 


Liokajui vedantis mus prie karietos, nugirdau vieną 
laikraščio žurnalistą sakant kitam: 

- Stai eina Opiomanas. Ar girdėjai, ką jis sakė apie didįjį 
Oriono ūką? 

- Čia tas naujas viešnamis Strande? 

- Nakties danguje. Opiomanas sakė, kad tas ūkas 
panašus į praskeltą žmogaus kaukolę ir iš smegenų 
išsiliejančią dangiškąją medžiagą. Štai kas nutinka, kai 
vartoji opijų. 

Kai pamačiau, kad mūsų vargani krepšiai diržais 
tvirtinami prie karietos stogo, mane prislėgė niūri tikrovė: 
mes išvažiuojame. Vos tik liokajus uždarė karietos dureles 
ir atsistojo jos gale, karieta rovė iš vietos, nes vežikas buvo 
pasiryžęs vykdyti lordo Palmerstono nurodymus. 

Priešais mane sėdintis tėtis ėmė drebėti. 

- Jau gali, - tariau jam. 

Jis bemat išsitraukė buteliuką tinktūros ir gurkštelėjo 
ryškiai raudono skysčio. Tada užsimerkė, luktelėjo, 
atsimerkė ir gurkštelėjo vėl. Mėlynos akys sužvilgo, bet 
lyg per rūką. Prakaitas, rodės, vėl susigėrė į veido odą. 
Pamažu jis nustojo minti kojomis. 

Grįžti tiesiai į Edinburgą tą dieną nebūtume galėję, nes 
traukiniai į tą tolimą kraštą išvažiuoja anksti ryte, kad 
nugabentų keleivius tos pačios dienos vakarą. Bet per 
paskutinę savaitę Londone tėtis nugrimzdo į didesnį 
liūdesį nei paprastai. Nutariau, kad dėl tokios nuotaikos 
kalta vis didėjanti priklausomybė nuo opijaus tinktūros ir 
baimė, kad jeigu netrukus nesiims didvyriškų veiksmų 
galutinai išsivaduoti iš jos vergovės, jinai jį pražudys. 


Liūdesys jam sukėlė norą aplankyti savo dviejų seserų 
kapus prie namų Mančesteryje, kur prabėgo jo vaikystė. 
Tas žurnalistas negalėjo žinoti, kad liguistas tėvo 
domėjimasis kaukolėmis ir iš jų išsiliejančia medžiaga 
atsirado po skrodimo, padaryto vienai seserų, siekiant 
nustatyti, ar neįprastai didelė jos galva buvo lemtingai 
deformuotų smegenų padarinys. Tėtį kamuodavo 
košmarai, kuriuose regėdavo sesers galvoje chirurgo 
padarytą gilų pjūvį. 

Vienas mano brolis, Viljamas, mirė nuo siaubingų galvos 
skausmų. Dėl jų jis apako ir apkurto. Kai brolio kančios 
galop baigesi, skrodimas parodė, kad jo smegenyse yra 
nemaža dalis kažkokios žalios medžiagos. Tėtis kankinosi 
ir dėl šios atvertos kaukolės. 

Kai karieta pasuko į šiaurę ir iš Pikadilio gatvės 
nudardėjo į Regento, tėvas išsikišo pro langą ir sušuko ant 
paminos stovinčiam liokajui: 

- Kaip važiuosime į Justono stotį? 

- Iš Regento gatvės suksime į Portland Pleis, paskui 
dešinėn į Naująjį kelią. 

- Prašau pasukti dešinėn, į Oksfordo gatvę. 

- Mes žinome, kaip reikia važiuoti į stotį. 

- Mano maršrutu iki jos nusigausite taip pat greitai. Aš 
noriu į kai ką pasižiūrėti. 

Pro karietos ratų bildesį aš vis dėlto išgirdau, kad 
liokajus kažką burbteli, paskui sušunka vežikui: 

- Suk į dešinę, į Oksfordo gatvę! 

- Kam? 

- To pageidauja keleiviai. 


- Sitų nėra ko klausyti! - atsakė vežikas gal 
nežinodamas, kad mes jį girdime. 

Karietai įsukus į Oksfordo gatvę, tėtis sušuko liokajui: 

- Sustokit! 

- Bet mes važiuojam į Justono stotį! 

- Sustokit! - vėl suriko tėtis. 

Kaip tokio nediduko žmogučio, jo balsas buvo toks 
stiprus, kad mane išgąsdino. 

Arklių kanopų kaukšėjimas nenustelbė vežiko keiksmo, 
bet jis sustabdė karietą, kaip pamačiau, Didžiosios Tičfildo 
gatvės gale. Tėvas atidarė dureles ir išlipo. 

Aš irgi išlipau. 

- Ne, nelipkit! - sušuko liokajus. - Jūs sakėt, kad norit tik 
į kažką pasižiūrėti! Mes turim važiuoti į stotį! 

Sekmadienio pavakarę krautuvės Oksfordo gatvėje buvo 
uždarytos. Pro šalį dardėjo vos vienas kitas dviratis 
ekipažas ir karieta. Dangų aptraukė žemai slenkantys 
debesys. Pro rukstančius iš kaminų dūmus nebuvo matyti 
namų stogų. 

Tėvas graudžiai apsidairė. Būdamas septyniolikos, šioje 
gatvėje jis keturis mėnesius badavo tarp prostitučių ir 
elgetų, stengdamasis kaip nors prasiversti atšiaurią 
Londono žiemą. Viena prostitutė, Ana, seniai pasiglemžta 
negailestingo miesto, buvo tėčio didžiausia meilė prieš jam 
susipažįstant su mano mama. 

- Nors buvau prie mirties, tada buvau gyvesnis, - 
sumurmėjo tetis. 

- Būk geras, nekalbėk apie mirtį, teti. 

- Paskubėkit! - sušuko liokajus. - Jei pavėluosit į 
traukinį, lordas Palmerstonas kaltins mus! 


- Pasakykit Jo Sviesybei, kad kaltas aš, - atsakė tėtis. - 
Pasakykit jam, kad atsisakiau lipti atgal į karietą. 

- Ką čia pliauškiat?! 

- Labai atsiprašau. Malonėkit parvežti mūsų krepšius į 
lordo Palmerstono namus. Vėliau nuspręsiu, ką su jais 
daryti. 

- Ne! - paprieštaravo vežikas. 

Tėvas nužingsniavo Oksfordo gatve - ne į rytus, O į 
vakarus. 

- Tėti, gal karietoje išgėrei per daug tinktūros? - 
klausiau skubėdama jam iš paskos. - Pasakyk man, ką čia 
išdarinėji. 

Praėjome Regento gatvę ir toliau traukėme į vakarus. 
Nors tėvas buvo trumpakojis, jo ryžtinga eisena buvo tokia 
sparti, kad retas būtų paskui jį spėjęs. Neatsilikau tik 
todėl, kad vilkėjau laisvais blumeriais. 

- Mirtis, - tarstelėjo tėtis. 

- Tu mane baugini, teti. 

- Prieš daugiau negu septynias savaites po opijaus 
sukeltų apgailestavimo sklidinų košmarų atsibusdavau 
vidurdienį. Jei nebūtume atvažiavę į Londoną, dabar 
turbūt pabusčiau ne vidurdienį, o saulei leidžiantis. O gal 
būčiau tiek perdozavęs opijaus, kad visai nebūčiau 
pabudęs. Tada irgi būčiau prisidėjęs prie daugumos. 
Pagaliau būčiau įstengęs užmiršti skausmą, kurį sukėliau 
tau, tavo broliams ir seserims, o svarbiausiai - tavo 
mamai... skolų išieškotojus... kad priverčiau jus visus 
nuolat bėgti... skurdą, kurį jus priverčiau kęsti. 

- Tėti, tu ne juokais mane gąsdini! 


- Edvardas Oksfordas? - Bekeris spoksojo į raštelį, aptiktą 
lavono laikomoje knygoje. - Kodėl jūs sakote: „Tepadeda 
mums visiems Dievas“? 

- Kiek tau buvo prieš penkiolika metų? - paklausė Rajanas. 

- Tik dešimt. 

- Sakei, kad augai nuomojamame ūkyje nuošalioje 
Linkolnšyro grafystės dalyje. Ar tėvas skaitydavo laikraščius? 

- Jis išvis nemokėjo skaityti ir to gėdijosi, - atsakė Bekeris. - 
Kai nesiruošdavau po namus, jis versdavo mane lankyti 
mokyklą. 

- Vadinasi, galėjai apie tai nežinoti. 

- Apie ką? Ar tai susiję su rašteliu, kurį radot bažnyčioje ir 
apie kurį nenorite man pasakoti? 

- Nėra kada, - atsakė Rajanas. - Turim apieškoti likusią 
namo dalį. 

- Baikite išsisukinėti! Kas tas Edvardas Oksfordas? 
Pasakykit man, kas parašyta tame bažnyčioje rastame 
raštelyje, - prisispyrė Bekeris. 

- Negaliu. 

- Taip sunku apie tai kalbėti? 

- Man neleidžiama. Tokią teisę turi tik komisaras Meinas. 

- Kad matytumėt savo veidą! Reikia laukti kažko dar 
baisesnio? 

- Dar baisiau buvo prieš penkiolika metų. Prašau 
neuždavinėti klausimų, į kuriuos aš negaliu atsakyti. Mes 
turim apieškoti namą. Kur kiti tarnai? 

Pradėjusio gesti maisto - ir baisesni - kvapai nuvedė juos 
žemyn, į virtuvę. 

Bekeris stabtelėjo ant laiptų. 

- Blogai jautiesi? - paklausė Rajanas. 


- Kiek laiko reikės, kol tapsiu toks kaip jūs? 

- Toks kaip aš? 

- Jūsų visa tai netrikdo, - paaiškino Bekeris. 

- Tie dalykai mane trikdo visada, - atsakė Rajanas. 

- Bet jūs nerodote jokių emocijų. 

- Todėl, kad nukreipiu dėmesį kitur. Sutelkiu jį į 
smulkmenas. To mane išmokė komisaras Meinas. Sutelk 
dėmesį į įkalčių paiešką ir padaryk viską, kad žudikas niekada 
neturėtų galimybės to pakartoti. 

Bekeris linktelėjo ir prisivertė lipti žemyn. 

Jis neparodė išgąsčio, kai ant virtuvės grindų išvydo virėjos 
ir indų plovėjos lavonus. Kaip ir tarnai viršuje, abi buvo 
užmuštos smūgiu į galvą. Ant jų prijuosčių matėsi išdžiūvusio 
kraujo dėmės. 

Stengdamasis klausyti Rajano patarimo, Bekeris tramdė 
emocijas įsidėmėdamas smulkmenas. Pelenai krosnyje buvo 
šalti. Sriuba dubenėliuose ataušusi. Mėsos apkepai zmego 
kepimo skardose, šalia plokščių morengų. 

Juodu užlipo niūriais tarnų laiptais į antrą pusaukštį; beveik 
visą jį užėmė milžiniškas valgomasis - jame vienu metu galėjo 
susėsti keturiasdešimt žmonių. 

- Kai patruliuodavau Ist Ende, niekada neįsivaizdavau, kad 
kas nors gali mėgautis tokia prabanga, - tarė Bekeris. 

Jie užlipo į trečią pusaukštį. Ten pamatė trejas atidarytas 
duris ir vienas uždarytas. 

Iš už uždarytų juos pasiekė kvapelis. 

Rajanas atidarė jas iki galo su tokia jėga, kad jos garsiai 
trinktelėjo. 

- Turit bėdų ten, viršuje, inspektoriau? - nuo laiptų apačios 
suriko konsteblis. 


- Jei kils, tau pranešim! - atsakė Rajanas. 

Išsitraukę peilius juodu su Bekeriu įėjo į vidų. Kambaryje 
buvo tamsu. jie priėjo prie užuolaidų ir jas atitraukė. 

Pamatęs, kas po jo batais, ant visos lovos ir apskritai visur 
Bekeris ėmė paknopstomis trauktis atgal. 

Sienos, tualetinis staliukas, užuolaidos, kilimas - viskas buvo 


„Vv zinvo- 


- Kas, po velnių, čia atsitiko?! 


Keršytojas niekada nepamiršo paskutinės laimingos savo 
gyvenimo akimirkos. Jis su seserimis Ema ir Ruta virė bulves 
virš židinio kabančiame puode. Bulvės buvo viskas, ką jų 
šeima išgalėjo vakarienei. Malkų jiems irgi būtų buvę sunku 
gauti, bet jas atstojo beverčiai medgaliai, kurių tėvas 
prisirankiodavo dailidžiaudamas. Jie gyveno skurdžiai, bet 
vienas kitą mylėjo ir dažnai juokdavosi. 

Tik ne tą dieną. Jau saulei leidžiantis, tėvas grįžo namo ir 
pasidėjo įrankių diržą. Atrodė suglumęs. 

- Kolinai, kur tavo motina? - paklausė. Brezentinė jo 
prijuostė buvo aplipusi pjuvenomis. 

Už Koliną atsakė Ema. 

- Mama išėjo su reikalu ir dar negrįžo. 

Emai buvo trylika. Ji buvo mėlynų akių, ir nuo tada Kolinas 
kasdien prisimindavo, kaip jos nušviesdavo kambarį. 

- Bet ji nepareina jau visą dieną. - Pūslėta ranka trindamasis 
įdegusį saulėje sprandą, tėvas per virtuvę nuėjo prie laukujų 
mažyčio namelio durų. 

Kolinas, Ema ir Ruta nusekė jam iš paskos. Ruta buvo 
mažiausioji. Švarplė toje vietoje, kur iškrito vienas priekinis 
dantis, darė jos šypseną skaistesnę. Vaikai žiūrėjo, kaip tėvas 


išeina laukan ir žiūri į dulkėtą gatvelę ta kryptimi, kuria ryte 
patraukė motina. 

Jų kaimelis atsirado visai neseniai. Dauguma namelių vis dar 
buvo statomi, todėl prie panašių į griaučius jų karkasų 
dunksojo krūvos plytų ir medienos. Kaimo savininkas, 
nekilnojamojo turto plėtotojas, nupirko šį sklypą už šešių mylių 
nuo Šv. Jono Miško, rajono šiaurvakariniame Londono 
pakraštyje, numatydamas, kad sostinė plėsis. 

- Gal užsuko pas kokią kaimynę, - svarstė tėvas. 

Jis nuėjo prie gretimo namelio. 

Kolinas ir Ema laikė Rutą už rankų žiūrėdami, kaip tėvas 
pabeldžia į duris ir su kažkuo kalbasi. Kai tamsiai raudona 
saulė palietė horizontą, jis paėjėjo toliau, pabeldė į kitas duris 
ir pasikalbėjo su kažkuo kitu. Jie gyveno kaimelyje vos dešimt 
dienų ir nieko nepažinojo, gyventojai buvo darbininkai kaip ir 
jų tėvas ir, nors Kolino šeima buvo airiai, jie nesulaukė jokio 
priešiškumo. 

Tėvas grįžo labiau susiraukęs ir juos apkabino sakydamas: 

- Padėkime ant stalo vakarienę. Ji tuoj grįš. 

Bet Kolinui pro akis neprasprūdo, kad tėvui dreba rankos, 
kai išėmė iš puodo kelias bulves ir padalijo vaikams. 

- Kolinai, prižiurėk sesutes. - Vakaras buvo vėsus, todėl 
tėvas apsivilko paltą. - Aš netrukus grįšiu. 

Grįžo, kai jau seniai buvo sutemę. Bet motinos neparsivedė, 
tik atrodė išsigandęs, kai kaišė juos savo padarytose viena virš 
kitos sustatytose lovelėse šalia siauros lovos, kurioje 
miegodavo juodu su motina. 

- Kaip manai, kas jai atsitiko? - paklausė Ema. 

- Nežinau, - atsakė tėvas. - Taip sutemo, kad teko nutraukti 
paiešką. Ryte mėginsiu vėl. 


- Pasimelskim už mamą, - tarė mažoji Ruta. 

Jų motina išėjo į Šv. Jono Mišką su kraitele savo mezginių. 
Virbalais ir mezgimo siūlais ji sukurdavo stebuklingus, 
stulbinamai įmantrius, spalvingus raštus. Jeigu ne motinos 
gebėjimai, Kolinas ir jo seserys žiemą nebūtų turėję šiltų 
pirštinių, kepurių ir šalikų. Ji nusinešė į Šv. Jono Mišką 
parduoti tris megztinius. Kažkas jai sakė, kad vienas pirklys 
ten juos nupirks; už gautas monetas ji tikėjosi nupirkti mėsos 
kelioms dienoms. 

Bet iki Šv. Jono Miško buvo vos valanda kelio pėsčiomis. 

Ryte, Kolinui ir jo seserims ant stalo padėjęs duonos ir sūrio, 
tėvas atidarė duris ketindamas tęsti paiešką. 

Iš nuostabos sustojo pamatęs vaizdą priešais. 

Tėvui iš paskos einantis Kolinas pamatė besiartinantį 
konsteblį. 

- Jūs Rosas Obrajenas? - paklausė šis. 

- Taip. 

Išgirdęs airišką akcentą konsteblis nužvelgė jį įdėmiau. 

- Ar Ketlin Obrajen - jūsų žmona? 

- Taip. 

Kolino tėvas žengtelėjo į priekį. 

—- Kodėl klausiate? Jai kas nors atsitiko? 

- Galima sakyti ir taip. 

- Nesuprantu. 

— Ji suimta. 


5 Niekinama policininkų pravardė Didžiojoje Britanijoje. 

Kristolo rūmai 


Rajanas džiaugėsi šaltu vėju, nes jis išvalė mirties tvaiką jam 
iš šnervių, kai juodu su Bekeriu išėjo pro duris. juos pasitiko ir 
gal šimto žmonių klegesys - šie stumdė vienas kitą, 
stengdamiesi prasibrauti kuo arčiau, ir skųsdamiesi, kai kas 
nors prasibrukdavo pirma jų. Minios didumą sudarė liokajai su 
puskelnėmis ir kelius siekiančiais švarkais bei kambarinės ir 
virtuvių tarnaitės su prijuostėmis. Be leidimo jie nebūtų galėję 
palikti savo darbo vietų, taigi tikriausiai šeimininkai ir 
šeimininkės išsiuntė juos sužinoti, dėl ko šitas sambrūzdis. 
Dėjosi tokia daugybė įdomių dalykų, o jie gavo užduotį 
pranešti visas smulkmenas, todėl, rodės, nė nejaučia, kad oras 
vis labiau šąla. 

Žiūrėdamas į minią Rajanas buvo pritrenktas - jam 
pasirodė, kad vieną žmogų pažino. 

- Ar čia gali būti Emilė? 

- Dieve brangus - ji su tėvu! - sušuko Bekeris. 

De Kvinsiui šiaip taip pavyko prasibrauti per minią priešais 
namą. Ta gausybė žmonių grumdėsi su tokia jėga, kad 
prispaudė žmogelį prie geležinio turėklo. Minios spaudimui 
priešinosi ir Emilė. Iš visų pusių stumdoma ji maldavo 


konsteblį praleisti juodu pro vartelius, bet policininkas mostais 
vijo juos šalin. 

- Eikit namo! - šaukė miniai kitas konsteblis. - Čia nėra į ką 
žiurėti! 

- Tai kodėl bobiai vaikščioja ir klausinėja, ar nepastebėjome 
ko nors keisto? - parūpo vienam tarnui. 

- O jūs ar pastebėjot ką nors keisto? - piktai paklausė 
konsteblis. 

Emilė sušuko Rajanui, bet minios triukšmas užgožė jos 
žodžius. 

Rajanas ir Bekeris nuskubėjo laipteliais žemyn. 

- Tie du žmonės - su mumis! - pasakė konstebliams 
Rajanas. 

Bekeriui atidarius vartelius, Rajanas ėmė traukti Emilę, ši 
tėvą. 

- Prasiskirkit! - įsakė miniai vienas iš konsteblių. 

- Pasakykit mums, kas čia darosi! - suriko kažkuris 
reporteris. 

- Emile, turim rasti, kur judu nusivesti, - tarė Rajanas 
džiaugdamasis, kad ją mato, ir karštligiškai trokšdamas, kad 
aplinkybės būtų kitokios. - Viduje įvyko blogų dalykų. 

- Blogesnių negu bažnyčioje? - paklausė de Kvinsis. Jo 
paltas kabojo kreivai: ištrūko saga. 

- Nelygu, kaip pažiūrėsi į šį reikalą. 

- Imanuelis Kantas nebūtų geriau išsakęs šios minties. 

Vėjas sustiprėjo; debesys nusileido žemiau ir patamsėjo. 
Ėmė sūkuriuoti snaigės, tad kai kurie žiopliai pagaliau 
susigužė ir ėmė skirstytis. 

- Šonai, kai įeisime vidun, įspėkite mane, kada nusisukti, - 
paprašė Emilė. 


- Kai įeisime vidun? Bet aš juk ką tik paaiškinau... - Rajanas 
nuolankiai atsiduso. - Taip, kai įeisime vidun. 

- Emile, žiūrėkite į lubas. Aš jus vesiu, - tarė Bekeris. 

Vėjas pažėrė daugiau snaigių. 


Juodu pasodino ją į pliušu trauktą krėslą svetainėje. 

- Negaliu uždegti ugnies, kad jums būtų šilčiau, - tarė jai 
Rajanas rodydamas į prieblandoje skendintį židinį. - Tuose 
pelenuose gali būti įkalčių. 

- Suprantu. 

- Kas atsitiko? jūs turėtumėte važiuoti traukiniu. 

- Tėtis atsisakė paklusti lordui Palmerstonui. 

- Atsisakė? - apstulbęs paklausė Bekeris. 

- Bažnyčioje mes netyčia nugirdome vikarą sakant lordo 
Kosgrouvo adresą, ir tėtis prisispyrė čia eiti. 

- Namą radau be vargo, - išdidžiai pareiškė žmogeliukas. Jis 
pritupė laiptų apačioje ir apžiūrėjo negyvos tarnaitės kaukolę. 
Dešiniu smiliumi vos nepalietė apskritos žaizdos. - Prieš 
penkiasdešimt trejus metus žiemą elgetaudavau Meifere. 
Pažįstu šį rajoną ne prasčiau negu Oksfordo gatvę ir Sohą. 

- Lordas Palmerstonas... - pradėjo sakyti Rajanas. 

- Įsius. Žinau. 

De Kvinsis gurkštelėjo tinktūros iš buteliuko. 

- Bažnyčioje sakėte, kad jūs ir seržantas matėte tą patį, ką 
mudu su Emile. Po daugybės prieš septynias savaites vykusių 
mūsų pokalbių tikrai turėjote suprasti, kad tai netiesa. 

- Policijos tyrimui neužtenka cituoti Imanuelį Kantą, - atšovė 
Rajanas. Jam sunkiai sekėsi tramdyti nusivylimą. - Ar tikrovė 
egzistuoja aplink mus, ar tik mūsų galvose? Galiu jums labai 
aiškiai pasakyti: tikrovė egzistuoja prie laukujų durų ir šių 


laiptų apačioje. Dar viena tikrovė egzistuoja virtuvėje po 
mumis ir neabejotinai egzistuoja pririšta prie krėslo 
bibliotekoje. 

- Pririšta prie krėslo bibliotekoje? - De Kvinsis susidomėjęs 
atsistojo. Jis pamatė atdaras duris kitoje prieškambario pusėje 
ir pasuko link jų. 

- Ei - ten negalima! - paprieštaravo prie jų budintis 
konsteblis. 

- Viskas gerai, - nuramino jį Bekeris. - Aš eisiu kartu. 

Rajanas atsigręžė į Emilę. 

- Bet kaip jūs išsiversite be lordo Palmerstono paramos? 
Pinigų jūs neturite. Kur miegosite? Kaip prasimaitinsite? 

- Tėtis sako, kad gali išgyventi gatvėse kaip tada, kai buvo 
septyniolikos. 

- Bet dabar jam šešiasdešimt devyneri. O jūs? Kaip 
išgyvensit jūs? 

- Tėtis sako, kad mane išmokys. 

- Man baisu, kad opijus galiausiai sujaukė jam protą. 

- Mirtis, - tarstelėjo Emilė. 

- Ką? 

- Tėtis dažnai apie ją kalba. 

- Inspektoriau?! 

Juos pertraukė iš kitos prieškambario pusės pasigirdęs de 
Kvinsio balsas. 

Emilė palietė Rajanui ranką. 

- Manau, tėvas čia atėjo todėl, kad padėdamas jums turės 
tikslą ir pajus norą gyventi. 

Rajanas nuėjo į biblioteką. Ten pamatė de Kvinsį 
mindžikuojantį tai šen, tai ten, apžiūrinėjantį groteskiškai 
sėdinčią auką iš visų pusių. 


- Atrodo, reginys daro jums nemenką įspūdį, - tarė Rajanas. 

- Kilpa, išdurtos akys ir knyga apie teisę kartu paėmus - 
šedevras. 

- Turbūt nieko kito neturėčiau tikėtis iš Žmogaus, parašiusio 
veikalą „Žmogžudystė kaip viena meno rūšių“. 

- Aukos padėtis rodo, kad motyvas buvo kerštas už skriaudą. 

- Neatrodo, kad įvyko apiplėšimas, - sutiko Rajanas. - Aukos 
akyse plunksnos sidabrinės. Iš liemenės kišenės karo auksinė 
laikrodžio grandinėlė. Kambaryje daug kitų vertingų daiktų, 
bet neatrodo, kad kas nors būtų paimta. 

- Minėjote virtuvę. Esama ir kitų aukų? - paklausė de 
Kvinsis. 

- Virėja ir indų plovėja, - atsakė Rajanas. - Tikriausiai ledi 
Kosgrouv nebuvo namie, kai įvyko žudynės. 

Bekeris sumišęs žengtelėjo į priekį. 

- Bet kai ji grįžo ir pamatė lavonus, kodėl nepranešė 
policijai? Kodėl, užuot įspėjusi apie pavojų, apsirengė gedulo 
suknelę ir nuvyko į Šv. Jokūbo bažnyčią? Jokios logikos. 

- Mažiausiai vienos aukos trūksta, - tarė Rajanas. - 

De Kvinsis pažiūrėjo lavonui per petį į popieriaus lapelį 
juodais apvadais - Bekeris buvo įkišęs jį atgal į atverstą knygą. 

- Ten pavardė. Edvardas Oksfordas? 

- Ji jums ką nors reiškia? - paklausė Rajanas. 

- Be abejo. 

- Nesuprantu, tėti. Kas tas Edvardas Oksfordas? 

Emilės balsas visus nustebino. Atsigręžę jie pamatė ją 
bibliotekos tarpduryje; ji stovėjo pakėlusi akis nuo siaubo 
krėsle į lipdiniais puoštas lubas. 


- Emile, gal bus geriau, jei liksite aname kambaryje, - tarė 
Bekeris. 

- Verčiau būsiu čia su visais negu viena kur nors kitur šiame 
name. 

- Aš irgi nenorėčiau būti vienas šiame name, - pritarė 
Rajanas. 

- Tėti, turint galvoje, su kokia nuostaba tari Edvardo 
Oksfordo pavardę, jaučiuosi kvailai, kad jos nežinau. 

- Tau buvo vos šešeri, kai tai atsitiko, - paaiškino de 
Kvinsis. - Inspektoriau, Edvardas Oksfordas vis dar Bedlame, 
tiesa? 

De Kvinsis turėjo galvoje vienintelę Anglijoje nusikaltusių 
psichikos ligonių gydymo įstaigą - Karališkąją Betliejaus 
ligoninę, liaudyje žinomą Bedlamo pavadinimu. 

- Taip, - atsakė Rajanas. - Man tikrai būtų buvę pranešta, 
jeigu Oksfordas būtų buvęs paleistas. 

- Bet kas yra tas Edvardas Oksfordas? - neatlyžo Emilė. - 
Kokį baisų nusikaltimą jis padarė? Šonai, iš jūsų tono matyti, 
kad tai turėjo būti kažkas tikrai šiurpaus. Ar tai kaip nors 
susiję su rašteliu, kurį bažnyčioje gavo ledi Kosgrouv? Jūs dar 
nepasakėte mums, ką perskaitėte. 

- Deja, apie tai jums reikės klausti komisaro Meino. 

- Gal nereikės, - paprieštaravo de Kvinsis. 

- Ką norite pasakyti? - įtariai paklausė Rajanas. 

- Šv. Jokūbo bažnyčioje, prieš jums įsikišant raštelį į kišenę, 
pamačiau užtektinai, kad suprasčiau, jog jame vos du žodžiai. 
Jeigu tie žodžiai būtų buvę „Edvardas Oksfordas“, kaip ir 
šiame raštelyje, paslaptis būtų iškilusi aikštėn - jums 
nebereikėtų jos saugoti. Vadinasi, aname lape žodžiai buvo 


kiti. Turint galvoje aplinkybes, jie tegalėjo būti... Inspektoriau, 
prašom papasakoti Emilei apie Edvardą Oksfordą. 


Trečiadienis, 1840 m. birželio 10 d. 


Karalienė Viktorija būtinai kasdien pranešdavo laikraščiams, 
ką ir kur veiks. Vos prieš trejus metus sėdusi į sostą, jaunoji 
monarchė norėjo parodyti, kokia ji nepanaši į pastarojo meto 
pirmtakus - šie beveik niekada nesirodydavo žmonėse. 
Pasiryžusi užmegzti ryšį su pavaldiniais, ji dažnai važiuodavo 
karieta Londono gatvėmis ir norėjo, kad miestiečiai tiksliai 
žinotų, kada ji ketina tai daryti, - idant žmonės turėtų puikią 
galimybę pasižiūrėti į savo karalienę ir ją pasveikinti. 

Beveik kasdien ji rodydavosi Žmonėms šeštą vakaro, kai su 
savo vyru princu Albertu, už kurio ištekėjo prieš keletą 
mėnesių, atvira karieta išvažiuodavo iš Bakingamo rūmų. 
Bemaž visada jie važiuodavo tuo pačiu maršrutu: kairėn į 
Konstitucijos Kalvos kelią, pro Žaliąjį parką, iš ten - į Haid 
Parką; jį apsukę grįždavo į rūmus. Karietą lydėdavo du 
raiteliai. 

Karalienė turėjo pagrindą stengtis pelnyti pavaldinių meilę. 
Jos sutuoktinis buvo užsienietis - vokietis iš skurdžios šalies. 
Angliškai jis mokėjo, bet mieliau kalbėjo vokiškai. Karalienės 
motina, vokietė iš tos pačios skurdžios valstybės, irgi mieliau 
kalbėjo vokiškai. Laikraščiai pranašavo, kad netrukus visa 
Anglija bus verčiama kalbėti vokiškai ir kad nacionalinis iždas 
bus ištuštintas Vokietijos skoloms padengti. Žmonės 
baiminosi, kad netrukus Anglija taps Vokietijos sudėtine 
dalimi. 


Taigi iš tūkstančių žiūrovų, kurie sveikindavo dar 
netekėjusią karalienę Viktoriją, dabar, jai pasirodant su princu 
Albertu, tesusirinkdavo šimtai. Vienas kitas net švilpdavo jai 
važiuojant pro šalį. Jei karieta būdavo tuščia, kai kurie net 
apmėtydavo ją akmenimis. 

Tą malonų trečiadienio vakarą vienas žmogus iš minios 
aiškiau parodė nepritarimą karalienei. Karietai pravažiavus 
Žaliąjį parką, iš žioplių pulko išėjo vienas vyras. 

Jis pakėlė pistoletą ir šovė į ją iš penkiolikos pėdų atstumo. 


- Tuo metu buvau tik konsteblis, - kalbėjo Rajanas, - 
paskirtas į rajoną netoli karalienės rūmų. 

Pro atitrauktas bibliotekos užuolaidas buvo matyti, kaip už 
lango vėjo gūsiai blaško snaiges. Minios nebesigirdėjo: matyt, 
dargana parvarė žioplius atgal į darbo vietas. 

- Patruliavau prie vyriausybės pastatų, Šv. Jokūbo, Žaliajame 
parkuose ir kitur. Visada akylai stebėdavau taką šalia Žaliojo 
parko, kai Jos Didenybė leisdavosi į įprastą kelionę karieta. 
Nors minia būdavo nedidelė, palyginti su ankstesniais laikais, 
ji vis dar viliodavo kišenvagius. Retą vakarą nesugaudavau 
kokio tipo, įkišusio ranką kitam į kišenę. Kai nuaidėjo šūvis, 
minia apmirė. 

Rajanas pažiūrėjo į Emilę - ši toliau spoksojo į lubas, 
vengdama siaubingo reginio krėsle. 

- Svetainė tam tinka labiau, - nusprendė jis. 

Rajanas nusivedė ją į kitą prieškambario pusę; jiems įkandin 
ėjo de Kvinsis ir Bekeris. 

Emilei įsitaisius ant sofos, Rajanas atsisėdo priešais, 
džiaugdamasis, kad iki galo neužgijusioms žaizdoms įtampa 
bus mažesnė. 


- Kai iššovė pistoletai, karalienės vežikai sutriko ir sustojo, - 
pasakojo jis toliau. - Niekas negalėjo patikėti girdėjęs šūvį. 
Bandžiau nustatyti, iš kurios pusės atsklido garsas. Tada 
pamačiau prie karietos kylančius dūmus ir suvokiau, kas 
atsitiko. Vyras nuleido dvikovoms skirtą pistoletą, kita ranka 
pakėlė antrą. Ėmiau brautis per minią, bet nespėjau iki jo 
nusigauti, ir jis iššovė vėl. Praėjo šitiek metų, bet aš vis dar 
prisimenu, kaip man suskaudo ausis. Pakilo dar daugiau 
dūmų, bet šįsyk karalienės vežikai pagaliau paragino arklius, 
ir karieta nurūko tolyn. 

- Karalienė! - suriko kažkas. - Jis mėgino nušauti karalienę! 

Kitas sušuko: 

- Nudėkit jį! 

Tada visi ėmė kartoti jo žodžius: 

- Nudėkit jį! Nudėkit jį! 

Kai pagaliau prasibroviau per minią, pamačiau du vyrus su 
pistoletais. Minia puolė juos abu. 

- Šoviau ne aš! - tvirtino vienas jų. - Aš išplėšiau pistoletą iš 
jo! 

- Jie eina išvien! - suspigo kažkas. - Nudėkit juos abu! 

Pasirodė keletas konsteblių. Mes paleidome į darbą 
policininkų lazdas ir praskyrėme minią. Aiškiai mačiau, katras 
vyras atsinešė pistoletus. Pirmas vilkėjo pernelyg aptemptu 
kostiumu, kad būtų galėjęs ginklus paslėpti. Antras mūvėjo 
pigiomis drobinėmis kelnėmis su didelėmis kišenėmis. Bet 
miniai tai nerūpėjo. „Nudėkit juos abu!“ - šaukė visi. 

Man ir dar dviem konstebliams pavyko nutempti tuos du 
vyrus nuo minios. 

- Veskit juos į nuovadą! - surikau. 

Nors žinojau, katras iš jų nekaltas, nebuvo kada aiškinti. 


- Išsiaiškinsim ten! - pridūriau. 

Karietos ir samdomi ekipažai sustojo - jų keleiviai norėjo 
sužinoti, kas čia vyksta. Susirinko dar daugiau žmonių; dabar 
jų galėjo būti visas tūkstantis. Jie bandė sugriebti du 
suimtuosius, ir įniršę sekė mums iš paskos į Vaitholo nuovadą. 
Jie stengėsi sučiupti vyrus už švarkų ir taip tampė apykakles, 
kad ko nepasmaugė. Atskubėjo daugiau konsteblių, ir mums 
pavyko įsivesti vyrus į vidų. Ten tapo akivaizdu, kad 
pasikėsinime dalyvavo tik vyriškis laisvomis kelnėmis. Kitas, 
su kostiumu, turėjo vizitinę kortelę - iš jos buvo matyti, kad jis 
akinių gamintojas. Jis turėjo draugą, ir šis patvirtino, kad anas 
išplėšė pistoletą užpuolikui iš rankų. Vėliau laikraščiai tą 
akinių gamintoją aukštino kaip didvyrį. 

De Kvinsis atitraukė buteliuką nuo lūpų. 

- Vyriškis laisvomis kelnėmis buvo Edvardas Oksfordas. 

Rajanas pritariamai linktelėjo. 

- Jis nė nemėgino slėpti, kas esąs. Jis net siuto ant akinių 
gamintojo, kad šis atitraukė dėmesį nuo jo. 

- Šaudžiau aš! Ne jis! - tvirtino jis. 

Šūviai, matyt, nesužeidė nei karalienės Viktorijos, nei princo 
Alberto, todėl paklausiau jo, ar pistoletai buvo užtaisyti vien 
paraku, ar dar ir kuo nors daugiau. 

- Jeigu kulka būtų pataikiusi tau į galvą, būtum sužinojęs! - 
piktai atrėžė jis. 

- Karalienė išties nebuvo sužeista? - paklausė Emilė. 

- Nei ji, nei princas Albertas. Apstulbau netrukus išgirdęs, 
kad, užuot liepusi vežikams skubėti atgal į rūmus, kur būtų 
saugu, ji liepė jiems toliau važiuoti Konstitucijos Kalvos keliu į 
Haid Parką, tarsi nieko nebūtų atsitikę. Pasak pranešimų, 


parką karieta apvažiavo vos ne didingai. Tūkstančiai sveikino 
porą likusią gyvą ir parodžiusią tokią drąsą. 

Kai pagaliau po pusvalandžio karalienė su vyru grįžo į 
rūmus, pasklido dar dramatiškesnių naujienų. Žmonės manė, 
kad princą Albertą kliudė kulka, kai jis kūnu uždengė Jos 
Didenybę. Iš tikrųjų taip nebuvo, bet gandai vis augo, ir visa 
šalis dabar žavėjosi karaliene ir princu. Premjeras, kabineto ir 
Slaptosios tarybos nariai atlėkė į Bakingamo rūmus pareikšti 
savo pasipiktinimo tuo, ką padarė Oksfordas, ir padėkoti 
Dievui, kad pasikėsinimas nepavyko. 

- Visa tai įvyko per vieną vakarą! - stebėjosi Emilė. - Bet jūs 
sakėte, kad tuo metu žmonės nemėgo jos Didenybės. Kodėl 
minia staiga ėmė rodyti jai atsidavimą? 

- Iš pradžių žmones pribloškė, kad mėginta nužudyti 
monarchę, - tai buvo neįsivaizduojama, kone antgamtinis 
nusikaltimas, - atsakė Rajanas. - Bet netrukus jie gavo dar 
vieną priežastį džiūgauti, kad ji liko gyva. 

— Dėl karalienės būklės, - įsiterpė de Kvinsis. Jis nuleido akis 
į savo opijaus tinktūros buteliuką. 

— Dėl jos būklės? Jūs turite galvoje... - Emilė nebaigė 
klausimo. 

Rajanas gėdydamasis atsakė: 

- Rūmai slėpė tą žinią. Dabar jie atskleidė, kad Jos Didenybė 
laukiasi. Naujiena apie galimą įpėdinį pasklido po Londoną 
kaip gaisras. Karaliai Jurgis IV ir Viljamas IV turėjo aibę... - 
Rajanas kukliai nusuko akis nuo Emilės, - ...meilužių ir 
nesantuokinių vaikų, bet dabar jos Didenybė žadėjo teisėtą 
sosto įpėdinį. Vokiška princo Alberto kilmė, vokiečių kalbai 
teikiama pirmenybė - visi nuogąstavimai dėl jo buvo užmiršti, 
nes visa šalis dabar gyrė jį už tai, kad jo dėka pasaulį išvys 


būsimas monarchas. Tą vakarą visuose teatruose buvo 
nutraukti spektakliai ir pranešta, kad karalienė per 
pasikėsinimą nenukentėjo. Visi giedojo Didžiosios Britanijos 
himną „Dieve, sergėk karalienę“. Koncertų salėse, 
užkandinėse, visose viešose susibūrimų vietose - tiek didikų, 
tiek prasčiokų - renginiai buvo nutraukiami sakyti tostams ir 
dainuoti dainoms Jos Didenybės garbei. 

- Kas nutiko Edvardui Oksfordui? - paklausė Bekeris. 

- Tada - 1840-aisiais - Londono policija neturėjo detektyvų 
padalinio. Komisaras Meinas paliepė dviem mano viršininkams 
ir man nueiti į Sadarko rajoną kitame Temzės krante - 
Oksfordas ten nuomojosi apstatytą kambarį. Be kitų svarbių 
dalykų, norėjome išsiaiškinti, ar jis turi bendrininkų. Mes 
apieškojome jo kambarį ir radome užrakintą dėžę. Išlaužęs 
užraktą radau joje kulkų, parako, kardą ir mįslingą juodą 
kepurę su dviem raudonais kaspinais. Be to, dokumentų ir 
bloknotą. 

Emilė susiguūžė, kai pažiūrėjo pro langą ir pamatė, kad 
sninga smarkiau. Prieškambaryje kažkas sugirgždėjo, ir ji 
pasisuko į tą pusę. 

- Dokumentai buvo susiję su organizacija, pasivadinusia 
„Jaunąja Anglija“, - tarė de Kvinsis. 

- Tikrai taip, - pripažino Rajanas. 

- Tuos du žodžius ir perskaitėte bažnyčioje paimtame 
laiškelyje, - pridūrė de Kvinsis. 

Rajanas nustebo. 

- Turėjote apkvaišti nuo tokio opijaus tinktūros kiekio, kokį 
išgeriate, bet jūs beveik skaitote žmonių mintis. Taip, tie du 
žodžiai bažnyčioje paimtame laiškelyje buvo „jaunoji Anglija“. 


- Nesuprantu, - prisipažino Emilė. - „Jaunoji Anglija“? 
Skamba visai nekaltai. Panašu į grupę jaunų Žmonių, 
palaikančių savąją tautą. Arba istorikų, su atsidavimu 
studijuojančių ankstyvųjų laikų Angliją - Didžiąją laisvių 
chartiją ir panašiai. 

- „Jaunoji Anglija“ turėjo tikslą nuversti vyriausybę ir 
panaikinti monarchiją, - paaiškino jai Rajanas. 

Emilė ir Bekeris išpūtė akis. 

- Organizacija vienijo keturis šimtus narių, - ėmė pasakoti 
detektyvas inspektorius. - Kiekvienas privalėjo turėti pistoletą, 
muškietą ir durklą. Kiekvienas susigalvojo po slapyvardį ir 
biografiją. Daug jų dirbo vežikais, dailidėmis ir panašiai, ne 
viena didikų šeima jais pasitikėjo. Kai kurie net apsimetė 
kilmingais ponais ir įstojo į madingus klubus. Juodą kepurę - 
ją privalėjo turėti kiekvienas narys - galėjai nusmaukti žemyn 
slėpdamas veidą, kai ateis sukilimo metas. Du raudoni 
kaspinai ant kepurės užrakintoje Oksfordo dėžėje rodė, kad jis 
turi kapitono laipsnį. 

Radome ir daugiau nerimą keliančių daiktų. Laiškuose buvo 
rašoma apie slaptus organizacijos susirinkimus, kuriuose jos 
nariai buvo rengiami kautis iki paskutinio kraujo lašo, jei 
įsiveržtų policininkai. Juose buvo užsimenama ir apie 
paslaptingą „Jaunosios Anglijos“ vadą, gyvenantį Vokietijos 
Hanoverio valstybėje. 

- Hanoverio? - paklausė Emilė. - Bet ar ne ten... 

- Tikrai taip, - atsakė Rajanas. - Vyriausiasis karalienės 
dėdė sėdo į šios Vokietijos valstybės sostą Jos Didenybei tapus 
Anglijos karaliene. Daug kas įtarė dėdę jaučiant baisią pagiežą 
jo nepaskyrus Anglijos karaliumi ir pasiryžus padaryti viską, 
kad užimtų karalienės vietą. Atrodė, kad jis - toji jėga, 


vadovaujanti „Jaunajai Anglijai“, ketinanti nuversti vyriausybę 
ir Jos Didenybę. Atrodė, kad nuogąstavimai, jog Anglija gali 
tapti Vokietijos valstybe, turi pagrindą. 

- Policija tikriausiai suėmė visus sąmokslininkus - juk nei 
vyriausybė, nei karalienė nebuvo nuversti, - svarstė balsu 
Bekeris. 

- Nesuėmė. 

- Jie pabėgo? 

- Jie visi buvo Edvardo Oksfordo prasimanyti, - atsakė 
Rajanas. 

- Ką?! 

- Mano viršininkai vėliau man pranešė, kad visi dokumentai 
buvo rašyti Oksfordo ranka ir kad „Jaunoji Anglija“ bei visa, 
kas su ja susiję, buvo jo pramanai, - pasakojo Rajanas. - Per jo 
teismą kaltintoju buvo pats generalinis prokuroras. Jis tvirtino, 
kad Oksfordas psichiškai nesveikas. Prokuroras paaiškino, kad 
Oksfordo tėvas mušdavo jo besilaukiančią žmoną ir šitaip 
sužalojo jam smegenis. Frenologai išmatavo jo kaukolę ir 
nustatė, kad jos gumbai ir įdubos byloja apie neįprastos 
formos smegenis, tapusias Edvardo beprotystės priežastimi. 
Kita vertus, beprotystę jis galėjo paveldėti iš tėvo: šis kartą 
jojo ant arklio namuose ir du kartus mėgino nusižudyti 
perdozuodamas opijaus tinktūros. 

Kalbėdamas apie mirtį nuo opijaus tinktūros, Rajanas 
reikšmingai pasižiūrėjo į de Kvinsį. 

Šis patraukė pečiais. 

- Galbūt tai malonus būdas prisidėti prie daugumos. 

- Tėti, maldauju apie tai negalvoti, - tarė Emilė. 

- Ar suvokiate, kiek kartų įėjęs į šiuos namus atsigėrėte iš to 
buteliuko? - paklausė Rajanas. 


- Prisipažinsiu: nesuskaičiuoju. 

- Šešis. 

- Girdi, Emile, tik šešis. Darau pažangą. Prašom pasakoti 
toliau, inspektoriau. Kiek žinau, Oksfordas pratrūkdavo 
beprotišku juoku, gąsdinančiu visus aplinkui. 

- Taip, o kartais jis ištisas valandas spoksodavo į sienas. Jis 
elgėsi taip keistai, kad viename darbe neužsilaikydavo ilgiau 
kaip kelis mėnesius. Dažniausiai įsidarbindavo smuklėse 
padavėju ir nešiodavo alų. „Netikėkite nė vienu šio bepročio 
žodžiu, - per jo teismą prisiekusiesiems sakė generalinis 
prokuroras. - Įkiškite jį į beprotnamį, nes ten jam vieta.“ 

- Ten jis dabar gyvena ir gyvens iki mirties, - tarė de 
Kvinsis. - Bet grįžkime prie ankstesnės temos. Ar Oksfordo 
pistoletai iš tikrųjų buvo užtaisyti šaudmenimis? 

Rajanas ilgai tylėjo prieš atsakydamas. 

- Jūs išties skaitote kitų mintis. Jūs jaučiate, kad šis 
klausimas nedavė man ramybės. 

- Kiek žmonių, jūsų skaičiavimais, buvo minioje, kai 
pasigirdo šūviai? - paklausė de Kvinsis. 

- Maždaug du šimtai. 

- Tokioje žmonių gausybėje, dvylika jardų nuo karalienės ir 
princo Alberto, Oksfordas dusyk iššovė. Jis ne tik nekliudė 
tariamo taikinio, bet ir nieko iš minios, kelių arklių ir 
karalienės karietos. Neįtikėtinai netaiklūs šūviai! Kulkos taip ir 
nebuvo rastos, tiesa? 

Rajanas linktelėjo. 

- Kitoje Konstitucijos Kalvos kelio pusėje - mūrinė rūmų 
tvora. Takas palei ją buvo apieškotas, apžiūrėtas kiekvienas jo 
akmenėlis. Nerasta nė vienos kulkos. Buvo iššniukštinėta ir 
pati tvora - gal kulkos įsmigo į ją. Buvo išnaršytas rūmų sodas 


kitapus tvoros - jei kartais kulkos pralėkė virš jos. Bet taip ir 
nebuvo rastos. 

- Vadinasi, vienintelis įrodytas Oksfordo nusikaltimas buvo 
tas, kad jis išgąsdino karalienę, - tarė de Kvinsis. 

- Taip, nes jokių kitų jo kaltės įrodymų nebuvo rasta. 

- Daugybė londoniečių kartais juokiasi it pamišę ar spokso į 
sienas. Žmonės vadina juos bepročiais, bet tie vargšeliai 
nenuteisiami visą gyvenimą praleisti beprotnamyje. 

- Jie nešaudo į karalienę, - priminė Rajanas. 

- Pistoletais, kurie vargu ar buvo užtaisyti šaudmenimis, - 
atkirto de Kvinsis. 

- Neužmirškite, ką man sakė Oksfordas: jei kulka būtų 
pataikiusi man į galvą, būčiau sužinojęs atsakymą į šį 
klausimą, - atsakė Rajanas. 

- Tačiau sąlygos šalutinis sakinys neįtikinamas. Kaip pats 
sakėte, ši įvykio dalis nedavė jums ramybės, - nenusileido de 
Kvinsis. 

- Tiek daug apie šį įvykį galėjote sužinoti tik skaitydamas 
viską, ką įstengėte apie jį rasti, - tarė Rajanas. - Apie tą 
vakarą galėjote papasakoti ne prasčiau negu aš, nors ten 
nebuvote. 

— Galėjau papasakoti skirtingas to vakaro versijas, bet ne 
tokias vaizdingas, kokią pateikėte jūs, inspektoriau. Gausūs 
pasakojimai laikraščiuose prieštaravo vieni kitiems - tai dar 
kartą įrodo, kad esama daugybės tikrovių. Kai kurie liudytojai 
tvirtino girdėję, kaip jiems virš galvų prašvilpia kulkos. Jeigu 
tai tiesa, vadinasi, Oksfordas šaudė taip aukštai, kad negalėjo 
būti nutaikęs pistoletų į karalienę, taigi jis nemėgino jos 
nužudyti. Na, o dėl švilpiančių virš galvos kulkų... Ar galime 
tikėti šiais tvirtinimais, jei po kelių paieškos dienų nebuvo 


rasta jokių kulkų? Jeigu nesama nė menkiausių įrodymų, kad 
Edvardas Oksfordas iš tikrųjų mėgino nužudyti karalienę, o ne 
tik ją išgąsdinti, kodėl generalinis prokuroras buvo taip 
ryžtingai nusiteikęs pasirūpinti, kad Oksfordas būtų uždarytas 
beprotnamyje iki gyvenimo galo? 

- Ar žinote atsakymus į šiuos klausimus? 

- Kelis. 

- Pasakykit juos man. jie galėtų paaiškinti, kodėl kažkas 
nori, kad mes sietume šias žmogžudystes su tuo, kas atsitiko 
prieš penkiolika metų. 

- Tų atsakymų negaliu pasakyti. 

- Negalite pasakyti? Dieve brangus, ta tinktūra galop vis 
dėlto pakenkė jūsų kalbos dovanai. 

- Tuomet pasitaisau: nedrįstu jų ištarti, - pasitaisė de 
Kvinsis. - Jie kone prilygsta valstybės išdavimui. 


Prieškambaryje vėl kažkas sugirgždėjo. 

Emilija aiktelėjo, nes tarpdurį užtamsino šešėlis. 

Rajanas ir Bekeris atsistojo pasiruošę ją ginti. 

- Valstybės išdavimui? - paklausė balsas. 

Visus išgąsdindamas įėjo lordas Palmerstonas, jam iš 
paskos - inspektorius Meinas. Abiejų paltai buvo aplipę 
tirpstančiomis snaigėmis, todėl atrodė, kad su jais įėjo ir šaltis. 

- Ką jūs sakote apie valstybės išdavimą? - paklausė lordas 
Palmerstonas. 

- Mes kalbėjomės apie Edvardą Oksfordą ir „Jaunąją 
Angliją“, Jūsų Šviesybe, - atsakė Rajanas. 

Lordas Palmerstonas įsmeigė akis į de Kvinsį ir Emilę. 

- Ką judu čia veikiate? Kodėl jūs dar Londone? Įsivaizduokit, 
kaip nustebau, kai grįžęs namo pamačiau, kad jūsų krepšiai 


iškraunami iš mano karietos! 

- Turint galvoje nepaprastas aplinkybes, milorde, pamaniau 
būsiant geriau likti čia ir išdėstyti savo pastebėjimus, kurie 
galėtų praversti, - paaiškino de Kvinsis. 

- Gal jūsų pastebėjimai taps akylesni, kai teks miegoti 
pusnyse. 

Komisaras Meinas nenuleido akių nuo Rajano ir Bekerio. 

- Kodėl kalbatės apie „Jaunąją Angliją“ su pašaliečiais? 
Bažnyčioje susitarėme laikyti laiškelį paslaptyje, kad nekiltų 
panika. 

- Ponas de Kvinsis atspėjo laiškelio turinį. 

- Ką?! 

- Po to, kai perskaitė Edvardo Oksfordo pavardę antrame 
raštelyje. 

Komisaras nustebo dar labiau. 

- Antrame raštelyje? 

- Padėtame prie dar vienos aukos, - Rajanas mostu parodė į 
biblioteką kitoje prieškambario pusėje. 

Lordas ir komisaras puolė į ją. 

- Ačiu, kad nukreipėte kalbą nuo tėvynės išdavimo, - pasakė 
Rajanui de Kvinsis. 

- Tikiuosi, papasakosite apie jį vėliau, - tarė Bekeris. 

- Tėtis būtinai papasakos, - pažadėjo Emilė. - Jis retai kada 
neišsako jam kylančių minčių. O aš pasiryžusi išgirsti viską, 
kas jam sukelia abejonių. 

Komisaras Meinas ir lordas Palmerstonas grįžo sukrėsti. 

- Ten lordas Kosgrouvas? - paklausė Rajanas. 

Lordas linktelėjo. Paprastai nuo jo sklisdavo galios pojūtis, 
bet dabar raukšlelės akių kampučiuose išdavė, koks jis 
priblokštas. Net paprastai plati krūtinė atrodė susitraukusi. 


Komisaras graudžiai atsiduso. 

- Koks pabaisa galėjo taip su juo pasielgti? 

- Kilpa, knyga apie teisę ir išdurtos akys rodo, kad tai 
padaręs Žmogus pabaisa laikė lordą Kosgrouvą, - atsakė de 
Kvinsis. 

- Jūs jį įžeidžiate, - tarė lordas. 

- Nenorėjau to padaryti, milorde, bet visas tas kruopščiai 
apgalvotas ir įvykdytas sumanymas byloja, kad žudikas taip 
pasielgė iš to, ką laikė teisėtu įniršiu. 

- Įniršiu dėl ko? Nedaug kas taip žavėjosi kokiu kitu 
aukštuomenės nariu kaip lordu Kosgrouvu. Jo pastangos 
reformuoti kalėjimų sistemą buvo pavyzdinės. Kas galėjo 
nekęsti tokio dorybingo žmogaus? 

- Arba nekęsti ledi Kosgrouv tiek, kad nužudytų ir ją? - 
pridūrė komisaras Meinas. - Nesuprantu, kodėl ji apsivilko 
gedulo suknelę ir nuėjo į bažnyčią, užuot pranešusi policijai? 
Tuomet gal dar būtų gyva. 

- Gal į bažnyčią ji nėjo, - iškėlė mintį de Kvinsis ir 
gurkštelėjo tinktūros. 

- Rupūs miltai - šiuo metu ji guli savo kraujo klane! - tarė 
lordas Palmerstonas. - Nejaugi niekas neįsodins šio žmogaus į 
traukinį Škotijon - kad padėtų man jo atsikratyti? Nuo opijaus 
jis nebeskiria, kas vyksta tikrovėje ir ką jis tik įsivaizduoja. 

- Tėti, nieko nesakyk! - įspėjo Emilė. 

- Ne, aš noriu išgirsti, - nenusileido lordas Palmerstonas. - 
Gal vieną dieną tavo tėvas nusikalbės tiek, kad nusipelnys būti 
uždarytas beprotnamyje. 

- Aš tik norėjau pabrėžti, kad tai, kas iš pažiūros atrodo 
viena, gali išaiškėti esant visai priešinga. - De Kvinsis parodė 
ranka į prieškambarį, lavono pusėn. - Tarnaitei - ir tarnui prie 


laukujų durų - trenkta įrankiu užapvalintu galu. Smūgių 
kampas toks, kad galėjo būti suduota tik iš viršaus žemyn. Štai 
taip. 

De Kvinsis iškėlė dešinę ranką ir nuleido taip staigiai, kad 
lordas Palmerstonas net išsigando. 

- Toks įrankis galėjo būti džentelmeno lazdelė su bumbulu. 
Klausimas toks: ar lazdele naudojosi koks nors kilmingas 
ponas, ar tik tokiu apsimetantis žmogus, norėjęs patekti į 
namus? 

- Joks kilmingas žmogus negalėjo įvykdyti tokio šlykštaus 
nusikaltimo, - pareiškė lordas Palmerstonas. - Mes neturim 
Oksfordas. Iš komisaro išgirdęs apie laiškelį bažnyčioje, tuoj 
pat paprašiau Jos Didenybės audiencijos. Rajanai, jūs tyrėte 
Oksfordo pasikėsinimą į jos gyvybę, todėl eisite su mumis. 

- Leiskite pasiūlyti, kad mus lydėtų seržantas Bekeris, - 
atsakė inspektorius. - Šitaip jis greičiausiai sužinos apie 
praeities įvykius. 

- Gerai, Bekeris gali eiti kartu. Paskubėkit - negalim versti 
Jos Didenybės laukti, - paragino komisaras Meinas. 

- Ir... - Rajanas sudvejojo. 

- Sakykit. Mes neturim laiko. 

- Ponas de Kvinsis irgi turėtų eiti. 

- Juokaujat. 

- Iš pokalbio su juo įsitikinau, kad jis žino ne mažiau nei aš, 
o gal net daugiau už mane, apie Edvardo Oksfordo 
pasikėsinimą į karalienę. 

- Opiomanas susitiks su karaliene? - paklausė lordas 
Palmerstonas. - Gėrėte jo opijaus tinktūros? 


- Milorde, sutikite: Jos Didenybė norėtų panaudoti visas 
priemones, kad ir kokias neįprastas, kad apsisaugotų. 
Lordas Palmerstonas atsiduso. 


Keršytojas labai tiksliai galėjo pasakyti, kokių metų ir 
mėnesio dieną, kelintą valandą jis suvokė, kaip gali išlieti 
seniai slopinamą įniršį. Tai nutiko ketvirtadienį, 1851 metų 
gegužės pirmąją, trys minutės po vienuolikos ryto. 

Tą dieną prasidėjo pirmoji tarptautinė mugė, Pasaulio 
paroda, nors visi ją vadino nuostabaus pastato, kuriame ji 
vyko, vardu - Krištolo rūmais. Brėžiniuose „rūmai“ panėšėjo 
tik į milžinišką šiltnamį. Daug įtakingų Žmonių juokėsi, kai 
princas Albertas palaikė šį sumanymą. 

Tačiau kas galėjo įsivaizduoti įspūdingą rezultatą - vieną 
įstabiausių kada nors regėtų statinių? Tokie pat prabangus, 
kokie didžiuliai, Krištolo rūmai buvo dengti vos ne milijonu 
kvadratinių pėdų stiklo! Sunku įsivaizduoti! Jie užėmė net 
penkiasdešimt aštuonis akrus Haid Parko, o aukščiu prilygo 
dvylikos aukštų namui, todėl interjerui papuošti paliktos 
suaugusios guobos net nelietė lubų. Vanduo didžiuliams 
fontanams buvo tiekiamas iš lauke pastatytų milžiniškų 
bokštų. Rūmų viduje vos galėjai girdėti dviejų didžiulių 
vargonų, dviejų šimtų kitų instrumentų ir šešių šimtų balsų 
muziką. 

Keršytojas galėjo tai patvirtinti, nes tą dieną jis stovėjo tarp 
įtakingų svečių. Nors atlikėjų buvo per aštuonis šimtus, 
muzika, rodės, išgaravo. Įėjus karalienei su palyda, 
milžiniškame statinyje stojo pagarbi tyla. Net fontanai buvo 
nutildyti, kai dešimt tūkstančių žmonių žiūrėjo, kaip pro šalį 
praeina jų garbinamos dievybės. 


Karalienė Viktorija: žema, linkusi į apkūnumą, mažu smakru, 
lyg ir bylojančiu apie silpną būdą. 

Princas Albertas: aukštas, švelnių bruožų (net su ūsais), 
liesų, pakumpusių pečių. 

Karalienė buvo pasipuošusi neįsivaizduojamos vertės 
brangakmeniais ir puošnia į tiarą panašia skrybėlaite. 

Princas vilkėjo kariška uniforma su daugybe medalių, nors 
nedalyvavo nė viename mūšyje. 

Keršytojas degė jiedviem nuožmia neapykanta ir baiminosi, 
kad nuo jos gali sutrupėti prie šonų prispausti ir sugniaužti 
kumščiai. Jis žvelgė į aukštas galerijas, vieną aukštą po kito, 
kuriuose rikiavosi eksponatai iš įvairių pasaulio šalių. Princas 
Albertas buvo viso šio sumanymo varomoji jėga, ir keršytojas 
taip pat karštai, kaip jo nekentė, vylėsi, kad renginys 
nenusiseks. Skaitydamas pašaipius straipsnius laikraščiuose, 
mintyse jis džiūgaudavo. 

Karūnuotos Europos galvos atsisakė priimti princo kvietimą 
iš baimės, kad reikės sukiotis tarp prasčiokų ir galimų 
samdomų žudikų. Tos karūnuotos galvos baiminosi ne šiaip 
sau. Vos prieš kelerius metus, 1848-aisiais, maždaug pusantro 
šimto tukstančių protestuotojų patraukė į Londoną 
reikalaudami kasmečių rinkimų, kuriuose teisę balsuoti turėtų 
visi, o ne vien turčiai. Kariuomenei pavyko juos išvaikyti, bet 
kas gali žinoti, kada Londonui pagrasins kita minia? 

Nors ir buvo nerimaujama dėl tokių dalykų, Krištolo rūmai 
sulaukė milžiniško pasisekimo. Dešimties tūkstančių į parodos 
atidarymą pakviestų privilegijuotųjų svečių susižavėjimas 
paskatino keršytoją nukreipti savo neapykantą ir į juos. 
Pasaulio paroda neva turėjo šlovinti tautų brolybę, bet jis 
neabejojo Albertą turint tikslą pirštu prikišamai parodyti 


Didžiosios Britanijos galią. Keršytojas tiesiog virė pykčiu, kai 
žmonės negailėdami pagyrų kalbėdavo apie Viktorijos amžių - 
princas Albertas propagavo šį žodžių derinį. Keršytojas 
svajodavo prisidengęs tamsa slapčia įnešti į Krištolo rūmus 
parako ir susprogdinti juos į šipulius. Tačiau kokia prasmė 
griauti statinį? Jam norėjosi sunaikinti žmones: Viktoriją, 
Albertą ir daugybę kitų. 

Karalienė, princas ir du iš gausaus jų vaikų būrio prisidėjo 
prie ministro pirmininko ir kitų aukšto rango asmenų ant 
raudonos pakylos su prašmatniu mėlynu tentu virš galvų. 
Sunkiai valdydamas veido išraišką, kad pro tariamo 
susižavėjimo kaukę neprasimuštų neapykanta, keršytojas su 
panieka klausėsi nuobodžios Alberto kalbos. 

Vos galėjai girdėti su vokišku akcentu kalbančio princo 
balsą. Turtingieji ir galingieji klausėsi apsimestinai pagarbiai, 
nors daugelis tikriausiai nesuprato nė vieno žodžio. Princas 
dudeno ilgiausiai, kreipdamasis į karalienę. Kai, ačiū Dievui, 
jis pagaliau baigė kalbą, Viktorija atsistojo nuo sosto ir 
padėkojo už, jos manymu, nuostabius žodžius. Staiga choras 
užtraukė „Aleliuja“ iš Hendelio oratorijos „Mesijas“. Rodės, 
keršytojas vienintelis laikė šitokį muzikos pasirinkimą 
šventvagišku, nes karalienė ir princas buvo prilyginti Jėzui 
Kristui. 

Tada nutiko stulbinantis dalykas, pakeitęs keršytojo 
gyvenimą. Iš minios į priekį žengė kinas, vilkintis į mantiją 
panašiu ryškiu, įmantrių spalvų rytietišku drabužiu. Visi 
svečiai atrodė paralyžiuoti; kinas priėjo prie soste sėdinčios 
karalienės ir kelis kartus žemai jai nusilenkė. Karalienės vaikai 
spoksojo išsižioję. Nežinodama, ką daryti, Jos Didenybė 
pagarbiai linktelėjo nepažįstamam rytiečiui. 


Minioje pasigirdo šnabždesiai. Kas tas žmogus? - spėliojo 
visi. Kinijos ambasadorius, nusprendė kai kurie. Kiti tvirtino 
matę jį kalbantis su tokiomis kilmingomis asmenybėmis kaip 
Velingtono hercogas. Politikai kuždėjosi tarpusavyje. 
Premjeras ir dvaro rūmų valdytojas priėjo pasitarti su Viktorija 
ir Albertu. 

Visi sutarė: tai neabejotinai Kinijos ambasadorius. 
Karalienei ir princui nusivedus savo vaikus prie tūkstančių 
eksponatų, politikai ir didikai nusekė iš paskos. Prie pastarųjų 
prisidėjo nepažįstamasis; jis atsidūrė tarp pirmųjų, palankiai 

atsiliepusių apie Pasaulio parodos mastą ir puikybę. 

Visuomenė ilgai spėliojo, kas tas paslaptingas rytietis, kol 
vienas laikraščio reporteris atskleidė: jis tik kinas, pavarde He 
Singas, įsirengęs keistenybių muziejų Temzės upėje 
plūduriuojančioje džonkoje. Prieš eidamas prie karalienės, jis 
pasidabino tautiniu kostiumu, norėdamas patraukti dėmesį į 
savo verslą. 

Kaip retai nutikdavo jo gyvenime, keršytojas nuoširdžiai 
nusišypsojo, mėgaudamasis, kaip kinas pasišaipė iš 
karalienės, princo ir Pasaulio parodos. Tačiau keršytojo 
šypsena nė kiek nesumenkino nuožmaus jo ryžto, apėmusio 
1851-ųjų gegužės pirmąją, ketvirtadienį, trys minutės po 
vienuolikos ryto, kai jis suprato, kaip pasiekti savo tikslą. 


Snigo, todėl Ronaldas sunkiai rado kelią siaurų liūdnai 
pagarsėjusio Ist Endo gatvelių labirinte. 

Jam buvo baisu. 

Praėjusį vakarą barzdotas ponas davė jam penkis auksinius 
soverenus. 


- Ar norėtum gauti daugiau soverenų, Ronaldai? Vopingo 
rajonas, Garnerio gatvė, dvidešimt penktas namas. Ateik ten 
rytoj ketvirtą po pietų. Netrukus prisidėsi siekiant kilnaus 
tikslo. 

Dabar, kai Ronaldas stengėsi ką nors įžvelgti pro krintantį 
sniegą, jis vis dar turėjo tris soverenus. Du išleido šiltiems 
drabužiams, kuriuos įsigyti liepė barzdotasis ponas, - 
neperšlampamiems batams, vilnonėms kojinėms, šiltam paltui 
ir skrybėlei vietoj iki tol nešiotos sudriskusios jūreivio striukės 
ir kepurės. Ir šiltoms pirštinėms. Be to, kalnui inkstų apkepo ir 
keliems bokalams alaus - pirmo sotaus maisto per tris dienas. 

Gatvėse žmonių buvo reta - beveik visi prisiglaudė skylėse, 
kurias vadino namais. Nebuvo ko pasiklausti kelio, tad 
Ronaldas juto, kaip jį apima vis didesnė panika. Jis pradėjo 
ieškoti to namo antrą valandą ir įvairiose krautuvėlėse žiūrėjo 
į laikrodį, norėdamas sužinoti, kiek laiko dar turi. Bet kuo 
giliau į apleistą, griūvantį Vopingą ėjo, tuo mažiau krautuvėlių 
turėjo laikrodžius; sningant daugelio langai net buvo uždaryti 
langinėmis. Dabar Ronaldas nenumanė, kiek liko iki ketvirtos. 
Jis labai norėjo gauti daugiau soverenų, todėl jį kankino 
nemalonus įtarimas, kad barzdočius bus nepatenkintas, jeigu 
pavėluos. 

Kosėdamas nuo sniego spaudžiamų prie žemės kaminų 
dūmų, Ronaldas priėjo apsnigtą lentelę ant namo. Nuvalęs 
sniegą pajuto, kaip gyslomis plūsteli kraujas. Ant jos buvo 
parašyta: GARNERIO GATVĖ. Jis ilgesniais žingsniais ėmė 
bristi per sniegą žiūrėdamas į namų numerius ant sienų. 
Devintas. Septynioliktas. 

Dvidešimt penktas! 

Prieš akis driekėsi tamsus koridorius. 


Ronaldas baikščiai pažvelgė į jį. Niekur nedega šviesa, 
nematyti jokio ženklo, kad name gyvenama, - ar džentelmenas 
nesupainiojo adreso? O gal Ronaldas neteisingai įsidėmėjo? 
Jeigu neras namo, į kurį turi ateiti ar pavėluos, daugiau 
soverenų negaus. 

Sušalusios lentos sugirgždėjo, kai jis atsargiai įėjo vidun ir 
įtempęs akis mėgino ką nors įžiūrėti tamsoje. Viršugalvį 
palietė nukaręs nuo lubų tinkas. 

Staiga prieš jį pasirodė kažkoks šešėlis; jis pakėlė žibinto 
stiklą dengiantį skydelį ir pašvietė Ronaldui į veidą. 

- Vardas? 

- Ronis, - netikėtai užkluptas atsakė jis, bet tada prisiminė 
barzdočių liepus visada sakyti tikrąjį vardą. - Tai yra Ronaldas. 

- Kiek gavai? 

- Penkis soverenus. 

- Eik paskui mane! 

Šešėlis peržengė, kaip Ronaldas dabar pamatė, skylę 
grindyse ir apačioje žiojinčią grėsmingą tamsą. Vyras atidarė 
duris ir mostu paragino Ronaldą eiti į kiemelį, kuriame stovėjo 
apgriuvusi pašiūrė. 

Kitame tamsiame koridoriuje pasirodė kitas šešėlis. 

- Jeigu jis atsivedė kokį draugužį, jie lengvai atseks jo 
pėdomis, - tarė pirmasis vyras. 

- Aš niekam nesakiau! - pasipiktino Ronaldas. - Prisiekiu! 

- Netrukus sužinosim. Pro mane niekas nepraeis, - antrasis 
vyras pažadėjo pirmajam. 

Ronaldas ėjo toliau paskui savo vedlį. Laiptai koridoriaus 
gale buvo be vieno turėklų stulpelio. Žibinto šviesoje buvo 
matyti, kad trūksta ir kelių pakopų. Laiptų viršuje jie priėjo 


prie žiojinčio lango; iš jo į langą kitoje gatvelės pusėje buvo 
permesta lenta. 

- Eik! - paliepė vedlys skydeliu vėl uždengdamas žibinto 
šviesą. 

Ronaldui grįžo pasitikėjimas savimi. Įpratęs karstytis Ist 
Indijos bendrovės laivo stiebais, beveik visiškoje tamsoje jis be 
vargo judėjo į priekį slidžia apsnigta lenta. Eiti buvo vieni 
niekai, palyginti su burių kėlimu audros blaškomame laive. 

Keturiais žingsniais atsidūrė kitoje pusėje ir tamsiame 
kambaryje, iš pažiūros prikrautame medinių dėžių. Vedlys 
įzengė jam iš paskos, įtraukė lentą į vidų, pakėlė žibinto 
skydelį ir nusivedė Ronaldą prie laiptų. Jais jie nulipo į šaltą, 
pelėsiais atsiduodantį rūsį. Čia irgi buvo prikrauta medinių 
dėžių. 

Ronaldo dėmesį patraukė murmėjimas. Jis pagarsėjo 
jiedviem prisiartinus prie kažkokių durų. 

Iš už dėžės pasirodė dar vienas šešėlis. 

- Tu Ronaldas? 

- Taip. 

- Puiku. - Vyras draugiškai uždėjo ranką vaikinui ant 
peties. - Visi tavęs laukia. 

Vyras atidarė duris. Trijulė įėjo į žibintų apšviestą kambarį, 
persismelkusį alaus ir tabako tvaiku. Keli vyrai jam 
nusišypsojo ir pasisveikindami atsistojo. 

Jų viduryje stovėjo barzdotas ponas su sidabriniu bumbulu 
papuošta lazdele. 

- Sveikas atvykęs į „Jaunąją Angliją“, Ronaldai! 


0 


Sosto menė 


Lordo Palmerstono karieta dardėjo Pikadilio keliu. Sniegas 
slopino kanopų kaukšėjimą ir metalinių ratlankių žvangėjimą. 
Nors keturvietę karietą šildė susispaudę šeši kūnai, joje buvo 
šalta; tyla lauke atrodė nenatuūrali. 

Rodydamas į dvejus vartus ir lenktą prievažą priešais lordo 
Palmerstono rūmus, Rajanas tarė Emilei: 

- Prieš penkerius metus vienas žmogus čia mėgino nužudyti 
Jos Didenybę. 

- Dar vienas pasikėsinimas į jos gyvybę? - nustebo tarp 
Rajano ir Bekerio sėdinti Emilė. Ji ir vėl buvo dėkinga savo 
blumeriams: moteris su lankais išpūsta suknele nieku gyvu 
nebūtų išsitekusi sausakimšoje karietoje. 

- Iš viso būta šešių pasikėsinimų, - atsakė Rajanas. - Aš 
ketinu užtikrinti, kad septinto nebus. 

- Seši pasikėsinimai? - Emilė atrodė dar labiau nustebusi ir 
suglumusi. - Ir vienas jų įvyko priešais jūsų namus, lorde 
Palmerstonai? 

- Tada jie buvo ne mano. Juose gyveno mylimiausias 
karalienės dėdė. jos Didenybei atvažiavus jo aplankyti, 
smalsuolių minia apspito jos karietą ir neleido jai pajudėti. 


Staiga į priekį žengė kažkoks vyras ir lazdele trenkė karalienei 
per galvą. Smūgio būta tokio stipraus, kad ištryško kraujas. 

- Viešpatie! 

- Tikra tiesa, - patvirtino lordas. - Manoma, kad karališkieji 
asmenys nekraujuoja. 

- Ar jis irgi buvo įsivaizduojamos slaptos organizacijos 
narys, Jūsų Šviesybe? - paklausė Emilė. - Ar jis irgi rašė 
dokumentus su kėslais nuversti vyriausybę ir karalienę? 

- Ne. Jo pavardė buvo Peitas. Jis buvo keistuolis, ištisus 
mėnesius mokėdavo tam pačiam vežikui, kad tas kasdien 
vežiotų jį į parkus. Ten jis lėkdavo į brūzgynus ir grįždavo 
kiaurai permirkusiais, erškėčių spygliais aplipusiais 
drabužiais. Gatvėse jis Zygiuodavo aukštai keldamas ištiestas 
kojas - kaip kariškiai per paradą - ir lazdele švytruodamas it 
kardu mūšyje. 

De Kvinsis mąsliai žiūrėjo į skriejančias pro jo langelį 
snaiges. 

- Peitas ne visada buvo toks. Kadaise jis buvo kavalerijos 
karininkas ir turėjo tris žirgus. Brangino juos labiau už viską. 
Visus tris apkandžiojo pasiutęs šuo, ir teko juos nušauti. Nuo 
tada Peitas ėmė elgtis keistai. 

- Vadinasi, dėl pasiutusio šuns jis tapo pamišėliu, - padarė 
išvadą Bekeris. 

- Tik pagal įstatymus Peitas nebuvo pamišėlis, - atsakė de 
Kvinsis, karietai kratantis iš Pikadilio kairėn į Konstitucijos 
kalvos kelią. 

- Bet jo elgesys... - tarė Bekeris. 

— ..„buvo keistas ir kitais atžvilgiais, - baigė jo sakinį de 
Kvinsis. - Jis garsiai uždainuodavo bet kuriuo paros metu 
piktindamas visus aplinkinius. Jeigu maudydavosi, tai tik 


viskyje ir kampare. Žmonės vadina tokius bepročiais, bet 
ekscentriškas elgesys nėra beprotystės įrodymas. Pagal 
įstatymus, beprotystė yra proto liga, neleidžianti žmogui 
suprasti, ką jis daro, ir ar jo veiksmai yra netinkami. 

- Jūs išmanote teisę? - nustebęs paklausė komisaras 
Meinas. 

- Baigęs studijas Oksforde, svarsčiau apie teisininko 
karjerą, - atsakė de Kvinsis, - bet po vienų metų praktikos 
nusprendžiau, kad ji ne man. 

- Teisei tai išėjo tik į naudą, - suniurnėjo lordas 
Palmerstonas. - Sugalvok tu man: žmogžudystė kaip meno 
rūšis! Beprotis esate jūs. 

- Bet ne pagal įstatymus, - priminė de Kvinsis. - Per Peito 
teismą prisiekusieji padarė išvadą, kad nors jo elgesys - 
žygiavimas gatvėmis paradiniu žingsniu, švytravimas lazdele ir 
panašiai - keistas, jis žinojo darantis negerai, kai sudavė 
karalienei, ir pripažino jį kaltu. Skelbdamas nuosprendį 
teisėjas pasakė: „Jūs esate toks beprotis, koks tik gali būti 
sveiko proto Žmogus.“ 

- Man ėmė dar labiau skaudėti galvą, - pasiskundė lordas 
Palmerstonas. 

- Nieko nuostabaus - juk kalbame apie proto reikalus, - 
atsakė jam de Kvinsis. - Nustatyti, ar žmogus pamišęs, 
nelengva. Kaip įdomu, kad Peito? pavardė yra galvos 
sinonimas. 

- Atvažiavome, - tarė komisaras Meinas. Iš balso galėjai 
justi, koks jis įsitempęs. 

Karieta sustojo prieš pagarbią baimę keliančius Bakingamo 
rūmus. 


Mažiau nei prieš šimtą metų Bakingamo rūmai tebuvo 
paprastas namas. Jį 1761-aisiais karalius Jurgis III nupirko 
savo žmonai ir ėmė jį gerinti. 1820-aisiais tapęs karaliumi 
Jurgis IV gyveno kitur, bet tęsė pažiūrėti nesibaigiantį namo 
atnaujinimo procesą. Tam buvo skirta daugiau kaip pusė 
milijono svarų, kol galiausiai jis buvo tiek išplėstas, kad virto 
rūmais. Sėdusi į sostą 1837-aisiais karalienė Viktorija buvo 
pirmoji monarchė, naudojusi juos kaip pagrindinę rezidenciją, 
bet, gausėjant jos šeimai, rūmus teko ir vėl didinti. 

Žiūrėdamas į milžinišką trijų aukštų pastatą de Kvinsis 
stebėjosi: 

- Kaip jie pasikeitė! Kai pastarąjį kartą buvau Londone prieš 
kelis dešimtmečius, priešais juos stovėjo Marmurinė arkal. 
Čia, kur dabar pastato sparnas, tebuvo mūrinė tvora. 

Komisaras Meinas pritariamai linktelėjo. 

- Prieš aštuonerius metus arka buvo išrinkta norint padaryti 
vietos rytiniam sparnui. Galiausiai ji buvo atstatyta Haid 
Parke. 

- Arka turėjo įamžinti mūsų pergalę prieš Napoleoną, - 
pasakojo de Kvinsis, - bet išstovėjo garbingoje pradinėje 
vietoje vos keturiolika metų, kol Jos ir Jo Didenybė ją nugriovė. 
Kaip greitai pranyksta šlovė! 

- Dėl Dievo meilės, nekalbėkite taip rūmuose! - įspėjo lordas 
Palmerstonas. Jis per sniegą nubrido iki vartų. Prisistatęs 
sargybiniui tarė: - Jos Didenybė mūsų laukia. 

Sargybinis įsitempė lyg pagal komandą „ramiai“ ir nusivedė 
juos pas kitą, šis - pas trečią. Galiausiai jie buvo palydėti į 
tunelio pavidalo įėjimą, iš ten patarnautojas nusivedė juos 
klaidžia koridorių virtine. 


Lyg opijaus tinktūros sukeltame sapne de Kvinsis spoksojo į 
aukštas lubas ir ant jų pakabintus puošnius sietynus. Apdujęs 
ėjo minkštu kilimu, kol lordas Palmerstonas paragino eiti 
greičiau. Sienų apmušalai, mediniai skydai, lipdytiniai 
papuošalai ir kolonos buvo prancūzų neoklasikinio stiliaus, 
vyravo rožinė, mėlyna ir auksinė spalvos. Matėsi ir kiniškų 
raštų - nuo to kontrasto de Kvinsiui susidarė įspūdis, kad jam 
prasidėjo haliucinacijos. 

Prašydamas skubios audiencijos pas Jos Didenybę, lordas 
Palmerstonas tikriausiai įspėjo, kad reikalas turės būti 
aptariamas kuo slapčiausiai, nes patarnautojas iš viešų 
patalpų vedėsi juos ten, kur nebuvo nė gyvos dvasios, o galop 
laiptais, kuriais galbūt naudojosi vien tarnai. Kuo giliau į 
rūmus jie ėjo, tuo šalčiau darėsi. 

Užlipę dar keleriais laiptais, pasisukioję ne vienu 
koridoriumi, jie atsidūrė didžiausioje salėje, kokią kada nors 
buvo matęs de Kvinsis, trigubai didesnėje už pokylių salę lordo 
Palmerstono rezidencijoje. 

Apstulbo ne vien de Kvinsis. 

- Sosto menė? - paklausė patarnautojo lordas Palmerstonas. 
Jis sumišęs rodė į tą milžinišką rožinę ir auksinę prabangą. - 
Jūs tikras, kad nepadaryta klaida? Negali būti, kad Jos 
Didenybė šitaip įsivaizduoja konfidencialaus susitikimo vietą. 

- Milorde, karalienės nurodymai buvo kuo aiškiausi. Sakė, 
kad ji ir princas susitiks su jumis Sosto menėje. Prašom 
atsisėsti. 

Patarnautojui išėjus, de Kvinsis jau norėjo atitraukti 
užuolaidą. 

- Nieko nelieskite! - įspėjo vidaus reikalų ministras. - 
Eikšenkit čia ir sėskitės. 


Jis parodė į kėdžių eilę tarp stiklintų durų. Kaip ir visa kita 
rūmuose, kėdės buvo neoklasikinio stiliaus. 

Visi susėdo. 

- Gaila, kad mano tėvai mirę, norėčiau jiems papasakoti apie 
šią salę, - tarė pagarbios baimės apimtas Bekeris. 

Tolimajame milžiniškos menės gale ant pakylos puikavosi 
sostas. Už jo kabojo rožinės užuolaidos, sudarančios teatro 
scenos įspūdį. 

Emilė nenusirengdama palto apsiglėbė rankomis. 

- Kol nebuvo sutaisyti židiniai, rūmuose būdavo dar 
šalčiau, - tarė Rajanas. 

Emilė atrodė sutrikusi. 

- Iš jūsų žodžių galima suprasti, kad jau esate čia buvęs. 

- Ne kartą, - atsakė Rajanas. - Pirmas buvo tūkstantis 
aštuoni šimtai keturiasdešimtaisiais - dėl Edvardo Oksfordo. 
Tuo metu rūmuose tvyrojo nemalonus kvapelis. 

- Tyliau! - tarė lordas Palmerstonas. - Karalienė gali jus 
išgirsti. 

- Bet kvapelio nebeliko, o tai komplimentas princui 
Albertui, - atsakė Rajanas. - Smarvė tvyrojo daugiausia dėl 
netinkamai suprojektuotų židinių. Tarnaitės beveik visą laiką 
valydavo nuo baldų suodžius. Ventiliacija buvo tokia netikusi, 
kad įrengus dujinius šildytuvus baiminomės, jog visi uždus. 
Princas Albertas ėmėsi šio reikalo ir rūmus sutvarkė. 

- Kartą esu susitikęs su karaliumi Jurgiu III, - tarė de 
Kvinsis. 

- Tyliau! - pakartojo lordas Palmerstonas. - Girdžiu 
žingsnius. 

- Kai buvau penkiolikos, per draugą, kurio šeima buvo 
bajorai, buvau pakviestas į karališką renginį Vindzoro 


pilyjeŠ, - prisiminė de Kvinsis ir jau norėjo gurkštelėti 
tinktūros. 

- Ne, tėti! - sudraudė jį duktė. 

De Kvinsis atsiduso ir įsikišo buteliuką atgal į užantį. 

- Man žaidžiant prie upelio, prie jo bevaikštinėdamas atėjo 
karalius su palyda. „Kaip laikotės, jaunuoli?“ - paklausė Jurgis 
III. „Gerai, Jūsų Didenybe“, - atsakiau. „Kokia jūsų 
pavardė?“ - parūpo karaliui. „Tomas de Kvinsis, Jūsų 
Didenybe“, - atsakiau. „De Kvinsis, - pakartojo karalius. - 
Panašu į aristokratišką pavardę. Ar jūsų protėviai buvo 
prancūzai?“ - „Jie atvyko į Angliją iš Normandijos su Vilhelmuų 
Užkariautoju?, Jūsų Didenybe“, - atsakiau. Karalius leido 
suprasti, kad mano žodžiai padarė jam įspūdį, ir nuėjo toliau. 

- Jūsų protėviai buvo kilmingi? - dabar jau pagarbiai 
žvelgdamas į jį paklausė lordas Palmerstonas. 

- Ne, milorde. 

- Bet jūs sakėte karaliui... 

- Turėjau papasakoti jam ką nors įspūdinga. Juk negalėjau 
leptelėti, jog vieną dieną mano motina nusprendė prie šeimos 
pavardės pridėti „de“, kad atrodytų oresnė. 

Komisaras Meinas aiktelėjo. 

- Pamelavote karaliui?! Tomas de Kvinsis nėra tikroji jūsų 
pavardė? 

- Koks laikraščio redaktorius pirks esė iš žmogaus su tokia 
paprasta pavarde kaip Tomas Kvinsis? 

- Gailiuosi apskritai su tamsta susipažinęs, - tarė lordas Pal- 
merstonas. 

Koridoriuje pasigirdo jau garsesni žingsniai. 

— Karalienei ir princui įėjus atsistokite, - mokė savo 
palydovus lordas. - Vyrai turi nulenkti galvą, panelė de Kvinsi 


padaryti tūpsnį. 

Lordas pažiūrėjo į Emilės blumerius. Iš jo išraiškos galėjai 
suprasti jį taip įpratus matyti po sijonu kelnes, kad tik dabar 
jis suvokė, kokie neįprasti jos apdarai gali pasirodyti 
karalienei. 

- Mudu su komisaru Meinu prieisime prie karalienės ir 
princo, kai jie parodys, kad to pageidauja, - paskubomis 
paaiškino jis. - Inspektoriau Rajanai, likite čia, kol jus 
pakviesime. Seržante Bekeri, panele de Kvinsi ir pone de 
Kvinsi, - žodžius „pone“ ir „de“ lordas ištarė pašaipiai, - 
pasisveikinę su karališkąja pora, likite stovėti. Nieku gyvu 
nekalbėkite. Kaip norėčiau, kad dabar traukiniu važiuotumėte 
į Škotiją! 

- Ponas de Kvinsis bus naudingas, milorde, - tarė Rajanas. - 
Nė kiek tuo neabejoju. 

Kai žingsniai pasigirdo menėje, visas pulkelis skubiai 
atsistojo ir pasisuko į galingiausią pasaulio monarchę ir jos 
artimiausią patarėją, sutuoktinį princą Albertą. 


1855-aisiais karalienė Viktorija ir princas Albertas buvo 
susituokę penkiolika metų. Iš pradžių jiems buvo sunku vienas 
prie kito prisitaikyti. Paprastai tais laikais šeimos galva būdavo 
vyras, ir niekas net nemėgindavo dėl to ginčytis. Žmona 
neturėdavo jokių juridinių teisių nei sau, nei savo vaikams, jai 
nepriklausė jokia dalis turto, kurį ji atsinešė į santuoką ar kurį 
po vedybų įgijo vyras. Bet šioje neįprastoje situacijoje 
karalienė turėjo prieš šimtmečius suteiktas juridines teises ir 
milžiniškus turtus, į kuriuos negalėjo pretenduoti princas 
Albertas. Parlamentas net nutarė, kad Alberto rangas turi būti 


žemesnis negu Žmonos, todėl ši pora buvo keisčiausia visoje 
imperijoje. 

Jų santuoka buvo neįprasta ir daugeliu kitų atžvilgių. 
Viduriniosios klasės ir aukštuomenės žmonos didžiuodavosi 
tuo, kad joms nereikia dirbti, bet karalienės pareigos buvo 
garbingiausios, kokias tik galėjai įsivaizduoti. Paprastai 
žmonos būdavo vyrų palydovės, bet Albertas buvo žmonos 
palydovas. 

Praėjus vedybų jauduliui, princas ne itin turėjo ką veikti - 
nebent sausinti rašalą po Viktorijos pasirašomais 
dokumentais. Ji neimdavo jo į susitikimus su savo ministru 
pirmininku ir Slaptąja taryba. Neleido jam skaityti parlamento 
pranešimų, atimančių iš jos ištisas valandas. 

Albertas ėmė be tikslo vaikštinėti rūmų koridoriais. 
Nuobodulio pjaunamas, jis tapo savotiška devyniolikto 
amžiaus namų šeimininke ir ėmė tvarkyti karališkąjį namų ūkį. 
O tvarkyti jį verkiant reikėjo. Už rūmų vidų atsakingi tarnai 
turėdavo plauti langus iš vidaus, bet jiems nebūdavo leidžiama 
eiti laukan ir užbaigti darbo - ši užduotis būdavo duodama 
kitiems tarnams. Tarnams, turintiems dėti malkas į židinius, 
nebūdavo leidžiama jų uždegti - tai turėdavo daryti kiti. Buvo 
dirbama taip neveiksmingai, kad visai neseniai atnaujinti 
rūmai atrodė nešvarūs ir jau ryškėjo požymiai, kad reikės 
remonto. Dėl didžiulio tarnų pertekliaus parlamento nenoriai 
skiriamas namų ūkio biudžetas turėdavo kasmet būti 
didinamas. Bet kai Albertas atleido nereikalingus darbuotojus 
ir ėmė koordinuoti likusiųjų darbą, sąlygos rūmuose 
pagerėjo - ką jau kalbėti apie sutaupytas lėšas - anksčiau jo 
nemėgę politikai tapo jo užtarėjais. 


Tuo tarpu Viktorija gimdė vieną vaiką po kito; 1855 metais ji 
turėjo keturis sūnus ir keturias dukras. Ji dažnai negalėdavo 
dalyvauti viešuose renginiuose, todėl vietoj savęs siųsdavo 
Albertą. Atėjo laikas, kai ji ėmė klausti jo patarimų ir liepė 
pastatyti jam rašomąjį stalą šalia savojo. Perskaičiusi slaptus 
dokumentus, perduodavo jam. jis prirašydavo savo pastabas 
šalia jos pastabų. Dabar jis dalyvaudavo susitikimuose su 
premjeru, kitais jos patarėjais ir išsakydavo savo nuomonę. Jis 
tapo tokiu pat monarchu kaip ir ji, tik tai neatsispindėjo jo 
titule. 

Bet praėjus vos ketveriems metams po triumfu 
pasibaigusios Alberto Krištolo rūmų parodos, Anglija paskelbė 
karą Rusijai. Prastas vadovavimas Krymo karui, nereikalingos 
tūkstančių britų kareivių mirtys ir reali grėsmė, kad karą 
laimės Rusija, nuteikė šalies gyventojus prieš vyriausybę ir 
monarchiją. 

Albertas pateko į ypač didelę nemalonę. Nors ir kaip jis 
stengėsi, kad Anglija pamirštų jo kilmę, 1855 metų vasarį 
eiliniai žmogeliai iš naujo ėmė jo nemėgti kaip užsieniečio iš 
skurdžios Vokietijos valstybėlės. Jie vėl manė, kad jis 
nugramzdins šalį į skolas ir pavers ją kitos tautos vasale. 
Vokietija, Rusija - koks skirtumas? Žmonės nusprendė, kad 
Albertas tikriausiai šnipas. 


Stovintys tarpduryje karalienė Viktorija ir princas Albertas, 
rodės, išdygo Sosto menėje iš po žemių, o ne įėjo į ją tamsiu 
koridoriumi jiems už nugarų. Juodu nebūtų patraukę niekieno 
dėmesio, jeigu būtų buvę darbo klasės atstovai. Plona 
Viktorijos nosis pabrėžė, koks apskritas jos veidas. Alberto 


ūsai ir ilgos žandenos nė kiek neplatino siauro, švelnių bruožų 
veido. 

Tačiau karališkosioms asmenybėms veido bruožai neturėjo 
jokios reikšmės. Juk juodu - karalienė Viktorija ir princas 
Albertas! Dėl jų aukštos padėties žiūrintiesiems į juos 
atrodydavo, kad juos gaubia dievybių aureolė. 

Lankais išpūsta Viktorijos suknelė, pasiūta iš daugybės 
jardų raukto atlaso ir aukso siūlais siuvinėto šilko, buvo tokio 
tamsaus žalumo, kad niekas nebūtų galėjęs pavadinti jos 
šventiška. Šis apdaras bylojo apie jos ryžtą atrodyti kukliai - 
visai kitokiai negu prabangos mėgėjos jos pirmtakės. Juodas 
Alberto kostiumas buvo puoštas tik žalvarinėmis sagomis ir 
aukso spalvos epoletu ant vieno peties. 

Rusvi karalienės plaukai buvo sušukuoti arti viršugalvio ir 
perskirti per vidurį. Pakaušį dengė skrybėlaitė, slepianti į 
kuodą suimtus plaukų galus. Pagamintas iš puošnaus audeklo 
galvos apdangalas panėšėjo į nedidelę karūną. 

Princas Albertas kiek kūprinosi, bet karalienė Viktorija 
stovėjo tiesut tiesutėlė. Vaikystėje motina kišdavo jai po 
suknelės nugara dygius bugienio lapus. Taigi nuo mažumės 
Viktorija išmoko vaikščioti nepriekaištinga poza, nes įprato 
stengtis, kad bugienio lapai nebadytų jai nugaros. 

- Jūsų Didenybe ir Jūsų Kilnybe. 

Lordas Palmerstonas nusilenkė, kiti vyrai pasekė jo 
pavyzdžiu, Emilė padarė tūpsnį. 

Karalienė pamojo lordui prieiti. 

- Kai paprašėte nepaprastai skubaus konfidencialaus 
susitikimo, nesitikėjau, kad dar ką nors atsivesite. - Viktorija 
kalbėjo laibu balsu, kurį laikraščių reporteriai nenorėdami 


įzeisti vadino sidabriniu. - Kas tie kiti žmonės? Tas 
rudaplaukis. Konstebli Rajanai, tai jūs? 

- Taip, Jūsų Didenybe. 

Rajanas nusilenkė dar kartą. 

- Kodėl jūs ne su uniforma? 

- Aš nebe konsteblis, jūsų Didenybe. 

- Metėte darbą policijoje? Kaip Londonas išsivers be jūsų? 
Niekas nesijaus saugus. 

- Buvau paaukštintas, Jūsų Didenybe. Dabar aš detektyvas 
inspektorius. 

- Darote karjerą? Puiku. Mudu su princu Albertu dėkingi 
jums, kad mus apsaugojote. 

- Man tai buvo didžiulė garbė, jūsų Didenybe. 

- O kas tas aukštas vyras šalia jūsų? 

- Detektyvas seržantas Bekeris, Jūsų Didenybe. 

Bekeris irgi nusilenkė dar kartą. 

- Dieve brangus, aplink vieni detektyvai! - įsiterpė į pokalbį 
princas Albertas. Vokiškas jo akcentas buvo ryškus. - 
Komisaras Meinas taip pat čia. O tas mažas žmogutis šalia 
jūsų - jis irgi detektyvas? 

- Ne, Jūsų Kilnybe, - atsakė Rajanas. 

- Tomas de Kvinsis, Jūsų Kilnybe. 

Lordas Palmerstonas nepatenkintas į jį dėbtelėjo, nes buvo 
liepęs nekalbėti. 

- Ta pavardė kažkur man girdėta, - tarė princas. - Panaši į 
didiko. 

- Vienas iš mano protėvių atvyko iš Normandijos su 
Vilhelmu Užkariautoju, jūsų Kilnybe. 

Lordas Palmerstonas sukosėjo. 


- Kažkas negerai, Lorde Palmerstonai? - paklausė 
karalienė. - Komisare Meinai, gal malonėtumėte mums 
paaiškinti, nes mes sumišę. 

- Jūsų Didenybe, šįryt Šv. Jokūbo bažnyčioje buvo nužudyta 
diduomenės narė. 

Motina buvo išmokiusi būsimą karalienę Viktoriją slėpti 
emocijas. Monarchas, ypač moteriškosios lyties, turėjo 
atrodyti stiprus. Viešai rodydamas jausmus pripažįsti savo 
silpnumą. 

- Nužudyta? - apsimestinai abejingu balsu paklausė 
karalienė. 

Kuo subtiliau komisaras Meinas papasakojo karališkajai 
porai, kas atsitiko bažnyčioje. 

- Ar pažinojote lordą Kosgrouvą? - paklausė komisaras. - 
Apgailestauju, bet turiu pranešti, kad jis irgi nužudytas savo 
namuose Meifere. 

Karalienė ir princas tvardėsi, tik abiejų akių kampučiuose 
pasirodė raukšlytės. 

- Jūsų Didenybe, šiaip mes netrikdytume jūsų tokiomis 
naujienomis, - dabar jau prašneko lordas Palmerstonas, - bet 
ledi Kosgrouv laikė raštelį, kuriame buvo du žodžiai - „Jaunoji 
Anglija“. 

- „Jaunoji Anglija“? - šįsyk karalienės balsas išdavė 
susirūpinimą. 

- Lordo Kosgrouvo rankose irgi buvo raštelis. 

- Kas buvo parašyta jame? - vos ne piktai paklausė princas 
Albertas. 

- Edvardo Oksfordo pavardė, Jūsų Kilnybe. 

Karalienė ir princas paskubomis susižvelgė. 


- Edvardas Oksfordas? Jis pabėgo iš Bedlamo? - paklausė 
karalienė. 

- Ne, Jūsų Didenybe. Mes dar nežinome, kas parašė 
raštelius ar įvykdė nusikaltimus. 

Karalienė palietė princui ranką - viešumoje tai darydavo 
retai. 

- Ir vėl? - tarė ji. 

- Atėjome pasakyti, kad daroma viskas siekiant užtikrinti 
jūsų saugumą, - patikino porą lordas Palmerstonas. 

- Ir kaipgi? - nepatikliai paklausė karalienė. Iš susirūpinimo 
apskritas jos veidas įsitempė. - Vyriausybės nėra, todėl joks 
ministrų kabineto narys neturi įgaliojimų. Jūs nebeinate vidaus 
reikalų ministro pareigų su anksčiau turėtomis visokeriopomis 
galiomis. Negana to, nebėra karo reikalų ministro, kuris 
galėtų duoti įsakymus kariuomenei ir sustiprintų rūmų 
apsaugą. 

- Gavę tiesioginius jūsų nurodymus, Jūsų Didenybe, mes 
galėtume nepaisyti, kad vyriausybės nėra, - mėgino ją įtikinti 
lordas Palmerstonas. 

- Bet laikraščiai piktinsis: girdi, aš viršijau savo įgaliojimus. 

- Ar laikraščiams labiau patiktų, jeigu jūs nukentėtumėte? 

- Duodama įsakymus kariuomenei, gal ir likčiau gyva, bet 
prarasčiau kai ką vertingesnio už gyvybę - monarchiją. 

- Jūsų Didenybe, aš vis dar turiu savo įgaliojimus, - tarė 
komisaras Meinas. - Laikraščiai nesipiktins, jeigu aš duosiu 
potvarkį daugiau konsteblių saugoti rūmus. Neoficialiai gavę 
iš manęs keletą nurodymų, kariuomenės sargybiniai irgi 
padidins savo pajėgas - niekam nė į galvą neateis, kad jūs ką 
nors apie tai žinote. Atleiskite, kad sau leidžiu tai siūlyti, bet 
jums reikia apriboti savo veiklą, ypač viešus pasirodymus. 


Patariu jums vengti bendravimo su bet kokiais nepažįstamais 
žmonėmis. 

- Tokiais kaip štai ta jauna moteris. 

Karalienė įtariai parodė į Emilę. 

- Ji - pono de Kvinsio duktė, Jūsų Didenybe. 

- Iš kur aš žinau tą pavardę? - spėliojo princas Albertas. 

- Jis... - komisaras Meinas nežinojo, ką sakyti, - 
„konsultuoja policiją, Jūsų Kilnybe. 

Karalienė Viktorija nenuleido akių nuo Emilės. 

- Kas per keisti apdarai, kuriais ji vilki? 

- Blumeriai, Jūsų Didenybe, - išdrįso atsakyti Emilė. 

- Prieikite arčiau, jauna moterie. Kiekvieną, nešiojančią 
tokius apdarus, galima įtarti esant anarchiste. Po ta suknele - 
kelnės? 

- Taip, Jūsų Didenybe. Jos ir dėl to, kad suknelė be lankų, 
mano judesiai nevaržomi. Šį aprangos stilių propaguoja 
amerikietė Amelija Blumer. Ji gina moterų teises. 

- Moterų teises?! 

Nors pati karalienė turėjo neregėtų teisių, ji atrodė 
sugluminta šių žodžių. 

- Jūsų Didenybe, leiskite pasakyti, kad tamsiai žalia jūsų 
suknelės spalva graži. Bet pavojai gali slypėti daug kur. 

- Nesuprantu. 

- Jūsų suknelės audeklo dažai beveik neabejotinai turi 
arseniko. 

Karalienės veidas išbalo. 

- Žiurknuodžių?! 

- Drabužių gamintojai jį naudoja audeklo žaliai spalvai 
pasodrinti. Ar galiu parodyti, Jūsų Didenybe? 

Emilė atidarė rankinę ir ištraukė buteliuką. 


Komisaras Meinas mėgino jį pačiupti. 

- Ką, po galais, darote?! Tik nesakykite, kad čia arsenikas! 

- Skystas amoniakas, - paaiškino Emilė. - Jūsų Didenybe, 
jeigu patikėtume kam nors užvarvinti šio skysčio lašą jums ant 
rankovės, galėsite pamatyti, ar jūsų apdare esama arseniko. 

Viktorija dar kartą suglumusi pažiūrėjo į Emilės blumerius. 

- Albertai! 

Princas paėmė buteliuką iš Emilės. 

- Jūsų Didenybe, malonėkite išsirinkti kokią nematomą 
suknelės vietą, - pamokė Emilė, - tada šlapiu kamštelių 
palieskite audeklą. 

- Jeigu nuo to aš žūsiu, yra daugybė liudytojų, - įspėjo 
karalienė Viktorija. 

- Jūsų Didenybe, aš tikrai... 

- Pajuokavau, - atsakė jai karalienė. 

Albertas atlenkė į viršų kairįjį Viktorijos suknelės rankogalį 
ir šlapiu kamšteliu palietė audeklo vidinę pusę. 

Toje vietoje žalias audeklas bemat pamėlo. 

- Amoniakas sureagavo su arseniku, Jūsų Didenybe, - 
paaiškino Emilė. 

- Mano drabužiuose - žiurknuodžiai?! 

- Bijau, kad taip. Išgelbėjau daug moterų ir vaikų nuo ligų 
parodydama šį arseniko aptikimo metodą. Man būtų garbė, 
jeigu pasiliktumėte buteliuką, Jūsų Didenybe. Galbūt galėsite 
padėti kitiems. 

Karalienė kurį laiką žiūrėjo į Emilę ir jos lūpose šmėstelėjo 
šypsenėlė. 

- Mudu su princu Albertu šįvakar aštuntą rengiame 
vakarienę. Mums bus malonu, jeigu joje dalyvausite. Aišku, be 
palydovo ateiti negalite, todėl jūsų tėvas irgi kviečiamas. 


Vienas lordo Palmerstono vokas ėmė trūkčioti. 

- Komisare Meinai, pasirūpinkite, kad rūmus saugotų 
daugiau konsteblių, - įsakė karalienė. - Inspektoriau Rajanai, 
žinau, padarysite viską savo galioje, kad užtikrintumėte mano 
saugumą. 

- Prisiekiu tai padaryti, Jūsų Didenybe. 

— Lorde Palmerstonai, - su pasidygėjimu tarė karalienė 
Viktorija. 

- Klausau, Jūsų Didenybe. 

- Mes norime pasikalbėti su jumis akis į akį, - pasakė ji. Iš 
jos tono atrodė, kad to jai norisi mažiausiai. 


Karalienė pasidygėjo lordu Palmerstonu seniai - dar 1839 
metais. Antrais valdymo metais ji pasikvietė lordą į savaitgalio 
renginį Vindzoro pilyje. Ten jis atpažino viešnią, vieną buvusių 
savo meilužių. Jaunystėje jis taip mėgo moterų draugiją, kad 
laikraščiai ėmė pravardžiuoti jį lordu Kupidonu. Po vakarienės 
jis mėgino sekti paskui viešnią, bet pasiklydo pilies koridorių 
labirinte. Pamanęs, kad rado jos kambarį, jis tyliai atidarė 
duris, įėjo vidun ir vėl jas uždarė, bet pamatė atsidūręs ne pas 
buvusią meilužę, o pas nepažįstamą ištekėjusią moterį, vieną 
karalienės freilinų. Dama, kurios privatumą jis netyčia 
pažeidė, buvo be galo patraukli. Lordas nesutriko toje 
netikėtoje situacijoje ir mėgino prikalbinti moterį nusileisti jo 
meilikavimams. Jai pradėjus spiegti, lordas mėgino ją raminti, 
bet tarnai jau veržėsi pro duris. Lordas ėmė baisiausiai 
atsiprašinėti. Jis paaiškino pasiklydęs ir paklausė, kaip nueiti į 
savo kambarį. 

Viktorija ir Albertas nuo to laiko juo šlykštėjosi. jų antipatija 
dar sustiprėjo, kai būdamas užsienio reikalų ministru lordas 


Palmerstonas veikė su niekuo nesitardamas: leido įsakus 
užsienio šalių vyriausybėms ir net siųsdavo karinius dalinius. 
Plačiausiai nuskambėjo incidentas, kai jis įsakė karališkajam 
kariniam jūrų laivynui blokuoti Atėnų uostą ir pagrasino 
nubausti Graikijos vyriausybę, jei ši nekompensuos nuostolių, 
kuriuos per riaušes patyrė vienas Didžiosios Britanijos pilietis. 
Karalienė ne kartą kvietė jį į Bakingamo rūmus. Ten ji su 
ministru pirmininku piktai įsakydavo jam nustoti elgtis taip, 
tarsi jis būtų absoliutus valdovas. Lordas kassyk 
nuoširdžiausiai apgailestaudavo, žadėdavo klausyti jų 
paliepimų, bet ir vėl laužė duotus pažadus ir toliau elgėsi taip, 
tarsi valdytų Didžiąją Britaniją. 

Karalienei ir princui vedantis jį į tos milžiniškos menės galą, 
jų antipatija dar labiau išryškėjo. Jie užlipo ant pakylos; 
karalienė Viktorija atsisėdo į sostą, princas Albertas atsistojo 
jai iš kairės. 

- Kai žinute pranešėte mums turintis aptarti nepaprastos 
skubos reikalą, pamanėme, kad jis susijęs su tuo, kad šalis 
neturi vyriausybės, - prabilo karalienė. 

- Ne. Atėjau čia turėdamas tikslą jus apsaugoti, Jūsų 
Didenybe. 

- Mes dėkojame jums už rūpestį. 

Karalienės veido išraiška bylojo kitką - ji abejoja, ar lordas 
Palmerstonas kada nors galėtų linkėti jai gera. 

- Dėl prasto vadovavimo karui lordas Aberdinas negali toliau 
eiti ministro pirmininko pareigų, todėl mes pasitarėme su 
kitais lordais, tikėdamiesi, kad vienas jų galės sudaryti naują 
daugumos vyriausybę. Atrodo, nė vienas nėra toks populiarus, 
kad galėtų suvienyti visas grupuotes. 


Karalienė ir princas įdėmiai žiūrėjo į lordą Palmerstoną su 
dar didesne antipatija. 

- Mes manėme, kad jūs ketinate pateikti pasiūlymų, kaip 
išspręsti šią politinę krizę, - niūriai prašneko princas Albertas. 

- Apgailestauju, bet neturiu jokių pasiūlymų, Jūsų Kilnybe. 
Dėl karo visi sutriko ir prarado pasitikėjimą. 

Karalienė Viktorija ir princas Albertas, rodės, karštai 
trokšta, kad jiems nereikėtų tęsti šio pokalbio. 

- Ar jūs norėtumėte imtis ministro pirmininko pareigų - su 
tam tikromis sąlygomis? - paklausė karalienė. Iš balso ji 
atrodė nelaiminga. 

- Aš, Jūsų Didenybe?! - Lordas Palmerstonas neišsidavė, 
kaip didžiai jis nustebęs. Jeigu kas nors prieš keletą šimtmečių 
būtų užsitraukęs tokią karališkosios šeimos nemalonę, jam 
būtų buvusi nukirsta galva. - Tapčiau ministru pirmininku? 

- Mes sakėme, su tam tikromis sąlygomis, - pabrėžė 
karalienė. 

—- Malonėkite man pasakyti, kokios tai sąlygos, Jūsų 
Didenybe. 

- Turite prisiekti tartis su kabineto nariais, parlamentu, o 
svarbiausia, su mumis, prieš darydamas politinius 
sprendimus. 

- Jūsų Didenybe, aš visada stengiausi jums tarnauti. 
Anksčiau dėl perdėto uolumo kartais imdavausi veiksmų 
nesitardamas su jumis, bet į senatvę aš pasimokiau. Darysiu 
visa, ką galėsiu, kad būčiau lojalus jums ministras 
pirmininkas. 

Karalienė ir princas toliau žiūrėjo į jį rūgščiais veidais. 


Į rytus nuo Bakingamo rūmų plytėjo Šv. Jokūbo parkas. Jį 
supo Britanijos galios institucijos, mat jis ribojosi su 
vyriausybiniais pastatais Vaitholo gatvėje ir neseniai 
pastatytais Vestminsterio rūmais, kuriuose buvo įsikūrusios 
abi parlamento dalys. Visą sekmadienio popietę žmonės 
skubėjo prie užšalusio parko ežero; vieni pačiūžas atsinešė, 
kiti jas nuomojosi. Kaip tai retai nutikdavo, didikai ir 
prasčiokai, turčiai ir skurdžiai čia nepaisė socialinių barjerų. 

Gatvių šlavėjai valė ant ežero besikaupiantį sniegą, 
tikėdamiesi gauti už tai vieną kitą pensą. jų į ežero vidurį 
sustumta sniego krūva buvo savotiškas orientyras, aplink kurį 
čiuožėjai šliuožė, darydami suktukus, klupdami ir net 
krisdami. Kai kuriems net pavyko čiuožti atbulomis. Jie 
dairydavosi per petį ir todėl kai kuriems žiūrovams priminė 
krabus. Jeigu kas norėdavo atsikvėpti, už du pensus 
prekiautojas parūpindavo jam ar jai kėdę ir priverždavo 
atsilaisvinusias pačiūžas prie batų. Kiti prekiautojai nešiojo 
padėklus su apvaliais pipirmėčių, imbierų ar raudonųjų 
paprikų skonio ledinukais. 

Vienas ežero kampas liko neužšalęs, jame glaudėsi žąsys, 
antys ir gulbės. Tamsūs raibuliai įspėjo: jei pernelyg daug 
čiuožėjų prisiartins prie ledo krašto ar atliks akrobatinius 
šuolius, ledas gali neatlaikyti. Ženklai krante įspėjo: 
ATSARGIAI. PAVOJINGA! Didelėje palapinėje buvo stiprių 
gėrimų, guminių šildyklių, sausų drabužių ir karštomis 
plytomis šildomų antklodžių gaivinti įlūžusiesiems - kuo 
daugiau žmonių čiuožinėjo, tuo labiau didėjo ši tikimybė. 

Ledas ėmė drebėti. Išgirdusi jį treškant, minia metėsi prie 
krantų, todėl ledas dar smarkiau ėmė kilnotis. Čiuožėjai ėmė 


klykti; tuo metu didelis ledo luitas su trenksmu atskilo, ir 
čiuožėjai sukrito į tamsų vandenį. 

- Gelbėkit! 

Gelbėtojai čiupo virves ir pasileido prie lediniame vandenyje 
besiblaškančių žmonių. 

- Nejaučiu kojų! 

Saugiai ant kranto stovinti minia pasibaisėjusi žiūrėjo, kaip 
vyras mėgina ištraukti draugą iš tamsaus vandens, bet negali 
jo pasiekti. Jis nusiėmė vieną pačiūžą, atsigulė ant ledo, 
prišliaužė taip arti, kiek tik drįso, ir metė pačiūžą vandenyje 
besikapanojančiam bičiuliui. Kiaurai permirkęs, šąlantis vyras 
ištiesė šlapią ranką ir jam pavyko pačiūžą sugriebti, bet tada 
ledas staiga lūžo vėl, ir geranoris gelbėtojas atsidūrė 
vandenyje šalia draugo. 

Į numestas virves kabinosi tiek rankų, kad patys gelbėtojai 
vos nebuvo įtraukti į vandenį. Kiaurai permirkę, susigūužę 
nukentėjusieji drebėdami svirduliavo prie medicinos pagalbos 
palapinės. Prašmatniausi paltai nuo šalčio sukietėjo taip pat 
kaip baisiausiai sudriskusios striukės. Brangiausi batai 
permirko ne mažiau negu batai skylėtais padais. 

- Ant ledo kraujas! 

- Žiūrėkit! Kažkas plūduriuoja vandenyje! 

Nors pono drabužiai buvo permirkę, aiškiai matei, kad jie 
prabangus. Jis kniubsčias plūduriavo tarp ledo luitų. Vanduo 
aplinkui buvo nusidažęs krauju. 

- Tikriausiai prasiskėlė galvą! Greičiau neškite kartį! 

Penki ar šeši susirūpinę žmogeliai puolė vykdyti užduoties. 
Jie ištraukė madingai apsirengusį vyriškį iš vandens ir 
apvertė. 

- Ar girdit mane? - sušuko vienas gelbėtojas. 


Tačiau buvo akivaizdu, kad kilmingas ponas niekados nieko 
nebegirdės, kaip ir aišku, kad jis neprasiskėlė galvos į ledą, 
nes kraujas sruvo ne iš galvos. Gausiai tekantis tamsiai 
raudonas skystis liejosi jam iš gerklės, nes ji buvo perrėžta 
nuo vienos ausies iki kitos. Supykintas vaizdo vienas iš 
gelbėtojų pasisuko į pusnis, nuo kurių į jį spoksojo daugybė 
žmonių. 

- Žmogžudystė! 

- Ką jis sakė? Man pasigirdo, kad... 

- Žmogžudystė! Policiją! Kas nors kvieskit policiją! 

Keli žmonės puolė vykdyti jo paliepimo, bet dauguma liko 
žiurėti, kas bus toliau. 

- Aš jį pažįstu! Tai seras Ričardas Hokinsas, teisėjas! 

- Teisėjas? Tu tikras? 

- Tai tikrai jis. Prieš mėnesį buvau teisme, jis pasiuntė mano 
brolį į kalėjimą. 

- Rupūs miltai, pažiūrėkit į jo gerklę! Ji perrėžta iki pat 
sprando! 


6 Pate (angl.) - viršugalvis. 
7 Triumfo arkos pavidalo vartai. 
8 Viena iš oficialių Didžiosios Britanijos karališkosios šeimos rezidencijų. 


9 Vilhelmas Užkariautojas (apie 1028-1087), normanų kunigaikštis, 1066 m. 
užkariavęs Angliją ir tapęs pirmuoju normanų kilmės karaliumi, vienu garsiausių 
šalies istorijoje. 

Sielvarto sandėlis 


- Ko šaukia ta daugybė žmonių? - paklausė komisaras. 

Panikos riksmai privertė pulkelį stabtelėti išėjus iš milžiniškų 
Bakingamo rūmų. Buvo pradžia šeštos, jau temo. Snigo, todėl 
jie matė ne toliau kaip lordo Palmerstono karieta, laukianti 
prie blausiai spingsinčio gatvės žibinto už rūmų vartų. 

Triukšmas didėjo; jis sklido iš prieblandos anapus gatvės. 

- Tikriausiai kažkas atsitiko Šv. Jokūbo parke, - tarė 
Rajanas. 

Riksmus nustelbė pavojų skelbiančios policininkų tarškynės. 

- Seržante Bekeri, sužinokit, kas atsitiko, - liepė komisaras 
Meinas. 

- Klausau, pone. 

Bekeris žengė į šalį ir dingo prietemoje. 

- Inspektoriau, malonėkite nuvežti mus į bažnyčią, - tarė de 
Kvinsis. - Mudu su Emile turime kai ką jums ten parodyti. Bet 
pirma mums reikia užsukti į Džėjaus gedulo reikmenų sandėlį. 

- Į Džėjaus gedulo reikmenų sandėlį? - nenorėjo sutikti 
lordas Palmerstonas. - Kurių galų jums ten reikia? Jums vos 
užteks laiko pasiruošti karalienės vakarienei. 

- Ką pasiruošti? - sumišusi paklausė Emilė. 

- Drabužius vakarienei, - paaiškino lordas Palmerstonas. 


- Bet mes jų neturime. 

- Blumeriai karališkam priėmimui netinka. Jūsų tėvo palto 
rankovės baigia prasitrinti, trūksta sagos. 

- Ar turite paltą, kuris galėtų jam tikti? - paklausė Emilė 
lygindama žemą, liesą tėvą su aukštu, plačios krūtinės lordu 
Palmerstonu. 

- Nė vieno. - Lordas Palmerstonas atsiduso. - Judu susiję su 
manimi. Jeigu sugadinsite karalienei vakarienę, ji kaltins 
mane. 


Klausydamasis, iš kurios pusės sklinda riksmai, Bekeris 
bėgo per prietemą. Išsitraukęs iš apsiausto kišenės, apsimovė 
pirštines, užsimaukšlino kepurę ant ausų, bet nuo to ir fizinių 
pastangų šilčiau netapo. 

Sušmėžavo šešėlis - pro šalį bėgo Žmogus. 

- Kas atsitiko? - įsakmiai paklausė Bekeris. 

- Nežinia, kas bus nužudytas kitas! 

Staiga pasirodė dar viena Žmogysta; ji atsitrenkė į Bekerį ir 
nurūko toliau. 

- Ei! - suriko Bekeris, bet žmogysta jau buvo dingusi. 

Šv. Jokūbo parką juosiančius turėklus Bekeris pamatė 
paskutinę akimirką - nedaug trūko, kad būtų į juos 
atsitrenkęs. Už jų šokinėjo blausios švieselės, kaip spėjo 
Bekeris - policininkų žibintų. Jis pasileido palei turėklus, 
pamatė pro atvirus vartus bėgančius žmones ir ėmė pro juos 
brautis, nekreipdamas dėmesio, kad šie į jį trankosi pečiais. 
Ilgais žingsniais per sniegą jis nusigavo iki konsteblio, 
nukreipusio žibintą į panikos apimtą minią. 

- Aš detektyvas seržantas Bekeris. Kas atsitiko? 

- Teisėjui perpjauta gerklė! 


- Teisėjui? 

- Serui Ričardui Hokinsui, - atsakė konsteblis. 

- Bet aš mačiau jį vos prieš savaitę, kai daviau parodymus 
teisme. 

- Teisme jo nebepamatysite, patikėkite manim. 

Bekeris nuskubėjo tolyn, kur kitiems konstebliams sunkiai 
sekėsi palaikyti tvarką. Netikėtai pajuto, kad pagrindas po 
kojomis linksta. Ledas suvirpėjo lyg gyvas. Bekeriui ėmė 
svaigti galva ir jis išskėtė rankas, kad išlaikytų pusiausvyrą. 

Minia nuskubėjo į krantą. Ledui pamažu nustojus kilnotis, 
Bekeris giliai įkvėpė, kad nurimtų pašėlusiai plakanti širdis, ir 
iš lėto pasuko link priešais tysančio lavono. 

Prie šio stovėjo konsteblis. Jo žibintas apšvietė neįprastai 
platų smakrą - vien iš jo galėjai pažinti teisėją Hokinsą. 
Krintančios snaigės margino tamsiai raudoną rėžį gerklėje. 

Apimtas už sniegą šaltesnio pojūčio, Bekeris prisiminė 
Rajano pamokymą: Nukreipk dėmesį kitur. Sutelk jį į 
smulkmenas. 

- Liudytojų yra? - paklausė seržantas. 

- Šimtai, - atsakė konsteblis. - Bet abejoju, ar bent vienas 
suprato, kas nutiko. Žudikas veikiausiai atsitrenkė į 
čiuožinėjantį teisėją, šis parkrito. Tada žudikas perrėžė jam 
gerklę ir nučiuožė toliau, niekam nieko nespėjus pastebėti. 

- Jis čiuožinėjo? 

Konsteblis nukreipė žibintą žemyn, į pritvirtintas prie 
brangių teisėjo batų pačiūužas. Kažkodėl jos atrodė 
absurdiškiau negu apsnigta raudona gerklė. 

- Piniginė ir laikrodis nepaimti, taigi neatrodo, kad jį nužudė 
vagis. Štai kas buvo užkišta jam po paltu. 

Konsteblis padavė Bekeriui klijuote aptrauktą kapšelį. 


Šaltis persisunkė Bekeriui pro pirštines, kai jis laužė 
ledukus, jau pradėjusius šalti ant kapšelio. Viduje rado 
popieriaus lapelį - klijuotė išsaugojo jį sausą. Lapelis buvo su 
colio pločio juodu apvadu, toks pat, kokį matė lordo Kosgrouvo 
rezidencijoje. 

- Pašviesk, - paprašė Bekeris. 

Šviesoje pamatė rašyseną, tokią pat kaip ankstesnio raštelio. 

Žinutė buvo vos dviejų žodžių. 

- Naujoji Anglija? - paklausė konsteblis. - Ar žinot, ką tai 
reiškia? 

- Deja, žinau. - Šaltis prasiskverbė Bekeriui giliau į 
krūtinę. - Ar žinai, kur gyveno teisėjas? Man tuoj pat reikia 
ten eiti. 


Karieta sustojo prabangioje Regento gatvėje. De Kvinsis, 
Emilė ir Rajanas išlipo į sniegą priešais trijų aukštų pastatą. 
Jis atrodė, lyg raudotų, nes medinė apkala buvo juoda ir 
panėšėjo į ašaras. Ant visų langų kabojo juodos užuolaidos. Už 
langų spingsinčių žibintų šviesoje buvo matyti, kad iki pat 
namo galo visi stendai ir prekystaliai taip pat užtraukti 
juodomis užuolaidomis. 

Iškaba skelbė, kad tai DŽĖJAUS GEDULO REIKMENŲ 
SANDĖLIS, viena pelningiausių verslo įmonių visame 
Londone. Buvo reikalaujama, kad mirus šeimos nariui artimieji 
tuoj pat aprengtų jį gedulo drabužiais. Jeigu šeima jų neturėjo, 
tarnas ar kaimynas būdavo greitai siunčiamas pas Džėjų. Šis 
turėjo didžiulę tokių apdarų pasiūlą. Jeigu velionio šeima 
būdavo pasiturinti, Džėjus mirusiajam primatuoti net 
atsiųsdavo sukirpėjus į katafalką panašia karieta su juodais 


arkliais ir juodai apsirengusiu vežiku - kad kaimynų 
nepapiktintų nepakankamai rodomas sielvartas. 

- Vis dar nesuprantu, ko mus čia atsivežėte, - tarė Rajanas. 

Užuot atsakęs, de Kvinsis patraukė prie laukujų durų. 
Lordas Palmerstonas ir komisaras Meinas nevyko su jais - 
juodu vykdė skubias užduotis, susijusias su karalienės 
apsauga. 

- Prašau palaukti, - tarė Rajanas, jiems atsidūrus po tentu 
priešais duris. 

De Kvinsis klausiamai į jį pažiūrėjo. 

- Kai kas neduoda man ramybės nuo apsilankymo lordo 
Kosgrouvo namuose, - prisipažino Rajanas. - Turiu jūsų 
paklausti, ką turėjote galvoje sakydamas, kad abejojate dėl to, 
kas įvyko prieš penkiolika metų, ir dėl Edvardo Oksfordo 
ketinimų nužudyti karalienę. 

- Beveik nėra abejonių, kad jo pistoletai buvo neužtaisyti, - 
atsakė de Kvinsis. - Jis nusikalto tik tuo, kad išgąsdino 
karalienę, tačiau generalinis prokuroras vis tiek pasirūpino, 
kad Oksfordas būtų uždarytas beprotnamyje iki gyvenimo 
galo. 

- Minėjote valstybės išdavimą, - neatlyžo Rajanas. - 
Nespėjus man paprašyti paaiškinimo, atvyko lordas 
Palmerstonas ir komisaras Meinas, todėl buvome priversti 
pokalbį nutraukti. Ką ketinote man pasakyti? 

- Nesakysiu, kol neįsitikinsiu. 

Po tentu vėjo gūsis drėbė sniego. De Kvinsis pasuko prie 
durų. 

Mirtis nesilaiko nuspėjamo grafiko, todėl sielvarto sandėlio 
durys būdavo atrakintos dieną naktį. Trijulei įėjus vidun, 
širdgėlos ir niūrumo įspūdis buvo dar stipresnis negu žiūrint 


pro langą. Grindys buvo užklotos garsus slopinančiu storu 
juodu kilimu. Vaiduokliški manekenai buvo aprengti juodais 
gedulo apdarais. Ant lentynų buvo išdėlioti karstų apdangalai 
ir juodi moteriški šydai; ant vieno prekystalio pūpsojo šūsnys 
juodų vokų, šalia - popieriaus lapeliai juodais apvadais. Tokius 
pat lapus, skirtus pranešimams apie mirtį, jie rado bažnyčioje 
ir lordo Kosgrouvo rūmuose. 

Iš tamsos išėjo liesas, niūrus vyriškis juodu kostiumu ir 
juodu raiščiu ant rankovės. 

- Apgailestauju, kad aplinkybės verčia jus ateiti čia, ir dar 
tokį baisų vakarą, - prašneko jis tyliai. 

Vyras nutilo ir dvejodamas įvertino Emilės blumerius, palaikį 
de Kvinsio paltą ir Rajano laikraščių išnešiotojo kepurę. 
Inspektorius ją nusiėmė ir parodė rudus airio plaukus. 

Raštininkas susikaupė ir kalbėjo toliau: 

- Džėjaus gedulo reikmenų sandėlis padės jums, kaip tik 
galės. Ar galiu paklausti, koks jūsų mylimas Žmogus paliko šį 
pasaulį? 

- Mums pasisekė: mūsų mylimi žmonės vis dar su mumis, - 
žvilgtelėdamas į Emilę atsakė de Kvinsis. 

- Vadinasi, mirė draugas? - paklausė raštininkas. - Tikras 
draugas - tai lobis. Kai netenki patikimo bičiulio... 

- Mes nepraradome ir draugo. 

- Tuomet aš nesuprantu. 

— Jūs ne vienintelis, - suniurnėjo Rajanas. 

- Tai gal netekote tolimo giminaičio ar jums artimo žmogaus 
draugo? - paklausė paniurėlis. 

- Ir ne jų, - atsakė de Kvinsis. - Ar turite man tinkamą 
surdutą, kuriuo galėčiau vilkėti eidamas į oficialią vakarienę? 


Raštininkas atrodė suglumęs. Įvertinęs mažytį de Kvinsio 
ūgį, atsakė: 

- Gal ir rasčiau jaunuolio surdutą, kuris jums tiktų, bet nesu 
girdėjęs, kad kas nors vilkėtų mirusiajam skirtais apdarais 
eidamas į oficialią vakarienę. 

- Ar jūsų klientams kartais neprireikia vaistų, padedančių 
ištverti didžiulį sielvartą? 

- Vaistų? - nustebo žmogus. 

- Nervams raminti. 

- Manau, jis turi galvoje opijaus tinktūrą, - liūdnai paaiškino 
Rajanas. 

- Na, taip, mes turime to, ką jūs vadinate vaistais, - jei koks 
klientas neatlaiko nepaprastai stiprių emocijų. 

- Gal malonėtumėte jį pripilti? - de Kvinsis padavė jam 
tuščią buteliuką. 

- Atėjote čia surduto ir opijaus tinktūros? - užuojauta ėmė 
dingti iš raštininko balso. 

- Ir laidotuvių apdaro moteriai. 

- O kam moteriai? - suglumęs įsiterpė Rajanas. 

- Kuo niūresnio, - patikslino de Kvinsis. 

- Ar galėčiau paklausti? - tarė raštininkas. - Šiomis 
neįprastomis aplinkybėmis, turint galvoje, kad nė vienas 
nepraradote mylimo žmogaus, draugo ar net draugo draugo... 

Raštininkas padarė subtilią pauzę. 

- Norite sužinoti, kas už tai mokės? - paklausė Rajanas. 

- Trumpai tariant, taip. 

- Londono policija - nors man labai nemalonu tai sakyti. 

Rajanas parodė savo ženklelį. 

Iš pradžių atrodė, kad raštininkas abejoja, ar ženklelis 
nepadirbtas, bet netrukus jis linktelėjo. 


- Mes visada stengiamės palaikyti gerus santykius su 
policija. - Jis pasisuko į de Kvinsį. - Sekite paskui mane, pone. 

- Inspektoriau, tikiuosi, jums užteks kantrybės palaukti čia, 
kol mudu su Emile sutvarkysime vieną reikalą, - tarė de 
Kvinsis. - Bus geriau, jei nežinosite mano ketinimų. 

- Paprastai geriau ir būna, - atsakė Rajanas. 


Bekeris tekinas pasileido į Meifero rajoną už pusės mylios 
nuo Šv. Jokūbo parko. Nuo staiga plūstelėjusio į burną šalto 
oro jam stingo gerklė. 

Konsteblio nurodytas adresas buvo Kerzono gatvėje - ja 
seržantas jau dūmė prieš penkias valandas. Nuo skubių jo 
žingsnių sniegas lėkė į šalis, kai jis užsuko už kampo ir 
apžiūrėjo, kiek įmatė, siaurą gatvę. 

Kaip ir kitose Meifero dalyse, pastatai čia turėjo bendras 
sienas. Visi iš kalkakmenio, keturių aukštų, su panašiais 
geležiniais turėklais, todėl atrodė, kad nė vienas namas niekuo 
nesiskiria nuo gretimo. Šį įspūdį dar labiau ryškino prie jų 
prilipęs sniegas. 

Konsteblis jam sakė, kad namo numeris - penkiasdešimt 
trečias. 

Bekeris bėgdamas mintyse skaičiavo žalvarinius numerius, 
matomus prie durų kabančių žibintų šviesoje. Bet prie vienų 
durų žibintas nedegė, negana to, už langų užtrauktomis 
užuolaidomis irgi nesimatė šviesos. Jeigu kas nors ir buvo 
palikęs pėdsakus, juos užklojo sniegas. 

Bekeris užlėkė laipteliais ir kelis kartus sudavė žalvariniu 
belstuku. Jo garsas nuaidėjo namo viduje, bet jokio atsako 
nesulaukė. Bekeris stumtelėjo duris ir nenustebo pajutęs, kad 


jos neužrakintos. Nenustebo ir tada, kai niekas neatsiliepė jam 
atidarius duris ir sušukus į tamsą: 

- Čia detektyvas seržantas Bekeris! Ar kas nors mane girdi? 
Aš įeinu! 

Kartą de Kvinsis jam pasakojo apie opijaus sukeltą sapną, 
kuriame jis, įkliuvęs į pragarišką laiko ratą, išgyvendavo vis tą 
patį groteskišką nutikimą. Dabar, kai durys įsirėmė į kažką ant 
grindų, Bekeris pajuto kai ką panašaus. Jis susirado staliuką ir 
apgraibomis užčiuopė dėžutę degtukų, gulinčią prie žvakės. ją 
uždegant rankos drebėjo. 

Ant grindų tysojo tarnas suknežinta galva. Kraujas nebuvo 
spėjęs išdžiūti - vadinasi, žmogus užpultas neseniai. 

Kairėje rankoje laikydamas žvakę, Bekeris išsitraukė peilį iš 
makšties po kaire kelnių kiška ir atsargiai įėjo į prieškambarį. 
Čia rytietiškose vazose augo šiltnamių gėlės. Jų kvapas kėlė 
šleikštulį. Iš portreto į jį rūsčiai žvelgė vyriškis kariška 
uniforma. Savų žingsnių aidui nutilus, Bekeris mėgino išgirsti 
kokį nors šnaresį, bet išgirdo vien laikrodžio tiksėjimą. 

Durys dešinėje ir kairėje buvo uždarytos. Atidarė 
dešiniąsias, ir žvakės liepsna ėmė plazdėti. Įėjęs pamatė 
svetainę, panašią į lordo Kosgrouvo namų. Tik tąkart ten 
nebuvo nė gyvos dvasios, o čia, viename iš daugybės 
prašmatnių krėslų, jis išvydo žmogaus siluetą. 

- Esu detektyvas seržantas. Ar mane girdite? - paklausė 
Bekeris. 

Atsargiai prisiartinęs žvakės šviesoje pamatė, kad siluetas - 
moters. Ji buvo pririšta prie krėslo atlošta galva. Jai iš burnos 
kyšojo kažkoks daiktas. 

Bekeriui pasidarė šleikštu, kai suprato, kad tai - iš gyvulio 
odos susuktas vamzdelis. Kambaryje tvyrojo nenusakomas 


tvaikas: ne mirties - praėjo per mažai laiko, ir ne kraujo - jo 
nebuvo. Tą tvaiką jis pažino, nes daug metų gyveno ūkyje. Jis 
užuodė sugižusį pieną - juo buvo permirkę moters plaukai ir 
drabužiai. Baltas skystis sunkėsi iš moteriai tarp lūpų įkišto 
vamzdelio. Kažkas prievarta supylė jai pieną į gerklę - pylė jį 
be atvangos, kol ji jame paskendo. 

Dešinėje rankoje moteris gniaužė popieriaus skiautę. 
Siaubingos nuojautos apimtas Bekeris ištraukė ją iš moters 
pirštų ir bemat atpažino colio pločio juodą apvadą. Jau 
pernelyg gerai pažįstamu ryžtingu, aiškiu braižu buvo parašyti 
du žodžiai. 

Džonas Fransis. 

Ši pavardė Bekeriui buvo negirdėta, bet jį dar labiau 
nupurtė šiurpas supratus, kad ji - dar vieno iš žmonių, 
mėginusių nužudyti karalienę Viktoriją. 


De Kvinsiui įėjus į Šv. Jokūbo bažnyčią ir nusivilkus paltą, 
komisaras Meinas stebeilijosi į jo juodą kostiumą. 

- Atrodote lyg susiruošęs į laidotuves, o ne į vakarienę 
karalienės rūmuose, - tarė jis. 

- Kadangi už kostiumą mokėjo policija, esu dėkingas už tai, 
ką man pavyko rasti, - atsakė jam de Kvinsis. 

- Už šį kostiumą sumokėjo policija? - komisaras Meinas 
nepritariamai pažvelgė į Rajaną. 

- Jis tvirtina turintis kai ką pademonstruoti, - atsakė 
Rajanas. Nejaukiai pasijutęs jis nusprendė pakeisti temą. 

- Pademonstruoti? 

- Atsakymą į svarbųjį Imanuelio Kanto klausimą, - atsakė de 
Kvinsis. - Ar tikrovė egzistuoja aplink mus, ar tik mūsų 
galvose. 


- Tokios spėlionės neturi nieko bendra su teise, - atsakė 
komisaras. - Prisiekusiesiems reikia tvirtų, faktais pagrįstų 
įrodymų, kuriuos būtų galima patikrinti. Kad ir ką ketinate 
demonstruoti, laiko turite nedaug. Karalienė tikisi jus pamatyti 
po valandos. 

Zigzagais judantys žibintai apšvietė savo tyrimą skubančius 
baigti konsteblius. Tikintieji buvo paleisti, liko tik keli 
bažnyčios seniūnai ir raktininkai. 

Meinas atrodė išsigandęs, kai iš prietemos išniro moteris 
gedulo drabužiais. Jos suknelės krepas sugėrė žibintų šviesą. 
Juodos skrybėlaitės priekyje kabojo tankus juodas šydas. 

Konstebliai atrodė išgąsdinti jos pasirodymo kaip ir 
komisaras. 

- Inspektoriau, taip atrodė ledi Kosgrouv, kai šįryt atėjo į 
bažnyčią, sutinkate? - paklausė de Kvinsis. 

Rajanas pritariamai linktelėjo. 

- Šiuos moteriškus apdarus įsigijote Džėjaus gedulo 
reikmenų sandėlyje? juos ir slėpėte čia atsivežtuose 
ryšuliuose? Emile, dabar suprantu, kodėl mums įėjus į 
bažnyčią jūs iš vestibiulio nuėjote į kažkokį kambarį. jūs ten 
persirengėte. 

- Ką tai turėtų įrodyti? - paklausė komisaras Meinas. - Tik 
nesakykit man, kad policija sumokėjo ir už šiuos drabužius. 

Rajanas nusuko akis, nes pasijuto dar nesmagiau. 

- Ledi Kosgrouv turėjo palydovą, - tarė de Kvinsis. - Emile, 
leisk man pabūti už jį. 

Apsimesdamas prilaikantis sielvartaujančią moterį jis lydėjo 
ją tarpueiliu. Likę bažnyčioje žmonės ėjo iš paskos. 

Jis sustojo bažnyčios priekyje, priešais altorių. Jo marmuras 
šiurpiai baltavo žibintų šviesoje. Jis parodė į ledi Kosgrouv 


kabiną dešinėje. 

- Ar Jos Malonybės kūnas išneštas? 

- Dar ne, - atsakė komisaras Meinas. 

- Vadinasi, turėsime panaudoti kitus užuolaidomis 
dengiamus klauptus. 

De Kvinsis parodė į kairę. 

- Eikš, Emile. 

Prieš koloną įrengta kabina buvo visai tokia pat kaip ledi 
Kosgrouv. Keturiuose kampuose stovėjo po stulpelį, prie jų 
buvo pririštos užuolaidos. Klauptų buvo trys eilės - tiek pat 
kiek nužudytosios kabinoje. 

De Kvinsis pasiskolino iš konsteblių kelis žibintus ir pastatė 
priešais kabiną. 

- Mėginu sukurti dienos šviesos įspūdį, - paaiškino jis. - 
Šįryt ledi Kosgrouv kabina buvo užrakinta. Gal kas nors 
malonėtų atrakinti šią? 

Iš paskui jį ėjusių žmonių pulkelio išėjo viena raktininkė ir 
įvykdė jo prašymą. 

De Kvinsis pasisuko į juodai apsirengusią moterį. 

- Emile, labai užjaučiu. 

- Užjaučiate? Dėl ko? - sumišęs paklausė komisaras Meinas. 

- Taip ledi Kosgrouv šį rytą sakė jos palydovas, - atsakė de 
Kvinsis. - Tik, aišku, jis kreipėsi į ją „ledi Kosgrouv“, o ne 
„Emile“. jis pasakė: „Ledi Kosgrouv, labai užjaučiu.“ Tiesa, 
inspektoriau Rajanai? 

- Taip, - atsakė Rajanas. - Aš taip girdėjau. 

- Emile, malonėk pakelti šydą. 

Jai įvykdžius prašymą, komisaras Meinas nustebęs 
zengtelėjo atatupstas. 

- Bet... 


Šydu užsidengusi moteris buvo ne Emilė. 

Tai buvo baltaplaukė kokių šešiasdešimties metų moteris, 
panašaus ūgio kaip Emilė. 

- Kas čia dabar?! - sušuko komisaras. 

- Kai inspektorius Rajanas kreipėsi į ją „Emile“, moteris 
pritariamai linktelėjo, - aiškino de Kvinsis. - Aš irgi ne kartą 
pavadinau ją Emile, ir visi pamanė iš tikrųjų matą Emile. Tai ir 
nutiko šį rytą. Į bažnyčią įėjusi moteris buvo ne ledi Kosgrouv. 
Tačiau šitaip į ją kreipėsi palydovas ir visus įtikino, kad ji išties 
ledi Kosgrouv. Tikrovė mūsų galvose skyrėsi nuo to, kas iš 
tikrųjų buvo priešais mus. 

- Bet ledi Kosgrouv lavonas guli ant grindų jos kabinoje, - 
paprieštaravo Rajanas. 

- Be jokios abejonės. 

De Kvinsis pasisuko į moterį gedulo drabužiais. 

- Leiskite jums pristatyti Agnesę, raktininkę, kuri pasitiko 
mus šįryt. Kai neseniai atėjome dar kartą, ji buvo vestibiulyje 
ir sutiko mums padėti. Ačiū, Agnese. Malonėkite nusileisti 
šydą ir toliau pabūti ledi Kosgrouv - 0 gal turėčiau sakyti 
Emile? Tiek daug vardų. Komisare, jums negera? Jūs suraukęs 
kaktą, tarsi kęstumėte krūtinės skausmus. 

De Kvinsis iš naujojo kostiumo kišenės išsitraukė juodą voką 
su juodu antspaudu ir padavė jį Agnesei. 

- Įsigijau jį Džėjaus gedulo reikmenų sandėlyje. Jis panašus į 
tą, kurį ledi Kosgrouv vaidinęs asmuo gavo šį rytą visiems 
Agnese, ne, turėjau galvoje ledi Kosgrouv, galite toliau iš naujo 
vaidinti šio ryto įvykius. 

Šydu užsidengusi moteris įėjo į kabiną, uždarė dureles ir 
atsisėdo ant pirmo klaupto. 


De Kvinsis pasisuko į konsteblius. 

- Prašyčiau jus visus atsisėsti skirtingose kabinose ir 
apsimesti, kad dalyvaujate pamaldose bažnyčioje. 

- Kad ir kas vyktų, ketinu būti netoliese, - tarė komisaras 
įsitaisydamas ant gretimo klaupto. 

- Turiu jums geresnį stebėjimo tašką, - pasakė jam de 
Kvinsis. - Prašyčiau eiti paskui mane. 

De Kvinsis nusivedė jį prie altoriaus. 

- Ką jūs darote? - piktai paklausė komisaras. 

De Kvinsis gurkštelėjo tinktūros. 

- Jūs apsimesite vikaru. Prašyčiau prieiti truputį arčiau 
altoriaus tvorelės. 

- Man čia labai nejauku, - paprieštaravo Meinas. 

- Išties labai nejauku. 

- Šioje vietoje buvo vien tik vikaras, todėl jus paliksiu ir 
nurodymus duosiu iš tarpueilio, - tarė de Kvinsis. 

Stovėdamas nugara į altorių komisaras Meinas sutrikęs 
žiurėjo, kaip de Kvinsis eina pro įvairiose kabinose įsitaisiusius 
konsteblius ir bažnyčios seniūnus. Mažasis žmogeliukas 
pranyko prietemoje. 

- Komisare, ar jaunystėje kada nors vaidinote? - iš bažnyčios 
galo ataidėjo de Kvinsio balsas. - Noriu, kad balsu 
perskaitytumėt kelias eilutes. 

- Dievaži, tai... 

- Pamaldos prasidėjo giesme „Dievo sūnus stoja į karą“. 
Kiek konsteblių ją moka? - paklausė Opiomanas. 

Keletas pakėlė rankas. 

- Tada giedokite su manim. 


Į skliautuotas lubas pakilo neįtikėtinai skambus de Kvinsio 
balsas. Dievo sūnus stoja į karą / Karaliaus karūnos išsikovoti. 

Konstebliai užgiedojo. 

Komisaras sumišęs klausėsi, bet jo dėmesys nukrypo į 
kabiną dešinėje, kur niūriai apsitaisiusi Zmogysta - kuo ji 
vardu? - atplėšė voką, išlankstė popieriaus lapą juodais 
apvadais ir perskaitė nepasikeldama juodo šydo. 

Žmogysta priėjo prie stulpelių kabinos kampuose, atrišo 
užuolaidas ir užtraukė jomis galą bei šonus. Pasislėpusi nuo 
visų, išskyrus komisarą, moteris atsiklaupė kabinos priekyje ir 
atsirėmė kakta į pertvarą. 

- Šitaip ledi Kosgrouv darė šį rytą? - komisaras Meinas 
sušuko į bažnyčios galą de Kvinsiui. 

- Taip, - iš prietemos pasigirdo Opiomano balsas. - Vikaras 
pasveikino tikinčiuosius sakydamas maždaug taip: „Kaskart, 
kai našta darosi mums per sunki, susimąstykime apie tai, 
kokius sunkumus ištveria mūsų narsieji kariai.“ Ar galite 
pakartoti tai, komisare? „Kaskart, kai našta darosi mums per 
sunki...“ 

- Kaskart, kai našta darosi mums... 

Komisaras susiraukė, pamatęs iš tamsos išnyrantį de Kvinsį. 
Jis ėjo tarpueiliu su giesmynų šūsnimi rankose. 

- Prašyčiau užbaigti žodžius apie sunkumus, kuriuos ištveria 
mūsų narsieji kariai. 

- Aš... 

Staiga de Kvinsis suklupo. Giesmynai iškrito jam iš rankų ir 
išsilakstė po akmenines grindis. Triukšmas garsiai nuaidėjo 
apytuštėje bažnyčioje. 

- O Dieve! - sušuko de Kvinsis. 


Jis puolė jų rinkti ir išmetė iš rankų dar kelis. Du konstebliai 
atidarė savo kabinas ir pasilenkė jam padėti. 

- Ką jūs darote? - piktai paklausė komisaras. 

- Atsiprašau. Koks aš nugrubnagis! 

Mažasis žmogutis pakėlė dar kelis giesmynus ir atsargiai 
balansavo jų šūsnį. Kai kurie vėl baudėsi nukristi. 

- Prašom tęsti pamaldas. 

- Kokias pamaldas?! 

Komisaras Meinas pažiūrėjo į tą pusę, kur sielvartaujanti 
moteris - Agnesė, štai kuo ji vardu! - klūpojo įrėmusi kaktą į 
kabinos pertvarą. 

Bet dabar Agnesė slydo žemyn, jos galva atsilošė, ir 
komisaras išvydo... 

- Ne! - sušuko Meinas. 

Agnesės šydas ir suknelė buvo tamsiai raudoni. 

- Viešpatie! - suriko komisaras. - Jai perrėžta gerklė! 

Agnesė susmuko ir dingo iš akių. 

Komisaras šoko nuo altoriaus, jam iš paskos iš gretimos 
kabinos atskubėjo Rajanas. 

- Tai nutiko vėl! - suriko Meinas. 

De Kvinsis prisiartino prie kabinos ir pažiūrėjo į gulinčią ant 
grindų, nejudančią žmogystą. Ji gniaužė rankoje popieriaus 
lapą juodais apvadais. 

- Inspektoriau Rajanai, gal išsiaiškintumėte, ar Agnesei 
galima padėti? Prisimenu, kad jūs peilio smaigaliu pakėlėte 
ledi Kosgrouv šydą, bet šiuo atveju to nereikės. 

Sumišęs Rajanas įėjo į kabiną. 

- Bent jau ant grindų netelkšo kraujas, - pasakė jis. 

- Kruvinas tik jos suknelės priekis ir dalis šydo. Iš tikrųjų tai 
raudonas rašalas iš buteliuko, kurį paėmiau nuo rašomojo 


stalo lordo Kosgrouvo svetainėje. Man šovė geresnė mintis. 
Komisare Meinai, gal jūs patikrinsite, ar Agnesė nenukentėjo? 

Meinas susiraukęs įėjo įkabiną, atsiklaupė ir patraukė 
Agnesės šydą į šalį. 

Jis sukrėstas atšoko atgal. Jam besišypsantis veidas buvo ne 
raktininkės. 

Jis buvo Emilės. 

- Atleiskite, kad jus išgąsdinau, komisare, - tarė ji. 

Ji atsistojo nuo grindų gniauždama rankoje popieriaus lapelį 
juodais apvadais. 
matant, - paaiškino de Kvinsis. - Agnese, kur jūs? 

Baltaplaukė raktininkė išėjo iš žmonių būrio galo - ji prie jų 
priėjo, kol jų dėmesys buvo atitrauktas. Ji nebevilkėjo gedulo 
drabužiais. 

- Ačiu už pagalbą, mieloji, - tarė de Kvinsis. 

Agnesė neslėpė pasitenkinimo. 

- Bet... - pralemeno Rajanas. 

- Lordo Kosgrouvo namuose minėjote matęs visą krauju 
aptaškytą miegamąjį. Sakėte, kad trūksta dar vienos aukos. Iš 
tikrųjų auka buvo rasta jau anksčiau. Tai buvo ledi Kosgrouv, 
nužudyta savo namuose vakar vakare. Ji tikrai neįėjo į šią 
bažnyčią. Kaip pats aiškinote, nelogiška, kad ledi parėjo namo, 
rado žvėriškai nužudyto vyro ir tarnų lavonus, o paskui, užuot 
pranešusi policijai, apsivilkusi gedulo drabužiais nuvyko į 
bažnyčią. Įmanomas vienintelis dalykas: ji buvo nužudyta savo 
namuose, paskui jos lavonas buvo aprengtas juodais apdarais 
ir vidury nakties atgabentas čia. Raktų tiek daug, kad 
nemanau, jog būtų buvę sunku vieną įsigyti. - De Kvinsis 


pasisuko į bažnyčioje likusius žmones. - Ar kuris nors 
pasigedote laukujų durų rakto? 

- Aš, - tarė vienas bažnyčios seniūnų. - Negalėjau prisiminti, 
kur jį nudėjau, todėl visur ieškojau. 

- Naktį ledi Kosgrouv lavonas buvo atneštas čia ir paslėptas 
po užpakaliniu jos kabinos klauptu. Agnese, ar kartais 
negavote lordo ir ledi Kosgrouvų žinutės, kad ryte jie neateis į 
pamaldas, todėl nereikia šluostyti dulkių jų kabinoje ir uždegti 
krosnelės? 

- Tiesą sakant, gavau. 

- Taigi žudikas ir jo bendrininkai pasirūpino, kad ledi 
Kosgrouv kabinos niekas neatrakintų ir atsitiktinai neaptiktų 
lavono po trečiu klauptu. Kai visų dėmesį atitraukė giesmė, 
ledi Kosgrouv apsimetanti moteris užtraukė kabinos 
užuolaidas. ją galėjo matyti tik vikaras, bet jo dėmesys buvo 
nukreiptas į garbingąjį karo didvyrį pulkininką Traską, einantį 
tarpueiliu su skaisčiai raudona uniforma ir neregėto grožio 
moterimi prie šalies. Visų akys - vikaro taip pat - buvo 
nukreiptos į šią įspūdingą porą. Apgavikei buvo nesunku 
nepastebėtai palįsti po kabinos pertvara. Ji atitempė ledi 
Kosgrouv lavoną į kabinos priekį ir parėmė taip, kad būtų 
matoma vikarui, kai šis nustos domėtis pulkininku ir jo palyda. 
Šiuo atveju man užteko atitraukti dėmesį tiesiog išmetant iš 
rankų giesmynus ir puolant jų rinkti. Raštelis, kuris buvo 
duotas apgavikei, ir lygiai toks pat aukos rankoje sustiprino 
įspūdį, kad jiedvi - tas pats žmogus. 

- O kraujas ant grindų? - paklausė Rajanas. 

- Puūslė su krauju - veikiausiai kokio nors gyvulio - buvo 
paslėpta šalia lavono. Paramsčiusi ledi Kosgrouv lavoną 
apgavikė ištuštino pūslę, ir kraujas nutekėjo po kabinos 


varteliais. Jo vaizdui nespėjus išgąsdinti vikaro, apgavikė grįžo 
į slėptuvę po užpakaliniu klauptu, nusirengė gedulo drabužius 
ir sudėjo juos į krepšį. Kol bažnyčioje visų akys buvo 
nukreiptos į pulkininką, ji nepastebimai išsprūdo iš kabinos 
prisidengdama užuolaida ir kolona už jos. Moteris nebūtų 
mūsų prisidėjo. 

- Žmonės matė tai, kas jiems buvo liepiama matyti, - 
pakomentavo komisaras Meinas. 

- Tikrai taip. Taigi klausimas, kur egzistuoja tikrovė - aplink 
mus ar tik mūsų galvose, nėra tuščias, komisare. 
Susirinkusieji buvo apgaule įtikinti, kad jų akivaizdoje 
žvėriškai nužudytas žmogus, ir dar kur - Šv. Jokūbo 
bažnyčioje! - ir kad žudikas sugeba paslaptingai pranykti. Tą 
mintį rytoj išplatins penkiasdešimt du Londono laikraščiai. 
Žmonės pamanys: jeigu nesame saugūs bažnyčioje 
sekmadienio rytą, vadinasi, tikrai nesame saugūs savo lovose 
ar dar kur. Žudiko tikslas - ne vien atkeršyti, bet ir sukelti 
paniką. Galite neabejoti, bus įvykdyta ir daugiau 
žmogžudysčių viešose vietose. 

De Kvinsis pasisuko, netikėtai išgirdęs triukšmą: trinktelėjo 
atsidariusios durys bažnyčios gale. Įbėgo Bekeris; jam nuo 
skrybėlės ir palto krito snaigės. Vargais negalais atgavo 
kvapą. 

- Teisėjui... serui Ričardui Hokinsui... perrėžta gerklė... 

Šv. Jokūbo parke! 
- Ką?! - sušuko komisaras Meinas. 
- Jo Žmonai... į gerklę įkištas vamzdelis... ji paskandinta... p- 


P-p... 


Keršytojas niekada nepamiršo, koks sukrėstas buvo tėvas, 
kai priėjęs prie vargano jų namelio konsteblis paklausė: „Ar 
Ketlin Obrajen - jūsų žmona?“ - „Taip. Kodėl klausiate? Jai kas 
nors atsitiko?“ 

Išgirdęs airišką akcentą, konsteblis nužvelgė jį nuo galvos 
iki kojų. 

- Galima sakyti ir taip. 

- Nesuprantu. 

- Ji suimta. 

- Suim... - Kolino tėvas neįstengė baigti žodžio. Pirmą kartą 
Kolinas išgirdo tėvo balse baimę. - Dieve brangus - už ką?! 

- Apsivogė krautuvėje. 

- Negali būti! 

- Berbridžo audinių krautuvėje. 

- Tikriausiai koks nors nesusipratimas. Į tą krautuvę Ketlin 
ėjo parduoti savo mezginių. 

- Nieko neišmanau apie mezgimą, bet žinau, kad išeidama iš 
Berbridžo krautuvės savo kraitelėje ji turėjo daugiau, negu į ją 
įeidama. 

- Ne! Ketlin niekada... 

- Neužmiršk, prieš ką keli balsą! Gal ten, iš kur atvykai, 
galima aprėkti konsteblius ir likti nenubaustam, bet čia 
žmonės valdžios atstovams rodo pagarbą. 

- Aš nemėginau... Aš nenorėjau... Kur ji? Šv. Jono Miško 
policijos nuovadoje? 

- Jeigu nori jai padėti, geriau rask advokatą. 

Konsteblis pasuko link dviratės karietos su pinta iš vytelių 
sėdyne - ja atvažiavo iš miesto. 

- Ar galite paimti mane kartu? - maldavo Kolino tėvas. 

- Pats matai - sėdynė tik viena. 


- Tai bent palaukite manęs ir parodykite, kur nuovada. 
Prašau jūsų! Turiu ją pamatyti! 

Konsteblis irzliai atsiduso. 

- Galiu duoti tau penkias minutes. 

Kolino tėvas nuskubėjo vidun. 

- Ema, tu vyriausioji. Lik Čia ir prižiūrėk Rutą. Čia visi mano 
pinigai. - Jų buvo vos kelios monetos. - Pasiimsiu Koliną kartu. 
Jis parneš žinių, jeigu aš tuoj pat negrįšiu. 

Konsteblis pliaukštelėjo vadelėmis ir vežimaitis pajudėjo. 

- Kolinai, čiupk paltą ir po gabalą duonos mums abiem! - 
bemat paliepė tėvas. 

Gaudydamas kvapą, drebėdamas iš baimės Kolinas įvykdė 
paliepimą ir pasileido vytis tėvo, šis - konsteblio. 

Visoje gatvėje su nebaigtais statyti namais moterys ir vaikai 
stovėjo prie atdarų durų ir žiūrėjo. 

Ta kaimo gatvelė jungėsi su platesne, ši kirtosi su vieškeliu. 
Jame karietų ir vežimų buvo gausiau, taigi kanopų 
trinksėjimas ir ratų dardėjimas buvo garsesni. 

- Policija! Iš kelio! - šaukė konsteblis. 

Karietos ir arkliai nepasitraukė, tada konsteblis pasuko 
karietą į pakelės griovį ir nurūko keldamas dulkes. 

Kolinas suklupo, pargriuvo į žvirgždą ir nusibrozdino ranką. 
Pašokęs trumpomis kojomis pasileido paskui tėvą. Nuo dulkių 
sukepė lūpos. 

Galop jie pamatė ženklą ŠV. JONO MIŠKAS. Siauros gatvelės 
čia buvo tankiai užstatytos, kanopos trinksėjo ir ratai bildėjo į 
grindinio akmenis garsiau negu vieškelyje. 

Konsteblis įsuko karietą į skersgatvį ir sustabdė arklį prie 
panašaus į krautuvę namo, tik iškaba ant jo skelbė: POLICIJA. 


- Nesuprantu, kokių galų atsekei paskui mane. Naudingiau 
praleistum laiką ieškodamas advokato. 

- Bet aš turiu pasikalbėti su žmona! 

Iš nuovados išėjo seržantas. 

- Kas čia ko šūkauja? 

- Mano žmona čia! Ketlin Obrajen! 

- Vagilė airė? Ne, klysti. Jos čia nėra. 

- Norit pasakyti, ją paleidot? 

- Noriu pasakyti, mums nebeužtenka vietos. Prieš valandą 
tavo Zmona išvežta į Londoną su dviem kitais vagimis. 

- Į Londoną? 

- Į Naujųjų Vartų kalėjimą. Aprėk ką nors ten - pamatysi, 
kuo baigsis! 

- Tepadeda mums Dievas... Naujųjų Vartų kalėjime?! - 
Kolino tėvas taip nusiminė, kad kurį laiką negalėjo pasijudinti. 
Atitokęs paklausė: - Kur Berbridžo krautuvė? 

- Kabinėsies prie liudytojo - atsidursi prie žmonos Naujųjų 
Vartų kalėjime. 

Kolino tėvas tekinas pasileido gatve ir maldavo praeivių 
parodyti jam kelią. 

- Kur Berbridžo krautuvė? Ar galit man pasakyti, kaip... 

Žmonės traukėsi nuo jo atatupsti. 

- Už dviejų gatvelių, dešinėje, - pagaliau pasakė kažkoks 
vyriškis, kad jo atsikratytų. 

Tiek prisibėgiojus Kolinui paskaudo kojas. Vis dėlto jam 
pavyko nepaleisti tėvo iš akių jiedviem brukantis per minią. 
Tėvas įbėgo į krautuvę, kurios vitrinoje buvo išdėlioti 
marškiniai, nosinės ir staltiesės. 

Įpuolęs Kolinas išgirdo tėvą kalbantis su vyru už prekystalio. 


- Mano žmona vakar atėjo čia parduoti tris savo numegztus 
megztinius. 

- Man jų nereikėjo. 

Berbridžas buvo kūningas apskritaveidis tankiais tamsiais 
antakiais. 

- Mes gyvename Helmsei Filde, už keturių mylių į šiaurę 
nuo čia, - tarė Kolino tėvas. - Viena moteris mums sakė esanti 
jūsų sesuo. 

- Nair kas? 

- Jūsų sesuo patarė mano žmonai čia ateiti. Sakė, kad mano 
žmonos megztiniai ypatingi - tokiais jūs mėgstate prekiauti. 

- Gal mano seseriai tie megztiniai pasirodė ypatingi, bet 
man jie per prasti. Pasakiau jūsų žmonai, kad negaliu jų 
paimti, o tada žiūriu - ji kiša marškinius į atsineštą kraitelę po 
mezginiais. 

- Ne! Ketlin to nepadarytų! 

- Bet padarė. Žinau, ką mačiau. 

- Turbūt įvyko nesusipratimas. 

Atsidarė durys. Į vidų įėjo konsteblis, paskui kurį jie atsekė į 
Šv. Jono Mišką. Jis uždėjo ranką ant policininko lazdos. 

- Turit bėdų? - paklausė jis. 

- Šitas airis pavadino mane melagiu. 

- Ne! Aš to nesakiau! 

- Tavim dėtas, nekvaršinčiau galvos žmogui, kurį apvogė 
tavo Žmona, - patarė konsteblis. 

- Jis atbaido man klientus, - pasiskundė Berbridžas. 

- Gali keliauti į Naujųjų Vartų kalėjimą ir mėginti padėti 
žmonai - arba aš pasirūpinsiu, kad pats atsidurtum 
Naujuosiuose Vartuose, - įspėjo konsteblis. 


Kolino tėvas neviltingai pažvelgė į tuos du vyrus ir išbėgo iš 
krautuvės. 

Kolinas jį nusivijo. Jie pribėgo pagrindinį kelią ir įsiliejo į 
nesibaigiantį srautą karietų, vežimų ir riaumojančių galvijų, 
plūstančių iš įvairių gatvelių. Vis didėjantis triukšmas ir dulkės 
tapo nepakeliami; juodu į priekį nešė tokia jėga, kad net jeigu 
jie būtų norėję grįžti į savo kaimą, nebūtų išsivadavę iš minios. 
Berniukui atrodė, kad jį bejėgį link krioklio neša nepaliaujama 
ištvinusios upės srovė, tik vietoj krioklio taškomų purslų virš 
Londono kabojo tiršta ruda skraistė. 


Uždususiam Bekeriui baigus pasakoti, susirinkusieji sukrėsti 
klausėsi bažnyčios gale. Žibintai nenustygstančių policininkų 
rankose apšvietė pastėrusius klausytojų veidus. 

- Kame paskandino teisėjo žmoną?.. - Komisaras pasisuko į 
de Kvinsį. - Piene?! Kokia nesąmonė! Joks sveiko proto 
žmogus... 

- Anaiptol ne nesąmonė, - paprieštaravo de Kvinsis. - 
Žudikas puikiai žino, ką daro, ir jis tikrai yra sveiko proto - 
bent jau pagal teisinį sveiko proto apibrėžimą. 

- Bet šitaip pasielgti galėtų tik pabaisa. 

- Arba Žmogus, manantis, kad jo aukos buvo pabaisos, - 
pataisė jį de Kvinsis. - Žudikas aiškiai mano, kad šiurpūs jo 
veiksmai yra visiškai pateisinami. Kai sakau „pienas“, kokia 
mintis pirmiausia ateina į galvą jums, komisare? 

Greitai mąstantis Meinas atsakė: 

- Esame bažnyčioje, todėl pirmiausia prisimenu Biblijos 
posakį: „Kraštas, tekantis pienu ir medumi.“ 

- O jums, inspektoriau Rajanai? Kokia mintis pirmiausia 
ateina jums? 


- Motinos pieno tyrumas. Bet aš nesuprantu, kaip abu šie 
posakiai gali mums padėti. 

- Emile? - paklausė de Kvinsis. - Kas tau ateina į galvą, kai 
ištariu žodį pienas? 

- Be abejo, „Makbetas“. 

- Puiku, brangioji. 

Komisaras Meinas atrodė suglumęs. 

— Panele de Kvinsi, jūs irgi vartojate opijaus tinktūrą? 
Nesuprantu, ką bendra turi pienas ir... 

- Ar pastaruoju metu matėte „Makbetą“, komisare? O gal 
skaitėte mano esė apie šią dramą: „Apie beldimą į vartus 
„Makbete“? 

- Nuo narkotiko jūsų mintys padrikai šokinėja. 

- Ledi Makbet niekina savo vyrą, nes jam neužtenka ryžto 
nužudyti karalių ir pačiam sėstis į sostą. Dėl ko ji šaiposi iš 
savo vyro, Emile? 

- Dėl to, kad jo kraujyje per daug žmoniškumo pieno. 

Komisaras Meinas bemat sureagavo. 

- Pieno? Žmoniškumo pieno? 

- Pieną ir užuodė seržantas Bekeris, kai rado ledi Hokins. 
Jos kūnas buvo jo pilnas. Sugižusio žmoniškumo pieno. 
Žudikas ir vėl rodo keršijąs už didžiulę skriaudą. 

- Bet ta sąsaja atrodo labai abejotina. 

- Neabejotina, jei pagalvoji apie „Makbeto“ siužetą. Ši 
drama - apie monarcho nužudymą. 

Komisaras staiga išbalo - dabar jis suprato. 

- Raštelyje, kurį gniaužė lordas Kosgrouvas, buvo Edvardo 
Oksfordo - žmogaus, šovusio į karalienę, - pavardė, - priminė 
de Kvinsis. - Pavardė, kurią seržantas rado į naujausios aukos 
ranką įspraustame lapelyje, buvo Džonas Fransis. 


- Jis taip pat kėsinosi į karalienę, - tarė komisaras. 


Sekmadienis, 1842 m. gegužės 29 d. 


Iš minios priešais Šv. Jokūbo parką tamsaus gymio vyras 
stebėjo atidengta karieta pro šalį važiuojančius karalienę 
Viktoriją ir princą Albertą - grįžtančius po pamaldų 
bažnyčioje. Visų dėmesys buvo nukreiptas į karališkąją porą, 
todėl beveik niekas nepastebėjo, kaip jis išsitraukė pistoletą. 

Vienas iš saujelės pastebėjusiųjų buvo berniukas, kuris 
atsitiktinai pasižiūrėjo į vyrą tuo metu, kai šis nusitaikė ir 
iššovė. 

Viskas baigėsi tuo, kad pasigirdo spragtelėjimas. Gaidukui 
atsitrenkus į šovinį, šis neiššovė. Vyras nuskubėjo šalin. 

Kitas liudytojas buvo princas Albertas. Po žvilgsnio į minią jis 
pasisuko į Viktoriją ir tarė: 

- Gal aš klystu, bet man pasirodė, kad kažkas taikėsi šauti į 
mudu. 

Mėginimą matęs berniukas buvo miknius. Kai jis bandė 
pasakoti žmonėms apie pistoletą, šie prarado kantrybę nuo jo 
mikčiojimo ir išsiskirstė. Bet kai vaikas grįžo namo ir jam 
pavyko papasakoti apie tai artimiesiems, šie nusprendė, kad 
reikia kažkam pranešti apie šį incidentą. 

Ateinančias dvidešimt keturias valandas jie kreipėsi į 
įvairius pareigūnus ir įtikinėjo juos klausytis, kol berniukas 
išmikčios savo pasakojimą. Tuo tarpu gavęs paties princo 
Alberto pranešimą komisaras Meinas nuskubėjo į Bakingamo 
rūmus. 


- Kaip sakė Jo Didenybė, jis galėjo ir suklysti, - bažnyčioje 
likusiems Žmonėms pasakė Meinas. Jie susirinko kambaryje su 
durimis šalia vestibiulio, kur jų niekas negalėjo nugirsti. - 
Paskui mus pasiekė žinia apie berniuką, kuris matė tai, apie ką 
pranešė princas Albertas. Mums nebeliko abejonių, todėl 
įspėjome karalienę ir princą likti rūmuose, kol atsiųsime 
daugiau konsteblių į tą rajoną. 

Įsivaizduokite, kaip nustebome, kai karalienė nutarė, kad 
tūnodama rūmuose rodytų blogą pavyzdį, ir mums apie tai 
nepranešė. Girdi, pavaldiniai tikisi ją pamatyti viešumoje pagal 
laikraščiuose iš anksto skelbiamą darbotvarkę. Ji buvo 
pasiryžusi tesėti tai, ką laikė savo pažadu. Taigi kitą dieną, 
šeštą vakaro, ji su princu Albertu kaip įprasta išvažiavo 
karieta iš rūmų ir Konstitucijos Kalvos keliu pasuko link Haid 
Parko. Mes nieko apie tai nežinojome. Tūkstančiai žiūrėjo, 
kaip karališkoji karieta važiuoja pro šalį. Tai buvo stulbinamai 
didvyriškas poelgis. 

Komisarui nutilus, jo pasakojimą tęsė Rajanas. 

- Aš vis dar patruliavau tame rajone. Kita vertus, buvau 
siunčiamas vykdyti ypatingų užduočių, nes sučiupau Edvardą 
Oksfordą ir padėjau sugauti vagį, pavogusį keletą karalienės 
apdarų. Tąsyk vilkėdamas civilinius drabužius įsimaišiau į 
minią. Detektyvų padalinys tada dar nebuvo sukurtas, bet 
galima sakyti, kad neoficialiai aš jau buvau detektyvas. 

Įsitaisiau netoli tos vietos, iš kurios prieš dvejus metus į 
karalienę šovė Oksfordas, - Žaliojo parko pakraštyje. Išgirdau, 
kad dėl gresiančio pavojaus karalienė tą dieną atsisakė 
pasirodyti viešumoje. Aišku, potencialus jos žudikas negalėjo 
to žinoti. Taigi galimybė, kad jis grįš, buvo, ir tikėjausi jį pažinti 
iš man pateikto apibūdinimo. 


Buvau pritrenktas, kai karalienė su princu išties pravažiavo 
pro šalį. Nežinau, kuri mano emocija buvo stipresnė, - 
palengvėjimas, kai jos Didenybė pravažiavo ir nenukentėjo, ar 
staiga apėmęs nerimas, kad jai grės pavojus grįžtant iš Haid 
Parko. 

Minia nesiskirstė - laukė, kada dar kartą pamatys karalienę 
ir princą. Susirinko daugiau žmonių. Po dvidešimties minučių 
karieta vėl pasirodė, ir jie ėmė šaukti: „Štai ji atvažiuoja!“ 
Stengdamasis pamatyti ką nors neįprasta, kitoje Konstitucijos 
Kalvos kelio pusėje pastebėjau, kad vienas konsteblis įdėmiai 
ziuri į jauną vyrą, stovintį prie vandens siurblio. Jaunuolis buvo 
tamsaus gymio, kaip ir žmogus, apie kurį buvau įspėtas. 

Prieš grįžtant karališkajai karietai, pradėjau eiti per 
gatvę. Išgirdau trinksint kanopas ir dardant ratus - karalienė 
su princu privažiavo arčiau. Jaunuolis pasislėpė už medžio. Kai 
priėjau prie ten susirinkusios minios, karieta važiavo pro šalį. 
Konsteblis mane apstulbino: nusisuko nuo jaunuolio ir 
sustingo lyg pagal komandą „ramiai“. Matyt, policininkas 
niekada nebuvo taip arti karališkųjų asmenų, o aš buvau 
matęs Jos Didenybę daug kartų, todėl sutelkiau visą dėmesį į 
jaunuolį - šis staiga iš už medžio pakėlė pistoletą. 

Šokau prie jo. Nugriaudėjus šūviui, minia ėmė rėkti. Pakilo 
parako dūmai. Konsteblis atskubėjo prie manęs ir padėjo man 
grumtis su gaiduką nuspaudusiu vyru. 

- Tai buvo Džonas Fransis, - įsiterpė de Kvinsis. 

Rajanas linktelėjo. 

- Tada prie mūsų prisidėjo dar keli konstebliai. Nusivedėme 
Fransį į rūmų sargybinių postą, iš ten - į Vaitholo nuovadą. 

- Ar karalienė arba princas buvo sužeisti? - paklausė 
Bekeris. 


- Laimė, ne, - atsakė komisaras Meinas. - Fransis be 
perstojo kartojo, kad kulkos pistolete nebuvo, - vien parakas ir 
kamšalas. Advokatas tvirtino, esą Fransis norėjęs atkreipti 
dėmesį į savo bankrutuojančią tabako krautuvę, tikėdamasis 
pritraukti klientų ir išmokėti skolas. Vis dėlto valdžia apkaltino 
jį valstybės išdavimu. 

- Valstybės išdavimu? Nors pistoletas gal net nebuvo 
užtaisytas šoviniu? - nustebo Emilė. 

- Šaunamųjų ginklų ekspertas paliudijo, kad iš pistoleto 
išlėkęs kamšalas galėjo sunkiai sužaloti karalienę, jei būtų 
pataikęs jai į galvą. Be to, nuo parako kamšalas galėjo 
užsidegti ir padegti karalienės suknelę. Fransis buvo 
pripažintas kaltu. 

- Ir nuteistas pakarti, - pridūrė de Kvinsis. - Nusikaltimas 
buvo pripažintas tėvynės išdavimu, todėl paskesnės bausmės 
smulkmenos buvo tokios pat kaip dar Henriko VIII laikais: 
buvo įsakyta nukirsti Fransiui galvą, o kūną ketvirčiuoti. 

- Emile, atsiprašau, jei šis pokalbis jus slegia, - tarė 
Rajanas. 

- Tėčio rašiniuose esu skaičiusi ir baisesnių dalykų, Šonai, 
bet ačiū už rūpestį. 

Komisaras Meinas atrodė priblokštas, kad juodu kreipiasi 
vienas į kitą, tartum būtų labai artimi. Tada jis vėl nukreipė 
dėmesį į tai, kas sakoma. 

- Kai kas manė, esą Fransis pajuto tokią neviltį dėl savo 
skolų, kad vylėsi būsiąs pripažintas bepročiu ir uždarytas į 
Bedlamą, - paaiškino dukrai de Kvinsis. - Juk sklido gandai, 
neva Bedlame visai malonu gyventi. Galbūt Fransis norėjo 
gyventi taip, kad nereikėtų rūpintis dėl pastogės ar kur kitą 


kartą gaus pavalgyti. Jeigu tai jį paskatino šauti į karalienę, jo 
laukė skaudus nusivylimas. 

- Fransiui buvo įvykdyta mirties bausmė? - paklausė 
Bekeris. 

— Ne, - atsakė de Kvinsis. - Paskutinę akimirką mirties 
nuosprendis buvo pakeistas sunkiaisiais darbais iki gyvos 
galvos Van Dimeno Žemėje!0. Kai Fransis išgirdo, kur 
siunčiamas, ko gero, pamanė, kad mirties bausmė būtų buvusi 
geresnė lemtis. 

- Viskas per skurdą, - pašnibždomis tarė Emilė. Iš jos tono 
galėjai suprasti, kaip puikiai ji supranta, kokios nevilties 
kupini skurdžiai. 

- Daug metų gyniau detektyvų padalinio sumanymą, - tarė 
komisaras Meinas. - Detektyvai vilkėtų civiliniais drabužiais ir 
galėtų veikti visose Londono policijai priskirtose apylinkėse. 
Po šio antro pasikėsinimo į karalienę pasiryžau veikti sparčiau. 
Prieš trylika metų Londono policijos tarnybai įsteigti prireikė 
dvylikos savaičių. Detektyvų padalinys su dviem inspektoriais 
ir šešiais seržantais buvo įkurtas vos per šešias dienas. 

- Pačiu laiku, - pagyrė Rajanas. - Po dviejų mėnesių į 
karalienę šovė dar vienas žmogus. 


- Kur Naujųjų Vartų kalėjimas? - maldavo praeivių pasakyti 
Kolino tėvas jiedviem brukantis per Londono sumaištį. 

Pro juos dardėjo karietos, keturių ar dviejų ratų ekipažai ir 
sausakimši omnibusai; ant omnibusų stogų tupėjo keleiviai, 
tarnai stovėjo įsikabinę į karietų galą. Triukšmas tiesiog 
kurtino. Laikraščius pardavinėjantys berniukai plyšojo apie 
naujausius nusikaltimus. Gatvės prekiautojai rėkė girdami 
vaisius ir daržoves ant savo vežimėlių. Elgetos kaulijo pensų. 


Kai kuriose gatvėse žmonių buvo tiek tiršta, kad Kolinas su 
tėvu buvo nuolatos kliudomi ir stumdomi. 

- Pasakykit, kaip patekti į Naujųjų Vartų kalėjimą! - maldavo 
tėvas. 

- Vožk kokiam praeiviui per galvą ir pavok iš jo piniginę, - 
patarė Žmogus ir nusijuokė. 

- Tavim dėtas, su tavo airišku akcentu bėgčiau į priešingą 
pusę, - atsakė kitas. 

- Prašau jūsų - pasakykit, kur Naujųjų Vartų kalėjimas! 

- Londono Sityje. 

- Bet aš jau esu Londone. Kurioje Londono vietoje? 

— Juk sakiau tau - Londono Sityje. 

- Nejuokauk su manim! 

- Dar kartą šitaip pakelk kumštį, ir aš pašauksiu konsteblį. 
Tada tikrai sužinosi, kur Naujųjų Vartų kalėjimas. Taip, tu esi 
Londone, bet ne Londono SityjelL. 

- Aš neturiu laiko žaidimams! 

- Londono Sitis - verslo rajonas. Miestas mieste. Naujųjų 
Vartų kalėjimas toje vietoje, kur kadaise buvo miesto vartai. Jis 
priešais Senąjį Beilį, kur įsikūrę teismai. 

Kolinas su tėvu vėl tekini pasileido gatvėmis ir toliau 
klausinėjo kelio. 

- Kur Senasis Beilis? Kur Naujųjų Vartų kalėjimas? 

- Štai ten, - galop atsakė vienas praeivis. 

Bet Kolinas matė tik didžiulį kupolą ant milžiniškos, jo 
akimis, bažnyčios, ir tai tikrai negalėjo būti kalėjimas. Taip ir 
buvo - netrukus jis sužinojo, kad kupolas - Šv. Pauliaus 
katedros. 

Juodu pasuko už kampo, ir šįsyk berniukas neabejojo 
matantis kalėjimą. Gatve driekėsi be galo ilgas, atšiaurus 


pastatas, sumūrytas iš suodžiais apsinešusių akmenų, 
atsiduodančių niūrumu ir neviltimi. 

Juodu pribėgo prie sargybinio, saugančio kniedytas 
geležines duris. 

Sargybinis suėmė ant diržo kabančią policininko lazdą, tarsi 
baimindamasis, kad bus užpultas. 

- Mano žmona buvo čia atvežta, - gaudydamas kvapą tarė 
tėvas. 

- Jai labai nepasisekė. 

- Ji nepadarė to, kuo yra kaltinama. 

- Žinoma, nepadarė. Nė vienas iš ten kalinčių niekada 
nepadarė to, ką, pasak įstatymų, padarė. 

- Žmonės tvirtina, neva ji vogė, bet ji nevogė. Man reikia 
patekti į vidų ir su ja pasikalbėti. 

- Lankymo valandos buvo ryte. Grįžkit rytoj ir atsiveskit 
advokatą. 

- Kur aš rasiu advokatą? 

- Londono juridinėje korporacijoje. Tau reikia Vidinės ar 
Vidurinės šventyklos? 

- Šventyklos? Liepei man eiti į juridinę korporaciją! 

- Vidinė ir Vidurinė šventykla - du Londono juridinės 
korporacijos skyriai šalia Šventyklos bažnyčios. 

- Aš išprotėsiu nuo tų mįslių! Kur ta Šventyklos bažnyčia? 

- Tarp Laivyno gatvės ir Temzės. 

Sargybinis tvirčiau suėmė lazdą. 

- Tavim dėtas, nekelčiau balso, nes gali prisišaukti bėdą. 

Paaiškėjo, kad juridinę korporaciją prie Šventyklos 
bažnyčios sudaro didžiuliai pastatų blokai su koplyčiomis, 
bibliotekomis, valgyklomis, teisininkų būstais bei kontoromis. 

Kolinas su tėvu bėgo iš vienos raštinės į kitą. 


- Man reikia advokato žmonai! - šaukė tėvas. 

Raštininkai raukėsi matydami purvinus, prakaitu srūvančius 
tėvo ir sūnaus veidus. 

- Jeigu jums reikia baristerio, turit susirasti patikėtinį, - 
paaiškino jam vienas raštininkas. 

- Ką čia kalbat?! Man reikia advokato! 

- Pirma nueikit pas patikėtinį. Jis parinks baristerį - tik šio 
rango advokatai gali kalbėti teisme. 

- Kažkokia beprotybė! Mano žmonai reikia pagalbos. Kur 
man rasti patikėtinį? 

Raštininkas nenoromis paaiškino. 

Kolinas su tėvu įbėgo į kitą kontorą. Ten sėdėdami ant 
aukštų taburečių, pareigingai palinkę virš išblukusių nuo 
amžiaus rašomųjų stalų raštininkai mirkė plunksnas į 
rašalines ir įnirtingai rašė. 

Nužvelgęs jų susiglamžiusias, lopytas drapanas vienas 
paklausė, ko jiems reikia. 

- Mums reikia patikėtinio! 

- Jis išėjo namo, - akivaizdžiai pamelavo raštininkas. 

Kitoje kontoroje patikėtiniui nebuvo galima trukdyti. Dar 
kitoje patikėtinis buvo beišeinąs ir liepė jiems ateiti kitą rytą. 

- Bet tada į kalėjimą įleidžiami lankytojai. Man reikia 
pamatyti ten žmoną. 

- Grįžk su trim svarais. Pažiūrėsiu, ką man pavyks padaryti. 

- Su trim svarais? Aš neturiu pinigų. 

- Tada geriau visai negrįžk. 

Neviltis virto nuovargiu. Juodu suvalgė po gabalą duonos, 
kurios Kolinui buvo liepta paimti, atsigėrė vandens iš siurblio. 
Tada žiūrėjo į ilgėjančius šešėlius. 


- Ema jau didelė, - kalbėjo tėvas mėgindamas save 
nuraminti. - Ji sugebės vieną naktį pasirūpinti Ruta. Jos turi 
duonos ir bulvių nuo ano karto. Ir palikau joms monetas. 

Kolino tėvas buvo tvirtas, plačių pečių, ryškių veido bruožų. 
Jis ištraukė šeimą iš skurdo, išginusio juos iš Airijos, ir 
berniukas nė akimirkos neabejojo, kad tėvas apsaugos juos 
nuo visų įmanomų negandų. Bet dabar sūnus pamatė, kad 
tėvo krūtinė susiaurėjo, plačiai nebeplatūs, o veidas įkritęs. 

Juodu pernakvojo kažkokiame skersgatvyje. Ryte vėl 
atsigėrė vandens iš to paties siurblio ir kiek galėdami 
nusimazgojo rankas ir veidą. Pirštais susišukavę šlapius 
plaukus, nuskubėjo į Naujųjų Vartų kalėjimą, kur prie 
grėsmingų geležinių durų laukė šimtai žmonių. 

- Senojo Hario nuožvarbos neatlaikys tų šaltų sienų, - vienai 
moteriai skundėsi kita. - Nemanau, kad jis bent kiek ilgiau ten 
ištvers. 

- Kada vyks jo teismas? 

- Niekas negali man to pasakyti. 

Atsidarė durys. Minia puolė pro jas. 

- Kaip galiu aplankyti žmoną? - paklausė Kolino tėvas 
sargybinio. 

- Pro ten. 

Praėjo valanda, kol šimtai pasikalbėjo su vieninteliu 
raštininku. Šis dalijo raštelius prižiūrėtojams, o tie jau 
iškviesdavo kalinius. 

- Ketlin Obrajen. Taip, vogė iš krautuvės. Negerai. 

Kai atėjo Kolino motina, sargybinis skelbė, kad lankyti liko 
tik pusė valandos. Drėgnas, šaltas, tamsus kambarys 
akmeninėmis sienomis aidėte aidėjo nuo neviltingai 


besišnekančių Žmonių balsų. Kaliniai stovėjo skyrium nuo 
lankytojų, liestis buvo draudžiama. 

Kolino motina atrodė išbalusi. 

- Aš nieko nepavogiau. Berbridžas apžiūrėjo mano 
megztinius, pasakė, kad jam jų nereikia ir padėjo atgal į mano 
kraitelę. Kai išėjau laukan, jis ėmė šaukti, kad pavogiau iš jo 
marškinius. Konsteblis apžiūrėjo kraitelę ir po mezginiais rado 
marškinius. Aš nežinau, kaip jie ten atsidūrė! 

- Aš sužinosiu, - tarė Kolino tėvas. - Prisiekiu: aš ištrauksiu 
tave iš Čia! 

- Sienos šaltos. Aš vienoje kameroje su dar keturiomis 
moterimis. Trys iš jų serga. Stengiuosi laikytis atskirai nuo jų, 
todėl tūnau kampe. 

- Ar prižiūrėtojai tave maitina? 

- Sultiniu ir sužiedėjusia duona. Kaip Ema ir Ruta? 

- Jos... 

- Lankymo valandos baigėsi! - paskelbė sargybinis. 


10 Dabar - Tasmanijos sala. Van Dimeno Žeme šį kraštą Olandijai priklausančios 
Ist Indijos generalgubernatoriaus vardu pavadino jį suradęs olandų tyrėjas Abelis 
"Tasmanas, Van Dimeno išsiųstas į kelionę laivu 1642 m. Tik 1798-1799 m. britai 
Matthew Findersas ir George'as Bassas teritoriją apiplaukė ir pamatė, kad tai 
sala. 


11 Sitis (the City) angl. - miestas, didmiestis - Londono centras. 

Vakarienė rūmuose 


Emilės de Kvinsi dienoraščio tęsinys 


Iš to, ką patyriau kartu su tėčiu, niekados nepamiršiu 
mūsų vakarienės su karaliene Viktorija ir princu Albertu. 

Tėtis mieliau būtų ėjęs į teisėjo namus ir apžiūrėjęs 
lavonus, bet aš priminiau, kad nieko neturėjome burnoje 
jau dvylika valandų. Nebegalėjome naudotis lordo 
Palmerstono svetingumu, todėl mums reikėjo susirasti 
valgyti padedant fortūnai, o vakarienė su karaliene ir 
princu išties buvo fortūnos dovana. Pavalgysime ne tik 
sočiai, bet dar už dyką. 

Išsklaidžiau jo dvejones aiškiai pasakydama: 

- Aš alkana, tėti. 

Policijos furgonui vežant mus į rūmus, jis graudžiai 
žiurėjo į krintantį sniegą ir čiupinėjo tinktūros buteliuką, 
tarsi šis būtų talismanas, bet iš liūdnos jo išraiškos aiškiai 
matei, kad tas talismanas jau seniai neteko stebuklingos 
galios. 

- Seržantas Bekeris sakė, kad teisėjas buvo užsidėjęs 
pačiūžas, - tarė tėtis. 


- Taip, todėl jo mirtis kelia dar didesnį nerimą, - 
atsakiau. - Juk jis buvo nužudytas, kai nieko 
nenujausdamas linksminosi it vaikas. 

Tėvas nusisuko nuo langelio ir įsistebeilijo į kaukolės su 
sukryžiuotais kaulais ženklą buteliuko etiketėje, tarsi tai 
būtų hieroglifas, kurį reikia iššifruoti norint atskleisti 
kažkokią tiesą apie visatą. 

- Teisėjas nujautė, kad gali būti nužudytas. Jo žmona 
buvo nužudyta tuo pat metu neatsitiktinai. Šie įvykiai buvo 
suderinti. Žudikas įsibrovė į teisėjo namus taip pat kaip 
pas lordą Kosgrouvą, tada įsileido bendrininkus, nes viso 
to nebūtų galėjęs padaryti nepadedamas „Jaunosios 
Anglijos“, minimos aukoms paliktuose rašteliuose. 

Vis dar sutelkes visą dėmesį į tinktūros buteliuką, tėtis 
megdžiojo balsą, kurį jis vienas tegirdi, - narkotikas, 
rodės, nukelia jį į kažkokį pasaulėlį tarp gyvųjų ir 
mirusiųjų. 

- Galimas daiktas, jie įtikino teisėją eiti su jais 
pagrasindami nužudyti jo žmoną, jeigu jis nesutiks. Jo 
žmona, aišku, buvo pasmerkta, bet teisėjas labai vylėsi, 
kad taip nėra. Nusivestas prie užšalusio ežero Šv. Jokūbo 
parke, jis apsimetė dūkstąs su pačiūžomis, nes bijojo, kad 
antraip kažkas bloga nutiks jo žmonai. Jį ėmė vis didesnė 
baimė, kai iš pažiūros beprasmės linksmybės vis 
nesibaigė. Aplink jį čiuožinėjo daugybė žmonių, ir jų 
juokas sudarė ryškų kontrastą jo panikai, bet iš meilės 
žmonai teisėjas nedrįso prašyti kieno nors pagalbos. 

Tėtis nuščiuvo, tada linktelėjo galvą, niūriai pritardamas 
neva girdimam galvoje balsui. 


- Nutaikius tinkamą akimirką jis buvo pargriautas ant 
ledo. Pagrobėjai, apsimesdami jam padedą, perrėžė jam 
gerklę ir įkišo į kišenę raštelį. Be to, jie paliko žodžiais 
neišsakytą žinią: sausakimšame parke niekas nėra saugus 
kaip ir per sekmadienio pamaldas bažnyčioje. 

- Tavęs klausantis gali pamanyti, kad pats ten buvai, tėti. 

- Signakt susapnuosiu esąs tas, kuris perrėžė teisėjui 
gerklę. Kaip gailiuosi, kad prieš penkiasdešimt metų 
pasidaviau opijaus kerams. 


Rūmų sargybiniai nepalankiai žiūrėjo į mudu su tėčiu, 
kai išlipome iš policijos furgono. Pamatę prastus mūsų 
paltus, jie galbūt palaikė mus raštininkais ar nusikaltėliais, 
nežinia kodėl paleistais į laisve rūmuose. 

Sekdama lordo Palmerstono anksčiau parodytu 
pavyzdžiu, pasakiau vartų sargui: 

- Aš esu Emilė de Kvinsi. Čia mano tėvas. Karalienė 
pakvietė mus vakarienės. 

Abejojanti išraiška bemat dingo vartų sargui nuo veido. 
Karalienė turbūt išties mūsų laukė, nes vyras sustingo lyg 
pagal komandą „ramiai“, paskui greitai nusivedė mus prie 
pagrindinio įėjimo sargo, šis - pas dar vieną tarną. Šįsyk 
ėjome ne retai naudojamais koridoriais ir ne nuošaliais 
laiptais. Priešingai: mūsų kelias vedė pro pagrindinę rūmų 
dalį, koridoriais, dar prabangesniais už anksčiau matytus. 
Tėtis daireėsi aplink su vis didesne nuostaba, rodės, 
žavėdamasis opijaus sukeliamu miražu. 

Palydovas nusivedė mus iš koridoriaus prie laiptų, 
kuriuos jis vadino Didingaisiais. Jis nė kiek neperdėjo 
vartodamas šį būdvardį. Po spindinčiu sietynu skaisčiai 


apšviestame prieškambaryje aš su nuostaba spoksojau į 
dvejus lenktus laiptus, skiriamus dar vieno prabangaus 
koridoriaus. Baliustrados abipus laiptų buvo iš pasakiškai 
kaltos bronzos ir vaizdavo įmantrias įvairių lapų puokštes. 
Įstabios sienos buvo puoštos keturis metų laikus 
vaizduojančiais spalvingais frizais ir karališkųjų asmenų 
portretais. Rožinis Didingųjų laiptų kilimas buvo 
minkščiausias, kokiu kada nors buvau ėjusi. Priblokšta tos 
prabangos net drebėjau prisiminusi lūšnas, kuriose 
glausdavomės mudu su tėčiu. 

Nusekėme paskui savo palydovą į salę, iš kurios sklido 
žmonių balsai. 

- Ar galėčiau paimti jūsų paltus? - paklausė kitas 
patarnautojas. 

Kai juos jam davėme, jis atrodė sumišęs, kad į 
karališkąją vakarienę atėjome vilkėdami gedulo 
drabužiais. Pamaniau - jis būtų dar labiau sutrikęs, jei 
būtume pasirodę savo įprastais palaikiais apdarais - tėvas 
su švarku blizgančiomis alkūnėmis ir ištrukusia saga. 

Patarnautojas nusivedė mus į salę. Čia pulkelis 
prašmatniai apsitaisiusių vyrų ir moterų nuščiuvo ir 
nužiūrėjo mus suglumę dar labiau negu tas patarnautojas. 

- Panelė de Kvinsi, - paskelbė jis, - ir jos tėvas, ponas 
Tomas de Kvinsis. 

Iš „panelės“ ir „pono“ buvo aišku, kad mes negalime 
pretenduoti į jokius titulus. Teoriškai mes, akivaizdžiai 
prasčiokai, neturėjome jokios teisės ten būti. Tačiau tiems 
žmonėms titulai rūpėjo mažiausiai - jų žvilgsnius prikaustė 
niūrus tėčio kostiumas. 


Mano pačios apdarai bent jau nebuvo tokie rūškani. Mat 
Džėjaus gedulo reikmenų sandėlyje nuėjau į Skausmo 
malšinimo skyrių. Ten galėjai įsigyti drabužius, tinkamus 
įvairiems sielvarto laipsniams, - nuo juodų iki tamsiai ir 
šviesiai pilkų, nelygu kiek mėnesių praėjo nuo mylimo 
žmogaus mirties. 

Išsirinkau šviesiai pilką suknelę, bet atsisakiau dėtis 
madingus lankus po ja - man labiau patiko judesių 
nevaržantys blumeriai. Laimė, buvau tiek įpratusi prie 
smerkiančių žvilgsnių, kad nekreipiau į juos dėmesio. Net 
karalienė su princu Albertu nebūtų privertę manęs rengtis 
drabužiais, su kuriais jausčiausi nesmagiai. Be to, buvau 
bemaž įsitikinusi, kad viena priežasčių, dėl kurios Jos 
Didenybė mus pasikvietė, buvo jos noras parodyti 
svečiams neregėtą dalyką - blumerius. 

Svečiai tylėjo - galėčiau net pasakyti, buvo ištikti šoko, - 
kol gražiausias vyras, vilkintis labiausiai krintančiais į akį 
apdarais, žengtelėjo į priekį su mumis pasisveikinti. 
Skaisčiai raudoną jo uniformą ir nepriekaištingai baltą 
rankos įtvarą pažinau iš ryto siaubų Šv. Jokūbo bažnyčioje. 

- Pone ir panele de Kvinsi, nesitikėjau pamatyti jus vėl, - 
tarė pulkininkas Traskas. 

Prisiminiau, kaip nerimastingai jis pažiūrėjo į mane 
bažnyčioje: tartum jau būtų mane mates anksčiau, tik 
negali prisiminti kada. Dabar vietoj ankstesnio sąmyšio jo 
akys šiltai sužvilgo. Jis buvo toks malonus, kad nė karto 
net nežvilgtelėjo į neįprastus mūsų drabužius. 

- Koks džiugus netikėtumas! Ar galiu jus pristatyti? 

Pulkininkas Traskas nusivedė mus prie reto grožio 
moters - ją tą rytą atlydėjo į bažnyčią. Atrodė, kad praėjo 


ne viena diena, nes tiek daug nutiko per tą laiką. Moters 
plaukai buvo žavingos šiaudų spalvos. 

- Leiskite pristatyti panelę Kateriną Grantvud. Čia jos 
tevai, lordas ir ledi Grantvudai. 

Katerina apsimetė nusišypsanti, bet aiškiai matėsi, kad 
pastarosiomis valandomis nutiko kažkas nemalonaus. Net 
per patį siaubą bažnyčioje ji su neslepiamu susižavėjimu 
žiurėjo į pulkininką Traską, padedantį policijai palaikyti 
tvarką. Dabar vietoj susižavėjimo pastebėjau tai, ką 
palaikiau didžiu nusivylimu ar dar kuo blogiau. 

Jos tevai irgi neatrodė patenkinti, bet jie tokie buvo ir 
ryte įėję į bažnyčią, tad nežinojau, ar tos rimtos minos 
niekada nepranyksta jiems iš veido. Rodos, kai kurie lordai 
ir ledi leidžia sau šypsotis tik sau lygių draugijoje. 

- O Čia lordo ir ledi Kosgrouv draugas, - anaiptol ne 
pakiliu balsu pridūrė pulkininkas. - Seras Valteris 
Kamberlandas. 

Seras Valteris atrodė tokio pat amžiaus kaip pulkininkas 
Traskas - maždaug dvidešimt penkerių. Grožiu jis beveik 
prilygo pulkininkui, tik buvo tamsiaplaukis, tamsaus gymio 
ir tuo ryškiai skyrėsi nuo šviesiaplaukio kariškio. 
Pulkininkas buvo patraukliai šiltų akių, o sero Valterio 
akyse ruseno tamsi ugnis, bylojanti apie slopinamą pyktį. 

Seras Valteris linktelėjo, bet burnos nepravėerė, kaip ir 
lordas ir ledi Grantvudai. Tapo dar akivaizdžiau, kad prieš 
atvykstant į rūmus tą būrelį žmonių prislėgė kai kas 
daugiau negu vien ledi Kosgrouv mirtis. 

- Dar norėčiau pristatyti jus, - pulkininkas Traskas 
džiaugėsi galėdamas pasitraukti nuo Katerinos tėvų ir 


sero Valterio, - karalienės pusbroliui Kembridžo hercogui. 
Man teko garbė tarnauti su juo Kryme. 

Apkūnokas hercogas atrodė maždaug trisdešimt 
penkerių, bet jau buvo beveik nuplikęs. Sį trūkumą jis 
kompensavo vešlia tamsia barzda. Jis pasuko galvą į šoną 
ir nusikosėjo. Iš sodraus garso supratau, kad jis jau 
senokai serga. 

- Prašyčiau atleisti. Iš karo parsivežtas suvenyras, - tarė 
hercogas. - Tai man teko garbe tarnauti su pulkininku 
Trasku. Jis išgelbėjo man gyvybę aukštumose prie 
Sevastopolio. 

- Padariau tai, ką būtų padaręs kiekvienas, - padėjau 
kitam karininkui, - kuklinosi Traskas. 

- Paaiškėjo, kad priešai - nemaloniai arti, pro rūką jų 
nesimatė. - Hercogas pažiūrėjo į mudu su tėvu. - Šis 
jaunuolis netikėtai išdygo su būriu savo vadovaujamų 
karių. Jie padėjo mano grenadieriams atremti rusų 
antpuolį. Šautuvų dūmai buvo tirštesni už rūką. Mudu 
kovemes petys į petį... 

Pamatęs, kad kiti kambaryje nutilo, lordas Kembridžas 
Jiems tarė: 

- Prašom atleisti. Aš tik sakiau komplimentą pulkininkui. 
Tikiuosi, nesukėliau jums nerimo. - Jis galvos mostu 
parodė į pulkininko Trasko įtvarą ir lyg apie paslaptį 
paklausė: - Žaizda gyja? 

- Lėtai, bet gydytojas tikina, kad nerimauti nėra 
pagrindo. 

- Mano gydytojas tą patį sako apie kosulį. Mažiau kaip 
per savaitę antrą kartą esi kviečiamas į rūmus, vieną jų - 
gauti bajoro titulą. Tampi favoritu. 


- Vargu ar kada nors įprasiu prie tokių didingų erdvių. 
Valgomasis, be abejo, ne mažiau prabangus, - pulkininkas 
Traskas parodė į uždarytas duris. 

Hercogas sukikeno. 

- Už tų durų - patalpa, kurioje tarnai pasiruošia nešti 
patiekalus. Įėjimas į valgomąjį toliau tame prieškambaryje. 
Čia nesunku pasiklysti. 

Hercogas pažiūrėjo į tėtį. 

- De Kvinsis. Si pavardė man girdėta. 

Tėvas šiek tiek linktelėjo galvą. Sunerimau, kad jis tuoj 
pasigirs kilęs iš kilmingos šeimos. 

Laimė, pulkininkas Traskas pakeitė temą. 

- Pone de Kvinsi, atrodo, jūs kažko ieškote? 

Tėčio kakta buvo išpilta prakaito. 

- Maniau, čia bus vyno ar... 

Tą akimirką visi atsitiesė, nes pasirodė Jos Didenybė ir 
princas Albertas. Aš ir kitos moterys pasisveikindamos 
padarėme tūpsnį, vyrai nusilenkė. 

- Pone ir panele de Kvinsi, mums malonu vėl jus 
matyti, - pasakė karalienė Viktorija ir pasisuko į kitus 
svečius. - Panelė de Kvinsi šiandien supažindino mus su 
keliomis naujomis idėjomis. Be kita ko, ji papasakojo apie 
savo laisvo stiliaus apdarą. 

Taigi moterys - visos su krinolinais - gavo leidimą 
apžiūrėti mano blumerius neapsimesdamos, kad to 
nedaro. Vyrai vis dar suko akis į šalį, kad neatrodytų 
pernelyg susidomėję mano kojų kontūrais. 

- Atkreipkite dėmesį, - tarė svečiams karalienė, - kad 
nevilkiu jokio žalio apdaro. Įsakiau pašalinti iš mano 
garderobo visus žalius drabužius, kol nebūsiu užtikrinta, 


kad jų dažuose nėra arseniko. Tačiau matau, kad jūs, ledi 
Viler, vilkite žalia suknele. 

- Jūsų Didenybe, nežinojau, kad žalia spalva nebe... 

- Jums leidus, ledi Viler, - tarė princas Albertas. Jis 
išsitraukė iš uniforminio švarko kišenės mano duotą 
buteliuką. - Malonėkite atlenkti rankogalį, - paprašė 
damos princas. 

Ledi Viler išgąstingai įvykdė jo prašymą. 

Jis ištraukė kamštuką ir prispaudė jį prie vidinės audeklo 
pusės. 

- Stai! 

Kamštuko paliestoje vietoje žalias audeklas pamėlo. 

- Jūsų suknelės dažuose esama žiurknuodžių. Ledi 
Barington, gal pažiūrėkime, ar žali jūsų apdaro dažai irgi 
užteršti? 

Penkios iš menėje esančių damų turėjo kokį nors žalią 
apdarą; kiekvieną tokį palietus kamšteliu audeklas 
pamėlo. 

Moterys atrodė pasibaisėjusios. 

- Panelė de Kvinsi atkreipė mūsų dėmesį į pavojų 
sveikatai, - pasakojo karalienė. - Niekas negali pasakyti, 
kiek suaugusiųjų ir vaikų apsirgo dėl nuodingų dažų 
priemaišų drabužiuose. 

- Ir maiste, Jūsų Didenybe, - priminiau. 

- Maiste? - paklausė karalienė su nerimu veide. 

- Taip, didžioji dalis pagaminto žalios spalvos maisto - 
pavyzdžiui, marinuotos daržovės, - dažų sudėtyje turi 
arseniko, Jūsų Didenybe. Stiklainis su rudomis 
raugintomis daržovėmis gal ir neatrodo patraukliai, bet 
žalios daržovės, nors ir atrodo gražiau, kenkia sveikatai. 


- Marinuotos daržovės? Galiu užtikrinti, kad nė vienas iš 
čia esančių ant mūsų stalo šįvakar nepamatys jokių 
marinuotų daržovių - nei žalių, nei rudų, nei dar kokios 
nors spalvos, - tarė karalienė. - O, pagaliau pasirodė 
lordas ir ledi Palmerstonai! Pačiu laiku - metas eiti į vidų. 

- Atsiprašau už vėlavimą, Jūsų Didenybe, - lordas 
Palmerstonas reikšmingai į ją pažiūrėjo. - Tvarkiau įvairius 
reikalus, kuriuos anksčiau aptarėme. 

- Mes jau buvome beprarandą viltį jūsų sulaukti, - 
atsakė karalienė. 


Dabar tapau keisto ritualo liudytoja. Tvarka, kuria į 
valgomąjį ėjo svečiai, priklausė nuo jų užimamos 
visuomeninės padėties: pirmi hercogai, po jų markizai, 
grafai ir taip toliau. Ta tvarka buvo tokia sudėtinga, kad 
man ėmė suktis galva, bet vakarienės pakviesti svečiai 
greitai atliko sudėtingus skaičiavimus ir išsiaiškino, kas eis 
prieš ką. 

Apie tai užsimenu todėl, kad tarp sero Valterio ir 
pulkininko Trasko nutiko keistas dalykas. Karalienė 
Viktorija suteikė pulkininkui bajoro titulą atsidėkodama už 
tai, kad šis išgelbėjo gyvybę jos pusbroliui. Taigi, kaip ir į 
serą Valterį, į jį galėjai kreiptis „seru“. Bet seras Valteris 
pabrėžtinai žengė pirmas lydėti Katerinos - tartum jo 
titulas būtų aukštesnis už pulkininko Trasko. Iš sero 
Valterio išraiškos matėsi, kad jis laiko šį skirtumą svarbiu. 
Paniurę Katerinos tėvai, rodės, irgi mano, kad sero 
Valterio „seras“ yra aukštesnis. Na, o pulkininkas Traskas 
atrodė nusiminęs. Jam teko pareiga pasiūlyti man įsikibti 
jam į parankę. 


O tėtis? Ten nebuvo nė vienos žemesnės padėties 
moters, kurią jis būtų galėjęs lydeti. Ledi Palmerston 
parodė neįtikimai gerą valią ir atsiskyrusi nuo kilmingųjų 
svečių atsistojo šalia tėčio. Buvo aišku, kad mudu, 
prasčiokai, sujaukėme visą ritualą. 

Manęs laukė ir kiti netikėtumai, nes ilgo valgomojo stalo 
gale kortelė su mano pavarde buvo padėta šalia princo 
Alberto, garsėjančio smalsiu protu. 

Visos moterys vilkėjo suknelėmis su lankais, todėl joms 
buvo sunku įsitaisyti ant kėdžių, 0 aš, suprantama, jokio 
vargo neturėjau. 

Daugybė dubenių su valgiais ir milžiniškas jų 
pasirinkimas mane pribloškė. Dailiai ranka surašytos 
valgiaraščio kopijos gulėjo prieš mane ir prieš kiekvieną 
svečią - jei kartais ko nors ant stalo nepastebėtume. 
Dievaži, kaip gyva nebuvau mačiusi tokios patiekalų 
gausos: 


Sriuba su migdolais 

Sultinys 

Kepta lašiša 

Kepta kefalė 

Jautienos filė su ispanišku padažu 
Veršiuko ir ėriuko užkrūčio liaukos 
Krevečių maltinukai 

Pyragėliai su vištienos įdaru 

Kepta veršienos filė 

Virta ėrienos koja 

Kepta įvairių rūšių paukštiena su rėžiukais 
Virtas kumpis su morkomis ir ropių koše 


Balžos, špinatai ir brokoliai 
Kepti ančiukai 

Perlinės vištos 

Apelsinų drebučiai 
Grietinėlė 

Pudingas su ledais 


Patiekalų gausai ant stalo prilygo ir serviruotė. 
Kiekvienam svečiui buvo padėta po dvidešimt keturis 
įrankius bei indus - peilius, šakutes, šaukštus, taures ir 
stiklines. Sumišusiems patiekalų kvapams pasiekus mano 
šnerves, susigėdau, nes išgirdau, kaip gurgia pilvas. 

Šalia manęs sėdintis pulkininkas kelis kartus sukosėjo. 
Kai pažiūrėjau į jį, jis nusišypsojo lyg sąmokslininkas, 
leisdamas suprasti, kad šitaip maskavo mano pilvo 
leidžiamus garsus. Pakėliau servetėlę ir atsakiau jam 
šypsena; pasijutau, lyg būtume du paslaptį slepiantys 
mokinukai. 

Tarnai atnešė baltojo vyno. Tėtis mielai leido jam įpilti. 

Lordas Palmerstonas pakėlė taurę. 

- Už mūsų maloninguosius šeimininkus, karalienę 
Viktoriją ir princą Albertą! 

- Taigi! - tarė Kembridžo hercogas. - Tesaugo Dievas 
karalienę! 

Tokiomis aplinkybėmis hercogo prašymas buvo 
netinkamas. Jam tikriausiai niekas nepranešė, kad 
karalienės gyvybei gresia pavojus ir kad ją išties reikia 
saugoti. 

- Ir į jusų vaikų sveikatą, - pridūrė Kembridžo 
hercogas. - Ar princo Leopoldo žaizda užgijo? 


Hercogas turėjo galvoje mažiausiąjį Jos Didenybės vaiką. 
Jo gimimą prieš dvejus metus sveikino visi britų imperijos 
laikraščiai. 

- Ačiū, užgijo, - atsakė karalienė Viktorija. - Perskelta 
kakta pagaliau nustojo kraujuoti. Net daktaras Snou 
nesugeba paaiškinti, kodėl vos kiek užsigavęs princas 
Leopoldas taip gausiai kraujuoja. Jau ėme atrodyti, kad 
žaizda niekada neužsitrauks. 

Kaip ir dera monarchei, Jos Didenybė nenorėjo, kad jos 
rūpesčiai sugadintų vakarienę. 

- Gana kalbų apie liūdnus reikalus. Susirinkome į šią 
vakarienę pirmiausia atšvęsti sėkmingo mano pusbrolio 
grįžimo iš karo ir pulkininko Trasko jam padarytos kilnios 
paslaugos. 

Nei seras Valteris, nei Katerinos tėvai neatrodė 
patenkinti liaupse pulkininkui. 

- O dabar turime dar vieną priežastį švesti, - kalbėjo 
toliau karalienė. - Lordas Palmerstonas sutiko eiti ministro 
pirmininko pareigas ir sudaryti naują vyriausybę. 

Jos išraiška rodė, kad išgėrė apkartusio vyno. 

- Jūs turite didelę karo ir užsienio reikalų ministro 
patirtį. Kaip manote, kokios mūsų galimybės įveikti 
rusus? - lordo Palmerstono paklausė Katerinos tėvas. 

- Manau, Jos Didenybė todėl ir suteikė man šią garbę, - 
atsakė lordas. - Visomis jėgomis sieksiu pergalės. 

- Bravo! - sušuko visi. 

Tėvas išgėrė vyną ir vėl atkišo taurę prie stalo 
budinčiam tarnui baltomis pirštinėmis. 

- Prisipažįstu: ne visada gerai supratau, ko mes stojome 
į karą, - tarė lordas Belas. 


- Osmanų imperija buvo atskyrusi Rytus nuo Vakarų 
daugiau nei penkis šimtmečius, bet dabar matyti ženklų, 
kad ji žlunga, - paaiškino lordas Palmerstonas 
pasikliaudamas išmintimi, įgyta per ilgametę užsienio 
reikalų ministro patirtį. - Pasinaudodama jos silpnumu, 
Rusija įsibrovė į jos rytinį pakraštį, žinomą Krymo 
pavadinimu. Atsakydami, mes išvien su Prancūzija 
paskelbėme karą Rusijai. 

- Dar niekada negirdėjau tokio paprasto ir aiškaus 
dėstymo, - pagyrė Katerinos tėvas. 

- Nors paaiškinta paprastai, man viskas atrodo 
sudėtinga, - neatlyžo lordas Belas. - Osmanų imperija - už 
pusės pasaulio. Kodėl mums turi rūpėti, kas ten vyksta? 

- Jeigu leisime Rusijai užgrobti tos imperijos dalį, kur 
sustos jos agresija? - atsakė lordas Palmerstonas. 

- Ir nepamirškite Sueco kanalo! - priminė tėtis. 

Jis prašneko pirmą kartą. Dėl žemo ūgio kai kuriems 
svečiams teko palinkti į priekį, kad geriau jį matytų. 

- Sueco kanalas? Kažin ar esu girdėjęs apie tokį 
dalyką, - prisipažino lordas Belas. 

- Todėl, kad tokio nera. 

Tėtis išsitraukė iš švarko kišenės skardinę ir išsirinko iš 
jos tabletę. 

- Čia virškinimui pagerinti, - paaiškino jis. 

- Tai kaip Krymo karą galėjo sukelti neegzistuojantis 
dalykas? - paklause seras Valteris. 

- Anglijai turtus krauna prekyba su Rytais, - atsakė 
tėtis, - bet laivui reikia pusės metų grįžti iš Indijos, nes 
tenka apiplaukti Afriką. Galbūt šį atstumą įmanoma 
sumažinti. 


Tabletė, kurią kramtė tėtis, buvo opijaus. Sunerimusi, 
kad karalienė tai supras, paskubomis ėmiau sreėbti 
sriubą - gal nieko daugiau valgyti negausiu. 

- Sumažinti šį atstumą? - suglumeęs paklausė seras 
Valteris. - Žemės apskritimo ilgio pakeisti neįmanoma. 

- Kas, jeigu britų laivams nebereikėtų plaukti aplink 
Afriką? - paklausė tėtis. - Tarkim, mūsų laivai plauktų 
kitaip - per Indijos vandenyną į Sueco įlanką Egipto 
gilumoje. Atstumas nuo šios įlankos iki Viduržemio jūros 
sausuma tėra aštuoniasdešimt mylių. Viena Britanijos 
bendrovė ketina tiesti ten geležinkelį. Kelionė iš Indijos į 
Angliją sutrumpėtų iki devynių savaičių - anksčiau apie tai 
negalėjai nė svajoti. Trigubai daugiau laivų atliktų šią 
kelionę, taigi pelnas būtų nepalyginti didesnis. 

Svečiai atrodė apstulbe. 

- Ar tai tiesa, lorde Palmerstonai? - paklausė lordas 
Vileris. 

- Man neleidžiama apie tai kalbėti. 

- O aš galiu, - tarė pulkininkas Traskas. - Aš buvau 
paprašytas finansuoti šio geležinkelio statybą. 

Katerinos tėvai ir seras Valteris atrodė nepatenkinti, kad 
pulkininkas užsiminė apie savo turtus. 

- Investavote į tą geležinkelį? - pasiteiravo lordas 
Baringtonas. 

- Neinvestavau. Nusprendžiau, kad tai neišmintinga. 

- Bet koks būtų pelnas! 

- Vos kelerius metus. 

- Kodėl vos kelerius metus? - suglumęs paklausė lordas 
Vileris. 


- Todėl, kad planuojamas ambicingesnis projektas, - 
atsakė pulkininkas Traskas. - Prancūzai veda derybas su 
Egiptu dėl pono de Kvinsio minėto kanalo statybos. Tas 
kanalas iš pagrindų pakeis tarptautinę prekybą. Bet 
prancūzai nori, kad projektas atitektų jiems vieniems. 
Nusivyliau, kai nebuvau pakviestas prisidėti jį 
finansuojant. 

- Rašantieji žurnalams gerai žino, kad karo priežastis - 
būsimasis kanalas, - tarė tėtis, - bet mes nemanome turį 
teisę tai destyti spaudoje. Esmė tokia: Egiptas yra Osmanų 
imperijos dalis. Jeigu Rusija įsibraus ir į Egiptą, ji 
kontroliuos Sueco kanalą ir pasaulio laivybą. 

- Bet... - seras Valteris valandėlę neteko žado. - Tokiu 
atveju Anglija prarastų dominuojančią padėtį! 

- Tikrai taip, - sutiko tėtis. - Mes suvienijome jėgas su 
prancūzais tikėdamiesi, kad jeigu drauge įveiksime rusus, 
prancūzai suteiks mums prieigą prie kanalo, kurį planuoja 
statyti. Didelę mūsų prekybos pelno dalį sudaro opijus iš 
Indijos. Įsivaizduokite, kas bus, jeigu mūsų kariai - 
mirštantys iš bado, nuo ligų ir šalčio, - įtars rizikuoją savo 
gyvybe ne dėl Anglijos, bet dėl prekybos opijumi? Štai 
kodėl ši informacija nepasirodo laikraščiuose ir 
žurnaluose. 

Kaip gyva nebuvau mačiusi tiek daug žmonių iš 
sukrėtimo atvipusiomis žiaunomis. 

Aiškiai reikėjo nukreipti vakarienės dalyvių dėmesį kitur. 
Išsitraukiau iš rankinės buteliuką ir paprašiau porcijos 
lašišos. Kai užvarvinau ant žuvies lašą skysčio iš buteliuko, 

visi nustėro, nes dalis lašišos parudavo. 

- Ką jūs darote? - paklausė karalienė Viktorija. 


- Arsenikas - ne vienintelis dažams gaminti naudojamas 
nuodas, Jūsų Didenybe. Į raudonus maisto dažus dažnai 
dedama švino. 

- Švino? - nustebo princas Albertas. 

- Į šią lašišą spalvai pagerinti buvo įšvirkšta raudonų 
dažų, Jūsų Kilnybe. Kaip matote, raudonų dažų sudėtyje 
yra švino. 

- Svinas žuvyje? - karalienė Viktorija padėjo šakutę ant 
stalo. 

- Jis gali būti mirtinas, Jūsų Didenybe. Ar galiu dar 
išbandyti ėrieną? 

Užvarvinau lašą savojo skysčio ant itin raudonos ėrienos 
vietos ir ji taip pat parudavo. 

- Švinas ėrienoje? - suniurnėjo karalienė. - Pone de 
Kvinsi, ar todėl jūs ir nevalgote? Jums kilo įtarimų dėl 
maisto? 

- Mano skrandis labai jautrus, Jūsų Didenybe. - Tėtis 
žiaumojo dar vieną tablete. - Ar negalėčiau gauti 
dubenėlio šilto pieno duonai pamirkyti? 

- De Kvinsis... - princas Albertas pasirausė atmintyje. - 
Dabar imu prisiminti. Skaičiau apie jus, kai rašė apie 
gruodžio žmogžudystes. Prisiminti man padėjote 
užsimindamas apie opijų. Tos tabletės... Dėl Dievo meilės, 
tik nesakykit, kad jūs ir esate tas Opiomanas. 

Būdama tikra, kad prie vakarienės stalo sėdėsiu 
nebeilgai, išbandžiau skysčiu jautieną ir suvalgiau, kiek 
galėjau. 

- Be to, jūs parašėte knygą „Žmogžudystė kaip viena 
meno rūšių“, - įsiterpė pulkininkas Traskas. - Šįryt kartu 


buvome Šv. Jokūbo bažnyčioje. Ar turite kokią nors teoriją 
dėl ten įvykdytos žmogžudystės? 

Niekada nemaniau, kad pajusiu palengvėjimą, kam nors 
prašnekus apie žmogžudystę. Staiga vakarienės dalyvių 
dėmesys buvo atitrauktas nuo tėčio opijaus. 

- Ne vien apie tą, bet ir apie kitas žmogžudystes lordo 
Kosgrouvo namuose, - tarė tėtis. 

- Žmogžudysčių buvo kelios? - kažkas sušuko. 

- Be to, Šv. Jokūbo parke nužudytas teisėjas, seras 
Ričardas Hokinsas, o namuose - jo žmona ir tarnas, - tarė 
tetis. 

Iš išgąsčio vyrų veidai išraudo, moterų išbalo. 

- Seras Ričardas Hokinsas? - paklausė lordas 
Baringtonas. - Jis mano klubo narys. 

- Lorde Palmerstonai, kodėl nepranešėte mums apie 
tuos paskesnius nusikaltimus? - liūdnai paklausė princas 
Albertas. 

- Aš... aš nieko nežinojau, - sutrikęs atsakė lordas 
Palmerstonas. - Jūsų Kilnybe, tikriausiai jie įvyko po mano 
susitikimo su jumis. 

- Niekas nėra saugus? - piktai paklausė seras Valteris. 

- Kaip tik tokį įspūdį nori sukelti žudikai, - atsakė tėtis. - 
Kai laikraščiai rytoj praneš žinią apie šiuos šiurpius 
nusikaltimus, žmonės pamanys, kad nuo pavojaus 
neapsaugoti nei jų namai, nei viešos vietos. Bet paniką 
galima pasėti ir kitaip. Jūsų Didenybe ir Jūsų Kilnybe - 
jums leidus, įspėju, kad laikraščiai beveik be jokios 
abejonės paskleis apie tai gandų. 

Karalienė ir princas įsmeigė akis vienas į kitą. Jos 
Didenybė padarė vos pastebimą gestą, tarsi leisdama 


parodyti, kad suteikia žodį savo vyrui. 

- Bus geriau, jeigu mūsų draugai išgirs apie tai savo 
ausimis, negu perskaitys laikraščiuose, - nusprendė 
princas Albertas. 

- Kiekvienos žmogžudystės vietoje rasti rašteliai, - tarė 
tėtis, - iš kurių matyti, kad tos mirtys - sąmokslo prieš Jos 
Didenybę dalis. 

Vyrai atrodė dar labiau pasipiktinę, moterys - dar labiau 
išbalusios. 

- Mes pasitikime Skotland Jardo gebėjimu mus 
apsaugoti, - tarė karalienė. 

- Tačiau kas galėtų turėti priešiškų ketinimų Jos 
Didenybės atžvilgiu? - paprieštaravo Kembridžo 
hercogas. - Ji niekam nepadarė nieko bloga. Atvirkščiai - ji 
tikras doros įsikūnijimas. 

- Gal rusams atrodo kitaip, - tarė pulkininkas Traskas. 

- Norite pasakyti, kad iš tikro karalienė nėra doros 
įsikūnijimas? - priekabiai paklausė seras Valteris. 

- Nieko panašaus aš nenoriu pasakyti, - atkirto 
pulkininkas, - bet turime apsvarstyti galimybę, kad rusai 
nori sukelti čia paniką tikėdamiesi susilpninti mūsų ryžtą 
kariauti. Kaip paaiškino ponas de Kvinsis, ant kortos 
pastatyta labai daug. 

- Be to, atrodo, kad esama ir asmeninių motyvų, - 
pridūrė tėtis. - Prie aukų palikti rašteliai rodo, kad 
žmogžudystės - seno priešiškumo joms ir Jos Didenybei 
padarinys. 

- Betgi tai absurdiška! - paprieštaravo seras Valteris. - 
Jos Didenybė niekada nepadarė niekam nieko bloga. 


- Pakartosiu: tiems prakeiktiems rusams gali atrodyti 
kitaip, - supykdytas sero Valterio atkirto pulkininkas 
Traskas. 

Išgirdusios tokį vulgarų žodį kaip „prakeiktiems“ visos 
moterys, tarp jų ir karalienė, užsidengė delnu burną. 

- Atsiprašau, Jūsų Didenybe, - tarė pulkininkas. 

Šisyk dėmesį nukreipė princas Albertas. 

- Bet žudikus tikrai bus nesunku išaiškinti. Tokius 
nusikaltimus gali įvykdyti tik nestabilios psichikos 
asmenys. Žmogžudystė visada atskleidžiama. Jų nedoras 
būdas pasireikš kasdieniame elgesyje ir juos išduos. 

- Kai kada, Jūsų Kilnybe, taip ir nutinka, - sutiko tėtis. - 
Bet kartą aš mėgavausi vakariene su žmogžudžiu. Mudu 
maloniai kalbėjomės visokiomis temomis, ir aš nė 
akimirkos nesuvokiau, kokia tamsi jo siela. Taigi buvau 
sukrėstas, kad iš žmogaus elgesio neįstengiau suvokti, 
kokių baisių dalykų jis gali pridaryti. Kalbu apie Tomą 
Grifitsą Veinraitą, garsųjį tapytoją, rašiusį straipsnius 
žurnalui „London Magazine“, Hazlito!12 Lamol2s ir Dikenso 
draugą. Jis buvo ir mano bičiulis, bet aš nenoriu mėginti 
pelnyti didesnę jūsų pagarbą priskirdamas save prie šių 
įžymybių. 

Veinraitas mėgo prašmatniai gyventi, dėl to įlindo į 
skolas. Juodu su žmona persikraustė pas jo dėdę; šis 
netrukus mirė ir paliko Veinraitui savo namą. Tada 
Veinraitas prikalbino uošvę surašyti jo žmonai palankų 
testamentą. Netrukus uošvė irgi mirė. Tuomet Veinraitas 
apdraudė savo svainę dvylikos tūkstančių svarų suma. Ta 
moteris taip pat netrukus paliko šį pasaulį. Draudimo 
bendrovei kilo įtarimų ir ji nusamdė tyrėjų. Sie nusprendė, 


kad Veinraitas nunuodijo savo aukas strichninu. Jokių 
nuodų tarp jo daiktų taip ir nebuvo aptikta, bet tyrėjai 
atkapstė draudimo dokumentus su Veinraito suklastotais 
parašais. Taigi jis buvo pripažintas kaltu ne dėl 
žmogžudysčių, bet dėl svetimų pinigų pasisavinimo. 
Kalėjime kažkas jo paklausė, ar jis tikrai nužudė brolienę. 
„Tas poelgis buvo šiurpus, - prisipažino Veinraitas, - bet 
jos buvo lengva nemėgti - jos blauzdos buvo labai storos.“ 

Karalienė Viktorija, princas Albertas ir visi kiti klausėsi 
išsižioję. Arseniko, švino, strichnino ir šlykščių 
žmogžudysčių temos atėmė jiems norą valgyti, o aš 
sukirtau tiek jautienos, kiek įstengiau, nes sulig kiekviena 
akimirka vis mažiau abejojau, kad mudu su tėčiu būsime 
išprašyti iš rūmų. 

- Mėgavausi viena maloniausių savo gyvenimo 
vakarienių ir nė neįsivaizdavau sėdintis priešais pabaisą, - 
pasakojo tėtis. - Taigi matote, Jūsų Didenybe, niekada dėl 
nieko negali būti tikras. 

Susirinkusieji vis dar negalėjo atgauti žado. 

Galop princas Albertas nutraukė nejaukią tylą. 

- Pone de Kvinsi, dar niekada nesu girdėjęs nieko 
kalbant taip greitai ir neįprastai. 

- Ačiu, Jūsų Kilnybe. 

Katerinos tėvas atsikrenkštė. 

- Ko gero, turiu temą, kuri išsklaidys šią niūrią nuotaiką. 
Jos Didenybė pradėjo šią vakarienę pranešimu, kad lordas 
Palmerstonas sutiko eiti ministro pirmininko pareigas, 
tikėdamasis kare pasiekti pergalę. Ar galėčiau baigti šią 
vakarienę paskelbdamas, kad mano žmona ir aš turime 
garbę jums pranešti, jog mūsų duktė Katerina išteka už 


sero Valterio Kamberlando. Mes mielai priimame jį į savo 
šeimą. 

Sunku apsakyti, kaip nustebau. Katerina ir pulkininkas 
atrodė tokia įstabi pora, kai tą rytą įėjo į bažnyčią. 
Švytinčių jos akių žvilgsnis bylojo apie tokį susižavėjimą, 
kad pamaniau, jog jie susižadėję arba netrukus tai 
padarys. 

Per visą vakarienę tylėjusi Katerina dabar prislėgta 
žiūrėjo sau į rankas. 

O seras Valteris niekinamai ir podraug triumfuodamas 
žiurėjo į pulkininką Traską. 


12 William Hazlitt (1778-1830) - anglų eseistas, literatūros kritikas, tapytojas ir 
filosofas. 
13 Charles Lamb (1775-1834) - anglų rašytojas ir eseistas. 

Laimės ratas 


Policijos furgonui vidurnaktį vežant komisarą Meiną 
Londono gatvėmis, snygis rimo. Paprastai net tokį vėlų metą 
gatvės nebūdavo ruščios, bet šiąnakt, grįždamas iš įtemptų 
susitikimų įvairiuose nusikaltimų vietų rajonuose, Meinas 
negirdėjo kaukšinčių kanopų ar bent vienos kitos transporto 
priemonės ratų dardėjimo. 

Komisaras gyveno prašmatniame Belgreivijos rajone, 
Česterio aikštėje, todėl mieliau būtų grįžęs namo karieta ar 
samdomu ekipažu. Vis dėlto nusprendė, kad visi gatvės 
gyventojai jau miegos ir nė vienas nežiūrės pro langą, taigi 
nepamatys jo parvažiuojančio furgonu, paprastai naudojamu 
nusikaltėliams vežti. 

Jis buvo vienas policijos komisarų daugiau negu ketvirtį 
amžiaus, ir šiąnakt pajuto visų tų metų naštą. Nuo įtampos jis 
sulyso, praretėjo plaukai, veide atsirado daugiau raukšlių. 
Žvėriški šios dienos nusikaltimai po gruodžio žudynių kėlė jam 
įtarimą, kad dėl jų kalti laikraščiai, skatinantys nesveikos 
vaizduotės individus neįsivaizduojamam smurtui. 

Furgono viduje buvo žibintas. Juo pasišviesdamas Meinas 
skaitė jam pateiktus pranešimus, bet, furgonui riedant garsus 
slopinančiu sniegu, jam ėmė merktis akys. 


Staiga jis išgirdo policijos vežiką sakant: 

- Atvažiavome, pone. 

Meinas atplėšė akis ir susigriebė, kad jo galva atsirėmusi į 
furgono sieną, pranešimai guli ant grindų - kad ir kaip 
priešinosi, vis dėlto buvo užsnuūdęs. 

- Ačiu, konstebli. 

Jis surinko popieriaus lapus ir išlipo ant apsnigto šaligatvio. 

- Snigti beveik nustojo, pone, - tarė konsteblis. - Dabar į 
sniegą gal ir malonu žiūrėti, bet rytoj gatvėse bus pliurzė. 

- Užtat džiaugsis perėjų valytojail2. 

- Taip, pone, - sukikeno vežikas. - Vaikystėje dirbau perėjų 
valytoju. Rytoj jie uždirbs daugiau pensų, negu įprastai 
surenka per savaitę. Ryte atvažiuoti įprastu metu? 

- Anksčiau. Darbo tiek daug... 

- Pasistengsiu, pone. 

Tempdami furgoną arkliai sunkiai laikėsi neslydę ir netrukus 
pranyko tamsoje. 

Priešais Meino namus buvo nedidelis sodas, pagrindinis 
Česterio aikštės elementas. Dujinio gatvės žibinto šviesoje 
šeimininkas įžiūrėjo apsnigtus krūmus ir lysves, kuriose 
pavasarį žydės gėlės. Geru oru, jei tik nebūdavo apsivertęs 
darbais, laukdamas atvažiuojant karietos jis mėgdavo sėdėti 
sode ant suoliuko ir skaityti ryto laikraštį. 

Reginys kėlė gaivinančią ramybę. Net statybinių atliekų 
krūva priešais penktą nuo jo namą, atsiradusi naujam 
savininkui pradėjus remontą, nerėžė akies - sniegas uždengė 
tą šlykštynę. Darbininkai žadėjo užbaigti remontą greitai. Tada 
Česterio aikštė atgaus pradinį vaizdą - virtinės gražių 
pusketvirto aukšto namų bendromis sienomis, baltai tinkuotais 
fasadais. Dabar nuo sniego tinkas atrodė dar baltesnis. 


Vieninteliai pėdsakai sniege buvo paties komisaro Meino. Jis 
mėgavosi rimtimi, pojūčiu, kad nebeslegia bėdos, lauksiančios 
jo kitą rytą. 

Bet tada į veidą pustelėjo šaltas vėjas ir, atnešęs daugybės 
kaminų dūmų tvaiką, išsklaidė kerus. Komisaras priėjo prie 
geležies turėklų priešais savo namą, išsitraukė raktą ir 
atrakino duris. 

Jis siuntė konsteblį pranešti jo žmonai Džordžianai, kad grįš 
vėlai ir kad jo nelauktų. Vis dėlto pamatė ją sėdinčią pirmame 
kambaryje. 

Meinas nusišypsojo. 

- Taip vėlai? - paklausė Džordžiana. 

- Šiandien nutiko daug nerimą keliančių dalykų. 

- Ledi Kosgrouv Šv. Jokūbo bažnyčioje? Lordas Kosgrouvas 
savo namuose? - paklausė Džordžiana. 

- Jau girdėjai? 

- Naujienos sklinda greitai. Bekė, - ji turėjo galvoje šeimos 
tarnaitę, - grįžusi po laisvos popietės daug ką papasakojo. 

Džordžiana neužsiminė apie teisėją ir jo žmoną, todėl 
komisaras nusprendė nesant reikalo ją jaudinti dar ir šia Žinia. 
Jo darbo įtampa paliko pėdsakus jai ne tik veide - pražildė jai 
plaukus ir išvagojo veidą raukšlėmis. 

- Į lovą! - suimdama jo ranką paliepė ji. Kitoje rankoje 
laikydama žibalinę lempą, ji užlipo su juo du laiptatakius. 

Netrukus atsidūrė pusaukštyje, kur buvo miegamieji - 
dukters ir kiek toliau jų. 

Praėjus pro laiptus, vedančius į tarnų patalpas, Meinas 
susiraukė, nors prieblandoje nebuvo tikras dėl to, ką pamatė. 

- Atrodo, lempai reikia naujo dagčio. Leisk, patikrinsiu, - 
tarė jis žmonai imdamas iš jos lempą. 


Neva apžiūrėdamas, Meinas nuleido lempą prie grindų, kad 
įziūurėtų taką į viršutinį pusaukštį. 

Jis pamatė drėgnas žymes ant kilimo - matyt, jas paliko šlapi 
nuo sniego batų padai. Jie vedė iki stovinčios po laiptais 
patalynės ir rankšluosčių spintos. 

- Apsirikau, - tarstelėjo Džordžianai Meinas paskubomis 
pakeldamas lempą. - Dagtis visiškai geras. Tikriausiai man 
pavargo akys. 

- Tuo labiau reikia eiti miegoti, - švelniai įsakė žmona 
nusivesdama jį tamsiu koridoriumi. 

Jie praėjo pro dukters miegamojo duris dešinėje ir 
prisiartino prie patalynės spintos kairėje. Meinui ėmė gniaužti 
kvapą einant šalia drėgnų pėdsakų. 

Kažkas pro stogą pateko į namus, 0 patekti galėjo tik pro 
stoglangį - pro jį ant stogo ropšdavosi kaminkrėčiai. Bet kaip 
užlipo ant stogo? - svarstė Meinas, priėjęs prie spintos durų. 

Jis bemat prisiminė netoliese remontuojamą namą. Kažkas 
galėjo išlaužti užpakalines negyvenamo pastato duris, užlipti į 
viršutinį aukštą, išlįsti pro stoglangį ir sublokuotų namų 
stogais nusigauti iki jo, Meino, stoglangio. Stogai palyginti 
plokšti, taigi net sningant galėjai jais eiti, aišku, atsargiai. 

Meinui kilo mintis paraginti Džordžianą kiek kojos įkerta 
bėgti laiptais žemyn. Bet ji suglums, ims klausinėti. Per tą 
laiką įsibrovėlis iššoks iš spintos ir juodu užpuls. 

Jeigu įeitume į savo miegamąjį, galėtume užremti duris, - 
pamanė komisaras. O kaip bus su dukra? Įsibrovėlis nusitaikys 
įją. Na, o tarnaitė kitame pusaukštyje jau negyva - Meinas 
buvo dėl to tikras. 

Drebančiomis kojomis Meinas prisiartino prie jųdviejų 
miegamojo durų. 


- Kaip Judita? - paklausė vildamasis, kad balsas vis dėlto 
nedreba. - Ar kosulys praeina? 

- Beveik nebekosėja. Nebėra ko nerimauti, - atsakė žmona. 

- Bet dabar ji kosėja, ir neatrodo, kad bent kiek pasitaisė. 
Sakyčiau, priešingai. 

- Negirdžiu, kad ji kosėtų, - sumišusi atsakė Džordžiana. 

- Prieik prie jos durų ir pasiklausyk. Atrodo, kad jai reikia 
dėmesio. 

Meinas grįžo savo pėdomis atgal ir įsiklausė: gal išgirs kokį 
garsą, rodantį, kad atidaromos spintos durys. Jis spėjo, kad 
įsibrovėlis sumanė laukti, kol visa šeima sumigs, tada visus 
nužudyti lovose. Taigi jis dar labiau įtikėjo, kad niekas 
Londone niekur nebėra saugus. 

- Tikrai negirdi, kad Judita kosėja? - paklausė Meinas. - Aš 
šiek tiek praversiu duris. 

- Pažadinsi ją, - įspėjo Džordžiana. 

- Sprendžiant iš garso, ji jau prabudusi. 

Vienoje rankoje laikydamas lempą, kita jis atidarė duris. 

Džordžiana pažvelgė vidun ir tarė: 

- Negirdžiu... 

Tada Meinas įstūmė ją į kambarį, pats įskubėjo iš paskos ir 
užtrenkė duris. Lyg paklaikęs pastatė lempą ant stalo ir 
įsiręžęs ėmė stumti Juditos komodą prie durų. 

- Ką čia išdarinėji?! - piktai paklausė Džordžiana. - Gal iš 
proto išsikraustei? 

- Greičiau padėk! Nėra laiko aiškinti! - užriko Meinas. 

Išgąsdinta įsiveržėlių keliamo triukšmo Judita atsisėdo 
lovoje. 

- Kas čia?! - sukliko trylikametė. 

- Padėk man! - sušuko jos tėvas. 


Jis išgirdo, kaip koridoriuje su trenksmu atsilapoja spintos 
durys. Kilimu klotomis grindimis subildėjo sunkūs žingsniai. 
Kažkas piktai trenkėsi į duris. jos jau buvo besibaudžiančios 
atsidaryti, bet Meinui pavyko pristumti prie jų komodą. 

- Neškit kėdes! Viską, kas užremtų duris! 

Kažkas koridoriuje trenkėsi į duris antrąkart. Komisaras visu 
svoriu įsirėmė į komodą. Po trečio smūgio Džordžiana 
atsitokėjo, nulėkusi atnešė kėdę, ir ši prisidėjo prie komodos 
svorio. Durys buvo su spyna, bet ji niekada nebuvo rakinama, 
todėl Meinas nenumanė, kur raktas. 

Kai įsibrovėlis trenkėsi į duris ketvirtą kartą, komoda 
pasislinko atgal. Komisaras, jo žmona ir dukra ėmė stumti 
smarkiau, kad įsibrovėlis neįsiveržtų vidun. 

- Tėti, kas čia darosi?! - maldavo pasakyti Judita. 

- Kad jus kur velnias! - kitapus durų sukriokė vyras. Jo 
akcentas buvo airiškas. 

Po dar vieno smūgio durys pasislinko vidun ir pastūmė 
komodą. Meinas vėl stengėsi išlaikyti ją vietoje. 

- Lovą! - sušuko jis moterims. - Pamėginkit pristumti čia 
lovą! 

Bet kol jos nesėkmingai mėgino pastumti lovą, įsibrovėlis 
trenkėsi į duris su tokia jėga, kad komoda ko neapvirto. 

Jeigu jam pavyks patekti į vidų, ar mes trys turime bent 
kokią galimybę jį įveikti? - apimtas nevilties mintyse klausė 
Meinas. Ar čia yra koks ginklas, kas nors, ką galėčiau 
panaudoti gynybai? Negalėjo prisiminti, kad koks būtų. Jis tik 
įsivaizdavo, kad įsibrovėlis turės peilį ir įsiveržęs ims juo 
švaistytis. 

- Džordžiana, padėk man stumti komodą! Judita, rišk 
paklodes vieną prie kitos! - įsakė komisaras. 


- Paklodes? - sumišusi paklausė dukra. 

- Kad būtų kaip virvė! Nagi, daryk, ką sakau! Žiūrėk, kad 
mazgai būtų tvirti! Džordžiana, stumk komodą! Iš visų jėgų! 

- Tavo duktė kentės, kaip kentėjo mano seserys! - iš kitapus 
durų atsklido airio balsas. 

Įsibrovėlis trenkėsi su tokia jėga, kad durys vienoje vietoje 
skilo. 

Jis vožėsi dar sykį. 

Skilimo garsas buvo stipresnis. 

- Judita, paskubėk! - sušuko Meinas. 

- Aš stengiuosi, tėti! 

Pažvelgęs per petį komisaras pamatė, kad dukra riša vienos 
paklodės galą prie kitos. 

- Mums reikės kelių! - paaiškino jis. - Rišk kuo stipriau! Ar 
supranti, ką turėsim daryti? 

Įsiręžęs į komodą Meinas nukreipė desperatišką žvilgsnį į 
dukters kambario langą. Blausioje ant stalo stovinčios lempos 
šviesoje jis pamatė, kad Judita linkteli, parodydama, jog 
suprato. 

- Tavo Žmona ir tu pats kentėsit, kaip kentėjo mano motina 
ir tėvas! - riaumojo įsibrovėlis. 

Kai jis trenkėsi dar kartą, į kambarį įlėkė varčios gabalas. 

- Tėti, jau surišau! - sušuko Judita. 

- Pririšk vieną galą prie lovos kojos! Patikrink, ar mazgas 
laiko! - kūnu spausdamas komodą įsakė Meinas. Į kambarį 
įlėkė dar vienas varčios gabalas. 

- Apsivilk chalatą, Judita, apsiauk batus! 

Meinas nudžiugo, kad žmona vilki chalatu, bet pažiūrėjęs į 
kojas, nusiminė: ji buvo įsispyrusi į šlepetes. 

Į kambarį įlėkė dar viena medienos atplaiša. 


- Judita, atidaryk langą! - įsakė tėvas. 

Ši puolė prie lango, bet kai pamėgino pakelti, jis nepajudėjo 
iš vietos. 

- Jis prišalęs! - sušuko judita. 

- Stumk smarkiau! 

Staigiu judesiu jai pavyko langą pakelti. Į kambarį plūstelėjo 
šalto oro banga. Vyras koridoriuje dabar spardė į duris, 
stengdamasis jas suskaldyti. 

- Judita, išmesk paklodes ir leiskis! 

- Bet... 

Gatvė buvo mažiausiai trisdešimt pėdų žemiau. Mintis, kad 
gali nukristi ir galbūt pasismeigti ant smailių geležinių turėklų 
virbų, Meinui kėlė siaubą - be abejonės, žmonai ir dukrai taip 
pat. Bet grėsmė iš kitapus durų kėlė dar didesnį siaubą. 

- Jūs gersit savo pačių kraują! - rėkė airis. 

- Daryk, ką liepiu! - paragino dukrą Meinas. - Paskubėk! 
Leiskis! 

Durims ėmus šokinėti ant vyrių, Judita nustebino tėvą - tokia 
greita buvo. Iš baimės perbalusiu veidu ji išsirangė pro langą 
ir dingo tamsoje. Meinas su žmona toliau stūmė komodą. 

Komisaras suskaičiavo iki dešimties. Ar tiek laiko Juditai 
užteks nusliuogti žemėn? 

- Dabar tavo eilė, Džordžiana! 

- Nepaliksiu tavęs vieno! 

- Aš leisiuos po tavęs! Daryk, ką liepiu! 

Džordžiana įdėmiai pažvelgė jam į veidą, tarsi nesitikėdama 
kada nors jį vėl pamatyti. 

- Nagi! - paragino jis. 

Vienas durų vyris baudėsi atitrūkti. 


Džordžiana nulėkė prie lango ir pro jį išsiropštė. Kitą 
akimirką jos veidas pranyko tamsoje. 

Likusiam be jos pagalbos komisarui neužteko jėgų išlaikyti 
komodos, ir ši ėmė slysti į kambarį. 

Vienas, du, trys... 

Meinas įsispyrė batais į kilimą ir visu svoriu įsiręžė į 
komodą. 

Šeši, septyni, aštuoni... 

Komoda pasislinko link jo. 

Devyni, dešimt. 

Komisaras ilgiau laukti negalėjo. 

Jis atsitraukė nuo komodos ir tekinas pasileido prie lango. 
Prie lovos kojos pririšta paklodė buvo atsileidusi - vadinasi, 
Džordžiana jau apačioje. Negalvodamas jis įsikibo į virvę, 
atbulas išlipo pro langą ir ėmė slysti. 

Paklodė skleidė žiemos oro šaltį; kita vertus, nuo trinties 
delnai degė. Pro atvirą langą išgirdo trenksmą: nugriuvo 
komoda. Meinas įsivaizdavo, kaip vyras įvirsta į kambarį. 

Meinas pasiekė pirmą mazgą ir staigiai sustojo, bet tuoj pat 
sugriebė kitą paklodę ir vėl ėmė sliuogti. Virš galvos 
įsibrovėlis kriokė taip garsiai, kad Meinas niekada nebūtų 
galėjęs įsivaizduoti. 

Raukydamasis iš skausmo jis pasiekė antrą mazgą ir vėl 
staigiai sustojo, tada lyg skęstantis šiaudą vėl sugriebė 
paklodę žemiau ir slydo taip greitai, kaip tik galėjo, 
nekreipdamas dėmesio į ištryškusį iš delnų kraują. 

Kai kojomis palietė žemę, neatlaikė keliai. Žmona ir duktė 
atskubėjo pakelti jo nuo sniego. 

- Bėkit! - suriko komisaras. 


Pakėlęs akis pamatė tamsų siluetą vyro, šokančio pro langą 
ir pradedančio leistis. 

Meinų šeima nubėgo ant apsnigto šaligatvio. 

- Čionai! Į rytų pusę, link rūmų! - sukliko Meinas. 

Iki Bakingamo rūmų, kur knibždėjo konsteblių, buvo 
ketvirtis mylios. Bet ar mes įstengsime nuo jo pabėgti? - 
karštligiškai galvojo komisaras. Jo žmona avėjo šlepetėmis. Ar 
ji su trylikamete dukra paspruks nuo užpuoliko? Jeigu jie ims 
belsti į kaimynų duris, kiek laiko praeis, kol jie pabus ir prieis 
jų įleisti? 

- Ne! - sušuko Meinas - Į šitą pusę! 

Jis nusitempė žmoną ir dukrą prie jų namų laukujų durų. 

Įsibrovėlis bauginančiu greičiu slydo surištomis paklodėmis. 

Meinas kelnių kišenėje sugrabaliojo raktą. 

Žmogysta paleido paklodes ir nušoko. 

Drebančiomis rankomis Meinas ėmė taikyti raktą į durų 
spyną. 

Užpuolikas sulenktais keliais nusileido ant žemės ir nusirito. 

- Tėti! - suspigo Judita. 

Komisaras pagaliau įkišo raktą į spyną, pasuko, stumtelėjo 
duris ir jas atidarė. 

Kai vyras pašoko ant kojų, Meinas spėjo pamatyti, kad jis 
barzdotas. Greitis - veikiau siautulys, - su kuriuo vyras puolė 
link jų, varė siaubą; nuo jo sklido įtūžis, galingesnis už bet 
kokią jėgą, su kuria Meinui kada nors buvo tekę susidurti. 

Komisaras pasijuto paralyžiuotas į jį atlekiančios galios. 
Staiga, paklaikęs ir rėkdamas, jis čiupo ir įstūmė Džordžianą ir 
Juditą į vidų, įšoko joms įkandin ir užtrenkė duris. 

Jie trise spaudė duris, o užpuolikas tuo metu į jas trenkėsi 
kūnu. Meinas spėjo pasukti raktą prieš vyrui lauke su riksmu 


trenkiantis į duris antrąsyk. 

- Jis gali išmušti langą ir įlįsti vidun! - įspėjo Judita. 

- Bėkit laiptais aukštyn, į mūsų miegamąjį! - paragino 
komisaras. 

- Bet mes atsidursime jo spąstuose! - paprieštaravo 
Džordžiana. 

- Darykit, ką liepiu! 

Svetainėje išdužo langas. 

Jie ėmė paskubomis lipti; išgirdo kažką iš gretimo namo 
sušunkant: 

- Kas čia darosi?! Ei, tu, ką ten veiki?! 

Uždusę jie prabėgo pro sulaužytas Juditos kambario duris ir 
atdaras duris spintos, kurioje slėpėsi įsibrovėlis. 

Galiausiai visi trys įbėgo į sutuoktinių miegamąjį, užtrenkė 
duris ir užrėmė komoda. Kol Džordžiana su Judita laikė ją 
prispaudusios, Meinas atidarė spintą ir iš jos kampo paėmė 
ginklų dėžę. 

Joje buvo Enfildo graižtvinė muškieta - patobulintas ginklas, 
kurį anglų kariai naudojo Kryme. Dėl graižtvų vamzdyje kulkos 
skriejo taikliau. Kai kurie Česterio aikštėje gyvenantys 
kilmingi ponai buvo įsigiję šio tipo ginklus šernams ir elniams 
medžioti Škotijoje. Vienas hercogas praėjusį rudenį kvietė 
Meiną pamedžioti jo valdose, bet didelis darbo krūvis 
komisarui sukliudė išvykti. 

Jis atplėšė parako dėželę ir subėrė jį į vamzdį, paskui įleido 
kulką, grūstuvu viską sustandino, tada padėjo po gaiduku 
kapsulę su sprogstamąja medžiaga. 

Kiaurą naktį Meinas sėdėjo kampe, nutaikęs muškietą į 
duris. Džordžiana ir Judita sėdėjo šalia. 


Kiek vakariau nuo Londono Tauerio stovėjo smuklė, 
pavadinta „Laimės ratu“. Ji buvo įsikūrusi Kranto 
skersgatvyje, prie Temzės, patogioje vietoje to verslo rajono 
bankų, draudimo bendrovių ir prekybos įmonių darbuotojams. 
Daug raštininkų ir net jų viršininkų užsukdavo į smuklę po 
dienos darbų. jie tvirtindavo labai mėgstą gardų čia 
patiekiamą kiaulienos apkepą, bet iš tikrųjų juos viliojo labai 
patraukli alaus ir džino kaina. 

Pamatęs, kad laikas vėlus, smuklininkas ėmė varyti saujelę 
likusių nuolatinių lankytojų pro duris. 

- Smuklė uždaroma. Baikit savo gėrimus. Pasimatysim rytoj. 
Ačiu, kad nuolat lankotės. O dabar eikit! Būkit atsargūs - 
prisnigta. Nepargriūkit, nes mirtinai sušalsit! 

Smuklininko pavardė buvo Tedijus Mičelas. Užrakinęs duris 
jis nenustebo, kad vienas lankytojas vis dėlto liko. Jis sėdėjo 
baro gale palinkęs prie savo gėrimo. 

Tedijus uždarė langines. 

- Man atrodo, nesame pažįstami, - tarė. 

- Kventinas Kasija, gėrimų gydytojas, jūsų paslaugoms, - 
atsakė vyriškis. 

Jis šypsodamasis atsisuko ir ištiesė stambią plaštaką. Jis 
buvo rausvo apskrito veido, šelmiškų akių. 

- Kur Edvardas? - paklausė Tedijus. 

- Lovoje - sunegalavo skrandis, bet ne nuo to, ką gėrė, - 
Kventinas sukikeno, tarsi pasakęs puikų sąmojį. - Nebijok - 
mudu su broliu esame vienodai geri gėrimų gydymo meistrai. 

Šie žodžiai jam irgi pasirodė ganėtinai juokingi ir verti 
kikenimo. 

- Bet iš kur aš galiu žinoti, kad tu išties moki šį darbą? - 
paklausė Tedijus. 


- Jei liksi nepatenkintas, neimsiu iš tavęs nė penso. Galiu 
duoti šį pažadą, nes žinau, kad rezultatas tau patiks. 

- Parodyk man. 

Tedijus nuėjo už baro ir pakėlė dangtį, po kuriuo į rūsį vedė 
laiptai. Jis užsidegė žibintą ir mostu paragino nepažįstamąjį 
lipti jam iš paskos. 

Rūsyje atsidavė drėgme nuo netoliese tekančios Temzės. 
Dvelkė šalčiu. Priešais driekėsi kelios eilės didelių statinių. 

Nepažįstamasis turėjo didelį maišą. 

- Pradėsiu nuo alaus, - tarė. 

- Šitaip visada daro tavo brolis. Kokia, sakei, tavo pavardė? 

- Kventinas Kasija. 

- Tavo brolis pavardės man niekada nesakydavo. Kasija... 
gana neįprasta. 

- Taip vadinamas Pietų Amerikos augalas. Jo arbata padeda 
virškinti maistą. 

Kventinas ištraukė iš maišo buteliukų, ryšulėlių ir padėjo 
juos ant lentynos. 

Tedijus stebėjo jį sėdėdamas ant taburetės. Jam buvo 
trisdešimt dveji. „Laimės ratas“ jam priklausė aštuonerius 
metus, bet Tedijus ketino smuklę parduoti. Už gautus pinigus, 
be to, turėdamas per tuos metus sutaupytus dešimt tūkstančių 
svarų, jis ruošėsi mesti verslą ir įsigyti nekilnojamojo turto 
kaimo vietovėje. Įplaukos iš investuoto kapitalo kelis kartus 
viršydavo daugybės kitų finansinių sumanymų, kuriuos 
aptariant jis nugirsdavo raštininkus ir jų viršininkus, 
valgančius kiaulienos apkepą, užsigeriančius alumi ir džinu. 

Licenciją prekiauti alumi galėjo gauti kiekvienas. O štai 
gauti licenciją džinui buvo sudėtinga. Pradėdamas verslą 
Tedijus mielai patirdavo nuostolių, nes patiekdavo geriausią 


alų ir imdavo už jį mažiau, negu mokėdavo pirkdamas. Šitaip 
jis pelnė klientų prielankumą. Po kurio laiko jis užsiminė 
entuziastingiems smuklės lankytojams galvojąs įsigyti licenciją 
pilstyti džiną. Kai Tedijus jų paprašė paremti jo kreipimąsi į 
įvairius pareigūnus, jie mielai sutiko. Gavęs licenciją, Tedijus 
susitarė su vadinamuoju gėrimų daktaru; šis atskiesdavo alų ir 
džiną, pridėdavo į juos ingredientų, kad jų skonis būtų, koks 
buvęs. Šitaip trys alaus ar džino statinės galėdavo virsti 
septyniomis. Nors Tedijus išlaikė ankstesnes žemas gėrimų 
kainas, finansų žinovams akys būtų iššokusios ant kaktos 
sužinojus, kokį pelną jis gauna. 

Tedijus, be abejo, galėjo pats skiesti gėrimus ir dėti į juos 
priemaišų, bet jo tėvas, taip pat smuklininkas, įspėjo jį 
pasikliauti žinovu, kad jo lankytojai nepajustų skirtumo. 

- Tavo brolis niekada nesako, ko prideda į alų ir džiną, - 
pasakė Tedijus. 

- Aišku, nesako. Jeigu sužinotum mūsų paslaptis, liktume be 
darbo. 

Kventinas atkimšo keturias tuščias statines ir įpylė į jas 
alaus iš trijų pilnų taip, kad kiekvienoje iš septynių būtų po 
lygiai alaus. Tada į kiekvieną statinę pridėjo įvairių 
ingredientų. 

Vienas jų buvo augalo, iš kurio ir kilo Kventino pavardė, 
milteliai. Kasija žadino apetitą - štai kodėl Tedijaus klientai 
ryte rijo jo kiaulienos apkepus ir reikalaudavo daugiau alaus. 

Paskui Kventinas pridėjo saldymedžių ekstrakto - tik 
truputėlį, kad suteiktų alui savitą skonį, dėl kurio Tedijus 
galėdavo girtis klientams, neva jo aludaris esąs genijus. 

Tada Kventinas pridėjo riešutelinės anamirtos vaisių 
miltelių. Jie turėjo neregėtai svaiginantį poveikį, 


kompensuojantį gėrime sumažėjusio alkoholio kiekį. 

- Kur tavo statinės su vandeniu? 

- Ten, - parodė Tedijas. 

Juodu pripylė vandens į septynias statines ir paragavo gauto 
mišinio. 

- Tu teisus. Alus ne prastesnis, negu padaro tavo brolis, - 
tarė Tedijus. 

- Geresnis už tą, kurį padaro mano brolis. 

- Galbut, bet aš nemokėsiu tau daugiau, negu moku jam. 

Kventinas nusijuokė ir ėmėsi džino. Jis vėl išpilstė gėrimą iš 
trijų statinių į dar keturias tuščias taip, kad visose būtų po 
lygiai. 

- Kaip jį vadini patiekdamas klientams? - paklausė 
Kventinas. 

- „Slėnio grietinėle“. 

- Sugalvok tu man! 

Vienintelis ingredientas, kurį Tedijui atskleidė jo gėrimų 
daktaras, buvo gabalinis cukrus - smuklininkas turėjo jo 
nusipirkti. 

Kventinas pridėjo į kiekvieną statinę reikiamą kiekį cukraus. 
Tedijus iš patirties žinojo: kai klientai pamėgsta pasaldintą 
džiną, jie nebenori gerti džino, tiekiamo sąžiningų šio gėrimo 
gamintojų. 

- Dabar truputis skonio ir kvapo. - Kventinas pridėjo 
kadagio uogų miltelių. - Ir šio to stiprumui. 

Jis įpylė pamatuotą kiekį skysčio, žinomo vitriolio 
pavadinimu, - chemikai vadino jį sieros rūgštimi. Kai kurie 
klientai imdavo tiesiog jos trokšti. 

- Ir vandens. - Kventinas pripylė jo į statines ir išmaišė. - 
Dabar turi dar vieną partiją „Slėnio grietinėlės“. 


Tedijus paragavo. 

- Taip, geresnis už tą, kurį gamina tavo brolis. Ar gali kitą 
kartą ateiti vietoj jo? 

- Edvardui nepatiktų, kad vagiu jo klientus, - atsakė 
Kventinas ir dar kartą sukikeno. 

- Tu - linksmiausias žmogus, kurį šiandien mačiau. 

- Kokia prasmė niūroti? Bet būsiu dar linksmesnis, kai man 
sumokėsi. 

Tedijus atskaičiavo tris soverenus. Kai abu vyrai užlipo į 
viršų, Kventinas užsimetė maišą su ingredientais ant pečių ir 
smėliu pabarstytomis grindimis pasuko prie laukujų durų. 

- Perduok broliui, kad linkiu jam pasveikti, - tarė Tedijus. 

- Ačiu. Jis bus dėkingas tau už rūpestį. 

Išėjęs laukan į šaltį vyras, pasivadinęs Kventinu, pamanė: 
Pasveikti? Velniai rautų, Edvardas Kasija niekada nebebus 
sveikas. Jis suknežinta galva suledėjęs guli pusnyje. 

Šis „Jaunosios Anglijos“ narys tik apsimetė ragaująs alų ir 
džiną, kurį pats atmiešė ir į kurį šio to pridėjo. Nors 
smuklininkas išgėrė per mažai, kad pajustų poveikį, rytoj šie 
troškulį sukeliantys gėrimai sukels neužmirštamų padarinių. 
„Jaunoji Anglija“ ir jai vadovaujantis barzdočius bus 
patenkinti. 


- Ryte išgirdau smarkiai beldžiant į mano laukujes duris, - 
pulkeliui priblokštų žmonių pasakojo komisaras Meinas savo 
kabinete Skotland Jarde. 

Rajanas ir Bekeris įdėmiai klausėsi. De Kvinsis ir Emilė 
sėdėjo šalia jų ant kėdžių. Naktį jie praleido lordo Palmerstono 
namuose. Jo Šviesybė nenoromis pakvietė juos ir toliau pas jį 


apsistoti, kai - jo siaubui - ėmė atrodyti, kad karalienė gali 
paprašyti jų likti rūmuose. 

- Baiminausi, - kalbėjo toliau Meinas, - kad įsibrovėlis ir vėl 
pateko į mano namus ir laukia, kol su žmona ir dukra išeisime 
iš miegamojo. Didžiai nerimaudami galiausiai išdrįsome. Kai 
atitraukėme komodą ir atidarėme duris, aš nukreipiau 
muškietą į koridorių. Apačioje beldimas pagarsėjo, kažkoks 
vyras šaukė mano pavardę. Spintos koridoriuje durys 
tebebuvo atlapos. Nuskubėjome pro jas ir pro sudaužytas 
dukters kambario duris. Lipdamas laiptais sukiojau muškietą į 
visas puses. 

Kai sušukau vyrui kitapus laukujų durų, jis pasakė esąs 
konsteblis, išvakarėse vežęs mane namo. Tuoj pat atrakinau 
duris, bet net jeigu jį būtų lydėję dar du konstebliai, nebūčiau 
jautęsis saugus. Svetainės langas buvo išdaužtas. Name buvo 
baisiai šalta, bet dar didesnį šaltį jutau viduje. Konsteblis savo 
tarškyne prisišaukė kitų patrulių, ir šie apieškojo visą namą. 
Jie rado žymių, rodančių, kad įsibrovėlis išties išlaužė 
stoglangį. 

- O jūsų tarnaitė? - paklausė Rajanas. 

Komisaras papurtė galvą. 

- Jai miegant įsibrovėlis... 

Visas pulkelis nuščiuvo. 

- Be abejo, būta raštelio, - galop prabilo de Kvinsis. 

Meinas linktelėjo. 

- Išmušęs svetainės langą, įsibrovėlis jį įmetė. 

- Spėju, raštelyje buvo parašyta „Jaunoji Anglija“? - 
čiupinėdamas buteliuką su opijaus tinktūra paklausė de 
Kvinsis. 

- Taip. 


- Šiandien viešoje vietoje - panašioje į tą bažnyčią ar 
čiuožyklą, ten, kur paprastai minia jaučiasi saugi, įvyks dar 
viena žmogžudystė, - pranašavo de Kvinsis. 

- Liepiau grįžti į darbą visiems konstebliams, kurie šiuo 
metu nebudi, - atsakė komisaras Meinas. - Tačiau, turint 
galvoje sustiprintą rūmų apsaugą ir tai, kad reikia ištirti kelias 
nusikaltimų vietas, patrulių neužtenka stebėti visur. 

- Ko gero, pūga mums padėjo, - svarstė Bekeris. - Dėl gatvių 
būklės eismo mažiau. Kita vertus, dar prieš pasirodant ryto 
laikraščiams, žinia apie žmogžudystes netruko pasklisti. Kai 
kurie žmonės iš baimės nekiša nosies iš namų. 

- Bet dėl to, kad antpuoliai įvyko ir viešose vietose, ir 
namuose, žmonės nesijus saugūs net už užrakintų durų, - tarė 
Rajanas. 

De Kvinsis atitraukė akis nuo savo buteliuko. 

- Komisare, prašyčiau pakartoti, ką įsibrovėlis sakė apie jus, 
jūsų žmoną ir dukrą. 

- Lauždamas miegamojo duris, jis šaukė: „Tavo duktė 
kentės, kaip kentėjo mano seserys!“ Paskui jis rėkė: „Tavo 
žmona ir tu pats kentėsite taip, kaip kentė mano motina ir 
tėvas!“ 

- Ar jums tai ką nors reiškia, pone? - paklausė Rajanas. 

- Ničnieko, - atsakė Meinas. - Negaliu suprasti, kieno 
šeimai padariau ką bloga. 

- Nužudyti dar ir kalėjimo administratorius bei teisėjas, - 
priminė de Kvinsis. - O dabar auka vos netapote jūs, policijos 
komisaras, su savo šeima. Akivaizdu, kažkas kupinas tigro 
įsiučio keršija už skriaudą, patirtą iš baudžiamosios sistemos - 
ar už tai, ką žudikas mano esant skriauda. 


- Tuomet tuo žudiku galėtų būti kiekvienas, kuris kada nors 
sėdėjo kalėjime. Jie visi tvirtina esą nekalti, - tarė Meinas. - 
Einu komisaro pareigas dvidešimt šešerius metus. Jeigu 
peržiūrėtume mano dokumentus, kaip galėtume per šį 
laikotarpį išskirti vieną šeimą? Paskui turėtume peržiūrėti 
lordo Kosgrouvo ir teisėjo dokumentus, kad bandytume aptikti 
sąsają. Tam gali prireikti mėnesių. 

Rajanas pakartojo komisaro Meino jiems pasakytus žodžius. 

- Tavo duktė kentes, kaip kentėjo mano seserys. - Kiek 
pamąstęs pridūrė: - Tavo žmona ir tu pats kentėsite taip, kaip 
kentė mano motina ir tėvas. 

- Taip šaukė įsibrovėlis, - pritarė komisaras. 

- Prašau, padėkite mano motinai, tėvui ir seserims, - pridūrė 
Rajanas. 

— Ne, įsibrovėlis to nesakė. 

- Bet aš tai girdėjau, - tarė Rajanas. Jo išraiška bylojo jį 
prisiminus senus laikus. 

- Kalbate niekus. 

- Keturiasdešimtaisiais metais, kai po šūvio į karalienę 
suėmiau Edvardą Oksfordą, iš pradžių atrodė, kad jis 
priklauso revoliucionierių grupuotei. Buvo iškelta teorija, esą 
kažkas tyčia mėgino atitraukti karalienės sargybinių dėmesį, - 
paaiškino Rajanas. 

- Kažkas tyčia mėgino atitraukti jų dėmesį? 

- Tai padarė berniukas, - atsakė Rajanas. - Elgeta. 


Apdriskęs berniūkštis skuodė šalia karalienės karietos. 

- Karaliene! Prašau: pasiklausykit, karaliene! Mano motinai 
ir tėvui reikia pagalbos! Mano sesutėms reikia pagalbos! 

Jis kalbėjo su airišku akcentu. 


Raitas sargybinis užriko: 

- Traukis Jos Didenybei iš kelio, padugne, kol tavęs 
nesutrypiau! 

Gaudydamas kvapą berniukas iš paskutiniųjų stengėsi 
neatsilikti nuo karietos. 

- Karaliene, prašau jūsų: padėkite mano tėvams! Padėkite 
mano sesutėms! 

- Eik šalin, airių šlykštyne! 

Raitelis taip spyrė vaikui, kad šis nulėkė į pakelės griovį. 

Nekreipdamas dėmesio į kruviną veidą, berniukas vargais 
negalais atsistojo ir pasileido paskui karietą šaukdamas: 

- Prašau padėti mano motinai, tėvui ir sesutėms! 


- Tuomet Edvardas Oksfordas ir šovė į karalienę, - pasakojo 
Rajanas. - Jau sakiau jums, kad po šūvio karalienės vežikas iš 
netikėtumo sustabdė arklius, ir Oksfordas gavo antrą 
galimybę šauti. Nespėjus man prie jo pribėgti, minia jį puolė. 
Jinai būtų jį užmušusi, jei nebūčiau prišokęs ir jeigu nebūtų 
pasirodę kiti konstebliai. 

Minia puolė ir berniuką. Prisimenu, vienas vyras smogė 
berniukui kumščiu šaukdamas: „Tas airių padugnė irgi 
įsivėlęs! Jis bėgo priešais raitus sargybinius, bandė atitraukti 
jų dėmesį! Šaukė karalienei! Mėgino sustabdyti karietą!“ 
Vyras suėmė berniuką už apykaklės it kokį besipriešinantį 
žvėrį. „Jis tikrai įsivėlęs, patikėkit manim!“ 

„Padėkit mano motinai, tėvui ir sesutėms!“ - nesiliovė klykęs 
vaikas. 

Nenumaniau, ar jis buvo įsivėlęs, bet nutariau geriau jau 
nusivesti jį į nuovadą, negu palikti su įtūžusia minia. „Gerai, 
mes suimsim ir jį“, - pasakiau. 


Bet man ištiesus į berniuką rankas, vyras atleido gniaužtus. 
Berniukas puolė ant žemės ir nuropojo pro susirinkusiųjų 
kojas. Jam smogęs vyras ėmė jį vytis, bet berniukas pribėgo 
prie Žaliojo parko tvoros, įsikibo į dviejų virbų viršų, 
prisitraukė ir peršoko tvorą. Vyras nespėjo jo sulaikyti. 
Prisimenu matęs, kaip smailas virbas perveria berniukui koją. 
Berniukas sušuko iš skausmo ir nukrito ant žolės kitapus 
tvoros, bet, vyrui nespėjus per ją perlipti, pašoko ant kojų ir 
sugebėjo pasprukti tarp medžių. Jis šlubavo, nes stengėsi 
nesiremti kraujuojančia koja. 

- Jūs manote, kad berniukas buvo susijęs su sąmokslu prieš 
karalienę? - paklausė Emilė. 

- To niekada nebuvo įrodyta, - atsakė Rajanas. - Kai nuėjau į 
Edvardo Oksfordo nuomojamą butą ir radau dokumentų apie 
„Jaunąją Angliją“, aišku, svarsčiau, ar berniukas dalyvavo 
sąmoksle. Tyriau kuo kruopščiau, bet paskui mano viršininkas 
pasakė, kad buvo įrodyta, jog „Jaunoji Anglija“ tebuvo iliuzija, 
atsiradusi pamišėlio Edvardo Oksfordo galvoje. Nusprendžiau, 
kad berniukas tėra tas, kas atrodo, - vaikas, žūtbūt 
besistengiantis padėti artimiesiems. Bet man vis tiek buvo 
smalsu ir aš spėliojau, kodėl berniuko artimiesiems prireikė 
pagalbos. Gal todėl, kad jis buvo airis kaip ir aš, 
patruliuodamas niekada nenustojau jo dairytis. 

- Ar kada nors vėl jį pamatėte? - paklausė Bekeris. 

- Nė karto. Atmintis veikia keistai. Daug metų apie jį 
negalvojau. O dabar... - Rajanas pasisuko į de Kvinsį. - Esu 
tikras, kad žinau, ką jūs pasakysite. 

De Kvinsis linktelėjo. 

- Niekas niekada neužmirštama. Įspaudai mūsų atmintyje 
išlieka amžiams. Panašiai yra ir su žvaigždėmis: rodos, dieną 


jos pranyksta, bet sutemus ir vėl pasirodo. 

- Rajanai, jūs tikrai įtariate, kad berniukas užaugęs tapo 
vyru ir užpuolė mane ir mano artimuosius? - paklausė 
komisaras Meinas. 

- Tavo duktė kentės, kaip kentėjo mano seserys. Tavo žmona 
ir tu pats kentėsite taip, kaip kentė mano motina ir tėvas, - 
dar kartą pacitavo Rajanas, tada vėl grįžo prie to, ką girdėjo 
berniuką šaukiant prieš daug metų. - Mano motinai ir tėvui 
reikia pagalbos. Mano sesutėms reikia pagalbos. Prašau jūsų: 
padėkite mano tėvams ir sesutėms. - Jis patraukė pečiais. - 
Gal tik sutapimas, bet tas berniukas prieš penkiolika metų ir 
vyras praėjusią naktį yra susiję su grėsme karalienei. 

- Minėjote, kad berniukas kalbėjo su airišku akcentu, - tarė 
komisaras Meinas. - Mano šeimą užpuolęs vyras - taip pat. 


Ryte Londono gatvės buvo virtusios makalyne. Seras 
Valteris Kamberlandas nusikeikė, kai išėjęs iš savo klubo 
pamatė suodiną pliurę - jam teks bristi per ją iki ekipažo, kurį 
liepė durininkui nusamdyti. 

Galva jam plyšo nuo nemenko kiekio brendžio, kurį 
išvakarėse išgėrė švęsdamas sužadėtuves. Jis įlipo į ekipažą ir 
paliepė vežikui: 

- Pusmėnulio gatvė, Meiferas. Atrodo, transporto šįryt 
negausu. Turėtum nuvažiuoti greitai. 

- Išties negausu, - sutiko vežikas. - Žmonės nesirodo 
gatvėse dėl tų žmogžudysčių. Laikraščių išnešiotojai rėkauja 
apie jas prie kiekvieno kampo. jūs tik antras mano keleivis šį 
rytą. 

- Važiuok neplepėjęs! 


Pusmėnulio gatvėje gyveno Katerinos tėvai; po vakarykštės 
pergalės seras Valteris ten ir traukė užtvirtinti laimėjimo. Jam 
teko nusivilti: priešais namą, į kurį važiavo, pamatė kitą 
ekipažą. Jis iškart suprato, kas jį nusisamdė. 

Gerai, kad nusprendžiau grįžti taip greitai, - pamanė jis ir 
iššoko iš ekipažo. 

Jam ruošiantis belsti į duris, jos atsidarė, ir pasirodė 
Traskas. Seras Valteris nieku gyvu nesutiko net mintyse 
vadinti jį kariniu laipsniu - juolab seru. 

Bent jau nevilki tos prakeiktos uniformos, - pamanė seras 
Valteris. Stačiai gėda, kaip jis mėgina padaryti ja įspūdį 
žmonėms! 

Bet dabartiniai Trasko apdarai suerzino serą Valterį ne ką 
mažiau. Kailiu puoštas cilindras ir prabangus pagal užsakymą 
siūtas paltas buvo geresni negu jo paties, nors jo ir buvo labai 
prašmatnūs. 

- Turėjau suprasti, kad tau neužteks džentelmeniškumo 
susitaikyti su tuo, kad sprendimas galutinis, - mosuodamas 
lazdele tarė jam seras Valteris. 

- Sprendimą priėmė ne Katerina, o lordas Grantvudas, - 
atkirto Traskas. 

- Taigi nusprendei kreiptis į jį dar kartą? Manai, nežinau, 
kad žlugo bankas, kuriame Katerinos tėvas laikė didelius 
indėlius? Manai, nežinau, kad jis prarado bemaž viską? 

Traskas uždarė duris, pasitaisė rankos įtvarą ir žvilgtelėjo į 
praeivius. 

- Jeigu nenuleisite balso, apie tai sužinos visas rajonas, - 
tarė. 

- Tu pasinaudojai sunkia lordo Grantvudo finansine padėtimi 
ir įkalbėjai jį parduoti tau teisę tiesti geležinkelį per jo 


užmiesčio Žemes. 

- Aš sumokėjau daugiau, negu buvo verta ta teisė. 

- Be abejo - juk tu norėjai nusipirkti daugiau negu teisę 
naudotis žeme. Netrukus tu sugalvojai gudrybę - pradėjai 
susitikinėti su Katerina, kol prižiūrėjai geležinkelio tiesimo 
darbus. 

- Jos arklys pasibaidė. Aš ją išgelbėjau. 

- Galima neabejoti, kad jos arklį išgąsdino geležinkelio 
statybos triukšmas. Gal tu tyčia liepei sprogdinti užtaisą, kai ji 
jodinėjo. 

- Atsargiai, sere Valteri! 

- Tuomet išnaudojai savo apsilankymus, tariamai verslo 
reikalais, tam, kad sustiprintum draugystę su ja. 

- Nedariau nieko, kas nepatiko Katerinai. 

- Kai ji su šeima atvyko į Londoną, atsekei iš paskos ir toliau 
rėžei apie ją sparną. Lordas ir ledi Grantvudai buvo tokie 
priklausomi nuo tavęs, kad negalėjo paprieštarauti. 

- Malonėkite nuleisti balsą, - tarė jam Traskas. 

Sero Valterio galvos skausmas, atsiradęs nuo išvakarėse 
išgerto brendžio, buvo stipresnis už jo kantrybę. 

- Įsakinėjai armijoje, bet man neįsakinėsi. Kad ir kiek 
geležinkelių, garlaivių ir pinigų turėtum, pagarbos niekada 
nenusipirksi. Svarbūs žmonės visada matys prakaito pėdsakus 
tavo kaktoje. Niekada neišplausi purvo likučių iš savo panagių. 
Net tavo kalba tave išduoda. Karalienės vakarienėje pavartojai 
žodį „prakeiktas“. Visi nesmagiai pasijuto ir prisiminė, kokio 
tu menko išsiauklėjimo. 

Užsimindamas apie prastą Trasko išsiauklėjimą, seras 
Valteris turėjo galvoje jo tėvą Jeremiją Traską, 1830 metais 
nutiesusį pirmą geležinkelio liniją tarp Liverpulio ir 


Mančesterio. Nuo jos ir prasidėjo vadinamoji Geležinkelio era. 
Sklido gandai, esą vyresnysis Traskas savo imperijos pradžiai 
pinigų užsidirbo pardavinėdamas beverčių Afrikos aukso 
kasyklų akcijas. 

- Dar kartą įspėju - atsargiai! - tarė Traskas. 

- Traukis iš kelio! Turiu sutvarkyti keletą asmeninių reikalų. 

- Tai jau tikrai, - nesiginčijo Traskas. - Sužinosite, kad 
Katerinos tėvas apsigalvojo. Pranešimas apie jūsų 
susižadėjimą su Katerina buvo per ankstyvas. 

- Ką čia kalbi?! 

Traskas nieko neatsakė. 

- Ką padarei?! - piktai paklausė seras Valteris. 

- Aš tik paprašiau lordo Grantvudo persvarstyti savo 
sprendimą. 

- Būk prakeiktas! 

Braudamasis pro Traską belsti į duris, seras Valteris išmušė 
jį iš pusiausvyros, ir jis parvirto į pliurę. 

Traskas krito ant sužeistos rankos. Raukydamasis iš 
skausmo, bet nesudejavęs, jis kaire ranka įsikibo į tvoros 
virbus ir atsistojo. jo įtvaras išsipurvino; cilindras gulėjo 
pelenų nusėtoje makalynėje. Rūpestingai sušukuotas jį 
puošiantis kailiukas atrodė klaikiai. Traskui nuo palto varvėjo 
aptirpęs sniegas. 

Praeiviai sustojo ir spoksojo į juodu. Priblokšti vežikai ant 
pasosčių lenkėsi, kad geriau pamatytų: jie niekada nesitikėjo 
pamatyti tokio vaizdo Meifero gatvėje. 

Traskas pakėlė šlapią cilindrą. Jeigu ir buvo supykęs, 
bejausmis veidas to nė kiek neišdavė. 

O seras Valteris netvėrė džiaugsmu. 

- Jeigu nori satisfakcijos, pasimatysime Englfild Grine. 


- Kviečiat į dvikovą? Ne. Žudynių į valias prisižiūrėjau kare. 

- Kaip kilnu! O gal bijai, kad sužeista ranka suteiks man 
pranašumą? Mielai juo pasinaudosiu. Kaltinimas tyčiniu 
nužudymu lengvinančiomis aplinkybėmis - kaina, kurią būtų 
verta sumokėti už tai, kad niekada daugiau tavęs nematyčiau. 

Staiga atsidarė durys. 

Lordo Grantvudo liokajus susiraukęs žiūrėjo į 
besivaidijančius vyrus ir Trasko purviną cilindrą bei paltą. 

Seras Valteris įsiveržė į vidų ir paklausė: 

- Jis savo kabinete? 

Nelaukdamas atsakymo jis nuskubėjo ta kryptimi ir pamatė 
Katerinos tėvą, stovintį kabineto tarpduryje. 

- Ar mudu girdėjote? 

- Visas rajonas girdėjo, - atsakė jam lordas Grantvudas. 

- Ar Traskas melavo, sakydamas, kad jūs apsigalvojote dėl 
mudviejų su Katerina vedybų? 

- Jis nemelavo. 

— Kur Katerina? 

- Ruošiasi aplankyti sergančią pusseserę užmiestyje. 

- Liepkit jai nulipti čia. Noriu su ja pasikalbėti. 

- Nieko nepešite. 

Seras Valteris dar nebuvo matęs lordo tokio išblyškusio. 

- Po galais - kas jums pasidarė?! Kas šį rytą čia nutiko? 

- Mudu su pulkininku Trasku pasitarėme. Jis mane įtikino, 
kad šilti Katerinos jausmai jam svarbiau už visus kitus 
argumentus. 

— Kodėl jūsų veide matau tokią įtampą? Jis jums grasino? 

- Ne. 

- Primenu jums apie vakarykštį mudviejų pokalbį. Apie 
beviltišką jūsų finansinę padėtį žino visi. 


Lordo Grantvudo veidas, rodės, dar labiau įsitempė. 

- Kad ir kokia graži būtų Katerina, joks perų luomo atstovas 
nepasisiūlys jos vesti, - įspėjo seras Valteris. - Ji negali duoti 
santuokai jokios materialinės naudos ir net gali paaiškėti 
esanti finansinė našta, jei paprašys vyro rūpintis jumis ir ledi 
Grantvud. 

Katerinos tėvas susmuko ant kėdės prie savo rašomojo stalo. 

- Tai dar ne viskas. Tapęs bajoru, Traskas gal ir įgijo teisę 
būti vadinamas seru, bet man nėra reikalo jums priminti, kad 
ši smulkmena daro didesnį įspūdį prasčiokams negu 
aristokratams. Man taip pat nėra reikalo jums priminti, kad 
bajoras negali perduoti titulo palikuonims. Jeigu, gink Dieve, 
jus leisite Katerinai už jo tekėti, joks iš jų sąjungos gimęs 
vaikas jo titulo nepaveldės. O štai aš esu baronetas. Manasis 
sero titulas ne tik viršesnis už Trasko - jį galima paveldėti. 
Jeigu sulaužysite pažadą ir leisite Keterinai tekėti už jo, 
pasmerksite palikuonis visą gyvenimą likti be titulo. Pagaliau 
dar kai kas, - pabrėždamas žodžius kalbėjo seras Valteris. - 
Gal manieji penkiasdešimt tūkstančių svarų per metus 
neprilygsta Trasko turtams, bet tai kur kas daugiau, negu jūs 
dabar turite. Katerina iš jų gyventų visai patogiai, o ir jūs 
galėtumėte mėgautis šiokia tokia prabanga. 

Lordas Grantvudas spoksojo į židinyje žioruojančius anglies 
gabalus; iš jo išraiškos buvo matyti, kad jie jo nešildo. 

- Nereikia priminti man vakarykščio pokalbio. 

- Kodėl jūs, velniai rautų, apsigalvojote? Kiek pinigų jums 
pasiūlė Traskas? Tiek, kad užtektų visoms jūsų skoloms 
padengti? 

- Neleisiu jums įžeidinėti manęs užuominomis, neva aš 
norėčiau parduoti dukrą. 


- Tuomet ką pasakė Traskas, kad jūs apsigalvojote? - seras 
Valteris priėjo arčiau lordo. - jūs man sakote ne viską. Iš akių 
matau. 

- Jis mane įtikino, kad galiausiai viską lemia emociniai 
motyvai. 

- Emociniai motyvai? Kuo jie čia dėti?! Moteris išmoksta 
mylėti savo vyrą - ar bent jau vertinti tai, ką jis jai parūpina. 

- Turiu paprašyti jūsų išeiti. 

- Jis jums grasino. Aš teisus. Žinau tai. Galbūt ne fiziškai, bet 
vis tiek jums grasino. Kaip? Ką slepiate? Kokią paslaptį? 

Lordas Grantvudas ir toliau liūdnai spoksojo į degančias 
anglis. 

- Susirasiu jį ir priversiu man pasakyti, kaip jis jus 
prispaudė, - prisiekė seras Valteris. 

- Jis atsakys jums, kad myli Kateriną, o Katerina - jį. 

Seras Valteris patapšnojo lazdelės bumbulu sau per delną. 

— Kai su juo susidorosiu, jis man pasakys kur kas daugiau 
negu tai. 


- Išgersiu dar „Slėnio grietinėlės“, - bankininko raštininkas 
pasakė Tedijui Mičelui, kai „Laimės rate“ vidurdienį buvo pats 
įkarštis. - Ir atnešk dar vieną taurelę mano draugui. 

Čia, Londono verslo rajone, kalbos apie pinigus paprastai 
liedavosi kaip „Laimės rato“ džinas ir alus, bet šiandien buvo 
šnekama vien apie žmogžudystes ir svarstoma, ar nereikėtų 
atšaukti susitikimų su klientais, kad visi spėtų parskubėti į 
namus prieš nusileidžiant saulei - tai nutiks po trijų valandų. 
Visus kankino klausimas: ar bus saugūs net savo namų 
šventovėje. 


- Čia rusų darbas, - tvirtino biržos makleris, dėdamas ant 
stalo alaus bokalą. 

- Žinoma. Jie nori atitraukti mūsų dėmesį nuo karo, - pritarė 
aukštas telegrafo bendrovės viršininkas. 

- Rusai nori, kad mes bijotume kur nors eiti, - ištuštindamas 
stiklą pareiškė prekių platintojas. - Netrukus mes lenksimės 
carui. 

- Jeigu iki tol nebūsime nužudyti savo lovose. Niekas nėra 
saugus. 

- Atnešk dar vieną bokalą alaus, - Tedijui sušuko biržos 
makleris. - Negaliu patikėti, koks ištroškęs jaučiuosi. 

Tedijus nusišypsojo pagalvojęs, kaip neregėtai puikiai einasi 
verslas šį pirmadienį. 

- Tuoj pat! 

Kitas klientas pritarė: nors geria alų, jis irgi jaučiasi 
ištroškęs. Šis medvilnės importuotojas nurijo dar gurkšnį, 
padėjo bokalą, pasviro ant šono, nuvirto nuo kėdės ir galva 
trenkėsi į grindis. 

Už trijų staliukų nekilnojamojo turto plėtotojas baigė savo 
„Slėnio grietinėlę“, įsidėjo į kišenę sutartį, atsistojo 
norėdamas grįžti į kontorą, bet griuvo ant staliuko. 

Kažkas suriko. 

Sukniubo dar vienas lankytojas. 

Tedijaus šypsena virto siaubo išraiška veide, kai bankininko 
padėjėjas sviedė taurelę pašnekovui į veidą. 

Telegrafo bendrovės viršininkas ištraukė peilį iš kiaulienos 
apkepo ir suvarė jį einančiam pro šalį padavėjui į kaklą. 

Tada kilo tikrų tikriausia smurto banga. 


Iškaba su užrašu JUNGTINĖ ANGLIJOS GELEŽINKELIŲ 
BENDROVĖ atrodė neįtikėtinai kukliai, nors tai buvo viena 
turtingiausių šalies privačių įmonių. Net įsikūrusi ji buvo 
skurdžioje vietoje - Vandens skersgatvyje, šalia Žemutinės 
"Temzės gatvės, toli nuo didingų garsiųjų verslo rajono pastatų, 
tokių kaip panaši į rūmus Ist Indijos bendrovės būstinė ar 
Anglijos banko kolosas. 

Trasko tėvas padarė daugybę apsukrių verslo sprendimų. Be 
kita ko, jis per tarpininkus supirko visą Vandens skersgatvio 
pusę; nė vienas pardavėjas neperkando Trasko sumanymo ir 
todėl nepakėlė kainos. Tada jis išgriovė sienas ir įrengė naujus 
koridorius, jungiančius visos eilės prisišliejusių beveidžių 
pastatų vidų. Vietoj daugybės įėjimų jis paliko tik tris, po vieną 
kvartalo pradžioje, gale ir viduryje. 

1830-aisiais pastatęs Liverpulio-Mančesterio geležinkelį, 
vyresnysis Traskas nutiesė daugybę kitų linijų, visą šalį 
apdovanojusių triukšmu, dūmais ir pelenais. Kiti verslininkai 
suprato, kokių pelnų galima šitaip uždirbti, ir ėmė tiesti savo 
geležinkelius. Vien 1846 metais du šimtai šešiasdešimt 
bendrovių kreipėsi į parlamentą leidimo tiesti geležinkelius. 
Tačiau dauguma tų bendrovių neįstengė išsilaikyti, ir Trasko 
tėvas supirko jas pusvelčiui - vėl per bendroves tarpininkes, 
tad mažai kas suprato, kokią milžinišką imperiją jis kuria. 
1850-aisiais Anglijoje buvo šeši tūkstančiai mylių geležinkelių; 
daugiau negu pusė jų priklausė Trasko tėvui. Greta 
geležinkelių bėgių ėjo telegrafo linijos, tad netrukus 
vyresnysis Traskas sukūrė antrą imperiją. Bet geležinkeliai 
negalėjo kirsti vandenynų, todėl Trasko tėvas praplėtė savo 
veiklos sritį dar ir garlaivių laivyba. 


O juk viskas prasidėjo nuo prekybos nieko nevertomis 
Afrikos aukso kasyklų akcijomis! - pamanė seras Valteris. 
Įpuolęs pro vidurines duris jis prisiminė dėdę sakius jam, kad 
Traskas ir suktasis jo tėvas esą pavyzdys naujųjų turtų, 
grasinančių ištrinti ribas tarp visuomenės sluoksnių. 
„Pamatysi - pinigingi prasčiokai sužlugdys šią šalį. Netrukus 
bus prieita iki to, kad turėsime prašyti leidimo medžioti lapes 
anksčiau mums priklausiusiose žemėse.“ 

- Kokiu reikalu? - paklausė prie staliuko šalia laukujų durų 
sėdintis šveicorius. 

- Noriu pamatyti Traską. 

Šveicorius pakėlė antakius: lankytojas nepridėjo „sero“, 
„pulkininko“ ar net „pono“. 

- Jums paskirtas susitikimo laikas? 

- Tik pasakyk jam, kad seras Valteris Kamberlandas nori 
rimtai su juo pasikalbėti. 

- Atleiskite, bet jeigu jūs neįrašytas į sąrašą... 

Seras Valteris pajuto, kad visas išrausta. 

- Perduokit jam: jeigu manęs nepriims, jis tikrai gaus 
kvietimą išsiaiškinti mūsų nesutarimus Englfild Grine. 

Šveicorius nužvelgė serą Valterį, susiraukė, parašė kažką 
ant popieriaus skiautės ir padavė ją raštininkui. 

- Nunešk serui Antoniui. 

- Aš eisiu kartu, - tarė seras Valteris, supykdytas, kad 
šveicorius pavadino Traską „seru“. 

- Negaliu jums leisti, - tarė šveicorius ir atsistojo priešais jį. 

- Gal ir tu norėtum pasimatyti Englfild Grine? 

- Kas čia darosi?! - pasigirdo piktas balsas. 

Seras Valteris pasisuko ir pamatė laiptų viduryje stovintį ir 
žaibuojantį į jį akimis Traską. 


- Šis džentelmenas reikalauja... - išlemeno šveicorius. 

- Taip, girdėjau, ko jis reikalauja, net savo kabinete antrame 
aukšte, - pertarė jį Traskas. 

- Nežinau, kaip tu grasinai Katerinos tėvui, bet neleisiu, kad 
liktum už tai nenubaustas! - pagrasino jam seras Valteris. 

- Nuleiskite balsą! 

- Gal tu išties nupirkai Kateriną iš jos tėvo. Iš tavęs 
tikėčiausi net tokios niekšybės. Kiek ji kainavo? - Seras 
Valteris pagrūmojo lazdele. - Kai sužinosiu, kaip tu jį 
privertei... 

Traskas nulipo laiptais. Sveika kaire ranka stvėrė sero 
Valterio lazdelę, išplėšė iš rankos ir sviedė į šalį. Tuomet vožė 
jam į veidą taip, kad šis paknopstomis išlėkė iš pastato ir 
pargriuvo į pilną pliurės griovį. 

Traskas išėjo iš pastato ir pasisuko šonu, kad uždengtų kūnu 
sužeistos dešinės rankos įtvarą. 

- Priimu jūsų kvietimą į Englfild Griną. 

Serui Valteriui mėginant stotis, Traskas kairės rankos 
kumščiu vėl parbloškė jį į pliurzą. 

- Nebent norėtumėt išspręsti šį reikalą dabar pat, - tarė 
Traskas. 

Nespėjus serui Valteriui išlieti įtūžio, kurį jau išdavė 
kruvinas veidas, Vandens skersgatvio gale pasigirdo riksmai. 

- Gelbėkit! - klykė vyras. 

Kitas vijosi jį su peiliu rankoje. 

Netoliese nuaidėjo kiti šauksmai. 

- „Laimės rate“ visi išprotėjo! 

Už kampo driokstelėjo pistoletas. 

Peiliu ginkluotas vyras buvo bepavejąs auką. 


Traskas žengtelėjo link užpuoliko, jam bėgant pro šalį pakišo 
koją, ir, kai šis pargriuvo, smarkiai trempė batu. Vyrui lūžo 
pirštai, ir jis buvo priverstas išleisti peilį. Tada Traskas visu 
svoriu prispaudė batu vyrui sprandą. 

- Nesikelk! - įspėjo Traskas. 

Vyras rangėsi klykdamas kaip žvėris. 

- Kas, po velniais, tau pasidarė?! - užriko Traskas. 

Šveicorius atlėkė padėti ir prispaudė vyrą prie grindinio 
akmenų. 

- Į „Laimės ratą“! - sušuko kažkas. - Greičiau! 

Traskas pasisuko į serą Valterį. Šis vis dar tysojo pliurėje, 
susiėmęs kraujuojančią burną, apstulbintas to, ką prieš kelias 
akimirkas išvydo. 

- Gal bent kartą galit padaryti šį tą naudinga? - paklausė jo 
Traskas. - Padėk mano šveicoriui sutramdyti šį vyrą. 

Už kampo vis dar aidėjo šūviai. 

Laikydamas dešinę ranką įtvare, Traskas nubėgo link 
triukšmo šaltinio. Įsukęs į Žemutinę Temzės gatvę, pamatė 
purvyne gulintį vyrą; jis dejavo susiėmęs už peršauto pilvo. 

Keletas vyrų galynėjosi su pistoletu ginkluota žŽmogysta. 

Traskas spyrė užpuolikui į kairį kelį. Vyras sukliko; tada 
Traskas spyrė jam į dešinijį, ir žmogelis suklupo ant grindinio 
akmenų. Traskas jau norėjo spirti jam į galvą, bet pamatęs, 
kad ginkluoto vyro užpuolikai jau ima viršų, nuskubėjo ten, iš 
kur sklido garsesni riksmai. 

Žmonės pešėsi priešais „Laimės rato“ smuklę. Virš jos durų 
kabojo tikras ratas - ne tas, kuris vaizduojamas taro kortoje, 
kur vienas žmogus apačioje nuo jo krinta, kitas viršuje į jį 
įsikibęs. Ne, šis ratas buvo ruletės. Pro langą po juo išlėkė 
taburetė, ir stiklo šukės apžėrė minią. 


Konstebliams sunkiai sekėsi nutraukti peštynes. Kai kuriems 
teko paleisti į darbą policininkų lazdas ir patiems gintis nuo 
siautėjančios minios. 

Pro ją prasibrovė vyras. Traskas pažino Tedijų Mičelą, 
smuklės savininką. Kraujas lašėjo jam iš kaktos ant baltos 
prijuostės. 

- Dieve brangus, kas atsitiko? - paklausė pulkininkas. 

- Klientai ėmė kristi nuo kėdžių. 

- Ką?! 

- Kiti ėmė šaukti. Kai kurie dėl tų žmogžudysčių buvo 
atsinešę peilius ar pistoletus. Juos išsitraukę... 

Klyksmai aplink juos nesiliovė. 

- Kažkas net aprašinėjo prekystalį krauju. 

- Prekystalį krauju?! - Traskas nusitempė smuklininką prie 
durų. - Ką čia šneki?! Parodyk! 


Rajanas ir Bekeris išskubėjo iš ekipažo stengdamiesi 
neužlipti ant kyšančių iš pliurės išdaužto lango šukių. Kažkoks 
žmogus atsišliejęs sienos panarinta galva dejavo. Kitas buvo 
nešamas iš smuklės. 

Prie jųdviejų prisiartino aukštas kariškos laikysenos vyras. 
Iki šiol Rajanas buvo matęs jį tik su uniforma, tad iš karto 
nebūtų pažinęs, jei ne dešinės rankos įtvaras. 

- Pulkininke Traskai, ačiū už atsiųstą žinią. 

- Mano kontora netoliese - Vandens skersgatvyje. Išgirdęs 
sambruzdį, atėjau išsiaiškinti, dėl ko jis kilo. Bemat supratau, 
kad reikia jums pranešti. 

Policijos seržantas baigė apklausti žmones iš minios ir prie 
jų priėjo. Ženklas ant žalvarinės sagties rodė, kad jis iš verslo 


rajono policijos dalinio, nepavaldaus Londono policijai, kurioje 
dirbo Rajanas ir Bekeris. 

- Tikiuosi, suprantate, kad esate svečiai, - tarė seržantas. 

- Atėjome čia padėti, o ne perimti vadovavimą. 

- Jeigu galite čia ką nors suprasti - prašom. 

Seržantas nusivedė juos į vidų. 

„Laimės rato“ prieblandą pro išdaužtus langus varstė šviesa 
iš lauko. Viduje tvyrojo alaus ir džino tvaikas. 

Rajanas ir Bekeris apžvelgė nuostolius. Stalai ir kėdės 
sulaužyti, buteliai, taurės, bokalai ir vienas veidrodis 
sudaužyti. Smėlis ant grindų nurausvintas kraujo. Du 
policininkai padėjo dejuojančiam nukentėjusiajam iššlubuoti 
laukan. 

Viename kampe vyras prakirsta kakta žiūrėjo į šį vaizdą ir 
sukrėstas laikė galvą susiėmęs delnais. 

- Tai savininkas - Tedijas Mičelas, - tarė seržantas. - Jis 
prisipažįsta nusisamdęs gėrimų daktarą atskiesti jo alų ir 
džiną, kad būtų skalsiau. 

- Ir tas jo nusamdytas žmogus pridėjo cheminių medžiagų 
daugiau negu paprastai, - padarė išvadą Rajanas. - Kažko 
tokio stipraus, kad jo išgėrę žmonės arba prarado sąmonę, 
arba ėmė matyti haliucinacijas, kuriose pabaisos mėgino juos 
pulti. 

- Suprantu, kaip tai atsitiko, - tarė seržantas, - bet man 
galva neišneša kodėl. Kam žmogui taip daryti? 

- Tam, kad žmonės nesijaustų saugūs tokiose užeigose kaip 
ši, kur jie paprastai atsipalaiduoja, - atsakė Bekeris. - Kaip jie 
nebesijaučia saugūs bažnyčiose, parkuose ir net savo 
namuose. 

Pulkininkas Traskas mostu parodė į prekystalį. 


- Tai, ką minėjau raštelyje, - štai ten. 

Jie apžiūrėjo vaizdą priešais. Kažkas pamirkė pirštus į vieno 
iš sužeistųjų kraują ir ant prekystalio užrašė pavardę. 

Rajanas vėl atsisuko į smuklininką. 

- Pone Mičelai, kada čia buvo atėjęs gėrimų gydytojas? 

Neipratęs, kad į jį būtų kreipiamasi pagarbiai, apdujęs vyras 
atitraukė delnus nuo galvos. Šiaip ne taip sukaupė mintis. 

- Vakar vakare. Tuoj po vidurnakčio. 

- Trumpam jūsų atsiprašysime, - tarė smuklininkui Rajanas. 

Jis mostu paragino Bekerį, pulkininką Traską ir seržantą 
pasitraukti tolėliau. 

Tyliai, kad neišgirstų smuklininkas, Rajanas paklausė 
Bekerio: 

- Ar supranti? 

- Tuoj po vidurnakčio. Tuo pat metu buvo užpultas 
komisaras Meinas ir jo šeima, - atsakė Bekeris. 

- Komisaras ir jo artimieji buvo užpulti? - sunerimęs 
paklausė pulkininkas. 

- Savo name Česterio aikštėje. 

- Bet Česterio aikštė - ne mažiau kaip trys mylios nuo čia. Po 
vakarykštės pūgos būtų prireikę valandos tokiam atstumui 
įveikti, - svarstė pulkininkas Traskas. 

- Būtent. Komisaro šeimos užpuolikas tuo pat metu negalėjo 
būti šioje smuklėje. Vadinasi, dalyvavo daugiau žmonių, o ne 
vienas, - kaip ir vakarykštėse žudynėse. 

Rajanas įspėjamai pažiūrėjo į Bekerį - kad šis neprasitartų, 
ką jie abu pagalvojo: „Jaunoji Anglija“ - visai ne pramanas. 

Jis pasisuko į Tedijų Mičelą. Šis atsitiesė, nes buvo palinkęs į 
priekį, kai stengėsi nugirsti, ką jie sako. 

Rajanas parodė į krauju ant prekystalio parašytus žodžius. 


- Pone Mičelai, ar matėt, kas tai padarė? 

- Taip. Bet tai, ką mačiau, taip pat beprotiška, kaip ir visa 
kita, kas įvyko. 

- Ką turite galvoje? 

- Atkreipkite dėmesį, kokios siauros pirštų žymės. Tą 
pavardę užrašė elgeta berniukas. 

- Elgeta berniukas? 

- Prieš visus tuos įvykius čia užėjo berniukas ir pasakė, kad 
ieško tėvo. Jis apsidairė, bet tėvo nepamatė. Tada man pasakė, 
kad tėvas sakė ateisiąs čia. Girdi, jo motina susirgusi, todėl 
berniukas turi pasakyti tėvui grįžti namo ir ja rūpintis. Ar 
neleisčiau jam pabūti kampe, kur niekam netrukdytų, kol 
pasirodys tėvas? Jis prašė taip graudžiai, kad pamaniau, nieko 
bloga, jei tik tėvas labai neužtruks. Taigi berniukas įsitaisė ten. 

Tedijus Mičelas parodė į kampą šalia prekystalio. 

- Kai žmonės ėmė griūti ant grindų, kriokti ir pulti vienas 
kitą, berniukas staiga šoko iš kertės, pamirkė pirštus į 
telkšantį ant prekystalio kraują ir užrašė tai. 

Bekeris palinko prie prekystalio ir perskaitė krauju užrašytą 
pavardę. 

- Džonas Viljamas Binas jaunesnysis. 

- Kad ir kas jis būtų, - suniurnėjo smuklininkas, - pažįstu 
visus savo klientus, bet apie tokį niekada nesu girdėjęs. 

- O aš esu, - atsakė pulkininkas Traskas. - Todėl ir 
nusiunčiau jums raštelį. 

Rajanas linktelėjo. 

- Prieš šešerius metus Džonas Viljamas Binas jaunesnysis 
mėgino nušauti karalienę. 


14 XIX a. Londone - varguoliai, kurie už nedidelį užmokestį eidavo gatvėmis 
pirma turtuolių, ypač - damų žemę siekiančiomis suknelėmis, ir nušluodavo į šalį 
arklių mėšlą, šiukšles bei sniegą. 

Bedlamas 


- Laba diena, milorde, - pasisveikino de Kvinsis. 

Lipantis laiptais prie laukujų durų lordas Palmerstonas 
susiraukė. 

- Kodėl judu su dukra laukiate? Nereikia man dėkoti, kad 
leidau čia pabūti. Tiesiog išsigandau, kad pamačiusi akivaizdų 
jūsų skurdą karalienė susigės ir pasiūlys jums kambarį. 
Prašom atleisti. Būsimos ministro pirmininko pareigos... Pala. 
Gal aš neteisingai supratau? Gal judu vis dėlto nusprendėte 
keliauti atgal į Edinburgą ir pagaliau su manimi 
atsisveikinate? 

- Milorde, esu čia, nes noriu padaryti jums paslaugą. 

- Vadinasi, judu išties pagaliau išvykstate, - džiūgaudamas 
tarė lordas Palmerstonas. 

- Galima sakyti ir taip. Mes norime trumpam nuvykti ten, 
kur jūs dažnai grasinate mane nusiųsiąs. 

- Nesuprantu. 

- Bet tam, kad ten nuvykčiau, man reikia raštelio su jūsų 
leidimu ir pinigų ekipažui. 

- Nuvykti kur? Dėl Dievo meilės, nustokite mane gluminti! 

- Milorde, aš noriu nuvykti į beprotnamį. 


Betliejaus karališkoji ligoninė buvo įkurta dar 1247 metais 
kaip skurdžių prieglauda. Jos pavadinimas - Betliejaus 
trumpinys - dažnai netaisyklingai buvo tariamas kaip 
Bedlamas. Šį žodį vėliau, prieglaudai tapus pirma psichikos 
ligonių gydykla, žmonės ėmė sieti su pamišėliška elgsena. 
1815 metais Bedlamas gavo naują pastatą netoli Temzės, 

Šv. Jurgio Laukuose, Sadarko rajone. „Laukai“ buvo tinkamas 
pavadinimas, nes kaip atsvara pastato niūrumui priešais buvo 
įrengtas parkas. Įprastos gydomosios priemonės buvo kraujo 
nuleidimas ir vidurių laisvinamieji vaistai, išplaunantys iš kūno 
nešvarius skysčius, kurie, kaip buvo manoma, sukeldavo proto 
negalią. Kaimynystėje gyvenantys žmonės skųsdavosi iš 
pastato sklindančiais „riksmais, klyksmais, riaumojimais, 
grandinių žvangėjimu ir keiksmais“. 

Įėjimas į Bedlamą buvo į pietus nuo Vestminsterio tilto, prie 
Lambeto ir Voksolo kelių sankryžos. Karietai įvažiavus į 
beprotnamio teritoriją, persisvėręs per langelį de Kvinsis 
nekreipė dėmesio į vejoje telkšančią pliurę ir žiūrėjo tik į didelį 
pastatą, prie kuriuo juodu su Emile artinosi. 

- Panašus į Bakingamo rūmus. 

- Džiaugiuosi, kad esu vienintelė, kuri girdi tave tai sakant, - 
tarė Emilė. 

- Bet tikrai taip, - tvirtino de Kvinsis karietai privažiavus 
arčiau. - Jis beveik tokio pat aukščio ir pločio kaip karalienės 
rūmai. 

Jis prikišo prie lūpų buteliuką opijaus tinktūros. 

- Duokš jį man! - paliepė Emilė. - Jei koks prižiūrėtojas 
pamatys tave iš jo geriant, atims, nes išsigąs, kad pasiūlysi jo 
kokiam nors ligoniui. 


De Kvinsis nenoriai atidavė buteliuką ir toliau spoksojo į 
įspūdingą pastatą. 

- Pagaliau lordas Palmerstonas gavo, ko norėjo. Ko gero, 
man iš tikrųjų vieta beprotnamyje. 

Karieta privažiavo prie medžiais apsodintos alėjos galo. 
Belapės medžių šakos buvo tokios pat niūrios kaip pliurę 
tamsinantys suodžiai. 

Emilė išlipo iš karietos ir sumokėjo vežikui lordo 
Palmerstono nenoromis jai duotomis monetomis. Tuomet ji su 
tėvu apžiurėjo laiptus į grėsmingą mūrinio pastato įėjimą. 

- Kai 1840-aisiais Edvardas Oksfordas šovė į karalienę, 
pasklido gandas, kad jo įkalinimas Bedlame - visai ne 
bausmė, - pasakojo de Kvinsis. - Kai kurie laikraščiai tvirtino, 
esą jis mėgaujasi geru maistu ir vynu. Buvo net tvirtinama, 
neva jis privačiai mokomas vokiečių ir prancūzų kalbų. Džonas 
Fransis, kitas žmogus, kėsinęsis į Jos Didenybę, tikėjosi, kad 
suimtas jis irgi čia atsidurs ir išsisuks nuo skolos. 

- Kiekvienas, savo akimis pamatęs šį niūrų pastatą, tikrai 
suprastų tiesą, - paprieštaravo Emilė. - Ar trečias žmogus, 
mėginęs nušauti karalienę, irgi norėjo čia patekti? 

- Džonas Viljamas Binas jaunesnysis? Tas septyniolikmetis 
kentė nuo klaikios negalios. Jis buvo kuprotas neūžauga ir 
norėjo viena - mirti. 

- Kuprotas neužauga? 

- Jo rankos buvo plonytės, nugara tokia kuprota, kad 
turėdavo eiti panarinęs galvą ir spoksoti į pakelės griovį. Jis 
negalėjo užsidirbti pragyvenimui. Broliai iš jo šaipėsi, todėl jis 
bėgdavo iš namų ir miegodavo laukuose. Vieną savaitę jis 
šiaip ne taip išgyveno iš aštuonių pensų, gautų elgetaujant. 
Apėmus nevilčiai, jam pavyko gauti seną pistoletą ir parako, 


bet neišgalėjo kulkų, todėl į vamzdį prigrūdo pypkės molio 
gabaliukų. Praėjus vos septynioms savaitėms po Džono 
Fransio pasikėsinimo, Binas sulaukė, kol Konstitucijos Kalvos 
kelyje pro šalį važiuos karalienės karieta, tada žengė į priekį ir 
nuspaudė gaiduką. 

- Dieve brangus! - šūktelėjo Emilė. - Ar jis sužeidė 
karalienę? 

- Laimė, ne. Biną ištiko viena iš daugybės jo gyvenimo 
nesėkmių: parakas neužsidegė. Jis spruko, bet liudytojai spėjo 
pamatyti, ką jis mėgino padaryti. Įvyko komiškas nutikimas: 
policija po visą Londoną ieškojo kuprotų neužaugų ir dešimtis 
jų suėmė, kol pagaliau rado jį. 

Emilė papurtė galvą - tarsi mintis, kad policija suima 
dešimtis kuprotų neužaugų, įrodytų, jog pasaulis iš tikro 
kraustosi iš proto. 

- Jam neužteko drąsos padaryti galą kančioms ir nusižudyti, 
todėl vylėsi, kad tai padarys valdžia, - jį pakars ar bent jau įkiš 
į Bedlamą ir ten jam nereikės nerimauti, kur gauti pavalgyti, - 
pasakojo de Kvinsis. 

- Ar jo noras išsipildė? 

— Ne. Binas buvo nuteistas pusantrų metų kalėti sunkiųjų 
darbų kalėjime. 

- Sunkiųjų darbų? Kuprotam neužaugai? 

- Valdžia norėjo, kad žmonės suprastų, jog už pasikėsinimą 
nušauti karalienę laukia rimti padariniai. Paleidus iš kalėjimo 
jo sveikata taip sugedo, kol jis pamėgino padaryti tai, kam 
pritrūko drąsos anksčiau - baigti savo varganą gyvenimą. 

- Kaip? 

De Kvinsis gūžtelėjo. 

- Nesvarbu. 


- Tėti, iš akių matau, kad stengiesi išsisukti nuo atsakymo, 
todėl reikalauju pasakyti, kaip jis mėgino nusižudyti. 

- Opijaus tinktūra. - De Kvinsis įsmeigė žvilgsnį į kolonas 
prie atgrasaus įėjimo. - Mes per ilgai delsiame. 


Bedlamo pastato gilumoje buvo administracijos zona. Į kairę 
ir dešinę ėjo gana ilgi koridoriai. Pro langus sklindančioje 
šviesoje juose buvo matyti daugybė žmonių, atėjusių aplankyti 
pacientų. 

Emilė priėjo prie vyriškio, sėdinčio už rašomojo stalo. Jam 
ant nosies galo buvo akiniai; pro jų viršų jis įsistebeilijo į 
kelnes, kyšančias jai iš po blumerių. 

- Ar galiu kuo nors padėti? - paklausė jis dvejodamas. 

- Mudu su tėčiu turime lordo Palmerstono raštelį. 

Ši pavardė kaip visada padarė įspūdį. Raštininkas atsisėdo 
tiesiau ir paskubomis paėmė raštelį. Jį perskaitęs tarė: 

- Šiuo reikalu turėsite kreiptis į daktarą Arbatnatą. Laukite 
čia. 

Jis greitai perėjo vestibiulį, pabeldė į duris ir įėjo. Toli kairėje 
užstaugė moteris. Lankytojai nustojo kalbėtis ir susiraukę 
sužiuro į tą pusę, iš kurios pasigirdo staugimas. jo aidas darėsi 
vis šaižesnis. Net nutilus kančios kupiniems riksmams visi 
stovėjo nejudėdami. 

Grįžo akiniuotas raštininkas. 

- Daktaras Arbatnatas jus priims. 

Jis nusivedė juos į ankštą kabinetą; ten senyvas vyras 
atsistojo su jais pasisveikinti. Jo viršugalvis buvo plikas kaip ir 
penkių ar šešių kaukolių ant lentynos šalia jo rašomojo stalo. 
Ant sienos kabojo didelė žmogaus smegenų schema tvarkingai 
sužymėtomis dalimis. 


Emilė pamatė ant lentynos knygas tokiais pavadinimais kaip 
„Apie smegenėlių funkcijas“ ir „Frenologijos pagrindai“. Ji 
prisistatė ir pristatė tėvą. 

- De Kvinsis. Pavardė kažkur girdėta, - tarė daktaras. 

- Neįsivaizduoju kur, - Emilė perspėjamai pažiūrėjo į tėvą, ir 
šis nukreipė dėmesį į kaukoles ant lentynos. 

- Raštelis, duodantis jums leidimą pasikalbėti su Edvardu 
Oksfordu, labai neįprastas, - tarė daktaras Arbatnatas. - 
Valdžia labai riboja jo lankymą. Motinai buvo leidžiama 
pasimatyti su juo vos kartą per mėnesį, ir tik pro grotuotą 
durų angą; sūnus turėdavo sėdėti už poros žingsnių nuo durų. 
Ji dažnai skųsdavosi negirdinti, ką jis sako. Be jos, niekam 
nebuvo leidžiama lankyti Edvardo Oksfordo nuo 
keturiasdešimtųjų, kai buvo čia paguldytas. 

— Nė karto per penkiolika metų? Nei draugams, nei 
laikraščių reporteriams? 

- Ypač laikraščių reporteriams. 

- Ir mes bendrausime tokiomis pat sąlygomis? Pro grotuotą 
durų angą? Ir jis turės sėdėti už kelių žingsnių? 

- Tokie nurodymai man duoti. Pone de Kvinsi, jūsų veidas 
žvilga nuo prakaito. Blogai jaučiatės? 

Jis išties atrodė nesveikas: veidas persikreipęs, seno 
dramblio kaulo spalvos, pasidengęs prakaito karoliukais. Kaip 
važiuojant karieta į karalienės vakarienę, Emilę apėmė 
bauginantis pojūtis, kad tėvas nei gyvas, nei miręs. 

- Man reikia savo vaistų, - tarė jis. 

- Gal jų gausite mūsų vaistinėje. 

- Mano tėtis vaistų jau gavo iki soties, - pranešė daktarui 
Emilė. 

De Kvinsis mindžikuodamas apžiūrinėjo knygas ant lentynų. 


- Daktare Arbatnatai, ar jūs laikote Edvardą Oksfordą 
bepročiu? 

- Jo kaktos šone - įdubimas, bylojantis apie ribotas protines 
galimybes. 

- Vadinasi, tikite frenologija, kaip matyti iš knygų jūsų 
lentynose pavadinimų? - paklausė de Kvinsis. 

- Tik taip galima moksliškai studijuoti protą. Kai negalime 
atidengti gyvo žmogaus smegenų ir jų apžiūrėti 
nepakenkdami pacientui ir galbūt jį pražudydami, lieka kita 
išeitis: išmatuoti kaukolės išorę ir nuspręsti, kokios smegenų 
dalys per menkai ar per daug išsivysčiusios, dėl kokių 
neigiamų ar teigiamų slėgių kaukolė įgavo vienokią ar kitokią 
formą. 

Daktaras Arbatnatas paėmė nuo lentynos kaukolę ir parodė 
gumbą pakaušyje. 

- Jis atsirado dėl to, kad smegenėlės per daug išsivysčiusios. 
Dėl to žmogus nevaldo emocijų. Kiekvienoje iš kitų kaukolių 
galiu parodyti įdubas ar gumbus, bylojančius apie panašias 
smegenų anomalijas. 

- Bet juk protą nulemia tikrai ne vien kaukolės forma, - 
spėjo Emilė. - Kas, jūsų nuomone, sukelia mintis? 

- Mąstymas - tai galvaniniai procesai. Ateis laikas, kai 
galėsime juos pamatuoti. 

- Jūs turite galvoje elektrą? 

- Musų tėvynainis Maiklas Faradėjus pirmas iškėlė teorijas 
apie elektrolizę, - atsakė daktaras. - Ji užtikrina smegenų 
veiklą. Jeigu tam tikros smegenų dalys per menkai arba per 
daug išsivysčiusios, elektros srovė tampa nelygi, todėl žmogus 
elgiasi neįprastai, o kartais pavojingai. 

- Kaip įdomu! - tarė Emilė. 


Daktaras Arbatnatas atrodė patenkintas - jį pakerėjo Emilės 
mėlynos akys. 

- Kaip jūs pritaikote šias teorijas savo ligoniams gydyti? - 
paklausė mergina. 

- Fizinių smegenų defektų išgydyti neįmanoma, todėl mes 
tegalime stengtis išlaikyti savo ligonius ramius. Kartais 
vienintelis tinkamas metodas būna judesių suvaržymas, bet 
dabar manoma, kad veiksminga yra hidroterapija. 

- Raminamosios vonios, - spėjo Emilė. 

- Daugiausia jos. Karšta vonia gali būti naudinga 
atpalaiduojamoji priemonė. Kartais reikia šaltos vonios šoko, 
kad paskui poveikį padarytų karštos maudynės. 

- Ar tokios procedūros išgydo? - paklausė Emilė. 

Daktaras Arbatnatas atrodė apstulbęs. 

- Psichikos ligos neišgydomos. Galbūt ateis diena, kai 
galėsime atlikti operaciją ir ištaisyti fizinį smegenų trūkumą. 
Iki tol psichikos negalia bus visą gyvenimą lydintis 
prakeiksmas. 

- Bet ar nemanote, kad pokalbiai su pacientais gali jiems 
padėti? 

- Pokalbiai su jais? Kokia nauda galėtų būti iš jų? 

- Mano tėvas turi teoriją apie sapnus. 

Daktaras sumišęs papurtė galvą. 

- Apie sapnus? Nesuprantu, ką norite pasakyti. 

De Kvinsis nusišluostė kaktą nosine. 

- Jūs esate tikras, kad nesergate? - paklausė daktaras. 

De Kvinsis sukramtė tabletę iš uostomojo tabako dėželės. 

- Šiaurės Vokietijoje yra kalnas, pavadintas Brokenu. 

Daktaras dar labiau suglumo. 

- Nesu buvęs Vokietijoje. 


- Jo viršūnė sudaryta iš įdomių uolienų - didžiulių granito 
luitų tokiais pavadinimais kaip Burtininko Kėdė. Šaltinis 
pavadintas Stebuklingu Fontanu. 

- Panašu į pasakėlę vaikams. 

- Patikėkit manim - ta vieta išties egzistuoja, - tikino de 
Kvinsis. - Jeigu birželio rytą įkoptumėte į viršūnę ir 
pažiūrėtumėte į gretimą viršukalnę kitoje slėnio pusėje, 
pamatytumėte baisiąją Brokeno Šmėklą. 

- Taip, pasakėlė vaikams. Nuvesiu jus pas Edvardą 
Oksfordą. 

- Šmėklos sukiojimasis kalnų rūke ne vieną širdį privertė 
plakti tankiau. - De Kvinsis sukramtė dar vieną tabletę. - 
Nuovokus turistas kartais suvokia, kas vyksta. Retkarčiais 
gidas numalšina jį nusisamdžiusių žmonių nerimą 
paaiškindamas, ką jie mato. 

- Ir koks gi tas paaiškinimas? 

- Birželio rytais saulė pakyla stebėtojams už nugaros. Jų 
šešėliai krinta į sūkuriuojantį rūką. Padidėję šešėliai atspindi 
kiekvieną stebėtojų judesį, bet groteskiškai, nenatūraliai, todėl 
iš pradžių atrodo, kad jie nesusiję su žmonėmis, kurių šešėliai 
krinta. 

- Matot - esama mokslinio paaiškinimo, - padarė išvadą 
daktaras Arbatnatas. 

- Mano tėvas mano, kad sapnai panašūs į tuos šešėlius, - 
įsiterpė Emilė. 

- Sapnai? Į šešėlius? 

- Emociškai sutrikę Žmonės gali nesuprasti, kad košmaras 
yra jų asmenybės atspindys, - paaiškino de Kvinsis. - Bet jeigu 
tas atspindys jiems paaiškinamas arba - dar geriau - jeigu jie 
skatinami suvokti, kad jų košmarai yra iškreipti jiems ramybės 


neduodantys jų asmenybės elementai, - jie gali žengti pirmus 
žingsnius į išgijimą. 

— Pone de Kvinsi, kiek suprantu, nesate gydytojas. Jūsų 
teorijos įdomios, bet jos neturi mokslinio pagrindo. Sapnai ir 
košmarai tėra elektros srovės sukeltos šmėklos. 

- Koks aš kvailys, kad taip nemanau! Tuomet pamirškime 
apie sapnų aiškinimą. Prisiminkime, kad Edvardą Oksfordą 
dažnai mušdavo tėvas ir kad sūnus neretai matydavo, kaip 
mušama motina. Tas nuolatinis smurtinis sukrėtimas galėtų 
paaiškinti, kodėl jis buvo tokios nestabilios psichikos, kad 
negalėdavo ilgai išbūti viename darbe, kodėl dažnai 
pratrūkdavo isterišku juoku ir kodėl jusdavo malonumą 
kankindamas kitus. 

- Jūs juk nemanote, kad, jei Oksfordo tėvas mušdavo jį ir jo 
motiną, jis jautė neįveikiamą polinkį smurtauti prieš kitus, kol 
galiausiai nukreipė savo pyktį į karalienę? 

- Daktare, jūs išreiškėte tą mintį kur kas geriau, negu aš 
būčiau sugalvojęs, - tarė de Kvinsis. 

- Ši mintis yra nesąmonė. Nejau jūs rimtai manote, kad jeigu 
Oksfordas bus skatinamas aptarinėti jaunystėje patirtą 
smurtą, jis supras, dėl kokių motyvų šovė į karalienę, ir jam 
praeis noras tai daryti? 

- Šią teoriją verta apsvarstyti. 

- Pakartosiu: jūs ne gydytojas. Jeigu norite pamatyti 
Oksfordą, geriau darykite tai dabar. Po pusvalandžio aš turiu 
susitikimą. 


Jiems išėjus iš kabineto, kairiajame ligoninės sparne vėl 
sukliko moteris. Lankytojai dar kartą sužiuro į tą pusę. Po 
suolais snaudžiantys šunys sunerimę pakėlė galvas. 


- Toje pusėje - mūsų ligonės moterys. Vyrai priešingame 
sparne, - paaiškino daktaras Arbatnatas vesdamasis juodu pro 
lankytojus. 

Pro langus sklindantys saulės spinduliai apšvietė paveikslus, 
vaizduojančius raminančius upelius ir pievas. Narveliuose 
čiulbėjo paukščiai. 

- Emile, tie paukščiai... - tarė de Kvinsis. 

- „tai ne tavo vaizduotė, - atsakė ji. 

- Į kameras veda šis koridorius, - tarė daktaras. 

- Į kameras? - nustebo Emilė. 

- Pacientai čia atsiduria teismo įsakymu, todėl įpratome 
vadinti palatas kameromis. 

Iš pastato gilumos ataidėjo klyksmas, šįkart vyro. Jie priėjo 
koridoriaus galą ir, pasukę į kairę, atsidūrė kitoje ligoninės 
dalyje. 

- Čia laikomi nepakaltinami ligoniai vyrai, - paaiškino 
daktaras. 

Nors pro langus sklido šviesa, patalpoje kuo toliau, tuo 
tamsiau atrodė. 

- Atvesk Edvardą Okstfordą į lankytojų zoną, - daktaras 
paliepė sargybiniui; šį, rodės, suglumino mintis, kad 
Oksfordas sulaukė lankytojų. 

Daktaras tarė de Kvinsiui ir Emilei: 

- Oksfordas beveik visą laiką būna uždarytas kameroje, bet 
vidurdienį jam leidžiama pasimankštinti kieme. Mes 
skatiname jį pumpuoti į kibirus vandenį ligoninės reikmėms - 
kad ir iš jo būtų kiek naudos. Bet jis didumą laiko vaikštinėja 
pirmyn atgal bambėdamas, esą nepelnytai čia laikomas. 

Jie priėjo nišą taip toli nuo langų, kad palubėje reikėjo 
lempos prietemai išsklaidyti. Priešais užrakintas duris stovėjo 


suoliukas; pro nedidelę grotuotą durų angą buvo matyti 
patalpa. 

- Netrukus pro šią angą bus matyti Oksfordas, - pranešė 
daktaras. 

De Kvinsis atsisėdo ant suoliuko ir įsižiūrėjo į angą. 

- Emile, būk gera, atsisėsk šalia manęs. Norėčiau, kad 
Oksfordas matytų sveikos jaunos moters veidą. Gal tai 
pataisys jam nuotaiką. 

Emilė drovėdamasi įvykdė jo prašymą. 

Už durų jie išgirdo besiartinant sunkius žingsnius. Jie 
pagarsėjo, ir pasirodė šešėliai. Po kurio laiko jie virto dviem 
sargybiniais, vedančiais vyrą duksliais pilkais drabužiais. 

Prieblandoje sargybiniai pasodino vyrą prie stalo už kokių 
dešimties pėdų nuo angos, pro kurią žiūrėjo tėvas ir duktė. 

- Daktare Arbatnatai, ar nebūtų galima jo atvesti kiek 
arčiau? - paklausė de Kvinsis. 

- Man duoti nurodymai to neleidžia. 

- Ar sargybiniai turi stovėti šalia jo? 

- Taip. 

- Edvardai Oksfordai, aš esu Tomas de Kvinsis. Čia mano 
duktė Emilė. 

Oksfordas buvo aštuoniolikos, kai šovė į karalienę Viktoriją - 
zemas, liesas, vaikiškų bruožų. Per penkiolika metų jis 
išstorėjo, tikriausiai nuo riebaus ligoninės maisto. Dabar jam 
buvo trisdešimt treji, bet jį sendino apdribę žandai. Ilgos 
tamsios jo garbanos buvo apkirptos; liko tik pradedantys žilti 
kuokštai. 

- Aš jūsų nepažįstu, - baikščiai tarė Oksfordas. 

Tėvas ir dukra pasilenkė prie grotuotos angos stengdamiesi 
ji girdėti. 


- Lordas Palmerstonas davė mums leidimą jus aplankyti, - 
pranešė jam de Kvinsis. 

- Lordas Palmerstonas? Fe! 

- Norime pasikalbėti su jumis apie „Jaunąją Angliją“. 

Oksfordas nukreipė žvilgsnį į Emilę. 

- Kaip galime kalbėtis apie tai, kas, pasak policijos, 
neegzistuoja? 

- Mano dukrai ir man rūpi tai, ką sakote jūs. 

Oksfordas neatitraukė akių nuo Emilės. 

- Musų buvo keturi šimtai. 

- Taip, šitaip rašoma dokumentuose, kuriuos laikėte 
užrakintus skrynioje, - tarė de Kvinsis. 

- Dokumentai pasako viską, - Oksfordas karčiai nusijuokė. - 
Mes susigalvojome pavardes. Dirbome šalia turtuolių, 
laukdami akimirkos, kai Hanoveris lieps mums veikti. 

- Kalbate apie Vokietijos Hanoverio valstybės valdovą? - 
paklausė de Kvinsis. 

Oksfordui nieko neatsakius, de Kvinsis pažiūrėjo į dukrą. 

- Pone Oksfordai, ar turite galvoje vyriausiąjį karalienės 
dėdę? - paklausė ji. 

- Ačiu. Niekas niekada nesikreipia į mane „pone“. Taip. 
Hanoverį. Karalienės dėdę. Argi neaišku? Nejaugi jis per 
penkiolika metų buvo užmirštas? 

- Jis prieš ketverius metus mirė, - atsakė de Kvinsis. 

Oksfordas ir toliau nekreipė dėmesio į jį - žiūrėjo tik į Emilę. 

- Mirė? 

- Taip. 

- Hmm. Jie sakė, jis nori, kad mes užgrobtume valdžią ir jis 
galėtų tapti karaliumi vietoj Viktorijos. 

- Kas tie jie? - paklausė Emilė. 


— Kiti nariai. 

- Kieno? - paklausė Emilė. 

- „Jaunosios Anglijos“! 

- Matot, kaip jis kliedi! - suniurnėjo daktaras Arbatnatas. - 
Jeigu jį sunervinsite, turėsiu vėl suvaržyti jam judesius. 

- Pone Oksfordai, gal galite mums pasakyti, ar „Jaunojoje 
Anglijoje“ buvo berniukas airis? - paklausė Emilė. 

- Berniukas airis? 

- Kai šovėte į karalienę... 

- Be kulkų! - Oksfordas susijaudinęs pagrūmojo kumščiu. 

- Apdriskęs berniukas airis pasileido prie karalienės 
karietos ir maldavo Jos Didenybę gelbėti jo motiną, tėvą ir 
seseris, - paaiškino Emilė. - Jis atitraukė raitų karalienės 
sargybinių dėmesį. Kai kas mano, kad jis ėjo išvien su jumis. 

- Išvien su manim? - Oksfordas atrodė suglumęs. 

- Kai sargybiniai nukreipė dėmesį į berniuką, niekas 
nebeužstojo karalienės ir jūs galėjote į ją šauti. 

- Be kulkų! Nieko nežinau apie berniuką airį, jo motiną, tėvą 
ir seseris. Tai buvo „Jaunoji Anglija“, ne „Jaunoji Airija“! - 
Oksfordas trenkė kumščiu į stalą. 

- Negaliu leisti jums tęsti, - pareiškė daktaras Arbatnatas. - 
Sargybiniai, veskite Oksfordą į kamerą! - įsake jis pro 
grotuotą angą. 

Oksfordas priešinosi žiūrėdamas į Emilės pusę. 

- Leiskite pažiūrėti į jus dar akimirką. - Kai sargybiniai ėmė 
jį tempti, jis muistėsi, toliau spoksodamas į Emilę pro grotas. - 
Jūs graži. 

- Ačiu, - atsakė mergina. 

- Dariau tik tai, kas man buvo liepta, ir žiūrėkit, kaip viskas 
baigėsi! „Jaunoji Anglija“... Tebūnie prakeikta ta „Jaunoji 


Anglija“! 
Oksfordas ir toliau lyg paklaikęs spoksojo į Emilę, bet 
sargybiniai nusitempė jį į tamsią perėją po arka. 


Jiems grįžus į koridorių suspigo dar vienas ligonis. Palubėj 
pakabintuose narveliuose nustojo čiulbėti paukščiai. Šunys po 
suolais vėl pakėlė galvas. Lankytojai vėl sustingo. 

Bet daktaras Arbatnatas nekreipdamas į visa tai dėmesio 
nekantriai vedėsi de Kvinsį ir Emilę prie laukujų Bedlamo 
durų. 

- Turėjau neleisti tęsti to pokalbio, - skundėsi daktaras. - 
Oksfordui gali prireikti ištisų savaičių, kol atgaus tą krislelį 
likusios pusiausvyros. Ir kas pasiekta? Jūs nesužinojot nieko, 
kas jau nebuvo įrodyta: Oksfordas kliedi. 

- Kai kurios jo mintys kuo aiškiausios, - paprieštaravo de 
Kvinsis. 

- Jūs ką nors supratot iš tų kliedesių? Pala. Dabar 
prisiminiau. De Kvinsis. Viešpatie, jūs esate Opiomanas? Tos 
tabletės, kurias žiaumojote... Tai opijus! Jums viskas 
išmintinga, išskyrus tai, kas logiška. 

- Ačiu, daktare. Iš to, ką patyriau, labai daug sužinojau. 

Juodu su Emile praėjo pro sargybinį ir atsidūrė lauke. Juos 
pasitiko šaltas vėjas. 

- Kaip gaivu! - tarė de Kvinsis nužvelgdamas vejoje 
telkšančią pliurzą. 

Jis ištiesė ranką, ir Emilė padavė jam buteliuką opijaus 
tinktūros. 

- Tėti, ką sužinojai? 

- Kad valstybės išdavimas būna įvairių rūšių. 


- Katerina, atsiprašau, jei padariau jums gėdą, - tarė 
pulkininkas Traskas. 

- Padarėte man gėdą? Dėl sero Valterio pykčio protrūkio? 
Jūs dėl to nekaltas. - Katerinos akys suspindo; nuo įsižiebusios 
jose ugnelės jos dar labiau žvilgėjo ir atrodė dar gražesnės. - 
Girdėjau jį šaukiant net savo kambaryje antrame aukšte. 
Kaimynai ir vežikai tikrai jį girdėjo. Jums išėjus, jis nukreipė 
pyktį į mano tėvą. 

Juodu buvo Grantvudų namų svetainėje, šalia šilumą 
skleidžiančio židinio. Traskas drąsiai ištiesė delną prie 
Katerinos rankos. Durys buvo atdaros, bet mergina buvo be 
vyresnio amžiaus palydovės, - tai būtų buvę nepriimtina, jeigu 
jos tėvai nebūtų davę leidimo jiems tuoktis. 

- Nerimavau, kad jums bus gėda dėl to, jog seras Valteris 
mane pargriovė, o aš nedaviau jam atkirčio. 

- Ką būtumėte tuo pasiekęs? Tik dar didesnį skandalą 
kaimynų akivaizdoje. Peštynės prie mano durų slenksčio? 
Antoni, didžiuojuosi jumis, kad elgėtės santūriai. 

- Šiaip ar taip, būkite pasirengusi išgirsti apkalbų, - įspėjo 
Traskas. - Aš juk neva karo didvyris. Dabar žmonės kalbės, 
kad iš tikrųjų aš bailys. 

Jam sunkiai sekėsi atitraukti akis jai nuo lūpų. 

- Jūsų dešinė ranka įtvare. Kaip jūs galėjote duoti jam 
atkirtį? 

- Tiesą sakant, aš vis dėlto su juo susigrūmiau. 

- Ką? - Katerinos balsas rodė ją maloniai nustebus. 

- Po vaido su jūsų tėvu jis bandė įsibrauti į mano raštinę 
Vandens skersgatvyje. Jis kai ką pasakė apie jūsų tėvus. 

- Ką būtent? - įsakmiai paklausė Katerina. 


- Neva pardavė jus man, nes pinigai jiems vertingesni už 
jus. 

Katerinos skruostai išraudo ir dar labiau suspindo. 

- Pardavė mane?! Kaip kokį arklį?! 

- Mudu su seru Valteriu susimušėme priešais mano raštinę. 

- Bent jau tai įvyko Vandens skersgatvyje, o ne čia, 
Pusmėnulio gatvėje. 

Iš pradžių Traskas negalėjo paaiškinti Katerinos išraiškos. 
Gal užsimindama apie verslo rajoną ji rodė panieką būdui, 
kuriuo jis ir jo tėvas susikrovė turtus. 

Tada ji sukikeno; netrukus kikenimas virto žaviu juoku, taigi 
Traskas taip pat ėmė juoktis. Dar po valandėlės juodu 
nesuvaldomai kvatojo. 

Susiraukęs liokajus įkišo nosį į svetainę. Traskas ir Katerina 
iš paskutiniųjų stengėsi susitvardyti. 

- Tikiuosi, šį sykį jūs jį pargriovėte, - tarė Katerina. 

- Taip ir buvo. 

- Gerai, - džiūgavo Katerina. 

- Tiesą sakant, du kartus. 

- Dar geriau. Ir tik su viena ranka. 

Katerina palietė gražųjį jo veidą. 

- Aš jus myliu, - sukuždėjo ji. 

Nors trukdė lankų išpūsta suknelė, ji pasistiebė ir pasilenkė 
jo pabučiuoti. 

Sulaikęs kvapą Traskas ją apsikabino. Bučinys truko, kol 
jiedviem užteko drąsos. Žingsniai koridoriuje pavertė akimirką 
dar labiau jaudinančia. Vos juodu atsitraukė, į svetainę įkišo 
nosį kitas tarnas. 

- Negaliu sulaukti apeigų bažnyčioje, - tarė Katerina. - Kai 
ištekėsiu visam pasauliui matant. 


- Kuo nuoširdžiausiai sakau: nekantriai laukiu, kada 
apsigyvensime drauge. Tai nutiks greitai, - patikino ją 
pulkininkas. - Bet kelias ateinančias dienas bus nelengva. 

- Ką norite pasakyti? 

- Seras Valteris kilniai nepasiduos. Bijau, kad jis grįš ir 
sukels dar vieną skandalą. Jis gali nukreipti savo įtūžį nuo jūsų 
tėvo į jus. 

- Į mane? Kad ir ką serui Valteriui sakė mano tėvas, aš jam 
niekada nieko nežadėjau. Ničnieko. 

- Be abejo. Bet seras Valteris - įpykęs, o pyktis aptemdo 
akis. Negaliu būti čia šią popietę, jei jis kartais grįžtų. Mudu 
su jūsų tėvu sutariam, kad jums reikėtų įvykdyti savo 
sumanymą ir aplankyti sergančią pusseserę Votforde. 

- Po valandos karieta nuveš mane į geležinkelio stotį, - 
patikino jį Katerina. 

- Rytoj pas jus atvažiuosiu. Tik, dėl Dievo meilės, nesakykite 
pusseserei, kad geležinkelis priklauso man. Kai tėvas jį statė, 
jos tėvai taip nenorėjo girdėti garvežio bildesio, kad privertė jį 
tiesti bėgius toli nuo dvaro. 

- O dabar jūsų geležinkelis užtikrina pragyvenimą visam 
miesteliui. Antoni, atvirkščiai: aš tuo girsiuosi. 

Antonis pasižiūrėjo pro atdaras duris. Nesimatė nė vieno 
tarno, koridoriuje nesigirdėjo besiartinančių žingsnių. 

Jis prisitraukė ją prie savęs. Šįsyk jie bučiavosi taip 
geidulingai, kad net nebūtų pajutę, jeigu kas nors būtų juos 
pastebėjęs. 


De Kvinsis ir Emilė stengėsi giliai nekvėpuoti, kai Rajanas su 
Bekeriu pakėlė liuką, kad visi galėtų užlipti į priplėkusią 
Vaitholo policijos pastato palėpę. 


Jiems įkandin lipdamas kopėčiomis komisaras Meinas 
aiškino: 

- Čia laikomi keturiasdešimtųjų metų suėmimų dokumentai. 
Jų nešamų lempų šviesoje buvo matyti sklandančios dulkės. 
Bekeris nusičiaudėjo. Jiems prieš akis driekėsi eilės tvarkingai 

sukrautų viena ant kitos dėžių. 

- Kiek jų daug! - apstulbo Emilė. 

- Tai aprašymai visų nusikaltimų, įvykdytų Londone ir jo 
apylinkėse prieš penkiolika metų, - pasakojo Meinas. - 
Dokumentai išdėstyti pagal nusikaltimo pobūdį ir mėnesį, 
kada jie buvo įvykdyti. 

- Komisare, tai genialu! - pagyrė de Kvinsis. 

Meinas nužvelgė dėžes su retai rodomu pasididžiavimu. 

- Niekur kitur pasaulyje nėra tokios išsamios nusikaltimų 
dokumentacijos sistemos. Ar galiu dar kuo nors padėti? 

- Ačiu, ne. Raustis šiose bylose - tinkamas darbas mudviem 
su Emile. O kiti darykite tai, ką esate išmokyti. Mums čia 
tinkama vieta - netrukdysime jums. 

- Kuo daugiau žmonių rausis šiuose dokumentuose, tuo 
geriau, - paprieštaravo Rajanas. - Negaliu sugalvoti geresnio 
būdo išsiaiškinti tų žmogžudysčių motyvams. Mudu su Bekeriu 
liekame čia. 

Komisarui Meinui nulipus iš palėpės, Bekeris vėl 
nusičiaudėjo. 

- Atsiprašau. 

- Netrukus čiaudėsime visi, - patikino Rajanas. - Iš to storo 
dulkių sluoksnio matyti, kad diduma dėžių nebuvo atidarytos 
nuo tada, kai buvo čia sudėtos. 

- Keturiasdešimtųjų birželio dešimtoji, - tarė de Kvinsis. - Tą 
dieną Edvardas Oksfordas šovė į karalienę, o berniukas airis 


mėgino sustabdyti jos karietą. 

- Padėkit mano motinai, tėvui ir sesutėms! - prisiminė 
Rajanas. - Bet mes nežinom, kas ir už kokį nusikaltimą buvo 
suimtas: jo motina, tėvas ar seserys. 

- Gal kiekvienas išsirinkime dėžių eilę ir ieškokime airiškų 
pavardžių, paminėtų iki birželio dešimtosios? - pasiūlė 
Bekeris. 

Nors spingsėjo jų žibintai, palėpės kertėse tvyrojo prietema. 

Rajanas atidarė dėžę, ištraukė keletą bylų ir, kaip pats 
išpranašavo, taip pat nusičiaudėjo. 

- Dėl skurdo ketvirtąjį ir penktąjį dešimtmetį į Angliją ir 
Londoną atvyko daug airių, - pasakojo jis Emilei ir Bekeriui, 
mat tada juodu buvo per jauni ir nežinojo, kokie sunkūs laikai 
buvo. - Jie badavo ir sutikdavo dirbti net už menkiausią 
atlyginimą. Dauguma vietinių buvo priešiški jiems - girdi, jie 
atima darbą iš anglų. Todėl vaikystėje išmokau slėpti akcentą 
ir rudus plaukus. 

- Viljamas Hamiltonas buvo airis, - skaitydamas išblukusį 
dokumentą tarė de Kvinsis. 

- Viljamas Hamiltonas? - suglumęs paklausė Bekeris. 

- Ketvirtas vyras, šovęs į karalienę, - atsakė de Kvinsis. - Jis 
užaugo vienoje Airijos našlaičių prieglaudoje. Per Didįjį Airijos 
badmetį!? jis mėgino laimę čia, Anglijoje, bet negalėjo rasti 
darbo, todėl keturiasdešimt aštuntaisiais išvyko į Prancūziją. 
Tais metais ten vyko revoliucija, liepsnose skendo didžioji dalis 
Europos. Hamiltonas grįžo į Londoną užsikrėtęs idėjomis, kad 
reikia versti vyriausybę. Jis ištisus mėnesius mito vien maisto 
likučiais, kurių iš gailesčio duodavo moterys. Galop jį apėmė 
toks įtužis, kad šovė į karalienę. 


- Jeigu viskas klostysis taip ir toliau, netrukus rasime auką, 
laikančią raštelį su Viljamo Hamiltono pavarde, - svarstė 
Rajanas. 

- Žudikas, be abejonės, nepermaldaujamai artinasi link 
dabarties, - pritarė de Kvinsis. 

Jis išsitraukė buteliuką opijaus tinktūros, bet tuoj vėl įsikišo 
jį atgal į kišenę. 

- Galbut raštelyje, įbruktame kitai aukai, bus minima ne 
„Jaunoji Anglija“, o „Jaunoji Airija“. 

- „Jaunoji Airija“? - paklausė Emilė. 

- Hamiltonas priklausė organizacijai, pasivadinusiai 
„Jaunąja Airija“. Ji rengdavo riaušes prieš vyriausybę. 

- Turbūt nereikėtų stebėtis, kad to laikotarpio suėmimų 
dokumentuose randu daug airiškų pavardžių, - tarė Rajanas. - 
Konstebliai dažnai rodydavo airiams ypatingą dėmesį. 

- Aš irgi tai pastebėjau, - pritarė Bekeris versdamas bylas. - 
Airiškų pavardžių pernelyg daug. jų visų nusikaltimų 
nespėsime išsiaiškinti, nes laiko turime nedaug. 

- Ko gero, mes darome ne taip, kaip reikia, - pasakė visiems 
Emilė. 

- Ką turite galvoje? 

- Berniukas maldavo karalienę gelbėti jo motiną, tėvą ir 
seseris. Taigi gal mums derėtų ieškoti bylose ko nors po 
birželio dešimtosios, ne iki jos, - atsakė Emilė. - Mums reikia 
ieškoti kažko baisaus, ištikusio visą airių šeimą po tos dienos, 
praėjus porai parų ar savaitei. 


Paprastai Kolino tėvo veidas būdavo sveikai rausvas, bet 
dabar, nekantriai laukiant besistumdančioje, triukšmingoje 
minioje priešais Naujųjų Vartų kalėjimą, jo skruostai išbalo. 


- Mes sugaišome kur kas ilgiau, negu tikėjausi, - pasakė 
Kolinui tėvas. - Ema ir Ruta nebegali ilgai likti vienos. Grįžk 
pas jas ir atsivesk čia. Kasdien aštuntą ryto, vidurdienį ir šeštą 
vakaro lauksiu jūsų šioje vietoje. 

- Nenoriu tavęs palikti! - paprieštaravo Kolinas. 

Tėvo kaktoje žvilgėjo prakaito karoliukai. 

- Kitos išeities nėra. Nesugalvosiu, kaip išvaduoti jūsų 
motiną iš kalėjimo, jeigu dar nerimausiu dėl to, kaip laikosi 
tavo seserys. 

Su ašaromis akyse atsisveikinęs su tėvu, Kolinas nuskubėjo 
namų link. Kuo greičiau jis atsives sesutes į Londoną, tuo 
greičiau vėl bus su tėvu... tuo greičiau jie išlaisvins mamą... 
tuo greičiau visa šeima vėl bus drauge. 

Bet lekiant sausakimšomis Londono gatvėmis nuo tvankaus 
oro jam ėmė svaigti galva. Kol pasiekė miesto pakraštį, 
prakaitas žliaugė taip, kad to negalėjai paaiškinti vien skuba ir 
birželio karščiu. Kai pagaliau parsirado į Šv. Jono Mišką, jam 
ėmė rodytis, kad jis sklendžia oru. Lyg pro miglą prisiminė su 
tėvu naudojęsi vandens siurbliu šalia skersgatvio, kuriame 
miegojo. Iš jo atsigėrę, jie susišlapindavo plaukus ir 
nusimazgodavo purvinus veidus. Kai kurie to rajono žmonės 
įspėjo juos negerti vandens iš to siurblio - girdi, žmonės, kurie 
taip darė, apsirgdavo. Bet kiti tvirtino, esą ligas sukeliantis 
užterštas oras. Vis dėlto juodu neturėjo kitos išeities: niekur 
kitur vandens jie negalėjo gauti. 

Vakarop jau sverdėdamas Kolinas priėjo dulkėtą keliuką į 
nebaigtą statyti jų kaimelį. Viską matė taip neryškiai, kad nė 
pats nesuvokė esąs prie savo namuko. Ema ir mažoji Ruta 
vėliau jam pasakojo pamačiusios, kaip jis svirduliuoja pro šalį, 
ir atbėgusios padėti. 


Tris paras jis tiesiog vadavosi mirtimi nuo karštligės. Kai 
pagaliau atsigavo ir pažino persigandusius sesučių veidus, 
teįstengė sumurmėti: „Turime eiti pas tėtį. Jis mūsų laukia.“ 

Bet Kolinui neužteko jėgų leistis į kelią dar ir kitą dieną. 

- Tave krėtė toks baisus drebulys, kad mes išsigandom, jog 
mirsi, - pasakojo Ema. 

- Ar kaimynai žino, kas nutiko motinai? 

- Žino. 

- Ar kuris nors atnešė judviem ko nors valgyti? 

- Ne, - atsakė mažoji Ruta. 

— O kaip ta netoliese gyvenanti moteris, su kuria mama 
susidraugavo? Ta, kuri sakė, esą Berbridžo krautuvė gali 
parduoti jos mezginius? 

- Ji apsimeta mūsų nepažįstanti, - atsakė Ruta. Anksčiau 
švarplė tarp priekinių dantų suteikdavo jai žavesio, bet dabar 
dėl jos atrodė kaip liūdniausias vaikas, kurį Kolinas kada nors 
buvo regėjęs. 

- Tėtis... - Kolinas vargais negalais atsistojo. - Turim eiti pas 
ji. 

- Taip, - narsiai sutiko Ruta. - Turim padėti tėčiui. 

Jie surinko visą maistą, kurį pavyko rasti: kelias žiauberes 
duonos ir vieną bulvę. 

Kolinas buvo toks silpnas, kad negalėjo skubėti. Ištisas 
valandas pėdindami dulkinu keliu, jie iš lėto artėjo prie rudos 
miglos gaubiamo Londono, iš kurio sklido gaudesys. 

Temo, kai jie pagaliau priėjo tą vietą prie Naujųjų Vartų 
kalėjimo, kurioje tėvas sakė lauksiąs aštuntą ryto, vidurdienį ir 
šeštą vakaro. Bet Šv. Pauliaus katedros varpai pranešė, kad 
jau gerokai po šešių. 

- Jis ateis iš ryto, - tarė Kolinas. 


Bet kitą dieną tėvas nepasirodė nei aštuntą ryto, nei 
vidurdienį. 

Susikibę rankomis, kad neperskirtų į visas puses skubanti 
minia, jie leidosi jo ieškoti. 

Kolinas pažino anksčiau matytą gatvės prekiautoją. 
Nuvargęs žmogelis stūmė savo vežimėlį. Nors visą dieną 
plušėjus palaidinis buvo purvinas, didelė šilkinė kaklaskarė 
buvo nepriekaištingai švari - tuo didžiuodavosi jo profesijos 
broliai. 

- Atleiskite, pone, gal žinote, kur... 

- Čia prašyti išmaldos nevalia, - įspėjo vyras rankos mostu 
vydamas juos nuo savo vežimėlio. - Tempiau šias daržoves net 
iš Kovent Gardeno turgaus ne tam, kad atiduočiau airiams. 

Kolinas priėjo prie perėjų šlavėjo. Šlavėjai žinojo viską, kas 
dedasi jų rajone. Nors šito šluota buvo visai nutriušusi, o kojos 
basos, veide švietė žvali šypsena, tinkanti jam prie šviesių 
susivėlusių plaukų. Jis atrodė ne ką vyresnis už Koliną, bet, 
nors abu buvo skurdžiai, šlavėjo laikysena rodė jį žinant, kad 
jo laukia šviesesnė ateitis. 

- Prisimeni - matei mane su tėvu šičia prieš kelias dienas? - 
paklausė Kolinas. 

- Aš prisimenu viską. Luktelk. 

Berniukas nubėgo priešais kilmingą poną ir ponią. 
Neprašomas nušlavė purvą ir arklių išmatas priešais turtingą 
porą, traukiančią link Senojo Beilio teismo pastato. 

Vyras numetė pensą ant nešvarių grindinio akmenų. 

- Ačiu, pone! - sušuko šlavėjas, tarsi būtų gavęs didžiulį 
turtą. 

Jis grįžo prie Kolino. 

- Ko nori? 


- Ar prisimeni, kaip atrodo mano tėvas? 

- Juk sakiau: aš prisimenu viską. Dirbu šioje vietoje penkeri 
metai, ir man pro akis neprasprūsta niekas. 

- Ar jį matei? 

- Gal. O ką aš už tai gausiu? Bala nematė. Atrodo, tu 
didesnis skurdžius už mane. Tavo tėvas tame skersgatvyje. 
Jis rodė į skersgatvį, šalia kurio buvo vandens siurblys, 

kuriuo naudodavosi Kolinas ir jo tėvas. 

Kolinas su sesutėmis tekini pasileido, kur rodė šlavėjas. 
Tėvas gulėjo tolimame skersgatvio gale, be sąmonės, 
kliedintis. Jis buvo permirkęs prakaitu ir blaškėsi apimtas 
karštligės. Jo batai buvo pavogti, švarkas ir marškiniai taip 
pat. 

- Tėti! - sušuko mažoji Ruta. - Ką mums dabar daryti?! 

- Kas nors kur nors tikrai mums padės, - tarė Kolinas 
lūžinėjančiu balsu, stengdamasis įveikti neviltį. - Šiame 
didžiuliame mieste, kur gyvena milijonai žmonių, kas nors 
tikrai mūsų pasigailės. 


15 1845-1852. Dėl bulvių (pagrindinio daugumos Airijos gyventojų maisto) maro 
tuo laikotarpiu šalyje iš bado mirė apie milijoną žmonių, dar tiek pat emigravo į 
Angliją, Jungtines Amerikos Valstijas ir kitur. 

Ištrūkus iš Londono rūko, tamsoje skendinčiame Anglijos 
užmiestyje buvo matyti žvaigždėtas dangaus skliautas. 
Sėdėdamas privačiame vagone, pulkininkas Traskas žiūrėjo į 
neryškias pievas, upokšnius ir brūzgynus - atrodė, kad jie 
lekia pro šalį. 

Laikrodis ant sienos rodė aštuonias minutes po septynių. 
Visi kiti Anglijos geležinkelių tinklo laikrodžiai rodys tokį pat 
laiką, nes prieš daug metų, kai Jeremijas Traskas įkūrė 
Britanijos geležinkelių sistemą, jis nustatė vieną geležinkelių 
laiką; tikslios jo detalės kas rytą telegrafu buvo siunčiamos į 
kiekvieną šalies traukinių stotį. Lygiai po minutės traukinys 
atvažiuos į Votfordo miestelį už septyniolikos mylių į 
šiaurvakarius nuo Londono justono stoties. 

Garvežiui sumažinus greitį, Traskui dingtelėjo, kokia ironija: 
netrukus Katerinos pusseserė turės laikyti jį giminaičiu, nors 
priklausė vienai iš aristokratų šeimų, nusistačiusių prieš 
Jeremiją Traską ir geležinkelius. 

Traukinys šnypšdamas sustojo; žibintai apšvietė kaimiško 
stiliaus pastatą su bilietų kasa, telegrafo kontora ir 
laukiamuoju. 


Traskas įkišo kairę ranką į paltą, o dešinę rankovę užmetė 
virš įtvaro. Užsidėjęs cilindrą ir apsimovęs pirštines, jis atidarė 
vagono duris ir išlipo ant medinio perono. Traukiniu neišvyko 
joks kitas keleivis ir šis sustojimas buvo neplanuotas. Staiga 
pulkininkas nusprendė nelaukti iki rytojaus ir dar šiandien 
aplankyti Kateriną pusseserės namuose. 

Prie jo priėjo livrėja apsirengęs vyras. 

- Pulkininkas Traskas? Gavome jūsų telegramą. Jūsų prašyta 
karieta laukia kitoje stoties pusėje. 

- Ar žinai kelia į Klarendonų dvarą? 

- Taip, pone. 

Vežikas paėmė jo krepšį. 

- Prašom sekti paskui mane. Skaičiau apie jūsų žygius kare, 
pulkininke. Ar galiu pasakyti, kad man garbė su jumis 
susipažinti? 

- Pasakyk tai kiekvienam iš Krymo grįžtančiam kareiviui. Jie 
visi verti tos garbės. 

Vėjelis atnešė drėgmę nuo vakar iškritusio sniego ir 
netoliese tekančios Kolno upės. Traukinys išpūškavo iš stoties; 
Traskas klausėsi, kaip po arklių kanopomis treška ledas, 
aptraukęs balas ant kelio. Vienintelis kitas garsas buvo iš 
aludės sklindantis juokas. Po Londono triukšmo ir klegesio tyla 
Traskui nejaukiai priminė ramybę, stodavusią prieš rusų 
puolimą Kryme. 

- Štai dvaro vartai, pulkininke, - po dešimties minučių tarė 
vežikas. 

Prašmatnaus dvaro languose spingsėjo lempos; lojo šunys. 

Vežikui iškėlus jo krepšį, Traskas davė dosnų atlygį - 
sovereną. 

- Jūs tikras džentelmenas, pulkininke. 


Seras Valteris Kamberlandas ir daug kitų taip nemano, 
pagalvojo Traskas. Lipdamas laiptais jis jau nekantravo 
pamatyti Katerinos šypseną. 

Belsdamas į duris išgirdo nudardant karietą. Šunys 
nenustojo loti. 

Pabeldė dar kartą. 

Duris atidaręs tarnas atrodė suglumęs. 

- Esu pulkininkas Antonis Traskas. Atvažiavau pasimatyti su 
sužadėtine, panele Katerina Grantvud. 

- Su Katerina Grantvud, pone? 

- Ji tikėjosi manęs rytoj, bet nusprendžiau atvažiuoti šįvakar. 

- Nesupratau, pone. 

Po perkūnais, vežikas atvežė mane ne į tą dvarą! - pamanė 
Traskas. 

- Kas čia, Henri? - tarnui už nugaros pasigirdo moters 
balsas. 

- Kažkoks pulkininkas Traskas, miledi. Jis sako atvažiavęs 
pasimatyti su panele Grantvud. 

Iš šešėlio išniro pusamžė moteris žilstančiais plaukais, 
vilkinti puošnia lankais pūsta suknele. 

Ji nužiūrėjo Traską vertindama jo apdarų kokybę. Susiraukė 
pamačiusi šalia stovintį nedidelį krepšį. 

- Pulkininkas?.. 

- Traskas, miledi. 

Jis nusiėmė cilindrą ir nežymiai linktelėjo. 

- Katerinos čia nėra. 

Traskas taip sumišo, kad galva ėmė suktis. 

- Nesuprantu. 

- Tikėjomės pamatyti ją pavakare, bet ji taip ir neatvažiavo. 
Jai visai nebūdinga neatsiųsti telegramos, jeigu keičiasi planai. 


Tikiuosi, nieko bloga neatsitiko. 

- Taip ir nepasirodė? - Traskas buvo priblokštas. 

Moteris spoksojo į tamsą jam už nugaros, bet karietos 
nepamatė. 

- Iš kur atvykote? 

- Iš Londono. 

- Ko gero, būsite keliavęs veltui. 

Katerina taip ir nepasirodė? - pamanė Traskas. Dieve, kas 
atsitiko? Nejaugi seras Valteris grįžo į namą? Kaip jis sulaikė 
ją nuo kelionės? 

Tolumoje išgirdo tylantį karietos dardėjimą. Apimtas šiurpios 
nuojautos, paleido krepšį iš rankos ir išbėgo pro duris. 
Mėnesienoje pamatė tolumoje siubuojantį į šalis karietos 
žibintą. Už dvaro vartų kelias suko kairėn, link Votfordo. 

Jeigu bėgsiu per šį lauką, - desperatiškai svarstė Traskas, - 
gal dar pasivysiu karietą ties posūkiu. 

- Sustok! - suriko. 

Jis tekinas pasileido sušalusia tiže, primenančia jam Krymą. 

- Dėl Dievo meilės, stok! - šaukė jis tolstančiai karietai 
bėgdamas taip karštligiškai, kaip niekada nebėgo net per 
karą. 


- Likit čia su tėčiu, - paliepė sesutėms Kolinas. - Gal niekas 
jūsų nepastebės šiame skersgatvyje. Jeigu koks vyras 
kabinėsis, pasakykit, kad nuėjau atsivesti konsteblio. 

Iš tikrųjų jis nuėjo pas gydytoją, bet šis susiraukė pamatęs 
murziną jo veidą, apdriskusius drabužius ir tarė: 

- Aš ir taip turiu per daug ligonių. Išgalinčių susimokėti. 

Keliose ligoninėse jis sulaukė ne ką geresnio atsakymo. 


- Sprendžiant iš tavo pasakojimo, tavo tėvo popieriai per 
prasti, kad būtų galima jį išgelbėti. 

Jis nubėgo iki Londono juridinės korporacijos ir maldavo 
patikėtinius ir baristerius padėti, bet jų raštininkai 
plunksnomis plieniniais galiukais be atvangos krebždino 
popieriaus lapus ir net nepažiūrėję į jį liepdavo nešdintis lauk. 

Vienintelio pasiūlymo sulaukė iš senyvo pono. Laukdamas, 
kol bus įleistas į kabinetą, jis sėdėjo ir skaitė laikraštį. Išgirdęs 
berniuką maldaujant raštininko padėti motinai, tėvui ir 
seserims, vyras nuleido laikraštį ir tarė: 

- Jeigu padėtis tokia prasta, tvirtink, kad esate skolininkai. 
Prašyk kalėjimo valdžios, kad leistų dviem tavo seserims 
apsistoti kameroje su motina. Jos bent jau gaus pastogę ir 
valgyti, kol motina bus teisiama. Sakai, apsivogė krautuvėje? 
Negerai. 

Karštą birželio vakarą permirkęs prakaitu, nuo niekaip 
nepraeinančios ligos svaigstančia galva Kolinas pasakė 
sargybiniui prie kalėjimo: 

- Mano tėvas serga. 

Sargybinio tai nė kiek nesudomino. 

- Mano motina čia. - Kolinas parodė niūrias suodinas 
kalėjimo duris. - Nežinau, kada ji bus teisiama. 

- Už ką? 

Kolinui jau užteko proto nesakyti: „už vagystę krautuvėje“. 

- Ji pasiskolino pinigų, kad nupirktų valgyti man ir seserims, 
bet negali skolos grąžinti. Mes neturim už ką nusipirkti 
maisto, - bemat atsakė jis. 

- Skolininkai, ar ne? Ir dar airiai. 

- Žmogus baristerio kontoroje sakė, kad mano seserys gali 
pagyventi kalėjime su motina, kol grąžinsime skolas ir ji galės 


būti teisiama. 

- Įstatymai tai leidžia. Sakai, seserys? Kiek joms metų? 

- Penkeri ir trylika. 

- Pasikalbėsiu su savo seržantu. Nieko negaliu pažadėti, bet, 
tavim dėtas, atvesčiau jas čia ne vėliau kaip po valandos. 

Pagaliau atsirado žmogus, kuris jiems padės! 

Kolinas nulėkė atgal į skersgatvį. Ten džinu atsiduodantis 
vyriškis nužiūrinėjo jo tėvą, bet dar įdėmiau seseris. 

Kolinas atsitiesė ir praėjo pro vyrą stengdamasis padaryti 
valdingesnio - dešimčia metų vyresnio ir pėda aukštesnio 
vyruko įspūdį. 

Mėlynos Emos akys atrodė išvargusios. 

- Tėtis nejuda, tik šnabžda mamos vardą. 

- Radau, kur judviem apsistoti. 

- Kur mudviem apsistoti? Bet mes juk negalim palikti tėčio, - 
paprieštaravo Ruta. Purvinais jos skruostais ritosi ašaros. 

- Jeigu judvi būsite saugioje vietoje, turėsiu daugiau laiko 
padėti tėčiui ir mamai. Nagi. Turit eiti su manim. Mums liko 
mažiau negu valanda. 

- Kur eiti? - paklausė Ema. 

- Į kalėjimą. Jūs apsistosite pas mamą. Turėsite pastogę ir 
maisto. Ji džiaugsis jus matydama ir žinodama, kad esate 
saugios. 

Jie priėjo kalėjimą prieš pat suskambant katedros varpams - 
tada būtų praėjusi valanda. 

- Tai čia tavo seserys? - paklausė tas pats sargybinis; šalia jo 
stovėjo seržantas. 

- Taip, pone. Ema ir Ruta. 

- Mes jums padėsim, Ema ir Ruta, - tarė seržantas. - Eime 
vidun. Mes nuvesim jus pas motiną. 


- Ačiu, - lengviau atsidusęs tarė jam Kolinas. 

- Tu toks mažas, bet jau turi tokią didelę atsakomybę, - 
atsakė jam seržantas. - Mes palengvinsim tau naštą. 

- Ačiu, - pakartojo Kolinas. 

Jis palaukė, kol sargybinis su seržantu nusivedė seseris į 
kalėjimą. Ema laikė mažąją Rutą už rankos. Kiek išsigandusios 
triukšmingos aplinkos, kurioje atsidūrė, seserys į jį atsigręžė ir 
nedrąsiai pamojo. Jis pamojo joms mėgindamas įtikinti, kad 
šitaip bus geriausia. 

Vos tik jos atsidūrė už geležimi kaustytų durų, Kolinas 
parbėgo į skersgatvį, kuriame gulėjo tėvas. Nušluostęs jam 
prakaituotą kaktą, išmirkė skudurą kito siurblio vandenyje ir 
išspaudė jį tėvui į lūpas. 

- Padarysiu viską, ką galėsiu, - pažadėjo berniukas ir 
nubėgo. 


- Ačiu Dievui, mane išgirdai! 

Pulkininkas Traskas vėjo plaikstomu paltu išsiropštė iš 
pakelės griovio ant apledėjusio kelio. Karietos žibinto šviesoje 
buvo matyti, kaip stingsta garai, sklindantys iš kvapą 
gaudančios jo burnos. 

- Iš pradžių pamaniau, kad matau vaiduoklį, - prisipažino 
vežikas. - Tame lauke praėjusią vasarą žuvo vežimo 
partrenktas darbininkas. Žmonės tvirtina sutemus vis dar 
girdintys jį šaukiant vežimui sustoti. 

Traskas nelabai girdėjo, ką sako vežikas. Jis greitai įlipo į 
karietą. 

- Grįžk į stotį! Paskubėk! 

- Kas atsitiko dvare, pulkininke? 

- Nėra laiko kalboms! 


Kai vežiko paraginti du arkliai pajudėjo, jų pasagos ėmė 
slydinėti ant ledo. 

- Jeigu važiuosime greičiau, arkliai pargrius, - įspėjo 
vežikas. 

- Į stotį! Vežk mane į stotį, ir tiek! 

Nors buvo šalta, Traskas juto, kaip jį muša prakaitas. 
Vydamasis karietą jis pametė cilindrą. Apatiniai po paltu ir 
kostiumu prilipo prie kūno. Taip ir neatvažiavo, - neišėjo jam iš 
galvos. Katerina... Seras Valteris... 

Votfordo gatvių žibintai pamažu darėsi vis ryškesni. 
Nespėjus vežikui sustabdyti karietos prie stoties, Traskas 
iššoko ir tekinas pasileido prie bilietų kasos. 

Joje nieko nebuvo. Telegrafo operatorius irgi nebudėjo. 

Telegrafo kontoros durys buvo užrakintos. Traskas 
pirštinėtos rankos kumščiu išmušė jos langą ir stvėrė nuo 
stalo traukinių tvarkaraštį. 

Priėjo vežikas ir išsigandęs pažiūrėjo į išmuštą langą. 

- Kas, jeigu išgirdo konsteblis? 

- Velniai rautų, aš to geležinkelio savininkas! - suniurnėjo 
Traskas skaitydamas tvarkaraštį. - Galiu išdaužti kiekvieną 
langą, kurį tik panorėsiu. 

Virš durų spingsinčio žibinto šviesoje jis pirštu braukė per 
tvarkaraštį. 

- Po velnių, šįvakar nėra nė vieno traukinio į Londoną! 

- Pirmas bus tik aštuntą ryto, - tarė vežikas. - Tada vežu 
keleivius į stotį. 

- Važiuojam į Londoną. 

- Nesupratau, pulkininke. 

- Tuoj pat! - Traskas nusitempė jį prie karietos. 


- Bet iki Londono - septyniolika mylių, ir dar tamsoje! Mums 
prireiks mažiausiai trijų valandų ten nusigauti. Arkliai 
neatlaikys. 

- Sumokėsiu tau penkiasdešimt svarų. 

Tai buvo milžiniški pinigai. Vežikas per savaitę tikriausiai 
parnešdavo namo vos svarą. 

- Bet pulkininke - jei mano arkliai susiluošins, net 
penkiasdešimt svarų... 

- Šimtą svarų! Man nė motais, kiek tai kainuos! - Baisios 
nevilties apimtas Traskas nusitempė vežiką prie karietos. - 
Vežk mane į Londoną! 


- Ketlin Obrajen, - tarė Bekeris žiūrėdamas į pageltusį 
popieriaus lapą Skotland Jardo archyve. 

- Kažką radote, Džozefai? - paklausė Emilė. 

- Bijau, kad taip. 

- Kas negerai? - paklausė Rajanas. 

- Ketlin Obrajen, - pakartojo Bekeris prikišdamas 
dokumentą arčiau savo žibinto. - Apibūdinama kaip 
trisdešimtmetė. Šviesių plaukų, malonių bruožų. Pabrauktas 
žodis „airė“. Ištekėjusi. Birželio pirmąją buvo suimta už 
marškinių vagystę iš krautuvės Šv. Jono Miške. 

- Bet mes ieškom kažko, kas nutiko birželio dešimtąją, kai 
berniukas maldavo karalienės gelbėti jo artimuosius, ar 
vėliau, - priminė jam Emilė. 

- Taigi, - atsakė Bekeris. - Paskutinė šio dokumento data - 
birželio vienuoliktoji. Neilgai truko. 

- Kas neilgai truko? - paklausė de Kvinsis. 

Bekeris liūdnai papurtė galvą ir parodė į išblukusį 
dokumentą. 


- Čia nieko nerašoma apie jos sūnų, tik minima, kad ji turėjo 
dvi dukras - penkiametę Rutą ir trylikametę Emą. Dukros 
buvo priimtos į kalėjimą pamelavus, neva motina buvo suimta 
ne už vagystę, o už skolą. Tokiu atveju įstatymai leidžia 
motinai su vaikais būti kartu, kol susitariama dėl skolos 
grąžinimo. 

- Džozefai, iš jūsų balso galima pamanyti, kad atsitiko 
kažkas bloga, - tarė Emilė. 

Tamsioje palėpėje visi priėjo su žibintais ir skaitė jam per 
petį. 

- Varge! - šūktelėjo Emilė perskaičiusi tos dienos įrašą. 

- Gelbėkit mano motiną, tėvą ir seseris! - suniurnėjo 
Rajanas prisiminęs, ko karalienės maldavo apdriskęs 
berniukas. - Bet jam nepavyko jų išgelbėti. Trylikametė 
uždusino mažąją sesutę, paskui pasiligojusią motiną, o tada 
pasikorė. 


Arkliams sunkiai sekėsi išlaikyti didelį greitį traukiant 
karietą apledėjusiu keliu. Atsisėdęs priekyje Traskas laikė 
atkišęs į priekį savo žibintą, nes karietos žibinto vežiko pusėje 
šviesos neužteko įžiūrėti ledu aptrauktų provėžų. 

- Bet ko taip skubėti? - neatlyžo vežikas. - Kas atsitiko? 

- Ji turėjo būti čia. 

- Kas ji, pulkininke? 

- Kodėl ji nepasirodė? Greičiau! Ar tas kelias pagerės? 

- Kai išvažiuosim į vieškelį. 

- Ačiu Dievui. O kiek iki to... 

Staiga arklys dešinėje paslydo. Paniškai prunkšdamas jis 
suklupo. Karieta pakrypo ant šono. Pro išsigandusio gyvulio 
žvengimą pasigirdo trekštelėjimas - lūžo ratų ašis. 


Karieta vertėsi ir išmetė Traską į orą. Kad neužkristų ant 
savo žibinto, pulkininkas metė jį į šalį. Išgirdo, kaip jis 
atsitrenkia į griovį ir sudužta. Traskas plojosi ant žemės taip 
skaudžiai, kad pritrūko oro. 

Iš sudužusio žibinto pliūptelėjęs žibalas nuo dagčio 
užsiliepsnojo. Staiga kilusių liepsnų šviesoje Traskas iš griovio 
su nuostaba žiūrėjo, kaip karieta pamažu krypsta, o paskui 
ima ristis link jo. 

Kairysis arklys taip pat suklupo ir virstanti karieta 
nusitempė abu gyvulius. Jų riksmai susiliejo su vežiko 
klyksmu. 

Traskas pasijuto vėl grįžęs į karą - tarsi patrankos sviedinys 
būtų nubloškęs karietą link jo. Karieta atbildėjo į griovį ir 
sustojo per pusę sprindžio jam nuo veido. 

Besiblaškantiems arkliams baudžiantis perplėšti karietą 
pusiau, įtvaro varžomas Traskas desperatiškai nusirangė 
grioviu į tą pusę, iš kur sklido vežiko dejonės. 

Vyras gulėjo po ratu. Jo žibintas irgi buvo sudužęs, liepsnos 
artinosi. 

- Ar girdi mane? - sušuko Traskas. 

- Man lūžo koja! 

Liepsnos dar labiau priartėjo. 

- Jei pakelsiu ratą, ar iššliauši? - suriko Traskas. - Negaliu 
tavęs traukti ir tuo pat metu kelti rato! 

- Kelkit! - dejuodamas išstenėjo vežikas. - Greičiau! 

Pulkininkas vėl nusirangė į griovį. Aukštielninkas jis įsirėmė 
batais į ratą ir įtempė jėgas kojose. 

- Jis kyla! - suriko vežikas. - Aukščiau! 

Traskas iš visų jėgų įsispyrė ir jam pavyko kilstelėti ratą dar 
per porą pirštų. 


- Mėgink iššliaužti! - sušuko jis. 

Liepsnos buvo jau čia pat; vežikas ėmė nagais kabintis į 
sušalusią žemę. Jis spiegė iš skausmo, bet jam pavyko 
pasislinkti. 

- Ilgai laikyti jį iškėlęs neįstengsiu! - suriko Traskas 
jusdamas, kad kojos silpsta. 

- Aš iššliaužiau! 

Trasko kojų raumenys nebeatlaikė, ir ratas virš jo trinktelėjo 
į žemę. Pulkininkas išsirangė iš griovio, kol jo nepasiekė 
degantis žibalas. Kaire ranka jis sugriebė vežiką ir nusitempė 
grioviu tolyn nuo liepsnų. Vyro veidu ritosi skausmo ašaros. 

Traskas kuo skubiau išlėkė ant kelio ir pažiūrėjo į 
besikapanojančius parkritusius arklius. Kol vargo mėgindamas 
atsegti vieną iš neleidžiančių jiems pajudėti diržų, ėmė artintis 
kažkokia šviesa, ir jis išsigando, kad jam prasidėjo 
haliucinacijos, bet tuoj suprato, jog šviesa - kitos karietos 
žibinto. 

- Dieve brangus! - pasigirdo vyro balsas. 

Karieta sustojo, iš jos iššoko vyras. 

- Aš esu daktaras Gilmoras! - sušuko jis padėdamas Traskui 
vaduoti dešinįjį arklį. - Važiuoju pas ligonį - ūkininką, 
gyvenantį prie šio kelio. 

- Ačiu Viešpačiui, kad važiavote pro šalį! - suriko Traskas. 

- Jūsų veidas kruvinas! 

- Bala nematė! - kaire ranka pulkininkas atsegė kitą diržą. - 
Vežikui lūžo koja! Jis vežė mane į Londoną! 

- Tokiu metu?! 

- Vienas man svarbus žmogus reikalingas mano pagalbos. 

Išvadavę arklį dešinėje, vyrai atšoko atgal, nes persigandęs 
gyvulys atsistojo ir dundindamas pasagomis žemę nušuoliavo į 


tamsą. 

Vyrai priskubėjo prie antro arklio. 

- Pulkininkas išgelbėjo man gyvybę! - dejavo vežikas. 

Liepsnos jau laižė jį prispaudusį ratą. 

- Sumokėsiu tau daugiau negu šimtą žadėtų svarų, - 
pažadėjo Traskas. - Tau iki gyvenimo galo nereikės jaudintis 
dėl pinigų. Daktare, laikykit tą arklį, kad nenulėktų! 

Juodu atsegė paskutinę sagtį. 

Įnirtusiam gyvuliui šokant į viršų, Traskas jį apsižergė. 

- Kokį velnią čia išdarinėjat?! - sušuko daktaras. 

Kaire ranka laikydamas vadeles atstojančius diržus, Traskas 
sukirto batais žirgui į šonus. Katerina! - klykė jis mintyse. 
Bakštindamas arklį jis tamsiu keliu nurūko į Londoną. 


Lordas Palmerstonas praėjo pro savo rūmų durininką ir 
susiraukė pamatęs ant laiptų sėdinčius ir jo laukiančius de 
Kvinsį su Emile. Jie bemat atsistojo. 

- Kaskart išeidamas ar grįždamas pamatau jus manęs 
tykojančius. 

- Milorde, ar galime su jumis pasikalbėti? - paklausė de 
Kvinsis. - Konfidencialiai. 

- Netrukus laukiu lankytojų - kabineto, kurį šiuo metu 
sudarau, narių. 

- Negaišintume jūsų, jei reikalas nebūtų skubus. 

- Su sąlyga, kad nepamatysiu opijaus tinktūros buteliuko, 
kurį dabar norite išsitraukti iš kišenės. 

Jie užlipo laiptais ir įėjo į biblioteką. Čia lempų šviesa 
atsimušė nuo raudonmedžio lentynų. Susirinkimui buvo 
sustatytos kėdės. 


- Milorde, keturiasdešimtaisiais, kai Edvardas Oksfordas iš 
dviejų pistoletų šovė į karalienę, jos dėmesį atitraukė 
berniukas airis bėgdamas šalia jos karietos ir maldaudamas 
padėti jo motinai, tėvui ir seserims, - pasakojo de Kvinsis. - Ar 
ką nors apie tai žinote? 

- Nenumanau, apie ką kalbate. 

- Berniuko pavardė buvo Obrajenas. Gal tai padės jums 
prisiminti. 

- Nė kiek nepadeda. Jeigu tik apie tai norite su manim 
kalbėtis, malonėkite išeiti, kol neatėjo mano lankytojai. 

Emilė žengtelėjo į priekį. 

- Milorde, - jinai įsmeigė į jį mėlynas akis, - mes manome, 
kad tas berniukas maldavo pagalbos daugybės žmonių, 
įtakingų kalėjimų ir teisėsaugos pareigūnų, - be kitų, lordo 
Kosgrouvo, teisėjo sero Ričardo Hokinso ir komisaro Meino, - 
bet nieko nepešė. Mes dar manome, kad pastarojo meto 
žmogžudystes vykdo tas berniukas, dabar jau suaugęs, 
bausdamas tuos žmones už tai, kad nepadėjo jo šeimai. Gal 
prisimenate, ar koks nors berniukas airis jūsų maldavo 
pagalbos? 

Lordo Palmerstono tonas tapo nebe toks nekantrus: jis 
negalėdavo atsispirti patraukliai moteriai. 

- Gatvėse elgetų knibžda. Juk nesitikite, kad prisiminsiu 
vieną, elgetavusį prieš penkiolika metų. 

- Padėkite mano motinai, tėvui ir seserims. Štai ko jis 
maldavo, - neatlyžo Emilė. 

- Keturiasdešimtaisiais ėjau užsienio reikalų ministro 
pareigas. Kadangi jokių policijos reikalų tuo metu 
nesprendžiau, berniukas nebūtų turėjęs pagrindo kreiptis į 
mane. 


- Galbūt jis kreipėsi į jus, kai niekas kitas jam nepadėjo, - 
iškėlė mintį Emilė. 

- Jeigu ir taip, aš neprisimenu. jums reikia kalbėtis su lordu 
Normanbiu. Tais metais jis ėjo vidaus reikalų ministro 
pareigas. 

- Tuomet mums būtinai reikia su juo susisiekti, - tarė de 
Kvinsis, - nes jis gali būti viena iš būsimų aukų. 

- Jums bus labai sunku su juo pasikalbėti. Jis gyvena 
Italijoje - yra mūsų atstovas Florencijoje. 

- Tas atstumas gali išgelbėti jam gyvybę, - atsakė de 
Kvinsis. - Prašytume nusiųsti jam telegramą. Paprašykite jo 
bet kokios informacijos, kurios jis gali turėti apie Obrajenų 
šeimą. Įspėkite jį, kad jo gyvybei gali grėsti pavojus. 

- Jūs rimtai? 

- Šiuo metu inspektorius Rajanas klausia komisaro Meino, 
ar šis bent kiek prisimena tą berniuką. Reikia patikrinti 
komisaro dokumentus - ar jo įrašuose tarp tų metų birželio 
pirmos ir vienuoliktos dienos neminimas kas nors Obrajeno 
pavarde. Taip pat reikia patikrinti lordo Kosgrouvo ir sero 
Ričardo Hokinso užrašus. Tuo tarpu seržantas Bekeris skaito 
Naujųjų Vartų kalėjimo archyvinę medžiagą. 

- Sakot, iki birželio vienuoliktosios? - paklausė lordas 
Palmerstonas. - Kodėl paieška turi baigtis ta diena? 

- Todėl, kad tą dieną berniuko motina ir dvi seserys mirė 
Naujųjų Vartų kalėjime. 

- Visos trys vieną dieną? - susiraukė lordas Palmerstonas. 

- Viena sesuo pasikorė, prieš tai uždusinusi jaunesniąją ir 
ligotą motiną. 

Jo Šviesybė sustingo. 


- Naujųjų Vartų kalėjimas išties gali sukelti neviltį. - Jis giliai 
įkvėpė. - Kokį baisų nusikaltimą įvykdė ta moteris? 

- Ji buvo apkaltinta pavogusi iš krautuvės marškinius, - 
atsakė Emilė. 

- Jie visi mirė dėl vienų marškinių? - lordas Palmerstonas lyg 
staiga išvargęs panarino galvą. - Kartais įstatymai būna 
pernelyg griežti. O tėvas? Kas nutiko jam? 

- Mėginame tai sužinoti. Bet, turint galvoje žudiko įtūžį, 
manome, kad tėvas mirė sava graudžia mirtimi, - atsakė de 
Kvinsis. - Milorde, man reikia pasikalbėti su jumis dar vienu 
reikalu. Emile, gal malonėtum mus trumpam palikti vienus? 

- Vienus? - paklausė lordas. jis atrodė nustebęs ne mažiau 
kaip Emilė. 

- Taip, milorde. Tema subtili. 

Apačioje, rūmų vestibiulyje, pasigirdo balsai. 

- Atėjo pretendentai į mano ministrų kabineto narius. Jei 
reikalas nesusijęs su grėsme Jos Didenybei... 

- Jis susijęs su pirmąja grėsme jai, milorde, - tarė de Kvinsis. 

- Bet jūs jau paaiškinote, kad tas berniukas airis yra 
įtariamas pastarojo meto nusikaltimais. Opijus sujaukė jums 
protą, todėl jūs painiojate tai, kas buvo prieš penkiolika metų, 
su dabartimi. 

- Milorde, noriu pasikalbėti apie Edvardą Oksfordą ir 
„Jaunąją Angliją“. 

- Ką bendra galėtų turėti Edvardas Oksfordas su dabartine 
grėsme Jos Didenybei? 

- Man didesnį nerimą kelia „jaunoji Anglija“, milorde. Už jos 
slypinti tikroji realybė. 

- Tikroji realybė? Kaip netikros realybės ar opijaus realybės 
priešybė? - Lordas Palmerstonas įdėmiau pažvelgė į de Kvinsį. 


- Realybių yra daug. 

- Kalbate, lyg kliedėtumėte. 

- Visiškai priešingai, milorde. 

Matydama įtampą, kilusią tarp dviejų vyrų, Emilė sumišusi 
žiurėjo čia į vieną, čia į kitą. 

- Tėti, kas čia darosi? 

Balsai apačioje pagarsėjo: atvyko daugiau lankytojų. 

- Man rūpi vienintelė realybė: mes pralaimime karą, - 
pabrėždamas žodžius tarė lordas Palmerstonas. - Išeikite štai 
pro tas tarnų duris. Nenoriu, kad mano ministrų kabineto 
nariai sužinotų, jog priverčiau juos laukti, nes buvau užsidaręs 
su liūdnai pagarsėjusiu Opiomanu. 

- Galime aptarti šį reikalą kitą kartą, milorde. 

- Kai lankėtės pas Edvardą Oksfordą beprotnamyje, galėjau 
susitarti, kad jus ten paliktų, atminkite tai. Būkite atsargus 
bandydamas mano kantrybę. 

- Dėkoju jums už atlaidumą, milorde. 

- Leiskite savo laiką naudingiau. Pasikalbėkite su lordu 
Grantvudu. 

- Su lordu Grantvudu? - sumišo Emilė. - Su tuo kilmingu 
ponu, su kuriuo susipažinome vakar per pobūuvį pas karalienę? 

- Jo namas yra Pusmėnulio gatvės pradžioje. Jūs buvote 
teisus: šis pokalbis padėjo man šį tą prisiminti. Staiga man 
dingtelėjo, kad lordas Grantvudas keturiasdešimtaisiais ėjo 
vidaus reikalų viceministro pareigas. Jo viršininkas buvo 
lordas Normanbis. Kaip antras aukščiausias teisėsaugos 
pareigūnas, jis galėjo ką nors girdėti apie tą berniuką airį. 

- Vidaus reikalų viceministras? - de Kvinsis trumpomis 
kojytėmis nuskubėjo prie tarnų durų. - Vadinasi, lordui 
Grantvudui irgi gresia pavojus. 


Emilės de Kvinsi dienoraščio tęsinys 


- Tėti, kas čia darosi? - vėl paklausiau mudviem lipant 
žemyn užpakaliniais laiptais. 

Perėję koridorių iki namo galo, atsidūrėme priekiniame 
rūmų vestibiulyje tuo metu, kai paskutinis iš svarbiųjų 
lordo Palmerstono svečių užlipo į laiptų viršų. Nė vienas jų 
nepastebėjo, kaip mes išeiname iš pastato. 

Mums išėjus, vienas tarnas uždarė duris, kitas atidarė 
kiemo vartelius. 

Standžiau susisupau paltu, nes tirštėjantis rūkas 
padvelkė vėsa. 

- Tėti, neapsimesk, kad manęs negirdi. Pasakyk man, ko 
iš tikrųjų judu su lordu Palmerstonu ginčijotės. 

- Turime įspėti lordą Grantvudą, kad jis yra žudiko 
taikinys. 

Nebuvau tikra, ar tetis vengia mano klausimo, bet 
sužinoti neturėjau laiko. Mums pasukus į kairę link 
Pusmėnulio gatvės, mane išgąsdino pašėlusiai 
besiartinantis arklys. Mudu su tėčiu sustingome, mat pro 
šalį prašuoliavo arklys su raiteliu. 

Arklys buvo be balno, vadelės - kokias naudoja karietų 
vežikai. Putos palei gyvulio nasrus rodė, koks jis išvargęs, 
bet raitelis desperatiškai bakštino jį lėkti toliau. Raitelio 
veidas buvo aplipęs išdžiūvusiu krauju. Sudriskęs paltas 
plaikstėsi ne iki galo užsegtas, ir buvo matyti rankos 
įtvaras. 

Staiga arklys su raiteliu dingo rūke ir pasagų 
kaukšėjimas ėmė slopti. 


- Dieve brangus - ten buvo pulkininkas Traskas! - šiaip 
ne taip išspaudžiau. 

Mudu pasileidome iš paskos. Pikadilio kelio pradžioje 
išgirdome, kad arklys pasuko kairėn. 

- Pusmėnulio gatvė! - šūktelėjo tėtis mums skubant 
paskui arklio kanopų dundėjimą. 

Pasiekę gatvės vidurį išgirdome, kad arklys sustojo. 
Batai nukaukšėjo grindiniu, paskui laiptais. 

Mudu su tėčiu tekini pribėgome prie arklio. Šis iš 
nuovargio buvo žemai nulenkeęs galvą. Išgirdę trankomas 
duris, pasileidome į kairę ir pamatėme pulkininką Traską, 
šaukiantį: „Katerina!“ 

Gretimo gatvės žibinto šviesoje pamatėme, kad visos 
namo užuolaidos užtrauktos. Pro langus nesklido nė 
menkiausias spindulėlis, todėl šis namas buvo tamsiausias 
visoje gatvėje. 

- Katerina! - klykė pulkininkas Traskas nenustodamas 
kumščiu trankyti durų. 

Jis pamėgino jas atidaryti ir pamatė, kad jos 
neužrakintos. Stumiamos jos atsirėmė į kliuvinį. 

- Ne! 

- Pulkininke Traskai! - sušukau. - Čia aš, Emilė de 
Kvinsi. 

Prisiminiau, kokį galantiškumą jis man parodė per 
karalienės vakarienę. 

- Kad ir kas bloga nutiko, mudu su tėčiu norime padėti! 

Bet pulkininkas, rodės, manęs negirdi; jis įpuolė į namą. 

Mudu su tėčiu įžengėme vidun ir pamatėme pulkininką 
taip išgąsdinusį kliuvinį. 

- Emile, neturiu kada uždengti tau akis, - tarė tėtis. 


- Taip, yra svarbesnių reikalų, - sutikau. 

Tėvas ant staliuko prie durų rado degtukų ir žvakę. Kai 
ją uždegė, pamatėme tarno lavoną. Jo galva buvo 
apsitraukusi kraujo pluta. 

Užsidengiau burną delnu, bet susitvardžiau. 

Pulkininkas Traskas pasileido giliau į namus šaukdamas 
Kateriną vardu. Mudu su tėčiu nusekėme jam įkandin. 
Žvakė apšvietė dar vieno tarno lavoną. Vis labiau 
stiprėjant baimei, nejučia prisiminiau, ką aptikome lordo 
Kosgrouvo namuose. 

Pulkininkas įlėkė į kambarį dešinėje. 

- Emile, - kreipėsi tėtis, - aš palaikysiu žvakę, 0 tu uždek 
tiek lempų, kiek tik rasi. 

Ejome palei vestibiulio sienas. Pamažėle viskas atgijo 
nuo šviesų. 

Kimiai alsuodamas pulkininkas atatupstas išėjo iš vieno 
kambario ir įlėkė į kitą priešais. 

Mudu su tėčiu priėjome tarpdurį kambario, iš kurio ką 
tik išėjo Traskas. Aš likau stovėti, o tėtis su žvake įėjo į 
vidų. 

Ant sienos kabojo ledi Grantvud. Jos rankos buvo 
apvyniotos kažkokiu tinklu, taigi ji negalėjo priešintis, o 
kaklas buvo užveržtas ją pasmaugusia tinklo kilpa. 

Man ėmė raibuliuoti akyse. 

- Kas tau, Emile? - susirūpino tėtis. 

- Dėl manęs nesirūpink, tėti. 

Nusigręžiau. 

- Kai teisėjo žmona buvo paskandinta piene, - kalbėjo 
tėtis, - tu teisingai supratai, kad tai užuomina į 
žmoniškumo pieną, Šekspyro minimą „Makbete“. Kaip tai, 


kas padaryta šiai moteriai, susiję su tuo, ką Šekspyras 
sako apie įstatymą ir tinklą, Emile? 

- Ne dabar, tėti! - nekantriai atšoviau. 

- Tegul tikrovė tavo viduje apsaugo tave nuo tikrovės 
tavo išorėje. Jeigu negali prisiminti citatos, padėsiu tau: 
nurodysiu pjesės pavadinimą. 

- Per daug nesididžiuok, tėti. Pjesės pavadinimas - 
„Periklis, Tyro princas“, - piktai atkirtau. Ko gero, tokio 
mano atsako jis ir siekė. Tokiu atveju jam pasisekė kuo 
puikiausiai. 

- O citata, Emile? - toliau mane siutino tėtis. 

- „Stai žuvis kabo tinkle it skurdžiaus teisė įstatyme“, - 
kone rėkte išrėkiau. - Patenkintas? 

- Taip. 

- Tepadeda Dievas šiai moteriai. 

- Žudikas turėjo priešingą ketinimą: pasiųsti ją į amžiną 
Dievo teismą už tai, ką įstatymai padarė jo šeimai. 

Apsisukau staiga išgirdusi garsą. 

Pulkininkas Traskas dabar jau su lempa rankoje 
atatupstas išėjo iš kito kambario. Jis neviltingai apsidairė, 
sušuko Katerinos vardą ir laiptais nukūrė aukštyn. 

Baimindamasi to, ką galiu išvysti, bet verčiama pamatyti 
blogiausia - kad gal paskui niekas to nebepranoktų, - iš 
lėto pasukau į kambarį priešais. 

Kitame aukšte girdėjau pulkininką Traską atidarant 
duris ir šaukiant Kateriną vardu. 

Žvakės tėčio rankoje liepsna mirgėjo, kai jis pro mane 
įėjo į kambarį. Pamačiau, kad tai biblioteka, įrengta 
panašiai kaip lordo Kosgrouvo namuose. 


Čia vėl išvydau lavoną. Iš pradžių pamaniau, kad jų du, 
vienas ant kito - galbūt imituojant lytiškai 
santykiaujančius vyrą ir moterį. 

Tačiau mirgančios tėvo laikomos žvakės šviesoje 
įžiūrėjau, kad viršuje - visai ne žmogus, o manekenas, 
aprengtas taip, kad panėšėtų į vienoje rankoje laikančią 
svarstykles Temidę. Tik kardas, kurį ji įprastai laiko iškeltą 
kitoje, buvo pervėręs krūtinę lordui Grantvudui. 

- Tėti... - suniurnėjau. 

Jis nusuko į sieną kėdę ir pasodino mane ant jos. 

- Tik nesakyk man, kad tai menas, - įtūžusi pasakiau. - 
Jei būčiau vyras ir jei rasčiau visus tuos siaubus padariusį 
žmogų, nusispjaučiau į jo patirtas skriaudas. Aš jį... 

Virš mūsų pulkininkas Traskas sielvartingai suriaumojo. 

Tėvas išskubėjo link vestibiulio. Nieku gyvu nenorėdama 
likti viena, išsekiau iš paskos. Iš pradžių kojos mane vos 
laikė, bet, įsiūčiui įveikus pasidygėjimą, ėmiau lipti per dvi 
pakopas iš karto - blumeriai tam netrukdė. 

Tėvas buvo priverstas lipti lėčiau - jam reikėjo pridengti 
žvakės liepsną delnu. Vis dėlto žvakės šviesos man užteko, 
kad pamatyčiau kraują ant laiptus dengiančio kilimo. 
Žemiau manes kraujo nebuvo, taigi supratau, kad kažkas, 
užpultas ant laiptų, nubėgo viršun. 

Mes ir vėl pamatėme pulkininką, atatupstą 
besitraukiantį iš kambario. Į ji vedė kraujo pėdsakas. 
Pulkininkas dejavo. Kairė jo ranka, laikanti lempą, 
pastebimai drebėjo, ir aš išsigandau, kad ji iškris ir padegs 
namus. 

Stvėriau lempą jam iš rankos; buvau sukrėsta, kai 
pamačiau kraują, prikepusį jam prie gražaus veido. 


Didvyris, likęs gyvas po apokaliptinių mūšių ir 
neabejotinai prisižiūrėjęs kraupių mirčių, iš sielvarto 
susmuko ant kelių. 

- Katerina... - murmėjo jis. - Katerina... 

Atsiklaupiau šalia ir, mėgindama paguosti, apkabinau. 
Tačiau jis buvo apimtas tokio sielvarto, kad, rodės, nemato 
ir nejaučia nieko - vien tai, ką regi už atvirų durų. 

Priėjo tėtis. Stengiausi nežiūrėti į kambarį, bet 
tūžmingas ryžtas ištverti viską, tarsi būčiau vyras, privertė 
mane nukreipti akis ton pusėn. Gailiuosi, kad tai padariau. 

Vaizdas kambaryje kėlė siaubą. 

- Katerina... - šnabždėjo pulkininkas mano glėbyje. 

- Katerina... - kartojo jis pro ašaras. 

Paskui jam iš lūpų ištrūko kitas vardas. 

- Seras Valteris Kamberlandas. Seras Valteris 
Kamberlandas. 

Tamsa tamsoje 


- Seras Valteris Kamberlandas, - tarė inspektorius Rajanas. 
Su mąslia išraiška jis nusisuko nuo miegamojo, kur gulėjo 
Katerinos Grantvud kūnas. 

Rajano į Šv. Jokūbo bažnyčią kviestas fotografas vėl tvirtino 
ant trikojo savo fotoaparatą. „Illustrated London News“ 
dailininkas vėl atsivertė savo eskizų albumą. 

- Paskutinis kartas, - tarė dailininkas Rajanui. - Nebegaliu 
pakęsti tų košmarų. 

Rajanas nieko neatsakė jam apie savo paties košmarus. 

- Esame jums dėkingi už pagalbą. 

Rajanas praėjo pro apieškančius namą konsteblius ir nulipo 
į pirmo aukšto vestibiulį. 

Ten susmukęs laiptų apačioje sukepusiu ant veido krauju 
sėdėjo pulkininkas Traskas. Jo akys buvo įsmeigtos į priekį - į 
begalybę. 

- Ar kas nors kada yra matęs ką nors panašaus? - paklausė 
Rajanas. - Jis išsikraustė iš proto. 

- Ne, jis pakliuvo į savo proto spąstus, - pataisė jį de 
Kvinsis. - Atrodo, kad jis žvelgia aplink į nieką, bet iš tikrųjų - į 
savo vidų, nes yra paralyžiuotas siaubų, kuriuos čia išvydo. 

- O kas nutiko jam prieš čia ateinant? - paklausė Bekeris. 


Įprastai nepriekaištingas pulkininko dešinės rankos įtvaras 
buvo visas purvinas. Suplyšęs paltas atsidavė dūmais. 

— Jam prakirsta kakta, - tarė komisaras Meinas. - Ji 
nebekraujuoja, vadinasi, ji sužeista senokai. 

- Ar mes žinom, iš kur tas arklys prie namo? - paklausė 
konsteblio Rajanas. 

- Ant kamanų prikabintas karietų tarnybos iš Votfordo 
ženklas, inspektoriau. 

- Iš Votfordo? Bet iki jo - ne viena mylia. O seras Valteris 
Kamberlandas? 

Rajanas pasisuko į de Kvinsį ir Emilę. 

- Tai buvo paskutiniai pulkininko žodžiai? Jis paminėjo 
kažkokį serą Valterį Kamberlandą? 

- Taip, - atsakė de Kvinsis. - Taip jau sutapo, kad vakar 
susipažinome su seru Valteriu per pobuvį pas karalienę. 

Tai išgirdęs Rajanas žengtelėjo arčiau. 

- Kai tik galėjo, seras Valteris pabrėžtinai nesutiko su 
pulkininku Trasku ir iš pažiūros laikė jį varžovu, - toliau 
kalbėjo de Kvinsis. - Iš kur atsirado ta įtampa, galop 
paaiškėjo, kai panelės Grantvud tėvai pranešė ją susižadėjus 
su seru Valteriu. Mudu su Emile nustebome, nes manėme, kad 
panelė Grantvud susižadės su pulkininku Trasku. 

- Vadinasi, pulkininkas Traskas galėjo pavydėti serui 
Valteriui? - paklausė Rajanas. 

- Man susidarė kitoks įspūdis, - atsakė Emilė užjaučiamai 
žvilgtelėdama į pulkininką. - Aš pajutau, kad seras Valteris 
priešiškai nusiteikęs jo atžvilgiu. 

Įėjo konsteblis, vedinas jaunu kokių dvidešimties metų 
prašmatniai apsirengusiu ponu. Po atsegtu paltu buvo matyti 
akį rėžianti geltona liemenė - tokia galėjo vilkėti turčius, 


besilankantis skurdžių buveinėse. Vyras buvo su dabitiškais 
ūsais. Akys raudonos - galbūt nuo per daug išgerto brendžio. 

- Inspektoriau, - tarė konsteblis, - čia lordas Dženingsas. Jis 
gyvena kitoje gatvės pusėje su tėvais - grafu ir grafiene 
Vestmorlandais. Jis ką tik grįžo iš savo klubo ir turi 
informacijos, kuri gali praversti. 

Konsteblis uždarė duris. Garsūs balsai anapus jų rodė, kad 
renkasi minia. 

- Prašom pakartoti, ką sakėte konstebliui, - kreipėsi į 
jaunuolį Rajanas. 

- Šįryt prieš šį namą seras Valteris Kamberlandas ir 
pulkininkas Traskas susivaidijo, - paaiškino jaunasis ponas. Jis 
stengėsi tarti kuo aiškiau, galbūt mėgindamas paslėpti esąs 
išgėręs, nes atsidavė alkoholiu. 

- Ar tas kivirčas buvo labai rimtas? - paklausė Rajanas. 

- Tiek rimtas, kad seras Valteris pargriovė pulkininką į 
ištižusį sniegą. 

- Apie pulkininką Traską ir serą Valterį kalbate taip, tartum 
juos pažinotumėte. 

- Buvau pakviestas į priėmimą, kuriame buvo pagerbtas 
pulkininkas. Tas apgailėtinos išvaizdos vyras ant laiptų - tik 
nesakykite man, kad čia... Kas jam atsitiko? 

- Tai vienas iš daugybės dalykų, kuriuos mėginame 
išsiaiškinti, - atsakė Rajanas. - O seras Valteris? Kaip 
susipažinote su juo? 

- Dar prieš pusmetį jo nepažinojau, bet paskui vis 
susitikdavau jį klubuose, į kuriuos vaikščiodavau. Iki tol nieko 
nežinojau apie jo kilmę. Dažniausiai matydavau serą Valterį 
prie kortų stalo. Jis lošia taip prastai, kad jeigu ne paveldėti 
turtai, būtų nuogas. 


— Paveldėti turtai? - susidomėjo komisaras Meinas. 

- Prieš pusę metų mirė dėdė ir paliko serą Valterį vieninteliu 
įpėdiniu. Tuomet, žinoma, jis tebuvo Valteris. Po dėdės mirties 
jis paveldėjo baroneto titulą ir penkiasdešimt tūkstančių svarų 
per metus. 

- Kažin, ko juodu su pulkininku Trasku vaidijosi? - paklausė 
Rajanas. 

- Dėl panelės Grantvud. 

- Norite pasakyti, kad girdėjote, dėl ko konkrečiai? 

- Girdėjo visas rajonas. Buvo vienuolikta ryto, o jie rėkė taip 
garsiai, kad mane pažadino. Praskleidžiau savo kambario 
užuolaidas ir pažiūrėjau į gatvę. Daugybė žmonių galės jums 
papasakoti apie tą vaidą. Išvakarėse seras Valteris klubuose 
nesiliovė gyręsis apie sužadėtuves su Katerina Grantvud. 

- Vadinasi, pulkininkas Traskas šoko į akis serui Valteriui iš 
pavydo, - padarė išvadą komisaras Meinas. 

- Ne. Priešingai - seras Valteris iš pavydo puolė draskyti 
akis pulkininkui. Išgirdau serą Valterį šaukiant, neva 
pulkininkas Traskas kažkaip įtikinęs panelės Grantvud tėvus 
apsigalvoti, ir dabar panelė Grantvud esanti susižadėjusi su 
pulkininku Trasku. Seras Valteris taip įtūžo, kad net pagrasino 
nušauti pulkininką Traską. 

- Nušauti?! - apstulbo Rajanas. 

- Englfild Grine, dvikovoje. Seras Valteris ištarė pulkininkui 
štai tokius žodžius: „Kaltinimas tyčiniu nužudymu 
lengvinančiomis aplinkybėmis - kaina, kurią būtų verta 
sumokėti už tai, kad niekada daugiau tavęs nematyčiau.“ Ar 
taip pulkininkas Traskas ir buvo sužeistas - seras Valteris į jį 
šovė? 


- Ne, - atsakė Rajanas, - bet galbūt seras Valteris pridirbo 
kai ko daugiau. 

Jie visi pažiūrėjo į pulkininką - šis tebespoksojo į tolį 
nereginčiomis akimis. 

- Dievas težino, ką ketino padaryti seras Valteris, kai grįžo 
čia po pietų, - kalbėjo toliau lordas Dženingsas. 

- Ką?! Seras Valteris čia buvo grįžęs?! - paklausė Bekeris. 

- Trečią valandą. Jis vėl pažadino mane riksmais ir trankymu 
į duris. Atrodė, kad dabar jau jis buvo išmurkdytas pliurėje. 
Drabužiai purvini, nosis ir burna kruvinos. Tai terodo, kad 
jeigu paveldi titulą, dar nereiškia, jog esi gerai išauklėtas. 

- O ką rėkė seras Valteris? - paklausė Rajanas. 

- Jis reikalavo pasikalbėti su lordu ir ledi Grantvudais. Girdi, 
jis neleisiąs taip bjauriai su juo elgtis. Esą jis paskolinęs lordui 
Grantvudui pinigų ir norintis juos atsiimti. Jeigu jis 
nepamatysiąs panelės Grantvud - visiems girdint pavadino ją 
Katerina, lyg ji būtų tik kokia tarnaitė! - jis nuskurdins juos 
dar labiau, negu jie jau dabar nuskurdę. Neužmirškite: visa tai 
vyksta dieną, Pusmėnulio gatvėje! Visas rajonas, aišku, jau 
zino, kad lordas ir ledi Grantvudai bankrutavo, nes 
nesėkmingai investavo pinigus į verslą, bet tai neduoda serui 
Valteriui teisės visiems apie tai trimituoti. Tas žmogus visiškai 
nemoka elgtis. Jis kelias valandas vaikštinėjo pirmyn atgal 
priešais šį namą. 

- Nejaugi niekas nepakvietė konsteblio? 

- Meifere niekas niekada nekvies konsteblio, kad suimtų 
baronetą, - tokia mintis, rodės, pribloškė jaunąjį lordą 
Dženingsą. - Visi laukė, kad jam nusibos ir jis nueis. 

- Taip ir atsitiko? 

- Šeštą vakaro. 


- Gal pasakysite mums, ar jis vėliau grįžo? - paklausė 
komisaras Meinas. 

- Septintą išėjau į sutartą susitikimą. Nenumanau, ar jis dar 
grįžo. 

- Man reikia su juo pasikalbėti, - tvirtai pareiškė Rajanas. - 
Ar žinote, kur jis gyvena? 


Tuo metu, kai konsteblis lydėjo kilmingą jaunąjį poną iš 
namų, minia gatvėje ėmė triukšmauti garsiau. Tačiau 
užsidarius laukujėms durims, buvo girdėti vien kambarius 
apieškančių konsteblių bruzdesys. 

- Klubas „Fairmount“ Pal Male, - tarė Rajanas. - Žinau, kur 
jis. 

- Kur mums vežti pulkininką Traską, kol ieškosite sero 
Valterio? - parūpo Emilei. 

Visi atsisuko į pulkininką - šis ir toliau kiurksojo sustingęs, 
žzvelgdamas į tolį neregio akimis. 

- Drabužiai apdegę, ant veido prikepęs kraujas, - kalbėjo 
komisaras Meinas. - Turbūt taip jis atrodydavo po mūšių 
Kryme. „The Times“ skaičiau: jeigu būdavo sužeistas kuris 
nors jo karys, jis niekada nesibaimindavo snaiperių ugnies ir 
lėkdavo partempti kovos draugo į savo apkasus, kol priešai jo 
nepaėmė į nelaisvę ir galbūt nenužudė. Kaip ir dauguma 
karininkų, už savo laipsnį jis sumokėjo - žmonės man sakė, du 
tukstančius svarų, - bet kiti tiek pat sumokėję karininkai buvo 
nė iš tolo nepanašūs į kariškius. Tiesiog jie norėjo vilkėti 
kariškomis uniformomis, kad darytų įspūdį damoms. Tai viena 
priežasčių, dėl kurių pralaimime šį karą. Tačiau pulkininkas 
išties troško kautis už Angliją ir iš tikro tai darė. Po visko, ką 


ištvėrė Kryme, čia jis turėjo jaustis kuo saugiausiai, bet grįžus 
jo laukė štai kas. 

- Negalima jo čia palikti, - pareiškė Emilė. - Jam reikia 
prigulti ir pailsėti. 

- O kur jį vešim? - paklausė Bekeris. - Mes nežinom, kur jis 
gyvena. 

- Kad ir kur jį vežtume, vieta turi būti jam pažįstama, - 
atsakė Emilė. - Įsivaizduokite, kaip jis dar kartą bus sukrėstas, 
jei atgaus sąmonę, bet nesupras, kur esąs. 

- Kai pulkininkas Traskas iškvietė mudu su inspektoriumi 
Rajanu per incidentą „Laimės rato“ smuklėje, jis minėjo, kad 
jo kontora tame rajone, Vandens skersgatvyje, - prisiminė 
Bekeris. - Galbūt ten jis turi kušetę ar net privatų butą. 

Mėlynos Emilės akys užsiplieskė ryžtu. 

- Tuomet turime vežti jį tenai. Iškviesime daktarą Snou. Jis 
padėjo mums prieš septynias savaites. Neabejoju, kad ir vėl 
pagelbės. 

- Mums gali padėti dar kai kas, - įsiterpė de Kvinsis. - Kai 
kas, žinantis apie karo sunkumus. 

- Koks nors karininkas? - paklausė komisaras Meinas. 

- Tiesą sakant, galvojau apie Viljamą Raselą. 

- Tą karo korespondentą? - nustebo komisaras. 

- Raselas išsamiai rašė apie didvyriškus pulkininko Trasko 
poelgius. Jis supranta, kokią įtampą patiria kariai. Galbūt 
pažįstamas veidas suteiks pulkininkui pasitikėjimo, apie kurį 
kalba Emilė. 

- Bet Viljamas Raselas Kryme, - priminė komisaras. 

- Ne. Šio ryto „The Times“ straipsnyje rašoma, kad jis grįžo į 
Londoną su pulkininku. Tame laikraštyje dirbantys mano 
draugai galėtų pasakyti, kaip jį rasti. 


- Vadinasi, visi turime savas užduotis, - tarė Rajanas. 

Kol Bekeris su Emile padėjo pulkininkui atsistoti, de Kvinsis 
gurkštelėjo opijaus tinktūros iš buteliuko. 

- Prašyčiau luktelėti. 

Pajutę žmogeliuko balse nerimą jo palydovai sustojo. 

- Inspektoriau, ar prie lordo ir ledi Grantvudų kūnų buvo 
rasti rašteliai? Pats nemačiau nieko atvirai padėto ir nenorėjau 
sulaukti jūsų nepasitenkinimo ką nors paliesdamas be jūsų 
leidimo. 

- Ledi Grantvud suknelėje radome raštelį, - atsakė 
Rajanas. - Popierius buvo su tokiais pat jau anksčiau matytais 
juodais apvadais. 

- O kas jame buvo parašyta? 

- Viljamo Hamiltono pavardė. 

- Aišku... Ketvirtas Žmogus, šovęs į karalienę. Kaip ir buvo 
spėjama, žudikas savo rašteliais vis labiau skuba link 
dabarties. 

- Be to, radom raštelį ant popieriaus lapo juodais apvadais 
vienoje iš lordo Grantvudo kišenių, - pasakojo Bekeris. - 
Žodžiai jau matyti: „Jaunoji Anglija“ - Edvardo Oksfordo 
išgalvota revoliucionierių grupė. 

- Ar nebuvo dar dviejų žodžių? - paklausė de Kvinsis 
čiupinėdamas buteliuką tinktūros. - Galbūt „Jaunoji Airija“? 
Tikrai egzistavusi Viljamo Hamiltono sukilėlių grupuotė? 

Rajanas įdėmiai į jį pažvelgė. 

- Turite tokį pranašo talentą, kad jums reikėjo būti ne 
rašytoju, o būrėju. 

- Gaila, bet šioje istorijoje yra daugybė dalykų, kurių 
nebūčiau galėjęs išpranašauti. Kruopščiai apgalvota sistema 
šįsyk sulaužyta. Lordas ir ledi Grantvudai, kaip ir kiti, buvo 


nužudyti simbolišku būdu, rodančiu, kaip žudikas nekenčia 
įstatymų. Tačiau vienas jų turėjo būti aptiktas kokioje viešoje 
vietoje, tarkim, priešais Senojo Beilio teismo rūmus, kad 
žmonės dar labiau pajustų baimę ir nė vienas niekur 
nesijaustų saugus. Kodėl taip nenutiko? Komisare Meinai, 
žudikas jūsų namuose šaukė norintis nužudyti jus, jūsų žmoną 
ir dukrą keršydamas už tai, kas nutiko jo tėvui, motinai ir 
seserims. Galima spėti, kad lavonus, tarp jų ir jūsų dukros, jis 
būtų suguldęs simboliškai. 

- Bijau, kad taip. 

- Tada kodėl panelės Grantvud lavonas nebuvo paguldytas 
kaip nors simboliškai? - paklausė de Kvinsis. - Jos nužudymas 
nė iš tolo nepanėšėjo į meną. Kodėl žudikas atsisakė savo 
sistemos? 

Rajanas atidarė duris. 

- Atsakymus, ko gero, žino seras Valteris Kamberlandas. 


- Tu sukčiauji, - pareiškė seras Valteris. 

Jaunas kilmingas ponas priešais jį prie kortų stalo apsimetė 
negirdintis. 

- Negali sektis taip, kaip sekasi tau, - neatlyžo seras 
Valteris. Jis vilkėjo kitais vakaro drabužiais, bet jo nosis ir 
lūpos vis dar buvo ištinusios. Visi elgėsi deramai - 
nepakomentavo jo sumušto veido. 

- Lošiant vistą reikia ne sėkmės, o meistriškumo, - atkirto 
jaunuolis dėdamas ant stalo vėl laimėjusias kortas. 

- Meistriškumo? Šitaip tu vadini sukčiavimą. 

- Manau, laikas išlenkti taurelę brendžio, - tarė dar vienas 
kilmingas ponas ir išėjo iš kambario. 

- Prisidėsiu prie jūsų, - išeidamas tarė kitas jaunuolis. 


- Sere Valteri, jums tikrai derėtų išmokti gražiau elgtis, - 
tarė prie stalo likęs jaunuolis. - Su jumis lošiame tik mes. 
Niekas kitas nenori sėstis prie vieno stalo su jumis. 

Šį vėlų metą juodu buvo vieninteliai lošikai kortų kambaryje. 
Virš kiekvieno iš šešių žalia gelumbe aptrauktų stalų kabojo 
puošni žalvarinė lempa, bet degė vienintelė - virš jų stalo. 

- Jeigu neturite iš ko sumokėti statytos sumos, sutinku 
paimti jūsų vekselį, - tarė jaunuolis. 

- Negana to, kad sukčiauji, dabar dar ir mane įžeidinėji, - 
atkirto seras Valteris. - Įspėju: būk atsargus. 

- Bala nematė. Kad nepadaryčiau jums dar didesnės gėdos, 
atleidžiu jums skolą, - pasakė jaunuolis ir atsistojo. - Bet aš 
abejoju, ar rytoj vakare prikalbinsite bent vieną šio klubo narį 
lošti su jumis kortomis. Tiesą sakant, jau rengiamas prašymas 
pašalinti jus iš klubo narių. - Jaunuolis nusišypsojo. - Mielai jį 
pasirašiau. 

- Aš tave įspėjau! 

Sero Valterio lazdelė buvo atremta į stalą. Jis ją stvėrė, 
pašoko ant kojų ir smogė. 


- Taip, seras Valteris Kamberlandas turi čia būstą, - tarė 
vienas iš klubo patarnautojų. 

- Ar seniai? - paklausė Rajanas laikydamas savo ženklelį jam 
prieš akis. 

Patarnautojas pasirausė atmintyje. 

- Beveik pusę metų. 

- Nuo tada, kai gavo palikimą? - paklausė inspektorius. 

- Taip. 

- Ar pažinojote jo dėdę? 


- Dėdė buvo klubo nariu anksčiau už serą Valterį. Todėl 
seras Valteris ir buvo priimtas į klubą - iš užuojautos. 

- Ar prisimenate, kaip mirė jo dėdė? 

- Negaliu užmiršti, kaip greitai viskas įvyko. Nelaimėlį vieną 
dieną ėmė pykinti. Liga nepraėjo, bet jis nekarščiavo, ir 
gydytojai negalėjo pasakyti, kuo jis serga. Galop sero Valterio 
dėdė pareiškė, kad kalti kenksmingi Londono tvaikai. Jis 
nuvyko į savo užmiesčio dvarą, bet gaivus oras nė kiek 
nepataisė jam sveikatos, ir jis mirė praėjus dviem savaitėms 
nuo ligos pradžios. Labai liūdna, ypač turint galvoje, koks 
malonus ir dosnus tai buvo žmogus. 

- Ne taip kaip pats seras Valteris? - paklausė Rajanas. 

- Niekada nekalbu nepalankiai apie mūsų narius, 
inspektoriau. 

- Kaip ir dera. Gal žinote, ar seras Valteris šiuo metu klube? 

- Neseniai mačiau jį einantį į kortų kambarį virš mūsų. Ne, 
luktelėkite. Matau jį ant laiptų. 


Gniauždamas rankoje lazdelę, seras Valteris atatupstas 
atsitraukė nuo kūno ant grindų. 

Tankiai alsuodamas jis išskubėjo iš kortų kambario. Iš 
balkono pažiūrėjo į marmurines vestibiulio grindis. Šį vėlų 
metą vieninteliai žmonės, kuriuos pamatė, buvo vyras 
karančiais lyg maišas prasčioko apdarais ir klubo 
patarnautojas, su kuriuo jis kalbėjosi. 

Seras Valteris nusprendė šauktis pagalbos ir tvirtinti, neva 
įvyko nelaimingas atsitikimas. Jis galėjo įtikinamai tai įrodyti, 
mat jo smūgis buvo netaiklus. Jaunuolis atšoko atgal, ir sero 
Valterio lazdelės bumbulas prašvilpė pro šalį. 


Bet jaunuolis prarado pusiausvyrą ir galva trenkėsi į stalą. Iš 
galvos pasipylęs kraujas nudažė kilimą. 

Jaunuolis nejudėjo. 

Taip, šaukis pagalbos, - pamanė seras Valteris. Jeigu 
jaunuolis mirė, niekas negalės paneigti, kad jis tiesiog 
kluptelėjo ir pargriuvo. 


Rajanas priėjo prie laiptų. 

Jis iškėlė savo ženklelį, kad seras Valteris būtinai jį 
pamatytų, ir pasakė: 

- Esu Skotland Jardo detektyvas inspektorius. Man reikia su 
jumis pasikalbėti. 

Išgirdęs netikėtą judesio garsą, Rajanas pažvelgė į antrą 
klubo pusaukštį. Pro duris į balkoną išsvirduliavo vyras ir, 
netvirtai laikydamasis ant kojų, įsikibo į turėklą, kad 
neprarastų pusiausvyros. Jam iš galvos šono tekėjo kraujas. 

- Sulaikykite serą Valterį! Jis mėgino užmušti mane lazdele! 

Seras Valteris prasižiojo iš nuostabos. Jis pamatė, kad nuo 
laiptų apačios link jo artinasi Rajanas. 

Baronetas pažiūrėjo į kruviną vyrą balkone ir pasileido 
bėgti. 


Važiuojant Vandens skersgatviu policijos furgono žibintas 
skrodė rūką. Nematomos Temzės garsai - bangų teškenimas į 
laivus ir prieplaukas - rodės, sklinda iš labai arti. 

Bekeris žvelgė iš furgono ir vos įstengė įžiūrėti iškabą su 
užrašu JUNGTINĖ ANGLIJOS GELEŽINKELIŲ BENDROVĖ. 

- Vežike, sustok. 

Bekeris išlipo ant grindinio akmenų ir atidarė užpakalines 
dureles. Tada juodu su vežiku padėjo išlipti pulkininkui 


Traskui. Užduotis buvo nelengva, nes pulkininkas vis dar 
nejudėjo ir žiūrėjo nereginčiomis akimis. 

- Laikykitės šalia mūsų, Emile, - įspėjo Bekeris kumščiais 
trankydamas bendrovės duris. 

Viename lange pasirodė šviesa; kažkas ėmė artintis su 
lempa. Žmogus kitapus durų ją pakėlė, pažvelgė laukan ir 
paskubomis atvėrė duris. 

- Kas atsitiko pulkininkui? 

- Jis neįstengia mums pasakyti, - atsakė Bekeris. 

- Nežinojome, kur dar jį nešti, - pridūrė Emilė. 

Žmogus atrodė nustebęs, kad keistai apsirengusi, bet 
garbingos išvaizdos moteris tokį vėlų metą pasirodė pakrantės 
rajone. Jis dar labiau nustebo, kai Bekeris prisistatė. 

- Detektyvas seržantas Bekeris. Ar pulkininkas čia galėtų 
kur nors pailsėti? 

- Jis turi kambarį už savo kabineto. 

Vyriškis nusivedė juos pro tamsų laukiamąjį, paskui laiptais 
aukštyn. Lempos šviesoje buvo matyti, kad jo veidas 
raupuotas. 

- Jūs naktinis sargas? - paklausė Bekeris. 

- Durininkas. Pulkininkas leidžia man čia gyventi. Padėjau 
jam tiesti geležinkelius. Jis visada sąžiningai su manim elgėsi. 
Jeigu būtų paprašęs mane šįvakar su juo važiuoti, taip nebūtų 
atsitikę. 

- Kur jis važiavo? 

- Traukiniu į Votfordą. 

Vadinasi, arklys tikrai iš ten, - pamanė Bekeris. 

- Ko jis vyko į Votfordą? - paklausė jis jusdamas laiptais 
nešamo į viršų pulkininko svorį. 

- Ten gyvena pulkininko sužadėtinės pusseserė. 


Negyvos sužadėtinės, - dingtelėjo Bekeriui. 

- Ar tai jam padarė seras Valteris Kamberlandas? - paklausė 
durininkas. 

Pavardė sudomino Bekerį. 

- Kodėl klausiate? 

- Seras Valteris atėjo čia apie vidurdienį ir apkaltino 
pulkininką nupirkus panelę Grantvud iš tėvų. Pulkininkas kelis 
kartus jam sudavė ir pargriovė į šalikelės griovį. 

Jie užlipo į laiptų viršų; čia iš abiejų pusių prieblanda gaubė 
bekraščius tamsius koridorius. Jų batų aidas skardėjo tamsoje. 

- Čia pulkininko kabinetas. 

Durininkas tarp suvertų ant žiedo raktų surado reikiamą ir 
atrakino duris. Įėjus jis uždegė ant sienos pakabintą dujinę 
lempą, paskui atidarė kitas duris ir įsivedė Bekerį su 
konstebliu į privatų kambarį. Jis buvo apstatytas kukliai: 
drabužių spinta, stalas, dvi kėdės ir siaura lova kampe. 

Bekeris jautėsi nesmagiai: jis įsibrovė į pulkininko valdą. 

- Kambarys jaukus - džiaugčiausi tokį turėdamas, - tarė 
seržantas padėdamas konstebliui pasodinti Traską ant lovos. - 
Bet iš turtingo Žmogaus tikėčiausi kitko. Įsivaizdavau jį 
gyvenant prabangiame viešbutyje ar prabangiuose Meifero 
rumuose. 

- Jo tėvas turi namą Meifere - pulkininkas dažnai ten 
apsistoja, - paaiškino durininkas. - Vyresnysis ponas Traskas 
prikaustytas prie lovos. Jis dirbo tiek, kad vos negavo galo. Bet 
pulkininkas žiūri, kad jo tėvu būtų rūpinamasi. 

Pro atdaras duris Bekeris išgirdo kažką garsiai beldžiant į 
laukujes duris. 

- Mes laukiame daktaro Snou. 


- Ar jis padės pulkininkui, ir šis nebebus toks - nejudantis, 
net nemirksintis? Jeigu nematyčiau, kad jo krūtinė kilnojasi, 
prisiekčiau, jog jis negyvas. 


Seras Valteris pralėkė pro netikėtai iš už kampo pasirodžiusį 
poną taip smarkiai, kad šis ko nesitrenkė į sieną. 

- Žiūrėk, kur eini! - sušuko vyras. 

Bet seras Valteris nekreipė į jį dėmesio. Skubėdamas 
koridoriumi jis pribėgo užpakalines duris, atidarė ir išlėkė į 
skersgatvį, kuriuo krautuvininkai pristatydavo prekes. 

Vis dar nepaleisdamas iš rankos lazdelės, jis pasuko į 
dešinę. Be palto jis bemat pajuto nakties šaltį. Nors tvyrojo 
rūkas, jis matė, kaip tankiai alsuojant garai stingsta ore. 

Ji atsivijo šauksmai. 

- Sere Valteri, sustokit! Juk sakiau jums, kad esu Skotland 
Jardo inspektorius! Man reikia su jumis pasikalbėti! 

Skersgatvis vedė į Heimarketo gatvę. Seras Valteris nėrė 
kairėn, tikėdamasis įbėgti į vieną iš gausių teatrų ir įsimaišyti 
tarp išeinančių žiūrovų, bet išgėręs tiek daug brendžio jis 
nesugebėjo įvertinti, koks vėlus metas. Visuose teatruose buvo 
tamsu. 

Jis pribėgo prie austrėmis prekiaujančio restorano, bet ir čia 
buvo tamsu. Kekšės mostais kvietė jį prie akinamai šviečiančių 
smuklės žibintų, bet pamačiusios neviltį jo veide tuoj pat 
liovėsi. 

Jam už nugaros batai kaukšėjo arčiau. 

Įlėkęs į kažkokią gatvelę, dėl brendžio poveikio jis sunkiai 
išlaikė pusiausvyrą ant sušalusios pliurės. Jam net dingtelėjo 
mintis sustoti, bet išsigando, kad nuo brendžio jis sunkiai 


sugebės paaiškinti, kodėl tas jaunuolis klube apkaltino 
mėginus jį nužudyti. 

Ko dar neįstengčiau paaiškinti? - pamanė jis. 

Jis įibėgo į kitą gatvę ir pajuto, kaip jį persmelkia nakties 
vėsa. 

- Sere Valteri, įsakau jums sustoti! - pasigirdo persekiotojo 
balsas. 

Prie maisto krautuvių Koventrio gatvėje jį išgąsdino 
konsteblio žibintas. Jis pasileido į kitą pusę ir dabar išgirdo 
šaukiant du žmones. Naktyje šaižiai suskardėjo konsteblio 
tarškynė, jai atsiliepė kita. 

Jis nuskuodė į tamsų skersgatvį, stabtelėjo ir pamėgino 
atgauti kvapą. Kiūtindamas į priekį, atkišęs lazdelę - jei kas 
mėgintų pastoti jam kelią, - jis už kažko užkliuvo. Išgirdęs 
dejuojant suprato, kad tai baigiantis mirtinai sušalti elgeta. 
Pasibaisėjęs jis vėl nuskubėjo tolyn. 

Dabar jį persekiojo jau daugiau tarškynes sukiojančių, 
šaukiančių policininkų. 

Jei nerasiu kokios šiltos vietos, mirsiu kaip tas elgeta, - 
pamanė. 

Kitoje gatvėje jis visiškai nebesusigaudė, kur esąs. Pro rūką 
prasimušė daugiau policininkų žibintų. 

- Čionai! - sukliko kažkas. - Girdžiu jį štai ten! 

Susiorientuoti jam padėjo kanopų kaukšėjimas. Jis pribėgo 
sieną su užrašu OLDRIDŽO ARKLIŲ IR KARIETŲ NUOMA. 
Sambrūuzdis pažadino gyvulius. 

Ar įstengčiau perlipti sieną? - svarstė. Gal man pavyktų 
pasislėpti tarp šieno ryšulių? 

Jis pasikišo lazdelę po liemene ir pašoko į viršų, bet sustirę 
pirštai neįsikabino, ir jis skaudžiai tėškėsi ant grindinio 


akmenų. Vargais negalais atsistojęs jis vėl išsitraukė lazdelę ir 
nusvirduliavo toliau. Gatvė siaurėjo, žibintų buvo rečiau. 

Staiga nebesuprato, kur esąs. Kur tik pažiūrėjo, matė vien 
apleistų gatvelių raizgalynę. Pasvirusios sienos lietė ir prilaikė 
viena kitą. Žiojėjo išdaužti langai. Durų varčios kabojo šleivai. 
Tabalavo lentos. 

Nuolaužų krūvoje kažkas subruzdėjo. 

- Kas čia? - pasigirdo silpnas balselis. - Bobis? 

- Ne. Jis be uniformos. Apsirengęs kaip kilmingas ponas. 

- Ir neturi palto, - pridūrė trečias balsas. - Gal kas nors jį 
atėmė mums nespėjus to padaryti. Maloningasis pone, 
siaubingai šalta. Ar negalėtumėte paaukoti mums keletą 
pensų? 

- Be to, surdutą ir liemenę? - įsiterpė ketvirtas. 

Bruzdesiai girdėjosi arčiau; serą Valterį apsupo kažkokios 
žmogystos. 

Dieve brangus! - apimtas panikos pamanė seras Valteris. Aš 
atsidūriau Septynių Saulės Laikrodžių kovyne! 


- Ačiu, kad atėjote, - tarė Bekeris, daktarui Džonui Snou 
įzengus į blausiai apšviestą kambarį už pulkininko Trasko 
kabineto. 

- Negaliu skųstis, kad buvau pažadintas gydyti karo 
didvyrio. 

Daktaras Snou, žmogus, prieš metus nustatęs, kad choleros 
epidemiją sukėlė vandens siurblys Sohe, buvo pradėjęs penktą 
dešimtį. Jis buvo lieso veido, aukšta kakta, pradėjęs plikti, su 
tamsiomis žandenomis, pabrėžiančiomis siaurą smakrą. Atėjo 
nešinas odiniu krepšiu. 


Nustebęs stabtelėjo, kai pamatė ant lovos sėdintį pulkininką 
Traską. Šis nekrustelėdamas sielvartingai spoksojo į sieną. 

- Mes nežinom, ar jis labai sunkiai susižeidė, - tarė Emilė. 

- Atneškit karšto vandens ir švarių skudurų, - durininkui 
paliepė daktaras Snou. - Paskubėkit. 

- Aš padėsiu, - išbėgdama iš kambario pasisiūlė Emilė. 

- Turim jį išrengti, - daktaras Snou tarė Bekeriui. Šis žinojo, 
kaip neiprasta, kad gydytojas pasirengęs tai daryti, mat 
gydytojai retai paliesdavo ligonius ir palikdavo šį bjaurų darbą 
chirurgams, žemesniems medikų bendruomenės nariams. 

Juodu kilstelėjo pulkininką ir nuvilko suplyšusį paltą. 

- Pažiūrėkit į degimo pėdsakus ant audinio, - tarė daktaras 
Snou. - Atsargiai, nepalieskite įtvaro. Gerai. Dabar padėkite 
man nutraukti kitus drabužius. 

Nors Traskas buvo atsimerkęs, jis neparodė juntąs, kad du 
vyrai judina jam galūnes norėdami nurengti. 

Jau ir taip nesmagiai jausdamasis dėl to, kad įėjo į privatų 
pulkininko kambarį, Bekeris dar labiau drovėdamasis padėjo 
daktarui Snou nuvilkti pulkininkui marškinius ir numauti 
kelnes. Traskas vilkėjo vientisais apatiniais nuo kaklo iki 
kulkšnių; rankos buvo paslėptos iki pat riešų. 

- Nematau ant apatinių jokio kraujo, todėl nėra reikalo juos 
nuvilkti, - nusprendė daktaras Snou. 

Grįžo Emilė su durininku; šis nešėsi dubenį garuojančio 
vandens, Emilė - krūvą skudurų. 

- Emile, jums nederėtų čia būti, - įspėjo Bekeris. - 
Pulkininkas nepadorios būklės. 

- Niekai! Nematau nieko, ko nebuvau mačiusi slaugydama 
Šoną, kai jis gydėsi žaizdas. Patikėkit: kai keisdavau tvarsčius 
ant Šono pilvo, matydavau daugiau negu jo trumpikes. Jeigu 


nutarsiu tapti slaugytoja, tikiuosi pamatyti net daugiau ir 
nepatirti šoko. 

Šoko ištiktas dabar atrodė Bekeris. 

- Slaugytoja? - paklausė jis. 

- Taip. Florencijos Naitingeil tarnyba Kryme įrodo, kad 
moterys gali būti ne vien pardavėjomis ar guvernantėmis. 
Jeigu ne ji, daug sužeistų mūsų kareivių būtų mirę dėl prastos 
priežiūros. 

- Niekada neminėjote, kad norite būti slaugytoja, - 
papriekaištavo vis dar neatitokstantis iš nuostabos Bekeris. 

- Vieną liūdną dieną man nebereikės rūpintis tėčiu. Turiu 
nuspręsti, ko imsiuosi tada. 

Emilė padėjo skudurų šūsnį lovos kojūgalyje ir nusimazgojo 
rankas durininko ant stalo padėtame karšto vandens 
dubenyje. Tada pamirkė vandenyje skudurą ir ėmė šluostyti 
kraują, prikepusį pulkininkui prie veido. 

Dėl padorumo Bekeris uždengė jį antklode. 

Daktaras Snou iš krepšio išsitraukė balionėlį su pritvirtinta 
žzarnele ir kauke. Tada paėmė kažkokį buteliuką ir pripylė į 
balionėlį skaidraus skysčio. Pasklido silpnas saldus kvapas. 

- Kas čia? - paklausė durininkas. 

- Chloroformo inhaliatorius. 

- Šis skystis nepavojingas? - įtariai paklausė durininkas. 

- Pati karalienė paprašė manęs chloroformo gimdydama 
naujausią atžalą. 

Įtari išraiška nedingo durininkui iš veido. 

- Nežinia, kaip pulkininkas sužeistas, bet gali būti, kad 
miegas - geriausias gydymas, kurį jam galiu suteikti, - tarė 
daktaras Snou. 


Emilė baigė šluostyti pulkininkui veidą, tada išvalė iš plaukų 
smėlį ir apžiūrėjo nukentėjusįjį. 

- Matau vienintelę žaizdą - rėžį kaktos šone, - tarė ji. 

- Neatrodo, kad reikėtų siūti, - nusprendė daktaras Snou. 

Iš krepšio jis ištraukė buteliuką su užrašu CINKO SULFATO 
TIRPALAS etiketėje. Pipete jis užlašino šio skysčio ant žaizdos, 
tada išsitraukė neseniai sukurtą prietaisą, vadinamą 
stetoskopu. Įsikišęs į ausis žarneles, prispaudė prietaiso 
kaušelį pulkininkui Traskui prie krūtinės. 

Tada išsiėmė kišeninį laikrodį, atidengė ir klausėsi 
lenkdamas pirštus, tarsi kažką skaičiuotų. 

Kai daktaras Snou galiausiai pakėlė akis, net blausioje 
kambario šviesoje buvo matyti, kad jis išbalęs. 

- Kas negerai? - paklausė Emilė. 

- Jo pulsas - du šimtai tvinksnių per minutę. Tai beveik tris 
kartus viršija normą. 

- Tris kartus?! 

- Jis nejuda, todėl negali išlieti viduje susikaupusios 
energijos. Aš apstulbęs, kad jo širdis iki šiol atlaikė. Turiu 
duoti jam chloroformo, ir skubiai. Jeigu pulkininkui nepavyks 
užmigti ir jeigu jo širdis nepradės plakti rečiau, bijau, kad jis 
mirs. 


- Jis įėjo čia! - suriko vienas iš konsteblių. 

Rajanas nuskubėjo siaurėjančia gatve ir sustojo ten, kur ji 
suėjo su kitomis šešiomis. Kadaise šią miesto dalį projektavęs 
žmogus norėjo, kad ši vieta panėšėtų į saulės laikrodį. 

Tik dabar šioje dykynėje nebuvo nieko saulėto. Kadaise 
padorus Septynių Saulės Laikrodžių rajonas nuskurdo, kai 
tiesiant geležinkelius į Londoną buvo nugriauta daugybė 


namų, kuriuose gyveno žemesniųjų sluoksnių atstovai. Pigūs 
vargšų namai buvo nušluoti nuo žemės ir įgyvendinant tokius 
ambicingus projektus kaip prašmatnios Regento ir Naujoji 
Oksfordo gatvės. Panašiai kaip nesuskaičiuojama daugybė 
kovų susisuka lizdus viename medyje, dešimtys tūkstančių 
Londono varguolių glaudėsi vos keliuose likusiuose jiems 
prieinamuose rajonuose, ilgainiui pavadintuose kovynais. 

Daugumoje namų su nuomojamais kambariais viename jų 
stovėdavo šešios lovos ir kiekvienoje miegodavo trise, nors 
daug nakčiai susirangydavo ant nuogų grindų. Į trijų aukštų 
pastatą susispausdavo per šimtą nelaimėlių; tokia grūstis buvo 
per didelė apkrova sienoms, laiptams ir koridoriams, kol galop 
tokie sausakimši pastatai bausdavosi sugriūti. Vandens 
siurblių nebuvo. Skersgatviai virsdavo pisuarais. Keturiems 
šimtams žmonių teko viena išvietė; išsiliejančios išmatos 
nutekėdavo į namų rūsius. Septyniuose Saulės Laikrodžiuose 
gyveno tik beviltiškiausi nelaimėliai: varguoliai, kurie 
braidžiodavo po Temzę ieškodami iš baržų iškritusių anglies 
gabalų, ar tie, kurie parduodavo nugaišusius šunis ir kates 
trąšų gamintojams, o jeigu stipena būdavo šviežia - smuklėms, 
ir šios pridėdavo jų į „kiaulienos“ apkepą. 

Žiūrėdamas į niūrią, pūvančią lūšnyno pradžią, Rajanas 
pajuto, kaip jį ima slėgti neviltinga Septynių Saulės Laikrodžių 
būklė. Šis rajonas buvo laikomas tokiu pavojingu, kad jame 
pasirodydavo retas pašalietis - paprastai vien policininkai - ir 
tik prispirti didžiausios būtinybės. 

Rajanui teko pripažinti, kad neseniai įvykdytos 
žmogžudystės ir galima sero Valterio sąsaja su jomis, - tikrai 
tokia būtinybė. 


- Konstebli, jūs visiškai tikras, kad jis įėjo čia? - paklausė 
Rajanas. 

- Jokių abejonių, inspektoriau. - Konsteblis nukreipė savo 
žibintą į tirštus grėsmingos dykynės šešėlius. 

Po perkūnais - kaip šlykštu! - pamanė Rajanas spausdamas 
delną prie ne visai sugijusio pilvo. 

Kovyno gelmėse pasigirdo riksmas. 


Du žmonės, vienas jų - žemas ir liesas, užlipo laiptais į 
pulkininko Trasko kabinetą ir nuėjo toliau, į privatų kambarį 
už jo. 

- Tėti! - nustebo Emilė. 

De Kvinsis žiūrėjo, kaip daktaras Snou uždeda kaukę 
pulkininkui ant veido ir atsuka chloroformo balionėlio vožtuvą. 
Tada Opiomanas mostu parodė į kresną vyrą šalia savęs. 
Juodi, garbanoti plaukai ir tokia pat barzda darė jo išvaizdą 
įspūdingą. 

- Leiskite pristatyti gerbiamą žurnalistą Viljamą Raselą. 

De Kvinsis sąmoningai nepavadino Raselo karo 
korespondentu, nes šis nekentė to apibūdinimo. 

Bekeris, durininkas ir konsteblis pasisveikindami linktelėjo; 
jie juto pagarbią baimę būdami šalia žmogaus, kurio rašiniai 
nuvertė Britanijos vyriausybę. Jie taktiškai nežiūrėjo į 
neužsegtą marškinių apykaklę ir prasagstytą liemenę. Raselo 
žandai buvo išraudę, galbūt nuo alkoholio, bet jis niekaip 
kitaip neišsidavė gėręs. 

Raselui buvo trisdešimt ketveri. Liūdnos jo akys bylojo apie 
matytą skausmą ir mirtis. Prieš metus Londono „The Times“ 
išsiuntė jį į Krymo karą. Pirmą kartą stambaus laikraščio 
žurnalistas buvo komandiruotas į mūšių zoną. Jis nesivargino 


prašyti Britanijos armijos departamento, užsienio reikalų 
ministro ar net kariuomenės vadovybės leidimo, tik 
užsimaskavo paties susikurta uniforma. Paskui sėdo į laivą, 
gabenantį kariškius, - šie manė, kad jis iš kažkurio kito 
dalinio. Jam atvykus į Krymo pusiasalį, vienas anglų karininkas 
smerkiamai apibūdino jį kaip žmogų, kuris „gerai dainuoja, 
geria visų kitų brendį bei vandenį ir rūko cigarus vieną po 
kito. Tokiems puikiausiai sekasi gauti informacijos, ypač iš 
jaunimo.“ 

Raselas buvo žavi asmenybė ir tai išties padėjo jam atvirai 
pasikalbėti su kariškiais - jis galėjo papasakoti apie baisias 
britų karių sąlygas. Dėl nemokšiško planavimo paprasti 
kareiviai turėjo kęsti baisius žiemos speigus vilkėdami 
vasarinėmis uniformomis; dėl palapinių stygiaus jie buvo dar 
labiau pažeidžiami mirtį nešančių orų. O štai karininkai 
gyveno šiltai. Vienas vadų, lordas Kardiganas, patogiai 
miegodavo savo jachtoje su garo varikliu. Tuo metu, kai britų 
karininkai mėgavosi vynu, kareiviai gėrė vandenį iš drumzlinų 
balų. Karininkai vaišindavosi sūriu, kumpiu, vaisiais ir 
šokoladu, kareiviai mito vien sūdyta kiauliena ir sužiedėjusiais 
sausainiais. Siautė skorbutas ir cholera. Daugiau kareivių 
mirdavo ne nuo žaizdų, o nuo bado, ligų ir šalčio. 

Raselas papasakojo apie tragiškai pasibaigusį lengvosios 
brigados puolimą kaip apie didžiausią britų armijos vadų 
nekompetencijos pavyzdį. Lordas Reglanas įsakė kavalerijos 
daliniui lengvajai brigadai pulti rusų artilerijos pozicijas, bet 
nenurodė, kurias iš daugybės pozicijų turi galvoje. Kiti 
karininkai susiginčijo, bet nepareikalavo jo patikslinti. Viskas 
baigėsi tuo, kad lengvoji brigada puolė, kaip paaiškėjo, labai 
sustiprintą rusų dalinį. Patekę į pragaištingą kryžminę ugnį, 


245 britų kavaleristai žuvo, 60 pateko į nelaisvę; buvo prarasti 
345 arkliai. 

Britanija jau turėjo telegrafą, todėl pasipiktinimą keliantys 
Raselo pranešimai pasiekdavo britų skaitytojus tuomet 
neįsivaizduojamu greičiu; vaizdingi žurnalisto posakiai 
darydavo jo pranešimus dar įtaigesnius. Rusai „puolė link tos 
plonos raudonos gretos2? sų plieno linija priekyje“, - rašė jis. 
Vėliau šis apibūdinimas tapo tiesiog „plona raudona linija“ - 
dar ir šiandien vartojamu britų karių ryžto sinonimu. 

Emilė žengtelėjo į priekį paspausti Raselui rankos. 

- Man garbė su jumis susipažinti, pone. Jūs pasitarnavote 
moterims ir sužeistiesiems, aprašydamas Florencijos 
Naitingeil pastangas palengvinti žmonėms kare patiriamas 
kančias. 

- Deja, padariau per mažai, - nudelbęs akis atsakė 
Raselas. - Tikėkimės, naujajai vyriausybei užteks proto 
vadovauti šalies armijai kare organizuočiau ir drausmingiau. 
Jeigu dabartinė padėtis išliks, neturėsime jokių galimybių 
laimėti karą. Po kelių dienų grįžtu į Krymą. Jeigu rašysiu 
geriau, galbūt mano žodžiai turės didesnį poveikį. 

- Jūs rašote visai gerai, pone. 

Raselas padėkodamas jai linktelėjo ir priėjo prie lovos. 
Daktaras Snou baigė chloroformo inhaliacijos procedūrą. 
Pulkininkas Traskas dabar buvo užsimerkęs, bet jo kūnas liko 

sustingęs. 

- Jis atrodo toks pat susirūpinęs kaip Kryme, - tarė Raselas. 

- Tik dabar atsirado naujų jį kankinančių siaubų, - priminė 
Emilė. 

- Taip paaiškino jūsų tėvas. Kai vakar pulkininkas pamatė 
sužadėtinės ir jos tėvų lavonus, tikriausiai pasijuto tebesąs 


mūšio lauke. 

- Pone Raselai, ar kare esate matęs taip paralyžiuotą 
žmogų? - paklausė de Kvinsis. 

- Dažnai. Musų karių kenčiami nepritekliai, siaubas, 
apimantis laukiant dar vieno mūšio, kartais paralyžiuoja net 
drąsiausius vyrus. Tik niekada nemaniau, kad taip galėtų 
nutikti pulkininkui Traskui. Kiti vyrai žiūrėjo į jį kaip į pavyzdį, 
į kurį turi lygiuotis. 

Daktaras Snou atitraukė stetoskopo kaušelį pulkininkui nuo 
krūtinės. 

- Jo širdis vis dar plaka labai tankiai. 

— Gal padėtų opijaus tinktūra? - pasiūlė de Kvinsis. 

- Ne, tėti, - atsakė Emilė. 

- Sutinku su jūsų dukra. Chloroformo ir opijaus derinys gali 
jį pražudyti. Tegul prie jo visą laiką kas nors budi, - patarė 
daktaras Snou. - Grįšiu iš ryto. 

- Pone Raselai, pažįstamas jūsų veidas gali būti 
padrąsinimu, kurio jam reikia. Kol jis pabus, gal malonėtumėte 
palaukti su manim gretimame kambaryje? - paklausė de 
Kvinsis. 

- Negaliu atsisakyti dėl tokio žmogaus kaip pulkininkas. 

- Džozefai, ar negalėtumėte pasilikti - noriu jūsų kai ko 
paklausti, - tarė Emilė. 

Bekeris atrodė nustebintas ir prašymo, ir to, kad Emilė 
kreipėsi į jį vardu, - į tai atkreipė dėmesį visi, išskyrus Emilės 
tėvą. 

- Be abejo, - sunerimęs atsakė seržantas. 


- Riksmai sklido iš tos pusės! - sušuko Rajanas. 


Lydimas gausių žibintais kelią rodančių konsteblių, jis 
nuskubėjo pro rūko gaubiamą Septynių Saulės Laikrodžių 
kovyno labirintą. 

Sero Valterio klyksmai darėsi beviltiškesni. 

Rajanas pasileido skersgatviu, tokiu siauru, kad 
nusibrozdino pečius. Stogo atbraila buvo taip nukarusi, kad 
jam teko palenkti galvą. Jis rangėsi tarp medgalių, kuriais 
buvo paremtos pasvirusios sienos, keliančios grėsmę sugriūti 
visam kvartalui. 

Riksmai liovėsi. 

Rajaną išgąsdino netoliese pasigirdęs balsas: 

- Kaip gyvas nesu matęs čia tiek bobių. 

- Bet kiek jų iš čia išeis? - tamsoje spėliojo kitas balsas. - 
Šitas man panašus į bobį, kuris buvo suėmęs mane pernai. 

- Jo paltas atrodo šiltas. 

Rajanas išgirdo garsą, panašų į peštynių. 

- Čia! - suriko konsteblis rodydamas ranka. 

Rajanas pasileido laiptais žemyn ir spyrė į medines duris. 
Jos buvo tokios sudūlėjusios, kad nulėkė nuo vyrių. Šešėlyje 
kažkokie į šunis panašūs padarai draskė bandančią ištrūkti 
žmogystą. 

Bet tai buvo ne šunys. 

Rajanas prisiartino prie tos sumaišties. Konstebliams 
trankantis savo lazdomis, jis atplėšė vieną apdriskusį vyrą, 
antrą, paskui įniršusį berniuką ir riaumojančią moterį. 

Konsteblių žibintų šviesoje Rajanas pamatė tos žmonių 
krūvos apačioje drebantį serą Valterį. Jis buvo be batų, 
surduto ir liemenės, nagais apdraskytu veidu. 

- Jų ateina vis daugiau! - iš tarpdurio įspėjo vienas iš 
konsteblių. - Mes galim išeiti šiuo skersgatviu, bet geriau 


paskubėkim! 

Seras Valteris suunkštė, matyt, iš baimės, kad Rajanas - dar 
vienas užpuolikas. Ant plūktos žemės grindų gulėjo jo lazdelė. 
Kruvinas bumbulas rodė, kad jis mėgino gintis. 

Sulaikykite serą Valterį! Jis mėgino užmušti mane savo 
lazdele! - šaukė vyras laiptų viršuje. 

Ką dar jis galėjo su ja padaryti? - pamanė Rajanas. 

Jis čiupo lazdelę ir išsitempė serą Valterį iš pastato. 
Krūptelėjo, kai akmuo trinktelėjo į sieną jam prie pat galvos. 

Kažkas sudundėjo. 

- Jie patraukė medinę atramą! - suriko kažkuris konsteblis. - 
Sugriuvo siena! Skersgatvis užverstas! 

- Lipkit per viršų! - įsakė Rajanas. 

Akmuo skaudžiai pataikė jam į petį, bet šis skausmas nekėlė 
jam tokio nerimo kaip kitas: nuo pastangų, padėtų vejantis 
serą Valterį, skausmas jam ėmė raižyti pilvo randą. Rajanas 
ėmė ropštis per sugriuvusią sieną; kelią jam rodė karštligiškai 
besiblaškančių konsteblių žibintai. 

- Greičiau! - suriko Rajanas nesuvaldomai drebančiam serui 
Valteriui. 

Į juos atlėkė daugiau akmenų. 

- Galit mus stumdyti anapus šio rajono, bet čia stumdome 
mes! - nusišaipė balsas. - Čia mūsų pasaulis! 

- Duokit mums šilingą! 

- Duokit mums svarą! 

- Atiduokit mums viską, ką turit! 

Kaire ranka tempdamas serą Valterį, dešiniąja Rajanas 
tvirtai gniaužė jo lazdelę, nors labiausiai norėjo pirštais 
prispausti pilvo randą. 


Su gąsdinančiu trenksmu šalia Rajano nukrito lenta - taip 
arti, kad jis pajuto plūstelint orą. Persekiotojai užsikorė ant 
stogų ir mėtė žemyn ką tik rado. Į skersgatvį pasipylė plytos, 
čerpės ir net nugaišusios žiurkės. 

Rajanas pamatė gilesnį šešėlį - tarpdurio nišoje. Nors pilvą 
baisiai skaudėjo, spyrė į duris ir išgirdo pasitenkinimą keliantį 
triokšt - subyrėjo velkė. 

- Čionai! - suriko jis tempdamasis serą Valterį pro angą. 

Jiems iš paskos skubėjo konstebliai. jų žibintai apšvietė 
keletą žmonių, taip įpratusių prie nuolatinės tamsos, kad 
šviesa kėlė jiems didžiulį skausmą ir jie delnais dangstėsi akis. 

Rajanas nusitempė serą Valterį užgriozdintu koridoriumi. Jis 
išvengė grindyse žiojinčios duobės, išspyrė dar vienas duris ir 
ištruko į kitą skersgatvį. 

Nuo stogų tebekrito visokios nuolaužos, bet gatvelė 
praplatėjo. Akmeniui pataikius Rajanui į nugarą, jis pro perėją 
po arka pateko į tikrą gatvę; akmenys, plytos ir čerpės dabar 
bildėjo už nugaros. 

Seras Valteris atsišliejo į sieną ir susmuko, Rajanas - šalia, 
nepaleisdamas iš rankos jo lazdelės. 

Konstebliai sunkiai gaudė kvapą. 

- Inspektoriau, jūsų palto priekis kruvinas, - tarė vienas jų. 


De Kvinsiui, Raselui ir durininkui išėjus iš kambario, Emilė 
pataisė antklodę, kuria buvo užklotas pulkininkas Traskas, 
tada pritemdė lempą ir atsisėdo ant kėdės. Net prieblandoje 
mėlynų jos akių žvilgsnis buvo skvarbus. 

Kaip ir prašė Emilė, Bekeris liko kambaryje. Jis droviai 
atsisėdo priešais. 


- Džozefai, noriu paklausti jūsų apie Naujųjų Vartų 
kalėjimą, - prašneko ji. 

- Liūdna tema. 

- Iš tikro. Perskaitęs kalėjimo bylas, jūs papasakojote Šonui, 
komisarui Meinui ir mano tėvui, ką sužinojote. Papasakojote 
jiems, kodėl trylikametė to berniuko sesuo uždusino 
jaunesniąją sesutę, ligonę motiną, o paskui pasikorė. Iš jūsų 
veido išraiškos matėsi, kad jos poelgio motyvas kelia nerimą. 
Būkit geras, pasakykite man tai, ką sakėte jiems. 

Bekeris nudelbė akis į savo rankas. 

- Aš įrodžiau esanti tvirta, - tarė Emilė. - Prašau neatskirti 
manęs nuo kitų. 

Bekeris nusuko akis. 

- Nežinojau, kad turime paslapčių, - papriekaištavo Emilė. 

- Bus geriau, jei nežinosite. Tokių dalykų vyrai su moterimis 
neaptarinėja. 

- Džozefai, ar norite būti mano draugas? 

- Aš esu jūsų draugas, - atsakė Bekeris. 

- Jeigu laikysite mane kai kuo menkesniu už draugą, toks 
nebūsite. 

- Aš laikau jus daugiau negu drauge. Dirbu policijoje, kad 
kiti galėtų gyventi tyrai, nors aš pats skendžiu purve. 

- Bet aš turiu teisę išgirsti atsakymą, - neatlyžo Emilė. - 
Kodėl trylikametė berniuko sesutė šitaip pasielgė? 

- Neverskite manęs atsakyti. 

- Dėl mūsų draugystės privalote tai padaryti. 

Bekeris ilgai galvojo prieš atsakydamas. 

- Jūs tvirtinate, kad skirtumas tarp vyrų ir moterų nėra toks 
didelis, kaip mano dauguma žmonių? 

- Taip. 


- Jūs norite, kad jums visada būtų sakoma tiesa, kad ir kokia 
skaudi ji būtų? 

- Taip. 

Bekeris giliai įkvėpė. 

- Tada iš draugystės jums pasakysiu. Naujųjų Vartų kalėjime 
mirštama dažnai, bet šios mirtys buvo tokios neįprastos, kad 
buvo nuspręsta atlikti tyrimą. 

- Ką jis atskleidė? 

- Seržantas ir vienas iš kalėjimo prižiūrėtojų... - Bekeris 
kruopščiai rinko žodžius, - ...pasinaudodavo mergaitėmis, 
gyvenančiomis kalėjime su tėvais. 

- Ak. - Emilės balsas buvo duslus, lyg iš kapo. 

- Ta motina mirtinai sirgo ir neįstengė apginti dukrų. 
Vyresniąją dukrą apėmė tokia gėda ir neviltis, kad ji... 

Emilė ilgai tylėjo. 

- Ar tas seržantas ir prižiūrėtojas buvo nubausti? 

- Taip. Jie buvo nuteisti ir gavo kalėjimo laivuose bausmę. 

Bekeris turėjo galvoje Temzėje plūduriuojančius nurašytus 
karinio jūrų laivyno laivus, naudojamus kaip kalėjimus. Jie 
buvo taip sausakimšai prigrusti ir juose vyravo tokia nešvara, 
kad kaliniams nuolatos grėsė cholera ir šiltinė. 

- Kol šįvakar nepamačiau tų siaubų Grantvudų namuose, - 
kalbėjo Emilė, - niekada nenorėjau būti tokia fiziškai stipri ir 
šiurkšti kaip vyrai, bet dabar, jei galėčiau pati nubausti žmogų, 
įvykdžiusį tas žmogžudystes, jei būčiau galėjusi sukelti 
skausmą tam kalėjimo seržantui ir prižiūrėtojui, aš... 

- Štai kodėl vyrai nori iškelti moteris į aukštesnį už jų pačių 
lygį. Tikėjausi apsaugoti jus nuo tokių emocijų. Atleiskite, 
Emile. 


Ji atsistojo ir priėjo prie pulkininko Trasko - šis kažką 
niurnėjo pro chloroformo sukeltus miegus. Emilė uždėjo delną 
jam ant kaktos. 

- Jis nekarščiuoja. 

Ji vėl atsisėdo ant kėdės. 

- Džozefai, turiu jums dar vieną klausimą. 

- Jis negali būti nemalonesnis už mano ką tik atsakytą. 

- Kodėl jūs nustebote, kai pasakiau galvojanti apie 
slaugytojos profesiją? 

- Klydau, - prisipažino Bekeris. - Dėl to irgi nesmagiai 
jaučiuosi. 

Emilė laukė paaiškinimo. 

- Manau, aš... Ta mintis buvo tokia nauja... Aš... Ar galiu 
užduoti klausimą jums? 

- Tarp mudviejų nėra jokių kliūčių. 

- Arjūs nesvarstėte - gal... 

- Džozefai, prašau pasakyti, ką galvojate. 

— „jums reikėtų sutuoktinio? - Bekeris kalbėjo taip, tartum 
ši mintis jau seniai būtų jį slėgusi. 

Emilė išraudo. 

- Dabar nustebusi esu aš. 

Ir vis dėlto ji nebuvo nustebusi. Jau kelios savaitės ji juto, 
kad pokalbis šia tema neišvengiamas. Vėlų vakarą, nulipusi į 
lordo Palmerstono pokylių salę ir privertusi nerimstantį tėvą 
eiti miegoti, pati atsigulė į lovą ir spėliojo, ką atsakytų, jeigu 
kuris nors iš brangių naujų draugų - o gal net abu - šito jos 
paklaustų. 

- Reikėtų sutuoktinio? jau esu atsakinga už vieną žmogų - 
tėvą. Kaip aš galėčiau prisiimti dar vieną atsakomybę? 


- O slaugytojos darbas nebūtų atsakomybė? - paklausė 
Bekeris. 

- Dėl jo man nereikėtų atsisakyti nepriklausomybės. 

Staiga Emilė suvokė, kaip jai tai svarbu. 

- Bet santuoka neatimtų iš jūsų nepriklausomybės, - 
patikino ją Bekeris. 

Ne, ji tikrai įsivaizdavo, kad pasipiršta bus ne taip. 

- Džozefai, jūs puikiai žinote, kad ištekėdama moteris 
atsisako visko. Ji praranda teisę rinktis ir netenka teisių į 
pagimdytus vaikus. Ji tampa vyro nuosavybe. 

- Taip nustatyta įstatymų, - pripažino Bekeris, - bet 
sutuoktiniai nebūtinai turi jų paisyti. Jeigu vyras tinkamas, 
žmona gali turėti tiek nepriklausomybės, kiek tik geidžia. 

- Ji net turi galimybę būti žmona ir turėti profesiją? - 
paklausė Emilė. 

- Vėlgi: jeigu vyras tinkamas. 

- Tai, ką sakote, visiškai neatitinka to, ką įsivaizdavau 
galvojant vyrus, - tarė Emilė. 

Dabar išraudo Bekeris. 

- Džozefai, turiu jums kai ką pasakyti. jūs atvirai 
papasakojote man apie Naujųjų Vartų kalėjimą, todėl aš atvirai 
papasakosiu jums apie save. Jau sakiau nežinojusi, kad turime 
vienas nuo kito paslapčių. Tiesą sakant, vieną paslaptį turiu, 
bet kiekvienas, jaučiantis man artumą, galop turi ją sužinoti. 

- Nenoriu būti pernelyg smalsus, - suglumęs tarė Bekeris. 

- Dėl tėčio visą gyvenimą bėgau nuo skolų išieškotojų. Prieš 
kelias savaites pasakojau jums, kaip aš ir mano mama, broliai 
bei seserys gyvenome skyrium nuo tėčio, nes antstoliai nė 
akimirkos nenuleisdavo nuo mūsų akių. Aš išsprukdavau pro 
užpakalinius namų langus, išsirangydavau pro skyles sienose, 


lipdavau per tvoras. Nusigaudavau į namą, kuriame slapstėsi 
tėtis, ir atnešdavau jam maisto, popieriaus ir rašalo. Jis 
duodavo man rankraščius nunešti jo leidėjams - juos irgi 
stebėjo mūsų kreditoriai. Tada man vėl tekdavo landžioti pro 
skyles ir laipioti per tvoras. Parnešdavau pinigų. Tėtis šiek tiek 
pasilikdavo, o didžiąją dalį parnešdavau namo mamai. 

Škotijoje tėtis kurį laiką glaudėsi uždaroje teritorijoje, 
panašioje į viduramžių bažnyčias, į kurias joks pašalietis 
negalėdavo patekti. Skolų išieškotojams buvo draudžiama ten 
įeiti. Įstatymai leido tėčiui sekmadieniais išeiti iš tos teritorijos 
mūsų aplankyti, su sąlyga, kad grįš prieš nusileidžiant saulei. 
Tačiau tėčio laiko pojūtis kitoks negu visų, todėl kiekvieną 
sekmadienį pradėjus temti jis gaudydamas kvapą bėgdavo iš 
mūsų skubėdamas grįžti į savo šventovę, o skolų išieškotojai 
lipdavo jam ant kulnų. Kartą, kai gyvenome netoli Edinburgo, 
jis buvo priverstas bėgti į Glazgą kitame Škotijos gale. Ten jis 
prisiglaudė observatorijoje. Mums ne kartą teko bėgti iš 
namelio vidury nakties, nes neturėjome pinigų sumokėti jo 
savininkui. 

Emilė priėjo prie pulkininko Trasko, palietė jam kaktą ir 
grįžo ant kėdės. Ji pajuto, kad jai peršti akis, bet tikėjosi, kad 
neapsiašaros. 

- Du iš mano brolių pabėgo, vienas - į Pietų Ameriką, kitas į 
Indiją. Viena iš vyresniųjų mano seserų ištekėjo, vos tik 
sulaukė reikiamo amžiaus, ir išsikėlė į Airiją. Antra 
susižadėjusi su karininku, ir netrukus taip pat gyvens Indijoje. 
Taigi rūpintis tėčiu privalau aš. Tiesą sakant, ta atsakomybė 
teko man jau seniai. Bijau, kad jeigu manęs nebus šalia, 
opijaus vartojimas jį greitai pribaigs. Naktį, kai jis palinkęs 
virš lempos rašo, stengdamasis apmokėti mūsų sąskaitas, aš 


jam sakau: „Tėti, tau vėl dega plaukai.“ Jis man padėkoja, 
delnu užgesina degančius plaukus ir rašo toliau. 

Jis ne kartą bandė atsisakyti opijaus. Buvau šalia, kai jam 
pavyko sumažinti tinktūros dozę nuo tūkstančio lašų per dieną 
iki šimto trisdešimt, paskui aštuoniasdešimt, šešiasdešimt, o 
galop ir visai jos negerti. Dieną, savaitę, kartais kelias jis 
versdavosi be opijaus, bet paskui staiga imdavo aimanuoti, 
girdi, žiurkės graužiančios jam skrandį ir smegenis. Būdavo 
nepakeliama stebėti jo kančias. Galop jis jų nebeištverdavo ir 
vėl imdavo vartoti tinktūrą. Žmonės sako, esą jis silpnas, nes 
neįstengia sukaupti dvasios jėgų ir atsikratyti šio įpročio. Bet 
aš manau, kad tai daugiau negu įprotis. Galbūt ateis diena, kai 
sužinosime, jog narkotikai gali taip besąlygiškai valdyti 
žmogaus protą ir kūną, kad, rodos, tik mirtis gali išvaduoti jį iš 
jų gniaužtų. 

Negaliu palikti žmogaus, patiriančio tokias siaubingas 
kančias, Džozefai. Taip, rūpestingas vyras leistų žmonai 
atsivesti tėvą į jo namus, bet kol tėtis gyvas, jis man bus 
svarbesnis už vyrą. Aš atsidavusi tėčiui ne vien iš pareigos, ne 
vien todėl, kad myliu jį visa širdimi, kaip dera dukrai, bet dar 
ir todėl, kad - tepadeda man Dievas - nepaisant jo trūkumų, 
tėtis išties yra įstabiausias žmogus, kurį kada nors pažinojau. 
"Tos nuostabios mintys, kurias jis išdėsto popieriuje, 
neprilygstami žodžiai, kuriuos vartoja joms išreikšti, - ar tos 
mintys ir žodžiai atsiranda nuo opijaus, ar atvirkščiai - opijus 
tik trukdo? Gal tie žodžiai ir mintys būtų dar puikesni, jeigu jis 
to narkotiko nevartotų? To aš nežinau, bet žinau štai ką. 

Emilė graudžiai pažiūrėjo į Bekerį. 

- Aš išsekusi. Negaliu įsivaizduoti, kad tą dieną, kai 
begaliniam mano sielvartui tėtis paliks mane amžiams, aš 


staiga susisaistysiu su kitu žmogumi. Ar aš išties noriu lankyti 
medicinos mokyklą ir tapti slaugytoja? Neturiu nė menkiausio 
supratimo. Buvau atsidavusi tėčiui taip ilgai, kad visiškai 
nebenumanau, kas yra laisvė, ar ką norėsiu daryti, kai jo 
nebebus. Galiu jums pasakyti tiek: tėtis padarė man tokią 
įtaką savo unikaliomis idėjomis, kad retas vyras pakęs 
unikalias mano pačios idėjas. 

- Aš ne tik kad pakenčiu jūsų idėjas - aš jomis žaviuosi, - 
atsakė Bekeris. 

Emilė kiek pamąstė. 

- Tikiu tuo. 

Bekeris išgirdo kabinete kitapus durų de Kvinsį murmant 
kažką Raselui. 

- Kaip ir sakėte, esate atsakinga už tėvą, bet, nors ir liūdna, 
jis amžinai su jumis nebus. Gal vieną dieną, jei aš kaip 
detektyvas uždirbsiu daugiau ir sutaupysiu didžiąją uždarbio 
dalį, mudu vėl galėsime pasikalbėti šia tema. O kol kas, - 
Bekeris nusišypsojo, - jeigu nuspręsite tapti slaugytoja, 
neabejoju, kad tarnavimas kitiems teiks jums didžiulį 
pasitenkinimą. 

Pulkininkas Traskas suniurnėjo pro miegus. 

- Mūsų balsai jį trikdo, - tarė Emilė. 

- Verčiau eisiu pas jūsų tėvą, - atsakė Bekeris. 

- Ačiu, kad esate mano draugas, Džozefai. 

Emilė jį pabučiavo. 


Pulkininko Trasko kabinete Viljamas Raselas gurkštelėjo iš 
gertuvės brendžio ir toliau pasakojo de Kvinsiui apie karą. 

- Po Inkermano mūšio kariuomenės vadai sužinojo, kad esu 
„The Times“ reporteris. Jie įsakė savo karininkams su manimi 


nebendrauti. Pats lordas Reglanas atsisakė leisti man naudotis 
kariniu telegrafu, be to, uždraudė karo laivams gabenti mano 
pranešimus į civilines telegrafo linijas Turkijoje. Taip 
susipažinau su pulkininku Trasku. Vieną naktį jis užėjo į 
palapinę, kur gėriau brendį su keliais karininkais, taip 
niekinusiais lordą Reglaną, kad jam nepakluso ir su manim 
kalbėjosi. Man išgavus reikiamą informaciją, pulkininkas 
diskretiškai pasivėdėjo mane į šalį ir pasakė girdėjęs, kad 
susiduriu su sunkumais siųsdamas pranešimus. Jis pasiūlė 
nuosavą laivą mano pranešimams gabenti į Turkijos telegrafą. 

- Nuosavą laivą? - nustebo de Kvinsis. 

- Turėdamas didžiules finansines galimybes, pulkininkas 
siųsdavo jį mano pranešimams gabenti. Laivai grįždavo su 
maistu, drabužiais ir palapinėmis, kurių verkiant reikėjo mūsų 
kareiviams. 

- Didvyris daugeliu atžvilgių, - tarstelėjo de Kvinsis. 

- Mudu daugybę kartų susitikome prie keturių akių. Jis 
papasakojo man apie vis dažnesnes rusų pergales ir siaubingą 
mūsų, anglų, karininkų nekompetentingumą. Iš jo sužinojau, 
kad lordas Reglanas tebemano dalyvaująs Napoleono karuose. 
Jis nesugeba prisiminti, kad prancūzai dabar mūsų 
sąjungininkai, ir vadina juos ne kitaip kaip priešais. 

- Jūsų pasakojimuose apie pulkininko žygius taip gausu 
smulkmenų, kad tikriausiai matėte jį mūšiuose, - tarė de 
Kvinsis. 

- Daugybę kartų. Jis išnaudodavo visus savo, paskui - šalia 
kritusių kareivių šaudmenis. Kartą jis puolė krauju 
permirkusiu šlaitu turėdamas vienintelį ginklą - prie 
muškietos pritvirtintą durtuvą. Įkvėpti jo pavyzdžio, kiti kariai 
prie jo prisidėjo ir atrėmė nesiliaujančius priešo antpuolius, 


kol iškovojo pergalę Anglijai. Kitąsyk mačiau jį vadovaujant 
beviltiškam puolimui per rūką ir dūmus. Tuomet jis išgelbėjo 
karalienės pusbrolį, kai jo dalinį buvo beįveikią rusai. 
Kautynės tapo tokios primityvios, kad mačiau pulkininką 
svaidant į priešą akmenis. Dvikovose jis spardydavosi ir net 
kandžiodavosi. 

- Visa tai stebėjote rizikuodamas savo saugumu, - 
pakomentavo de Kvinsis. 

Raselas kukliai gūžtelėjo pečiais. 

- Pulkininkas Traskas suprato mano pranešimų svarbą ir 
rasdavo vietų, iš kurių galėdavau stebėti palyginti saugiai. 
Pabrėžiu - palyginti. Turiu pasakyti, nebuvo nė vienos vietos, 
kur rusų snaiperiai ir artilerija nebūtų kėlę mažesnės ar 
didesnės grėsmės. Dažnai girdėdavau, kaip prie pat manęs 
prašvilpia kulkos. 

De Kvinsis žvilgtelėjo į savo tinktūros buteliuką. 

- Didvyrių būna įvairių. 

- Aš tik reporteris, norintis sužinoti tiesą. 

- Liūdnų ir baisių tiesų, - tarė de Kvinsis. 

Iš pulkininko kambario atėjo Bekeris. 

- Susirasiu inspektorių Rajaną - gal jam reikia pagalbos. 

- Gal būtų naudingiau, jei pailsėtumėte, - pasiūlė jam de 
Kvinsis. - Pone Raselai, jūs irgi atrodote išvargęs. Patogu 
nebus, bet gal galėtumėte numigti pasidėjęs galvą ant 
pulkininko Trasko rašomojo stalo. 

- Kryme lyjant miegodavau ant šaltų, pažliugusių šlaitų, 
taigi, palyginti su tuo, miegas pasidėjus galvą ant stalo būtų 
tiesiog prabanga. O jūs? Nejaugi neketinate miegoti? 

- Opijaus sukeltuose košmaruose mane persekioja visi 
dalykai, dėl kurių apgailestavau per savo gyvenimą. 


Stengiuosi jų išvengti kuo ilgiau nesudėdamas akių. 


Emilės de Kvinsi dienoraščio tęsinys 


Pulkininko kūnas tebebuvo įsitempęs. Tik tarsi iš jaudulio 
kilnojosi jo krūtinė - aiškiai matėsi, kad chloroformo 
sukeltas jo miegas neramus. 

Sėdėdama šalia jo lovos, prisiminiau, kaip pirmą kartą jį 
pamačiau per siaubus Šv. Jokūbo bažnyčioje. Jis įsmeigė į 
mane žvilgsnį ir susiraukė, tartum būtų mates mane 
anksčiau, tik neprisimena kada. Kai pamačiau jį kitą 
kartą - per karalienės vakarienę - iš išraiškos nebeatrodė, 
kad būtų suglumęs, veikiau patenkintas, kad vėl mane 
išvydo. Prie stalo jis parodė man netikėtą gerumą 
sukosėdamas, kad užmaskuotų.... 

Tą malonų prisiminimą nutraukė garsai: į kambarį it 
šešėlis įslinko tėtis. Jis atsisėdo šalia; trumpos jo kojos 
nesiekė grindų. Jis švelniai palietė man ranką. 

- Atleisk, Emile. 

- Už ką? Kas negerai, tėti? 

Nors ir paklausiau, iš tikrųjų įtariau, ką jis turi galvoje. 

- Ar atsimeni, kaip Opiomano prisipažinimuose rašiau, 
kad dėl narkotiko sugebeėdavau girdėti daugybės pokalbių 
aplinkui smulkmenas net turgų grūstyse? 

Pajutau, kaip širdis nusileidžia į kulnus: bloga mano 
nuojauta pasitvirtino. 

- Nugirdai, ką sakiau Džozefui? Stengiausi kalbėti tyliai, 
teti. Nenorėjau tavęs įskaudinti. 

- Tu manes neįskaudinai. 

- Bet... 


- Niekada neatsiprašinėk dėl to, kad pasakei tiesą, 
Emile. Žinau, koks esu. Kai išgirdau tave sakant, kad myli 
mane, nepaisydama visko, visa širdimi, kaip ir dera dukrai, 
man pačiam širdis plyšo. Niekada neįstengsiu atsidėkoti 
tau už tai, kad manimi rūpiniesi. Daugeliu atžvilgių tu esi 
tėvas, 0 aš - vaikas. Gailiuosi tik, kad nesirūpinau tavimi 
su tokiu pat atsidavimu. Labai atsiprašau. 

- Tėti, tu dažnai sakai, kad užmiršti neįmanoma. 

- Mūsų atmintyje vaizdiniai ir jausmai sugula 
sluoksniais. Kiekvienas naujas, rodos, palaidoja ankstesnį, 
bet iš tikrųjų joks prisiminimas nėra nuslopinamas. 

- Bet kartais verta bent jau pameginti kai kuriuos jų 
nuslopinti, - atsakiau. 

- Pamėginkime tai padaryti abu, - tarė tėvas su didesne 
meile suimdamas man ranką. 

Sėdėjome tylėdami. Už durų, kabinete, irgi stojo tyla. 
Matyt, Džozefas, Viljamas Raselas ir durininkas užmigo. 

Už lango ėmus švisti, mudu su tėvu tiesiau atsisėdome 
išgirdę garsą - pulkininko niurnėjimą, tik aš gerai 
nesupratau, ką jis sako. Gal dėl chloroformo poveikio jo 
balsas atrodė keistai pasikeitęs. 

Pirmą kartą po ilgo laiko jis pajudino galvą į šonus. 
Paskui sukrutėjo ir kūnas - silpnėjo anestetiko poveikis. 

Vis dar neatmerkdamas akių, pulkininkas vėl 
sumurmėjo: 

- Kat... 

Dabar galva judėjo staigiau. 

- Katerina, - pasakė aiškiau. 

Sielvartas, su kuriuo ištarė negyvos sužadėtinės vardą, 
buvo juste juntamas, bet jo balse buvo girdėti nerimą 


keliantis nepažįstamas tonas. 

Mane užliejo šalta banga. 

- Katerina! - sudejavo jis. 

Sukrėsta užsidengiau burną delnu: pulkininkas kalbėjo 
su airišku akcentu. 

Kol pulkininkas muistėsi lovoje, pamažu atgaudamas 
sąmonę, tevas priėjo, nuklojo antklodę ir atidengė jo 
apatinius. 

Drovėdamasi to intymaus vaizdo, žiūrėjau, kaip tėtis 
atraitoja pulkininkui dešinę rankove. Rankoje - paprastai 
prilaikomoje įtvaro - nesimatė nė ženklo žaizdos, apie 
kurią pulkininkas kalbėjo su karalienės pusbroliu prieš 
vakarienę rūmuose. 

Tada tėtis patraukė aukštyn kairę pulkininko apatinių 
klešneę. Nieko ypatingo. Dar labiau susidrovėjusi nuo 
nuogos pulkininko odos vaizdo, nusukau akis. 

Bet tada tėvas patraukė aukštyn dešinę pulkininko 
apatinių klešnę. Nesusilaikiusi pažiūrėjau į koją ir 
pamačiau seną randą. Jis ėjo gilyn - kadaise koja buvo 
kažko perverta. 

Pulkininkas staiga atsimerkė ir nieko nesuprasdamas 
pažiūrėjo į mane. Tada jį užliejo praėjusios nakties siaubai. 
Jis suspigo, panikos apimtas atsisėdo tiesiai ir 
paklaikusiomis akimis ėmė dairytis į šalis. 


Jis suvokė esąs lovoje. Kur? Iš paskutiniųjų stengdamasis 
praskaidrinti mintis jis pamatė, kad priešais stovi nežinia iš 
kur atsiradę Emilė ir jos tėvas. 

Išgirdę jo riksmą, į kambarį įpuolė seržantas Bekeris, 
Viljamas Raselas ir dar vienas vyras. 


Lyg pro miglą jis suvokė, kad tai jo kontoros durininkas ir 
kad jis pats yra kambaryje už savo kabineto. 

- Pulkininke, praeis nemažai laiko, kol atitoksite nuo 
praėjusią naktį patirto sukrėtimo, - tarė Emilės tėvas. 

Pulkininke?! 

A, taip. 

- Praėjusios nakties? - jis suglumęs apsidairė. - Kaip aš čia 
atsidūriau? Kodėl aš be drabužių? Paskutinis dalykas, kurį... 
Kruvini vaizdai bemat šmėstelėjo mintyse ir jam norėjosi 

garsiai šaukti. 

- Praeis kiek laiko, kol sugebėsite sutelkti atmintį, - tarė 
Bekeris. - Chloroformo poveikis išnyksta negreitai. 

- Chloroformo? - jam pavyko balsu neišduoti panikos. - Man 
buvo duota chloroformo? 

- Kitaip buvo neįmanoma priversti jus ilsėtis. 

Ką galėjau pasakyti? - pamanė jis. Kodėl Emilės akyse toks 
didis sukrėtimas? Kodėl atrodo, kad jos tėvas žiūri į mane, 
tarsi sužinojęs kai ką nauja? 

- Užjaučiame dėl sužadėtinės mirties, - tarė Bekeris. 

- Sužadėtinės? Ne, ne, ne. - jis smarkiai sumosavo 
pabrėždamas savo žodžius. - Klystat. Aš neturėjau 
sužadėtinės. 

- Pulkininke, prašyčiau susikaupti. Katerina Grantvud 
buvo... 

- Ne mano sužadėtinė. - Jis vos spaudė žodžius. - Mano 
žmona. 

- Jūsų žmona?! 

Visi neteko žado. 

Jį apėmė siaubas. Jis neteko žmonos ir... Mintis buvo tokia 
skausminga, kad jis susiėmė galvą rankomis. 


- Mudu susituokėme prieš du mėnesius... prieš man išeinant 
į karą... jeigu kartais negrįžčiau. 

- Bet Katerinos tėvai... 

Jo kūną sukrėtė rauda. 

- „niekada nebūtų leidę, kad Žmogus, kadaise išsipurvinęs 
rankas dirbdamas juodus darbus, ateitų į jų šeimą. - jam vos 
pavyko atgauti balsą, kad galėtų kalbėti toliau. - Katerina 
pasakė tėvams ketinanti aplankyti draugę Ežerų krašte. O tuoj 
už sienos - Gretna Grin. 

Visi kambaryje žinojo šį pavadinimą. Pagal to pietų Škotijos 
kaimelio santuokos įstatymus nereikėjo nė kiek laukti prieš 
susituokiant ar skelbti užsakus. Nekantrios poros dažnai į jį 
bėgdavo. 

Mintys tapo dar skausmingesnės. 

- Kai Katerinos tėvai pasakė serui Valteriui, kad gali ją vesti, 
mes buvome priversti jiems prisipažinti. - Jis smarkiau 
suspaudė galvą. - Mes niekaip nebūtume galėję toliau slėpti 
savo paslaptį. 

- Ką turite galvoje? - paklausė Bekeris. 

- Katerina... - dar niekada jam nebuvo taip sunku kalbėti. - 
Mano žmona... laukėsi. 

Durininkas aiktelėjo. 

— Nors vaikas būtų buvęs santuokinis, Katerinos tėvai 
pasibaisėjo. Jie atsiėmė serui Valteriui duotą pažadą. Jiems 
buvo taip gėda, kad nieko jam nepaaiškino. Serui Valteriui iš 
pavydo aptemo protas, ir jis mane puolė. 

- Kas nutiko praėjusią naktį? - paklausė Bekeris. 

Neatitraukdamas rankų nuo plyštančios galvos pulkininkas 
sukaupė jėgas ir kalbėjo toliau: 


- Katerina turėjo aplankyti pusseserę Votforde. Nerimavau 
dėl sero Valterio, todėl raginau ją taip ir padaryti. Paskutinę 
minutę, norėdamas dar labiau ją apsaugoti, nusprendžiau prie 
jos prisidėti, bet... - Jį nukrėtė šiurpas. - Atvykęs į jos 
pusseserės namus sužinojau, kad Katerina net neišvažiavo iš 
Londono. Mane apėmė bloga nuojauta, todėl visais įmanomais 
būdais parskubėjau namo. 

Jis pajuto tokį baisų sielvartą, kokio nebuvo patyręs nuo 
tada, kai buvo dešimties. Kažkokia galinga jėga taip suspaudė 
širdį, kad rodėsi, ši tuoj trūks, bet jis pats save įspėjo: jeigu 
leisis tos širdgėlos įveikiamas, gali padaryti dar ką nors, kas jį 
išduos. 

- Tepadeda man Dievas - laiku pas ją nespėjau. 

Tepadeda man Dievas? - pamanė. Dievas niekaip negali man 
padėti. 

Nei motinai. 

Nei tėvui. 

Nei Emai. 

Nei Rutai. 

Nei Katerinai. 

Nei mano negimusiam kūdikiui. 

- Seras Valteris... - stengdamasis nukreipti dėmesį nuo 
savęs jis ėmė pasakoti: - Dar prieš pusę metų niekas apie jį 
nieko nežinojo. Iš kur jis staiga atsirado? Jis niekada nekalba 
apie savo praeitį. Jis kažką slepia. 

- Iš tikrųjų slepia, - įsiterpė balsas. 

Visi pasisuko. 

Atsirėmęs į durų staktą Rajanas ranka spaudė pilvą. Iš balso 
atrodė, kad jis kenčia skausmą. 


- Mes sučiupome serą Valterį Septynių Saulės Laikrodžių 
kovyne. Nusivežėme į kalėjimą, ir ten jis prisipažino 
nunuodijęs dėdę. Turime jo lazdelę. Lyginame jos bumbulą su 
žzaizdomis lordo Grantvudo tarnų ir kitų aukų galvose. - 
Rajanas kalbėjo greitai, dar skausmingiau. - Mėginame 
priversti serą Valterį prisipažinti nužudžius Kateriną Grantvud, 
jos tėvus, lordą ir ledi Kosgrouvus bei... 

- Šonai, jūsų paltas kruvinas! - sušuko Emilė. 

Rajanas susmuko ant grindų. 


Emilei su Bekeriu nuskubėjus prie Rajano, de Kvinsis niekur 
nėjo iš kambario. 

Viljamas Raselas su trenksmu nušlavė viską nuo rašomojo 
stalo pulkininko kabinete. 

- Guldykite jį čia! 

- Man vėl atsivėrė žaizda. Tikėjausi čia rasti daktarą Snou, - 
suniurnėjo Rajanas. 

- Atnešiu karšto vandens ir švarių skudurų, - pasisiūlė 
durininkas. Sudrebėjo grindys, kai jis išlėkė į koridorių. 

- Džozefai, padėkite nuvilkti jam paltą, - paprašė Emilė. 

Likę vieni kambaryje, de Kvinsis ir pulkininkas žiūrėjo vienas 
į kitą. 

- Aš greitai apsirengsiu, - tarė pulkininkas. - Inspektorius 
galės gulti į mano lovą. 

De Kvinsis linktelėjo, bet nepasijudino iš vietos. 

- Jūsų žmonos žmogžudystė nebuvo menas. 

- Nebuvo menas? Ką čia tauškiate? 

- Žmogžudystė buvo negrabi, nestilinga. 

- Aš ištiktas sielvarto, o jūs su manim taip kalbate?! Gal nuo 
opijaus tinktūros pakvaišote? 


- Jūsų žmonos tėvų žmogžudystė buvo surežisuota taip, kad 
panėšėtų į kitas ir grasinimus karalienei. Bet jūsų žmonos 
nužudymas buvo šiurkštus, tarsi žudikai nebūtų tikėjęsi, kad ji 
ten bus. Pulkininke, kol buvote be sąmonės, aš atraitojau 
dešinę jūsų apatinių rankovę. 

- Ką?! 

- Toje rankoje nematyti jokio ženklo žaizdos, apie kurią jūs 
kalbėjote per karalienės vakarienę. 

- Aš ją tik pasitempęs. Kembridžo hercogas pavadino tai 
žaizda. Nutariau jo nepataisyti. 

- Tačiau jūsų kūne yra kitos žaizdos pėdsakas, - neatlyžo de 
Kvinsis. - Dešinėje blauzdoje senas gilus randas - tarsi jūsų 
koja būtų buvusi perverta vaikystėje. Galbūt tvoros virbo 
smaigalio. 

- Tas randas - nuo nelaimingo atsitikimo, į kurį patekau 
padėdamas tėvui tiesti geležinkelį. 

- Pro miegus ištarėte žmonos vardą. 

- Aš sielvartauju. Nieko nuostabaus, kad ištariau žmonos 
vardą. 

- Jūsų balsas skambėjo kitaip. 

- Kiekvieno Žmogaus balsas skamba kitaip, kai sapnuoja 
košmarus. Būkite malonus, leiskite man gedėti žmonos ir 
negimusio vaiko. 

- Jūsų akcentas buvo airiškas. 

Vyrai vėl vertinamai nužvelgė vienas kitą. 

Staiga de Kvinsis suvokė, koks mažas šis kambarys - nedaug 
trūko, kad juodu su Trasku liestųsi. Pulkininkui tereiktų 
akimirkos prisiartinti ir suduoti mirtiną smūgį. 

Bet, užuot atsitraukęs, de Kvinsis žengtelėjo į priekį. 
Perspektyva mirti šitaip buvo priimtinesnė negu mirtis nuo 


opijaus. 

- Jūs - tas berniukas, kuris prieš penkiolika metų bėgo šalia 
karalienės karietos maldaudamas padėti jūsų tėvui, motinai ir 
seserims. 

- Mano tėvas - Jeremijas Traskas, ir jis tikrai ne airis. 
Paklauskit šio žmogaus. - Pulkininkas parodė į durininką; šis, 
grįžęs su karštu vandeniu, įkišo nosį į kambarį. - Jis dirbo su 
manim, kai padėjau tėvui tiesti geležinkelius. 

- Tiesa, - patvirtino durininkas. - Vyresnysis ponas Traskas 
tikrai ne airis. 

- Kam man būtų reikėję maldauti karalienės padėti mano 
tėvui? - piktai paklausė pulkininkas. - Sakėte, prieš penkiolika 
metų? 

- Pirmo pasikėsinimo į Jos Didenybę metais. 

- Keturiasdešimtais metais mano tėvas jau buvo sukūręs 
didžiąją savo geležinkelių imperijos dalį. Jam nebūtų reikėję, 
kad ko nors maldaučiau karalienės. Šios lovos reikia 
inspektoriui Rajanui. Kadangi nenorite suteikti man 
privatumo... 

Traskas atsistojo, nusimetė antklodę ir pradėjo atsisegti 
apatinius. 

- Nepaisysiu, kad galiu užgauti jūsų jausmus - šitaip aš ir 
bendražygiai buvome priversti elgtis per karą. Vos tik baigsiu 
rengtis, inspektorius galės įsitaisyti šiame kambaryje. 

Atsisegęs dar kelias sagas, jis priėjo prie spintos ir pasiėmė 
marškinius. 

De Kvinsis išėjo iš kambario. 


Pulkininkui Traskui uždarius duris, de Kvinsis žiūrėjo, kaip 
Emilė nušluosto kraują Rajanui nuo žaizdos. 


- Ar turite raktą nuo šių durų? - paklausė jis durininko. 

- Jis ant šio žiedo. 

- Užrakinkite jas. 

- Užrakinti?! 

- Kol mes iškviesime konsteblius. 

- Kad suimtų pulkininką? - nustebęs paklausė durininkas. 

- Gal man nepavyks įrodyti, kad jis - tas berniukas airis, 
prieš penkiolika metų maldavęs karalienę padėti, bet aš bent 
jau galiu pamėginti neleisti jam ją nužudyti. 

- Jūs nesuprantate, ką šnekate, - atsakė durininkas. 

- Tą patį dažnai tvirtina lordas Palmerstonas. Malonėkite 
užrakinti duris. 

- Pulkininkas Traskas - mano darbdavys ir draugas. Negaliu 
to padaryti. 

Išgirdę garsą prie durų, jie pasisuko į tą pusę. Tai 
neabejotinai buvo užšaunamos velkės garsas, nors pulkininkas 
tai darė atsargiai. 

- Pulkininke Traskai? - de Kvinsis priėjo prie durų. - Ar 
viskas gerai? 

Atsakymo jis nesulaukė. 

- Pulkininke Traskai? - de Kvinsis pasibeldė. 

Vėl nesulaukęs atsakymo, de Kvinsis pabeldė smarkiau. 

- Išlaužkit jas! - mėgindamas sėstis paliepė Rajanas. 

- Šonai, nesijudinkit! - įsakė Emilė. 

Bekeris priėjo prie durų ir trenkė į jas petimi. Bet durys 
buvo iš storų ąžuolinių lentų, tad bemaž nepajudėjo. 

- Palikit jį ramybėje, jei jis to nori. Jis niekur neis, - 
nusprendė Bekeris. 

- Gal jis nori susižaloti ar nusižudyti, - tarė de Kvinsis. 


- Susižaloti ar nusižudyti? Kodėl pulkininkas galėtų to 
norėti? - nustebo durininkas. 

- Girdėjau jūsų kaltinimus, - įsiterpė Viljamas Raselas. - 
Mano kaip žurnalisto požiūriu, jūs darote išvadas vien iš 
sutapimų. 

- Pone Raselai, ar kada nors matėte paveikslų, kuriuose 
matyti viena, kai žiūri iš dešinės, bet visai kas kita, kai žiūri iš 
kairės? 

- Krištolo rūmų parodoje. Stovėdamas vienoje paveikslo 
pusėje mačiau besišypsančią moterį, stovėdamas kitoje - 
susiraukusį vyrą. 

- Kuris iš jų buvo tikrovė? - paklausė de Kvinsis. 

- Abu - nelygu kaip žiūrėjai į paveikslą. 

- Imanuelis Kantas paplotų jums už šią išvadą. Malonėkite 
pagalvoti apie jūsų man pasakotus Krymo įvykius. 
Kariuomenės vadas sužinojo, kad jūs siunčiate pranešimus 
apie karą į „The Times“. Jis įsakė savo karininkams su jumis 
nebendrauti ir neleido gabenti jūsų pranešimų į Turkiją, iš kur 
juos telegrafu būtų buvę galima persiųsti į Angliją. 

- Taip ir buvo, - sutiko Raselas. 

- Pulkininkas Traskas jus susirado, pasiūlė nuosavą laivą 
jūsų pranešimams gabenti ir padarė jums dar didesnį įspūdį 
įsakydamas savo įgulai atgabenti į Krymą maisto, drabužių ir 
palapinių mūsų kareiviams. 

- Jis dosnus. 

- Paskui jis rado jums patogų stebėjimo tašką, kad 
galėtumėte savo akimis matyti įvairius mūšius, kuriuose 
pasirodė kaip didvyris. 

- Kur jūs sukate? 


- Kol kas nežinau, kaip tas berniukas airis prieš penkiolika 
metų tapo vyru iš ano kambario, bet puikiai žinau, kaip jam 
pavyko priartėti prie karalienės. Vos tik atvykęs į Krymą, jis 
susirado jus ir padarė jus savo sąjungininku. Jis pasirūpino, 
kad matytumėte didvyriškus jo poelgius ir net karalienės 
pusbrolio išgelbėjimą. Jeigu ne jūs, niekas Anglijoje nebūtų 
sužinojęs apie jo drąsą. Jeigu ne jūs, jam niekada nebūtų 
buvęs suteiktas bajoro titulas ir jis niekada nebūtų gavęs 
galimybės bendrauti su karaliene. Jeigu ne informacija, kurią 
jam suteikėte, Britanijos vyriausybė nebūtų žlugusi. 

- Jūs negalite įrodyti nė vieno savo teiginio! 

De Kvinsis pasisuko į Bekerį ir Rajaną - šis susiraukęs iš 
skausmo viską stebėjo nuo rašomojo stalo. 

- Bažnyčioje įspūdingas pulkininko pasirodymas atitraukė 
visų dėmesį, todėl atsirado galimybė niekam nepastebėjus 
atremti ledi Kosgrouv lavoną į pertvarą. Vakar vakare 
pulkininkas dar kartą griebėsi apgaulės. Keliaudamas į 
Votfordą aplankyti žmonos, jis tikėjosi užtikrinti, kad niekas, 
ypač ji, neįtars, jog jis kaltas dėl to, kas atsitiko tuo pat metu. 
O tuo metu jo suburtos „Jaunosios Anglijos“ nariai žvėriškai 
nužudė jos tėvus. Katerina buvo nužudyta taip šiurkščiai todėl, 
kad vyrai, jo pasiųsti įvykdyti šio nusikaltimo, visiškai 
nesitikėjo rasti ją namuose. Jie nežinojo, ką daryti. Žinojo tik, 
kad negali leisti jai būti įvykio liudytoja. Jie nusivijo ją laiptais 
aukštyn ir badė tol, kol ji nustojo klykti. 

- Tėti! - subarė Emilė. 

- Atsiprašau, Emile. Po to, ką jie padarė Katerinai, 
pulkininko atsiųsti Žmonės prarado drąsą ir deramai neišstatė 
jos tėvų lavonų. Rašteliai apie „Jaunąją Angliją“, „Jaunąją 
Airiją“ ir Viljamą Hamiltoną buvo paskubomis sukišti į kišenes, 


užuot įspūdingai padėjus juos matomose vietose. Jie veikė 
prastai, negrabiai, nes pasikeitė scenarijus. Tiesą sakant, tada 
jokio scenarijaus nebebuvo, taigi žudikai pabėgo, kai tik 
galėjo. 

De Kvinsis pasisuko į kambario duris. 

- Pulkininke, ar jūs jautėte bent krislelį pagarbos Katerinai 
Grantvud? Ar vedėte ją vien tam, kad dar ir taip 
atkeršytumėte jos tėvams? Gal jūs ją net apvaisinote tam, kad 
parodytumėte jiems, jog ji jūsų nuosavybė? 

Kitapus durų vis dar tvyrojo tyla. 

- Gal jis išties susižalojo. Ar šiame pastate yra kirvis? - 
paklausė durininko de Kvinsis. - Seržante Bekeri, siūlau jums 
išlaužti tas duris. 


Žvilgančiu nuo prakaito veidu Bekeris daužė kirviu, o iš 
staktos lėkė medžio atplaišos. 

- Bus lengviau apkapoti vyrius, negu iškirsti visas duris, - 
tarė jis. 

Kirvis skardžiai suskambėjo, atsitrenkęs į metalą. 

- Štai! Matau vyrius! 

- Leisk pamėginti man, - paprašė durininkas. 

Jis įkišo į plyšį kaltą ilgu kotu ir ėmė juo laužti. Prie vyrio 
atskilo didelis medžio gabalas. Tada juodu su Bekeriu 
įsibėgėję visu svoriu trenkėsi į varčią. Medis skilo. Durys su 
trenksmu griuvo ant kambario grindų, Bekeris ir durininkas 
kartu su jomis. 

- Dabar atsargiai! - įspėjo Bekeris. 

Jis atsistojo, durininkas taip pat. Juodu apsidairė po 
kambarį. 

- Ką matote? - iš kabineto paklausė de Kvinsis. 


- Nieko. 

- Ką?! 

- Kambaryje nieko nėra. 

De Kvinsis prasispraudė pro juos. 

- Bet jis juk negalėjo pranykti. 

Bekeris pažiūrėjo už stalo, dviejų kėdžių, po lova. 

De Kvinsis perėjo per kambarį ir pakėlė langą. Kadangi buvo 
labai žemas, turėjo pasistiebti, kad ką nors pamatytų. 

Žiūrėdamas į skersgatvį, vedantį prie Temzės, veidu pajuto 
šaltą rytmečio orą. 

- Siena stati. Neįsivaizduoju, kad jis būtų galėjęs ja nulipti. 

- Tai pro kur jis išėjo? - paklausė Bekeris. - Gal grindyse 
esama liuko? 

Juodu su durininku pakėlė kilimą, bet nepamatė jokio angos 
pėdsako. Barškino sienas - gal išgirs tuštumą išduodantį 
garsą, apčiupinėjo sienų plokštes ieškodami plyšelių, rodančių 
slaptas duris. 

- O lubos? - paklausė Viljamas Raselas. 

Jie pažvelgė viršun. 

- Net jeigu lubose esama liuko, kaip jis būtų iki jo užlipęs? - 
svarstė durininkas. 

- Gal atsistojo ant kėdės ir užlipo ant drabužių spintos, - 
mėgino spėti Bekeris. 

- Drabužių spinta... - pakartojo de Kvinsis. 

- Taip! - šūktelėjo Bekeris. 

Staiga kažką supratęs spintą pastūmė. Už jos išties buvo 
durys, bet kai pabandė jas atidaryti, pamatė, kad jos 
užrakintos. 

Bekeris su durininku ėmėsi šios naujos kliūties. Kirviu ir 
kaltu jis atlaisvino vyrius, tada abu vyrai trenkėsi į duris 


kūnais. Durys kurtinamai subildėjo ir nukrito. 

- Atsargiai - ten statmena anga! - įspėjo Bekeris 
sugriebdamas durininką. 

Jie pažvelgė žemyn, bet ten viskas skendėjo tamsoje. 

Raselas atnešė lempą ir apžiūrėjo stačią, vos matomą 
laiptinę. 

- Nenumaniau, kad čia esama laiptų, - prisipažino 
durininkas. 

Jie iš lėto ėmė jais lipti, Bekeris pirmas. Medis girgždėjo, 
lempa judėjo, ir atrodė, kad viskas siūbuoja į šalis. 

Kažkas trekštelėjo. Bekeris suriko: lūžo pakopa po juo. 
Durininkas sugriebė jį už rankos ir patraukė aukštyn; pakopa 
daužydamasi į sienas krito ir galiausiai pliūukštelėjo į vandenį 
žemai apačioje. 

- Nuleisk savo lempą prie pakopos, - netvirtu balsu paliepė 
Raselui Bekeris. 

Jis atsitūpė ir parodė lempos apšviestą rėžį - pakopa buvo 
įpjauta. 

- Lipkite vora po vieną. Laikykitės arti sienos, - mokė 
Bekeris. - Stipriai įsikibkite į einantįjį prieš jus - sulaikysite jį, 
jeigu kristų. 

- Girdžiu lašantį vandenį, - tarė Raselas. 

- Esame netoli Temzės, - priminė jam durininkas. - Bet aš 
girdžiu dar kai ką. 

- Žiurkes, - tarė de Kvinsis. 

Jam atrodė, kad apsvaigęs leidosi į prarajas, bedugnes, 
gelmes po gelmėmis - lyg opijaus sukeltame sapne. 

Laiptai girgždėjo ir drebėjo. 

- Sustokit! - paliepė Bekeris. - Net lipant vora po vieną, 
apkrova laiptams per didelė. 


- Aš eisiu pirmas, - tarė de Kvinsis. 

- Bet rizika... 

- Aš beveik nieko nesveriu. Mane atlaikytų net įpjautos 
pakopos. 

Mažasis Žmogutis pasilenkė ir apžiūrėjo kitą pakopą. 

- O ši lenta išties įpjauta. 

Jis įdėmiai pažvelgė į kažką sienoje virš galvos. 

- Pone Raselai, gal paskolintumėte savo lempą? Taip. Štai 
čia. Ar visi matote? 

- Ką? 

- Tą juodą ženklą man virš galvos. Turėtų būti... taip. 
Penkiomis pakopomis žemiau panašus ženklas. Taip 
pulkininkas pažindavo pakopas, kurias įpjovė, - kad nepatektų 
į savo paties spąstus. Ženklus jis deda viršuje, nes galima 
auka instinktyviai žiūri į laiptus po kojomis, o ne atsargiai 
žvalgosi į viršų. Taigi tikimybė, kad kas nors tuos ženklus 
pastebės, - menka. 

- Bet jūs pastebėjote, - tarė Raselas. 

- Todėl, kad stengiuosi suvokti spąstų statytojo tikrovę. 

De Kvinsis peržengė įpjautą pakopą ir lipo toliau. Iškėlęs 
lempą parodė į dar vieną nedidelį juodą ženklą. 

- Dar viena vengtina pakopa. 

Vanduo lašėjo garsiau. De Kvinsio batai žlegtelėjo į balą. 

- Pasiekiau apačią! 

Pažiūrėjęs po laiptais, nukreipė lempą į krūvą medinių dėžių, 
po jas lakstė žiurkės. 

Kitiems vyrams irgi nulipus į apačią, jis pasisuko į kitą pusę. 
Lempa nušvietė drėgną tunelį. Vandeniu persisunkusios 
sienos sužvilgo lempos šviesoje. 


- Kadaise šiuo tuneliu, ko gero, naudojosi 
kontrabandininkai, - svarstė durininkas. 

- Žiūrėkit, kažkas akmenyse išraižė datą, - parodė Raselas. 

- Tai tik raidės X ir kitokios, - paprieštaravo durininkas. 

- Ne. Tai romėniški skaičiai, - paaiškino jam Raselas. - 
Tūkstantis šeši šimtai keturiasdešimt devinti metai. Šis tunelis 
pastatytas dar prieš Didįjį Londono gaisrą. 

- Ir turbūt baudžiasi sugriuūti, - įsiterpė Bekeris. 

Jie priėjo aprūdijusias geležines duris. Bet rūdys buvo 
padengusios tik atskirus jų plotus, vadinasi, jos buvo įstatytos 
neseniai. 

- Pažiūrėkime, ar jos užrakintos, - tarė durininkas. 

Jis patraukė skląstį ir pastūmė duris. 

- Mums pasisekė. Jos juda. 

- Luktelkit. - De Kvinsis uždėjo ranką jam ant peties. - Ar 
pulkininkas būtų palikęs jas atrakintas? 

- Jis bėgo nuo mūsų. Gal jis nenorėjo gaišti laiko. 

- Bet užrakintos durys būtų mus sulaikiusios, ir jis būtų 
išlošęs daugiau laiko. 

- Manot, tai dar vieni spąstai? - paklausė Bekeris. 

De Kvinsis pakėlė lempą link tunelio viršaus uolų. 

- Norėčiau mirti kitaip. 

- Bet jeigu pulkininkas išėjo ne pro jas, kaip jis išspruko iš 
tunelio? - paklausė durininkas. 

- Turi būti kitas tunelis, - atsakė jam Raselas. 

- Kur? Mes jo nematėm. 

- Todėl, kad nežiūrėjom, - paaiškino Bekeris. - Ar jūs ne taip 
pasakytumėte, pone de Kvinsi? Tam, kad pamatytume, 
pirmiausia turime žiūrėti. Tunelis už tų dėžių po laiptais. 

De Kvinsis pašvietė už dėžių, ir jie išties pamatė antrą tunelį. 


Jie atsargiai ėjo šlapiais grindinio akmenimis, kol atsidūrė 
prie kitų durų. 

Šios buvo medinės. 

Užrakintos. 

- Tikriausiai tai reiškia, kad eiti pro jas saugu, - nusprendė 
Bekeris. 

Kelias minutes įnirtingai pasidarbavęs kirviu, jis iškapojo 
spyną iš staktos, atidarė duris ir prisimerkė nuo saulės 
šviesos. 

Priplėkusį tunelio orą pravėdino vėsus vėjas. Akmeniniai 
laiptai vedė į prieplauką. Joje knibždėjo vyrų, iškraunančių iš 
laivų medines dėžes. 

Sudribęs nugara į sieną, kažkoks storulis rūkė pypkę ir 
įsakinėjo. Jis žvilgtelėjo į laiptais skubantį pulkelį vyrų. 

- Ar jūs seniai čia? - paklausė Bekeris. 

- Nuo aušros. Žiūriu, kad šitie žmogėnai iš manęs nevogtų. 
Kas čia dedasi, kad tiek daug žmonių išeina pro tas duris? 

- Ar matėte dar ką nors iš čia išeinant? 

- Prieš pusvalandį, jis labai skubėjo. - Vyras pypke parodė 
prieplaukos link. - Jis įlipo į garlaivį. 

Eismas Temze buvo intensyvesnis negu kurioje nors 
Londono gatvėje: daugybė garlaivių atliko samdomų karietų 
vaidmenį ir vežiojo būrius keleivių aukštyn ir žemyn upe. 

- Ar matėte, į kurią pusę nuplaukė garlaivis? - paklausė 
Bekeris. 

- Atsakymas akivaizdus, - įsiterpė de Kvinsis nespėjus 
storuliui atsakyti. - Jis nuplaukė prieš srovę. 

- Teisingai, - nustebęs patvirtino pypkininkas. - Iš kur žinot? 

- Todėl, kad Bakingamo rūmai toje pusėje. 


16 Per Balaklavos mūšį rusų husarai puolė škotų pėstininkus,vilkinčius raudonais 
kiteliais. 

Iš vargšų prieglaudos - į kapus 


Garlaivyje, kurio šonus skalavo besigrumdančios bangos, 
sukeliamos šimtų Temze plaukiančių laivų, Kolinas 
Obrajenas... Antonis Traskas... keršytojas... didvyris, žodžiu, 
kad ir kas jis buvo, žiūrėjo į slenkantį pro šalį krantą. 

Jo dėmesį patraukė vienas pastatas - smuklė, stovinti virš 
krovinių prieplaukos. Karčios mintys nunešė jį penkiolika metų 
į praeitį. Ten jis nardydavo pensų. Jis ir kiti galo su galu 
nesuduriantys, badaujantys berniūkščiai šokinėdavo į nešvarią 
Temzę ir, kovodami su srove ir dumblu, ieškodavo pensų, 
kuriuos į vandenį mėtydavo girti smuklės lankytojai. Monetas 
metantys vyrai juokdavosi matydami, su kokiu įkarščiu 
berniukai neria rinkti varganų monetų. Kartais jis trenkdavosi 
į kokį panirusį daiktą. Kartais jis kumščiuodavosi su kitais 
berniukais, kad pirmas sugriebtų monetą. Jis išlipdavo į krantą 
visas dumblinas, tada tie vyrai kvatodavo dar smarkiau. 

Tai buvo ne visai ta pati smuklė, prie kurios jis nardydavo 
pensų. Ji buvo atstatyta iš naujo, nes po kelerių metų jis grįžo 
ir ją padegė. Jis vos nesupleškino viso rajono, bet atplaukė 
ugniagesių laivai ir jų įgulos ėmė karštligiškai pumpuoti 
vandenį ant liepsnų. Pasak laikraščių, ugnis galėjo sunaikinti 


beveik visus pakrantės namus tarp Dominikonų tilto ir 
Tauerio. 

Jis gailėjosi, kad taip neatsitiko. 

Dūmų kamuoliai ritosi iš garlaivio variklio tirštindami virš 
upės tvyrančią miglą. Šaltoms bangoms daužantis į laivo 
korpusą, jis virš stogų žiūrėjo į tą pusę, kur buvo vargšų 
prieglauda, kurioje jis gyveno. 

Vargšų prieglaudose našlaičiai ir beviltiški skurdžiai rasdavo 
pastogę ir maisto. Už tai jie turėdavo atlikti darbus. Tačiau 
politikai baiminosi, kad tose prieglaudose bus pernelyg patogu 
ir jos skatins dykaduoniauti, todėl jose būdavo sukuriamos 
tokios siaubingos sąlygos, kad į jas prašėsi tik visiškai 
praradusieji viltį. Šeimos būdavo išskiriamos: žmonos ir 
dukros apgyvendinamos vienoje dalyje, vyrai su sūnumis 
kitoje; galimybę pasimatyti vieni su kitais turėdavo retai. 
Miegamieji buvo ankšti kambarėliai su keliomis skylėmis 
ventiliacijai. Valgyti prieglaudos gyventojai gaudavo tik 
skystos avižinės košės ir sužiedėjusios duonos. Nuo aušros iki 
sutemos jie turėdavo dirbti bukinantį, monotonišką darbą, 
pavyzdžiui, ardyti virvių gijas. Paskui jos būdavo mirkomos 
degute ir naudojamos laivų korpusams kamšyti. 

Jis ištvėrė vargšų prieglaudoje dvi savaites, o tada pabėgo. 
Ėmė dirbti kaminkrėčiu ir šluodavo šepečiu į maišą suodžius; 
darbdavys uždegdavo apačioje liepsną, kad jis greičiau 
ropštųsi kamino vidumi. Kai ėmė be perstojo kosėti, suprato, 
kad dulkės jį pribaigs, todėl paklausė kito kaminkrėčio 
patarimo ir išdaužė smuklės langą. Jis pasistengė, kad jį 
pamatytų ir sučiuptų konsteblis. Už iškultą langą pažeidėjas 
gaudavo mėnesį kalėjimo - ten jis mirtinai nesušals artinantis 
ziemai, o maistas bus šiek tiek geresnis negu vargšų 


prieglaudos avižinė košė ir sužiedėjusi duona. Praėjus 
savaitei, kai buvo išleistas iš kalėjimo, jis išdaužė dar vieną 
langą ir užsidirbo mėnesį nemokamo maisto ir pastogę, nors ir 
siaubingomis sąlygomis. Kai iškūlė langą trečią kartą, teisėjas 
jį pažino ir atsisakė vėl sodinti į kalėjimą. Gal ir gerai, nes jis 
vėliau sužinojo, kad tie, kurie nuolatos daužo langus, yra 
siunčiami į Naujųjų Vartų kalėjimą, o jame atsidurti dar kartą 
jis nė už ką nenorėjo. 


Iš neapykantos kupinų prisiminimų jį staiga pažadino 
dunkstelėjimas. Jis žiūrėjo, kaip stiprėjant šaltam vėjui 
garlaivio įgula riša lynus Dominikonų tilto prieplaukoje. Už 
trijų stotelių - Vestminsterio tiltas, o visai šalia jo - Bakingamo 
rūmai. Pro šalį praskriejo snaigė. 

Išlipęs į prieplauką jis pamatė apdriskusį berniuką. Jis prašė 
išmaldos, kreida piešdamas ant grindinio akmenų medžius. 
Pirmą kartą po daugelio metų jis tyčia prakalbo su airišku 
akcentu, kurį taip maniakiškai stengdavosi slėpti. 

- Kuo tu vardu? - paklausė jis. 

- Edis. 

- Norėjai pasakyti, Edvardas. Jei nori, kad žmonės tave 
gerbtų, visados sakyk tikrąjį savo vardą. 

- Čia visi juoktųsi. 

- Nesijuoktų, jei išbristum iš šio prieplaukos rajono skurdo. 

- Kaip aš galėčiau išbristi? 

- Matai tą drabužių krautuvę? Noriu, kad ten kai ką man 
nupirktum. 

- Ta krautuvė nelabai prašmatni tokiam kaip jūs, nors kalbat 
kaip airis. 

- Man reikia darbo drabužių. 


- Kilmingas ponas dirbs? 

Jis nekreipė dėmesio į šį klausimą. 

- Man tereikia paprastų velvetinių kelnių ir šilto palto, 
Edvardai, be to, pirštinių ir kepurės. 

—- Kodėl pats nenusiperkate? 

Jis parodė į berniuką. 

- Tavo apdarai irgi sudriskę. Gal ir tu galėtum nusipirkti 
naują paltą ir kelnes. 

- Kai sausa lazda sužaliuos. 

- Perduok šį sąrašą pardavėjui. Lauksiu tavęs štai tame 
skersgatvyje. Penkių auksinių soverenų turėtų būti per akis 
tavo ir mano drabužiams. 

- Penkių auksinių soverenų?! 

Elgetaudamas berniukas vargu ar galėjo tikėtis uždirbti 
vieną sovereną per tris savaites. 

- Visos monetos, kurias gausi grąžos iš pardavėjo, tavo, 
Edvardai. O kai atneši man drabužius, gausi dar tris 
soverenus. Raštelyje dar paaiškinau, kad pinigai ne vogti ir 
kad tu vykdai pasiturinčio žmogaus užduotį. Gal pardavėjas 
įtariai į tave pažiūrės, bet nesikabinės. Siūlau tau dar 
nusipirkti naujus batus. Iš šitų kyšo pirštai. 

Negalėdamas patikėti sėkme, susijaudinęs berniukas 
nuskuodė į krautuvę. 

Taip jis būrė naują „Jaunąją Angliją“. Didžiausiame pasaulio 
mieste žmones kankino neviltis. Jis susirasdavo praradusius 
viltį ir siulydavo jiems galimybę išbristi iš vargo. Už penkis 
auksinius soverenus - paskui mokamus reguliariai - jis 
pirkdavo tokių žmonių ištikimybę. Jam tai buvo nesunku, nes 
pats kadaise buvo toks pat skurdžius, tad mokėjo juos 
patraukti. 


Bet pinigų ir pagarbos neužteko. jis išsirinkdavo elgetas, 
kurie nekentė turtingųjų ir galingųjų taip pat kaip jis ir kurie 
neišduos paslapčių, jei manys, kad jų tylėjimas ir ištikimybė 
padės jiems įvykdyti kerštą, kuris, tikino jis, yra įmanomas. 

Nauja „Jaunoji Anglija“. 

Jis įėjo į skersgatvį ir iš jo stebėjo, ar niekas toje 
netvarkingoje prieplaukos minioje jo neseka. Debesys 
patamsėjo. Pro šalį praskriejo dar viena snaigė. 

Po dešimties minučių grįžo berniukas su drabužiais. 

- Ačiu, Edvardai. Gerai išsirinkai sau kelnes ir paltą. 

- Žadėjote duoti man dar tris soverenus. 

- Duosiu, bet pirma turiu tau dar vieną užduotį. Čia gali 
ateiti žmonės ir klausinėti apie panašų į mane vyrą. 

- Kokie žmonės? 

- Policininkai. 

Jis atgniaužė delną ir parodė ne tris, o penkis soverenus. 

Berniukas įsmeigė į juos akis. 

- Pasiimk naujuosius drabužius, naująjį turtą ir eik į 
Lambeto rajoną. 

- Jis toli, - pareiškė berniukas. 

- Nesvarbu. Eik ten ir susirask šiltą smuklę, Edvardai. Turi 
nemažai pinigų, tad smuklininkas neprieštaraus, jei ten ilgai 
būsi. Valgyk lėtai. Pasimėgauk diena be elgetavimo. Jeigu grįši 
čia vakare - nieko baisaus. Jeigu policininkai apie mane 
klausinės, sakyk jiems tiesą. Tada man tai bus nė motais. 

- Išvyksite? 

- Taip, - atsakė jis. - Išvyksiu. 

- Šiaip ar taip, bobiams niekada nieko nesakau. Galite 
manimi pasitikėti. 


- Galbūt su nauju turtu pamatysi galimybę iškilti gyvenime. 
Tavo nupiešti ant grindinio akmenų medžiai rodo, kad turi 
gyslelę. Kai buvau tavo metų, pradėjau turėdamas kur kas 
mažiau negu tu dabar. 

- Bet kas man mokės už tai, kad piešiu? 

- Su naujais apdarais, ko gero, nebūsi vejamas, jei pieši ant 
grindinio turtuolių rajone. Gal padarysi įspūdį kokiam 
pasiturinčiam žmogui. Negaišk laiko, Edvardai. Pagalvok apie 
mano patarimą. 

Jis palaukė, kol berniukas dingo minioje, tada pasuko į 
šiaurę, dairydamasis per petį, ar niekas neseka. 

Priėjęs viešą išvietę, įėjo į vidų, persirengė ir vėl išėjo 
laukan. Nekantriai eilėje laukiantys darbininkai, rodės, 
nepastebėjo, kad į išvietę įėjo kilmingas ponas, o iš jos išėjo 
juodadarbis. Vis dėlto jis nepakėlė akių ir suko veidą į šoną. 
Jeigu būtų turėjęs laiko, būtų prisilipdęs barzdą, kuria dažnai 
slėpdavo veidą. 

Vėjas atšalo, iškrito daugiau snaigių. Toliau eidamas šiaurės 
kryptimi, padėjo poniškus drabužius skersgatvio pradžioje. Po 
kelių akimirkų jų nebeliks. Brangūs drabužiai bus verti ne 
vieno išganingo sovereno kokiam badaujančiam nelaimėliui, 
kuris juos radęs parduos dėvėtų apdarų krautuvei. 


Ragino prieiti Šv. Pauliaus katedros kupolas. Už jos dunksojo 
niuri akmenų siena ir geležimi kaustytos Naujųjų Vartų 
kalėjimo durys. Prie jų liūdni artimieji laukė, kada galės 
aplankyti mylimus žmones. Net praėjus penkiolikai metų, jis 
prisiminė, kaip stovėjo lauke su tėvu, ir slogų tamsių koridorių 
įspūdį, kai pagaliau juodu buvo įleisti. 


Jis prisiminė, kada paskutinį kartą matė motiną: kokia 
paliegusi ir kupina nevilties ji atrodė vos po kelių dienų 
kalėjime. Prisiminė, kai paskutinį kartą matė mylimas seseris 
Emą ir Rutą. Jis žvelgė į jas, jos - į jį, viltingai, bet podraug su 
baime. Jos mojo jam, manydamos, kad atsisveikina trumpam, 
kai prižiūrėtojas su seržantu vedėsi jas į kalėjimą ir pražūtį. 

Jis įsuko į gretimą skersgatvį, į kurį paršlubavo po to, kai 
maldavo karalienę pagalbos, ir pamatė, kad tėvas negyvas ir 
jo kūnas guldomas į lavoninės vežimą. Jis taip ir nesužinojo, 
kur palaidoti tėvas, motina ir seserys, todėl atsitiktinai 
pasirinko kapines ir nusprendė, kad jie guli Sohe, šalia 
Šv. Onos bažnyčios, skurdžių dalyje. Dabar jis nusprendė 
atlikti šventą kelionę ten. 

Kaip ir prieš penkiolika metų, vėl pamatė duobkasius, 
laidojančius vargšus ir perdengiančius juos lentomis. Jie 
stengėsi, kad negyvėlių tilptų kuo daugiau. Tokia gausybė 
kūnų, bet nė menkiausio ženklo, rodančio, kas čia palaidoti. 

Jo motina visuomet norėjo sodo, todėl jis nusprendė, kad jo 
artimieji ilsisi prie krūmų šalia sienos. Vaikystėje jis ateidavo 
čia kasdien: atsistodavo ten, kur įsivaizdavo juos esant 
palaidotus, kalbėdavo jiems, kaip karštai juos myli, 
pažadėdavo užaugti labai stiprus ir prisiekdavo nubausti 
kiekvieną juos ten paguldžiusįjį. 

Su didžiuliu pasitenkinimu prisiminė, kaip, kojai pagaliau 
sugijus, nuėjo į Londono juridinę korporaciją ir laukė 
patikėtinio, o to būta itin bejausmio. Vaikis žiūrėjo, kaip tas 
pasipūutėlis išeina iš savo raštinės, tada pribėgo prie jo, į jį 
trenkėsi, ir šis nulėkė po greitai lekiančiu ekipažu. Išgirdęs 
dunkstelėjimą ir riksmus, nėrė į skersgatvį, persiropštė per 


tvorą, prasispraudė pro skylę sienoje ir nubėgo toliau. 
Pabėgimo kelią jis buvo gerai išmokęs. 

Taip pat pasielgė su beširdžiu baristeriu. Dunkstelėjimas ir 
riksmai teikė malonumą bėgant siaura gatvele, bet vien 
girdėti, kaip jie miršta, neužteko. Jis norėjo pamatyti išgąstį. 
Skausmą. Greita bausmė neatpirko to, kas buvo padaryta jo 
motinai, tėvui ir seserims - brangiajai Emai spindinčiomis 
mėlynomis akimis ir palaimintajai Rutai su ta žavia švarple. 

Dabar pradėjus kristi sniegui, jis nulenkė galvą. 

Šiąnakt pagaliau jūs, visi keturi, ilsėsitės ramybėje, - 
pamanė jis. 

Staiga jį sukrėtė sielvartas dėl dar dviejų mylimų žmonių. 

- Mano žmona. Mano negimęs kūdikis. 

Užmiršk juos. Jie nesvarbūs, - kažkur giliai galvoje 
krebždėjo mintis. 

- Katerina... 

Ji tebuvo dar viena priemonė atkeršyti jos tėvams, - sakė 
kažkoks vidinis balsas. 

- Ne! 

Tu ja pasinaudojai. 

- Ne, aš ją mylėjau. 

Įsikalbėjai meilę, kad ji tavimi patikėtų. Ak, kokie sukrėsti 
buvo jų veidai, kai sužinojo, kad ji ištekėjusi už tavęs, 
žmogaus, į kurį jie žiūrėjo kaip į žemesnį. Ak, o dar malonesnis 
sukrėtimas, kai jie sužinojo, kad ji besąlygiškai tavo ir laukiasi 
nuo tavęs. 

—- Mano negimęs... 

Pro kapinių vartus įėjo vikaras ir nustebęs į jį pažiūrėjo. 

- Jūs vienas? 

Užuot atsakęs, jis nusišluostė nuo skruostų ašaras. 


- Buvau tikras, kad girdžiu du balsus, - tarė vikaras. 

- Artinasi pūga. Geriau eisiu. 

- Vienas balsas kalbėjo su airišku akcentu. Jūs tikras, kad 
čia daugiau nieko nebuvo? - paklausė vikaras. 

- Nieko. 

- Jaunuoli, jūs atrodote sunerimęs. Tikiuosi, rasite ramybę. 

Šįvakar, pamanė jis, ramybė ateis. 

Jis pasuko į vakarus. 

Ne! Ne į tą pusę! - įspėjo vidinis balsas. Rūmai pietuose, ne 
vakaruose! Kur tu eini?! 


Krintant sniegui jis stovėjo Meifere, Pusmėnulio gatvėje, 
priešais prašmatnų Grantvudų namą ir stebėjo ateinančius ir 
išeinančius konsteblius. 

Pamatęs juodadarbio drabužius, patrulis jam paliepė: 

- Dink iš čia! 

- Šiek tiek dailidžiavau lordui ir ledi Grantvudams. Baisi 
nelaimė! 

- Taip, baisi, - pritarė konsteblis. - Nieko čia 
nepamatysi. Eik šalin. 

- Duktė maloniai su manimi elgdavosi. Esu jai už tai 
dėkingas. Prašom perduoti nuo manęs didžiausią užuojautą 
artimiesiems. 

- Jokių artimųjų neliko, - atsakė konsteblis. 

- Ar žinot, kada vyks laidotuvės? 

- Vos tik kūnai bus išrašyti iš Vestminsterio ligoninės. 

- Iš ligoninės? - jis ėmė tankiau kvėpuoti. - Norit pasakyti, 
kai kurie jų vis dar gyvi? 

- Detektyvai liepė apžiūrėti žaizdas ligoninės lavoninėje. Gal 
pavyks išsiaiškinti, kokiais peiliais užbadyta dukra. 


- Peiliais? Jų būta ne vieno? 
- Paskutinį kartą sakau: nešdinkis iš čia! 


Ne, rūmai pietuose! Kodėl eini į pietryčius?! 

Ėmus snigti smarkiau, jis padarė didelį lankstą aplink 
didžiulius, gausius medžių Žaliąjį ir Šv. Jokūbo parkus. Jie buvo 
visai šalia Bakingamo rūmų, todėl ten jo neabejotinai lauks 
policija. Net persirengusį juodadarbiu, jį gali sustabdyti koks 
sumanus konsteblis. 

Vestminsterio ligoninė buvo už Vestminsterio abatijos, 
Šventovės plačiojoje gatvėje. Ji buvo pavadinta Šventovės 
todėl, kad į neviltį pakliuvę žmonės ieškodavo čia bažnyčios 
prieglobsčio nuo skolų išieškotojų ir politinių priešų. Bet jis čia 
nerado prieglobsčio tėvui, kai nuėjo į ligoninę maldauti 
gydytojų jam padėti 

Įėjęs į niūrų pastatą, jis nusibraukė sniegą nuo palto. Išgirdo 
dejones, užuodė ligas. 

- Kuo galėčiau jums padėti? - paklausė prie stalo sėdintis 
vyras. 

- Mano brolis čia. Atėjau jo aplankyti. 

- Jo pavardė? 

- Matjus Orailis. 

- Neprisimenu jokio paciento airio, - sumišęs atsakė 
raštininkas. 

- Arklys jam įspyrė, ir jis prarado sąmonę. Jis nebūtų galėjęs 
pasakyti pavardės. 

- Patikrinsiu įrašus. 

Vyras nuėjo į užpakalinį kambarį, tarsi pasiryžęs įsitikinti 
išties negalėjęs užmiršti paciento airio. 


Laiptai vedė žemyn. Užrašas skelbė: MEDICINOS MOKYK- 
LA, kitaip sakant, lavoninė. 

Jis nulipo į apačią ir priėjo koridorių. Vienos durys jame 
buvo atdaros. Nuo stalo pakėlė akis raštininkas. 

- Kuo galėčiau jums padėti? 

- Inspektorius Rajanas prašė manęs perduoti žinutę 
chirurgams, apžiūrintiems Kateriną Grantvud. 

Raštininkas linktelėjo - matyt, pažino Rajano pavardę. 

- Trečios durys kairėje, bet jums teks palaukti. Chirurgai dar 
neatėjo. 

- Ačiu. 

Jis nuėjo koridoriumi ir pabeldė į nurodytas duris. Niekam 
neatsiliepus, įėjo į vidų. 

Grindys buvo klotos keraminėmis plytelėmis, su lataku 
viduryje. Buvo šalta, nes abipus negilios vonios pavidalo 
daikto buvo pridėta ledo. Mirties tvaikas jam buvo pažįstamas 
nuo mūšių laukuose praleistų mėnesių. Tai, kas akivaizdžiai 
buvo negyvėlis, gulėjo uždengtas paklode. 

Drebančia ranka ją atitraukė. Nors Kryme iki valios 
prisižiurėjo siaubų, jis nebuvo pasirengęs išvysti tai, kas buvo 
padaryta gražiausiai kada nors pažinotai moteriai. 

Jo žmonai. 

Negimusiam jo kūdikiui. 

- Katerina... - ašarodamas suniurnėjo. 

Įsivaizdavo, kokį siaubą ji patyrė, kai lipdama laiptais žemyn 
išgirdo, kas daroma jos tėvams. Kai įsibrovėliai pažiūrėjo į 
viršų ir ją pamatė, iš panikos jai širdis tikriausiai ėmė plakti 
taip tankiai, kad ji išsigando apalpsianti. Išgirdusi iš paskos 
greitus žingsnius, ji nulėkė vienintele galima kryptimi - viršun, 
vildamasi pasiekti miegamąjį ir užšauti duris. 


Jis krūptelėjo pagalvojęs apie skausmą, pajustą po pirmo 
peilio dūrio. Bet ji nenustojo bėgusi į viršų, 0 vyrai toliau ją 
badė, stengdamiesi nutildyti. Išgąstis suteikė jai jėgų pribėgti 
iki savo kambario, bet ji nespėjo laiku užšauti durų; vyrai 
įsiveržė į vidų ir badė peiliais, žūtbūt stengdamiesi neleisti jai 
klykti. 

Jo ašaros krito ant Katerinos veido. Drebančiu pirštu jis 
perbraukė per neseniai žvilgančią, o dabar mirties išblukintą 
odą. Kraujas buvo prikepęs ant krūtų, kurias ligi tol buvo 
matęs vos kartą - vestuvių naktį. 

- Aš dėl to kaltas, - tarė jis. - Čia mano darbas. Aš tave 
nužudžiau. 

Ne! - priešinosi tas vidinis balsas. Ją nužudė jos tėvai! 

- Noriu mirti, - tarė. 

Ją nužudė karalienė! Lordas Kosgrouvas ir visi kiti! Ją 
nužudė krautuvininkas Berbridžas! Jie dar nužudė mūsų 
motiną, tėvą, Emą ir Rutą! 

- Noriu mirti, - pakartojo ryžtingiau. 

Bet prieš tai nužudysime karalienę. 

Staiga atsidarė durys. Įėjo vyras brangiu surdutu. Nustebęs 
stabtelėjo ir pažiūrėjo pro akinių viršų. 

- Kas, po velnių, esi?! 

- Ieškau brolio. Arklys įspyrė jam į galvą, ir jis... 

- Ką jūs darote su tuo moters lavonu? 

- Sakiau: ieškau savo brolio. Pakėliau paklodę pasižiūrėti, 
ar... 

- Kas nors greitai kvieskite konsteblį! Kažkoks airis liečia 
panelės Grantvud lavoną! 

- Iškviesiu pagalbą! - sušuko kažkas koridoriuje. 

- Prašau jūsų, - tarė jis. - Ne, čia ne tai, ką pamanėte. 


- Traukis nuo lavono! - vyras užsimojo lazdele. - Padugne, tu 
pasigailėsi, kad čia įėjai! 

- Nevadinkit manęs padugne! 

Jis išplėšė lazdelę akiniuočiui iš rankų ir tvojo ja į kaktą. 

Kūnui dar nenukritus ant grindų, jis išbėgo į koridorių ir 
pamatė laiptais žemyn skubantį konsteblį apsnigtu paltu, 
lydimą raštininko, su kuriuo jis kalbėjosi koridoriuje. 

- Ką čia veikiat?! Stokit! - užriko konsteblis. 

Žinodamas, kad policininkų šalmai tvirti, jis smogė lazdele 
patruliui į smakrą, paskui užsimojo dar kartą ir perskėlė 
raštininkui pakaušį. 

Jis tekinas pasileido laiptais aukštyn, pribėgo vestibiulį, kur 
pirmas vyras, su kuriuo kalbėjosi, pro laukujes duris vedėsi 
vidun kitą patrulį. Pro atviras duris įsiveržė sniego sūkurys. 

- Štai! - tarė vyras. - Čia airis, apie kurį jums pasakojau! 

- Mesk lazdelę! - įsakė konsteblis. 

Jis partrenkė policininką ant grindų. 

Paskui ir vyrą, tada išbėgo laukan ir dingo pūgoje. 


- Pulkininkas Traskas gyvena štai ten, - durininkas ranka 
parodė į vieną sublokuotų namų Meifero rajono Boltono 
gatvėje. - Kartais atvežu čia verslo dokumentus. 

- Ačiu, - tarstelėjo de Kvinsis. 

Sniego sūkuriai tirštėjo. De Kvinsis, Bekeris ir vienas 
konsteblis išlipo iš policijos furgono. Jie priėjo prie balto 
akmens namo, ir Bekeris pabeldė į ąžuolines duris. 

Jas atidaręs vyresnysis liokajus atrodė suglumęs. 

- Aš - detektyvas seržantas Bekeris. Ar pulkininkas Traskas 
namie? 


Liokajus susiraukė pamatęs Bekerio parodytą Zenklelį: 
matyt, negalėjo įsivaizduoti, kodėl policininkas pabeldė būtent 
į šias duris. Be to, ženklelis aiškiai turėjo priklausyti 
uniformuotam konstebliui, o ne prasčioko drabužiais 
vilkinčiam vyrui randuotu smakru. 

- Pulkininko čia nebuvo jau kelios dienos, - atsakė liokajus. 

- O vyresnysis ponas Traskas? Mums reikia jį pamatyti. 

- Tai neįmanoma. Jis niekada nepriima lankytojų iš anksto 
nesusitaręs. 

- Prašom pasakyti jam, kad padarytų išimtį. Mes atėjome 
neatidėliotinu reikalu, susijusiu su karaliene. 

- Bet tokiu metu jam manualinė terapija. 

- Man nė motais. Perduokit jam... 

De Kvinsis prasmuko pro liokajų ir įėjo vidun. 

- Luktelėkit! - sudraudė liokajus. 

- Mes negalim laukti, - paaiškino Bekeris. 

Juodu su liokajumi nusekė paskui de Kvinsį. 

— Kur ponas Traskas? 

- Savo miegamajame, bet... 

Greitai, kiek tik leido trumpos kojos, de Kvinsis nulėkė 
puošniais laiptais, liokajus - jam įkandin. Bekeris su konstebliu 
nuskubėjo paskui juos. 

Jie priėjo prie didžiulio valgomojo ir lipo toliau. 

- Jūs nesuprantate, - įtikinėjo liokajus, - pono Trasko nevalia 
trikdyti. 

- Labai nenorėčiau pamatyti Jos Didenybės veido išraiškos, 
jeigu ji sužinos apie jai parodytą jo abejingumą, - įspėjo 
Bekeris. 

Kitame pusaukštyje jie pamatė kelerias duris. 

- Kurios? - paklausė Bekeris. 


Liokajus beviltiškai skėstelėjo rankomis. Tada pravėrė 
vienas duris, žvilgtelėjo į vidų, ir mostu paragino juos įeiti. 

- Dabar suprasite, ką mėginau jums pasakyti. 

De Kvinsis, Bekeris ir konsteblis įėjo. Pagaliau jie išties 
suprato. 


Liokajus turėjo galvoje, kad Jeremijui Traskui atliekama 
procedura. Liesas, trapios išvaizdos kokių šešiasdešimties 
metų vyras gulėjo lovoje, o medikas aukštyn žemyn judino 
pižama apmautas jo kojas, jas sulenkdavo, paskui ištiesdavo. 
Kitas iškeldavo rankas, nuleisdavo ir judino jas į šonus. 

Sutrukdyti medikai tik trumpai stabtelėjo, paskui vėl kibo į 
darbą. Trasko galūnės buvo tokios liesos, be to, visiškai 
nesipriešino, ir tai rodė, kad jis pats nesugeba jų judinti. 

- Jis paralyžiuotas? - paklausė Bekeris. 

- Jau aštuoneri metai, - atsakė tarnas. - Po nelaimingo 
atsitikimo. 

Pajutęs jam gailestį Bekeris ne iš karto susitaikė su tuo, ką 
mato. 

- Pone Traskai, atsiprašau jūsų, kad sutrukdėme. Aš esu 
detektyvas seržantas. Mums reikia pasikalbėti su jumis 
svarbiu reikalu, susijusiu su karaliene. 

- Jis negali atsakyti, - paaiškino tarnas. - Po to nelaimingo 
atsitikimo jis prarado kalbos dovaną. 

Bekeris atsiduso, tartum jau būtų matęs visus įmanomus 
vargus, bet dabar išvydęs dar vieną. 

- Ar jis apskritai gali bendrauti? Gal rašikliu ir popieriumi? 

- Jis gali mirksėti. 

- Atleiskite, nesupratau. 


- Jis gali atsakyti į klausimus tik „taip“ arba „ne“ - vienas 
kartas reiškia „taip“, du - „ne“. 

- Ir taip jau aštuoneri metai? - Bekeris liūdnai palingavo 
galvą. - Dieve, kaip baisu! 

De Kvinsis priėjo prie lovos. 

Nors Trasko veidas nekrustelėjo, jis sugebėjo nukreipti į de 
Kvinsį akis. Jų pilkumas derėjo prie išblukusių plaukų ir 
įkritusių skruostų - vieni ir kiti buvo nevilties spalvos. 

- Pone Traskai, aš esu Tomas de Kvinsis. Prieš daug metų aš 
parašiau knygą „Anglo opiomano išpažintis“. 

Tartum norėdamas patvirtinti savo žodžius, jis išsitraukė 
tinktūros buteliuką ir iš jo gurkštelėjo. 

- Be to, parašiau nemažai esė apie Žmogžudystės meną, 
„Makbetą“ ir Anglijos pašto karietas, keliavusias per didžiąją 
mūsų šalį prieš tai, kai jūsų geležinkeliai padarė galą šiai 
rizikingai transporto priemonei. Vakarais man patikdavo 
sėdėti tose karietose, justi galingų arklių greitį ir stebėti 
skirtingų atspalvių tamsą, pro kurią važiuodavome. 

Traskas vis dar neatitraukė nuo jo akių. 

- Draugavau su Kolridžu ir Verdsvertu ir net rašiau esė, 
padėjusias jiems susikurti reputaciją, kol pastarasis, snobas, 
užsirūstino ant manęs dėl to, kad vedžiau moterį, kurią jis 
vadino melžėja. Aš vartoju opijų tokiais kiekiais, kad 
košmaruose mane gąsdina krokodilai ir sfinksai. Įkyrumu 
jiems nenusileidžia tik daugybė mane persekiojančių skolų 
išieškotojų. Vienas būsto savininkas laikė mane įkalinęs vienus 
metus versdamas rašymu grąžinti jam skolą. 

Trasko akyse nebuvo matyti nė menkiausio sąmyšio, 
susierzinimo ar smagumo. Jo žvilgsnis buvo toks pat 
bejausmis, kaip de Kvinsio minėtų sfinksų. 


Pastebėjęs, kad Traskui iš lūpų kampučių ištryško seilės, de 
Kvinsis išsitraukė nosinę ir jas nušluostė. 

- Visa tai sakau vietoj įžangos. Esu jums nepažįstamas 
žmogus, prieš jūsų valią pasirodęs šiame kambaryje, todėl 
tikiuosi, kad ši įžanga padės pašalinti visas kliūtis tarp 
mudviejų, nes privalau užduoti jums klausimą. Jis toks 
asmeniškas, kad prašau jūsų atlaidumo. Ar jau pakankamai 
susipažinome? Ar turiu jūsų leidimą pateikti šį klausimą? 

Traskas žiūrėjo į jį bejausmiu veidu, paskui užsimerkė - 
akimirka ilgiau, negu reikia tiesiog sumirksint. 

- Suprantu kaip „taip“. Ačiū. Atleiskite man už tiesmukumą. 
Ar Antonis Traskas jūsų sūnus? 

Praėjo viena akimirka, antra, trečia. 

Traskas užsimerkė kartą, paskui dar vieną. 

De Kvinsiui pasirodė, kad pastangos, kurių Traskui prireikė 
norint užmerkti vokus, prilygsta riksmui. 

Ne! 


Iš sunykusio, nieko nejaučiančio kūno kalėjimo Jeremijas 
Traskas spoksojo į nepažįstamąjį. Šio apdarai tarsi bylojo, kad 
jis ką tik atėjo iš laidotuvių. Šis mažytis lankytojas, aukštas 
vyras su juo ir konsteblis buvo vieninteliai nepažįstami 
žmonės, jo matyti per... kiek ten sakė tarnas - aštuonerius 
metus? Tiek daug prarasto laiko didžiule jėga smogė Traskui į 
smegenis, ir jam ėmė rodytis, kad kambarys sukasi ratu. Ar 
gali būti, kad jis neįstengdamas pajudėti guli šioje lovoje 
aštuonerius metus?! Visos dienos buvo vienodos, jis niekaip 
negalėjo išmatuoti praeinančių savaičių ir mėnesių, tad jautėsi 
įkliuvęs be perstojo besikartojančiame pragare. Tą monotoniją 
jam paįvairindavo vien žmogus, vadinantis save Antoniu 


Trasku, kai atsivesdavo bankininkų ir teisininkų, o paskui 
tvirtindavo nuodugniai išaiškinęs jam, Jeremijui, įvairių verslo 
sumanymų smulkmenas. 

- Argi ne tiesa, tėve? - klausdavo Žmogus, vadinantis save 
Antoniu Trasku. - Vakar vakare perskaičiau tau tuos 
dokumentus. Papasakojau, kaip vertinu jų reikšmę. Tu sutinki, 
kad mes turime imtis tų projektų ir kad atstovausiu tau 
pasirašydamas sutartis. 

Liudytojų akivaizdoje Jeremijas Traskas visada kartą 
užsimerkdavo parodydamas „taip“, nes bijojo, kad nesutikus 
tariamas sūnus išdurs jam akis žirklėmis ar išdegins rūgštimi, 
kaip grasindavo pasielgti. Jis negalėjo ištverti minties, kad bus 
įkalintas ne vien sunykusiame kūne, bet ir akloje proto 
tamsoje. Jo protas jau ir taip buvo aptemęs, kankinamas 
nesuskaičiuojamos daugybės kartų, kai jis įsivaizduodavo, kaip 
skirtingai būtų susiklostęs jo gyvenimas, jei tą rytą prieš 
penkiolika metų nebūtų nuėjęs į Kovent Gardeno turgų ir 
nebūtų pamatęs apdriskusio berniukščio, karštai maldaujančio 
daržovių pardavėjus ko nors valgyti. 

Dabar pirmą kartą per aštuonerius metus jis buvo vienas su 
nepažįstamais žmonėmis. Du iš jų buvo policijos pareigūnai. 
Ko gero, jam tai vienintelis šansas. 

- Mes manome, kad žmogaus, vadinančio save Antoniu 
Trasku, tikroji pavardė yra Obrajenas. Ar tai tiesa? - paklausė 
Opiomanas. 

Traskas užsimerkė vieną kartą. 

- Ar žinote jo vardą? - tada paklausė Opiomanas. 

Traskas ir vėl užsimerkė vieną kartą. 

- Jeigu jums užteks jėgų, nurodykite abėcėlės raidę 
skaičiumi. Šitaip galėsite pranešti jo vardą. 


Traskas užsimerkė 17 kartų. 

- Raidė K, - pasakė Opiomanas. 

Traskas suskaičiavo, kelinta abėcėlėje raidė O. Išvargęs jis 
užsimerkė 21 kartą. 

Tada jis užsimerkė 18 kartų. 

- L, - tarė Opiomanas. 

Traskas užsimerkė 13 kartų. 

- I, - tarė Opiomanas. - O toliau raidės N, A ir S? Jo vardas 
Kolinas, tiesa? 

Taip! Apsaugokite mane nuo jo! - mintyse suspigo Traskas. 

Bedugnis vidaus pasaulis 


Dundėjo pasagos, kai policijos furgonas didžiuliu greičiu 
lėkė Konstitucijos kalvos keliu, pravažiavo pro Žaliąjį parką ir 
sustojo prie pagrindinių Bakingamo rūmų vartų. Tebesnigo. 

De Kvinsis ir Bekeris iššoko iš furgono tarp gausių 
sargybinių prie vartų. Čia karininkai šaukte įsakinėjo 
kareiviams. Konstebliai užėmė pozicijas palei rūmų parką 
juosiančias mūro sienas. 

Tuo metu, kai Bekeris rodė savo ženklelį vartų 
sargybiniams, atvažiavo dar vienas policijos furgonas. 
Komisaras Meinas atskubėjo prie jų prisidėti. 

- Vyras, kurio apibūdinimas atitinka pulkininko, buvo 
užkluptas Vestminsterio ligoninės lavoninėje, - pranešė 
Meinas. - Chirurgas užtiko jį pakėlusį antklodę, kuria buvo 
uždengtas Katerinos Grantvud lavonas. Jis užpuolė tą 
chirurgą, du konsteblius, du raštininkus ir pabėgo. Jis vilki 
rudomis velvetinėmis kelnėmis ir tokio pat audeklo 
juodadarbio švarku. Jo ieško visi iki vieno patruliai. 

- Bet šitaip apsirengęs jis gali pasislėpti tarp milijonų 
juodadarbių, - svarstė Bekeris. - Kita vertus, jis gali ir vėl 
pakeisti išvaizdą. 

Komisaras Meinas linktelėjo; buvo matyti, koks jis įsitempęs. 


- Rūmai saugomi didesnių pajėgų negu kada nors anksčiau. 
Nežinau, ko dar galime imtis - nebent jis vėl pasirodytų. 

- Ar Jos Didenybei pranešta? 

- To aš ir atvažiavau. Ji tariasi su lordu Palmerstonu. Reikia 
tuoj pat jiems abiem viską paaiškinti. 

Konstebliai klausė Meino įsakymų, todėl jie greitai pateko į 
rūmus. Palydovas skubiai nusivedė juos įspūdingais 
koridoriais, paskui Didingaisiais laiptais. 

Jie vėl buvo atvesti į Sosto kambarį. 

- Nesuprantu, kodėl jos Didenybė pasirinko tokią milžinišką 
patalpą susitikti su savo ministru pirmininku, - stebėjosi 
Meinas. 

Atsakymas išaiškėjo, kai jiems buvo leista įeiti vidun. 

Tą dieną lordas Palmerstonas oficialiai pradėjo eiti pareigas. 
Ministrai pirmininkai buvo prisaikdinami ne viešoje 
ceremonijoje: savo įgaliojimus jie gaudavo per simbolinį slaptą 
pasitarimą su Jos Didenybe. Karalienė Viktorija sėdėjo savo 
soste, šalia gerai matomas stovėjo princas Albertas. Su 
karališkąja tiara ant galvos ji nuo aukštos pakylos įdėmiai 
žiūrėjo į lordą Palmerstoną. Šis atrodė kaip niekada mažas - ji 
su savo sutuoktiniu akivaizdžiai norėjo, kad lordas matytų šį 
skirtumą tarp jųdviejų ir jo. Didžiulės patalpos vėsa, ko gero, 
taip pat pabrėžė jųdviejų požiūrį į jį. 

Karališkoji pora pasisuko, sumišusi dėl sutrukdymo. 

De Kvinsis, Meinas ir Bekeris paskubomis prisiartino ir 
nusilenkė. 

- Jūsų Didenybe, ar prisimenate, kaip per jūsų vakarienę 
sekmadienį kalbėjomės apie Tomą Grifitsą Veinraitą? - 
paklausė de Kvinsis. 


- Apie tą žudiką? - karalienė Viktorija linktelėjo. Ji vis dar 
atrodė sutrikusi, kad ją pertraukė. - Albertas pareiškė, kad 
žudikai neišvengiamai prisipažįsta esą kalti savo elgesiu, bet 
jūs tvirtinote, kad kai kurie jų yra visiškai bejausmiai, todėl 
jiems pavyksta nuslėpti tikrąjį veidą. Jūs pateikėte Veinraito 
pavyzdį. Su juo jūs vakarieniavote nė kiek neįtardamas, kokie 
žmogžudiški jo polinkiai. 

- Per sekmadienio vakarienę mažiausiai vienas jūsų svečias 
neabejotinai klausėsi šio pokalbio didžiai susidomėjęs, Jūsų 
Didenybe. Ar prisimenate, kaip prieš penkiolika metų, kai 
Edvardas Oksfordas šovė į jus iš dviejų pistoletų, berniukas 
airis bėgo šalia jūsų karietos maldaudamas jūsų padėti jo 
motinai, tėvui ir seserims? - paklausė Opiomanas. 

- To neprisimenu. Viskas, ką prisimenu, - pistoletų šūviai. 

- Niekas kitas irgi neatkreipė į jį dėmesio, - tarė de 
Kvinsis. - To berniuko motina ir seserys mirė Naujųjų Vartų 
kalėjime. Spėju, kad tėvą taip pat ištiko rūsti lemtis. Nuo tada 
tas berniukas rezgė kėslus atkeršyti visiems, kurių pagalbos 
maldavo. 

- Berniukas airis? Bet sekmadienio vakarienėje nedalyvavo 
nė vienas airis, - paprieštaravo lordas Palmerstonas. 

- Dalyvavo pulkininkas Traskas, milorde. 

- Pulkininkas Traskas? Kodėl jį minite? Jis juk ne airis. 

De Kvinsis nieko nesakydamas žiūrėjo į lordą Palmerstoną. 

- Jūs norite man pasakyti, kad pulkininkas Traskas - airis? 
Argi taip gali būti, jei jo tėvas ne airis? Argi įmanoma, kad 
kažkokio elgetos tėvas galėjo praturtėti taip, kaip Jeremijas 
Traskas? 

- Kol kas atsakymų į šiuos klausimus nežinome, bet savo 
mintyse mes dažnai susikuriame klaidingą tikrovę, milorde. 


- Visiškai nenumanau, apie ką kalbate. 

- Vien todėl, kad visi tvirtina, jog Jeremijas Traskas yra 
pulkininko tėvas, tai nevirsta tiesa. - De Kvinsis pasisuko į 
karalienę. - Jūsų Didenybe, pulkininkas Traskas - pastarojo 
meto žmogžudysčių ir grasinimų jums kaltininkas. 

- Karo didvyris, išgelbėjęs gyvybę mano pusbroliui? Šios 
karalystės bajoras? Vienas turtingiausių imperijos žmonių? 
Nepatikėsiu! 

- Tikroji jo pavardė - Kolinas Obrajenas, Jūsų Didenybe, - 
įsiterpė Bekeris. - Prašome mumis patikėti - jis turi piktų 
kėslų prieš jus, o jo galia didžiulė. 


- Pulkininke Traskai... sere Antoni... Nepažinau jūsų su... 

- Su šiais darbininko apdarais? Pasijutau per daug atitrūkęs 
nuo tų laikų, kai padėjau tėvui tiesti geležinkelius. Man 
pamoka matyti, kaip žmonės elgiasi, kai esu apsirengęs 
juodadarbio drabužiais. 

- Nenorėjau jūsų įžeisti, sere Antoni. 

- Aš neįsižeidžiau. Bet aš pritrūkau pinigų ir noriu išimti jų iš 
sąskaitos. 

- Aišku. Kokios sumos jums reikia? 

- Noriu pervesti penkis tūkstančius svarų žmogui, kuris 
karietomis vežioja žmones Votforde. 

- Penkis tūkstančius svarų? - nustebo bankininkas. Suma 
buvo didžiulė, turint galvoje, kad vežikas galėjo uždirbti ne 
daugiau kaip porą svarų per savaitę. 

- Jis darė man paslaugą, ir dėl to jo verslas buvo 
sužlugdytas. Noriu jam atsidėkoti. Jo pavardės nežinau, bet jis 
neseniai susilaužė koją ir toks daktaras Gilmoras iš Votfordo 


gali ją pasakyti. Būkit malonus, tuoj pat pasirūpinkite šiuo 
pervedimu. 

- Klausau, sere Antoni, - atsakė bankininkas nepritardamas 
tokiam dosnumui. 

- Be to, man reikia penkių tūkstančių svarų grynaisiais. 

Dabar bankininkas ne juokais suglumo. 

- Ilgam išvykstate? 

- Tikrai taip. 

Pasibaigus pokalbiui jis įsikišo šiek tiek banknotų į kišenes, o 
didumą - į odinį kapšą. 

Išėjęs iš banko, jis užsuko į drabužių krautuvę. Žinodamas, 
kad policininkai ieškos vyro, vilkinčio rudais velvetiniais 
drabužiais, vietoj jų nusipirko pilkų vilnonių - šie netrukus 
susilies su tamsa ir blogėjančiu oru. Darbininko kepurę 
pasiliko, tik įsikišo ją į palto kišenę ir vietoj jos užsidėjo 
kilmingo pono cilindrą. 

Peilių, šakučių ir šaukštų parduotuvėje nusipirko peilį su 
dėklu. 

Dabar gatvėse žmonių beveik nebebuvo; jis prasilenkė vos 
su keliais praeiviais, nekantraujančiais pasislėpti nuo sniego ir 
žmogžudžio, apie kurį perspėjo gatvėse laikraščius 
pardavinėjantys berniūkščiai. Vienas kitas kabrioletas ir 
karieta išdrįso važiuoti storu sniego sluoksniu užklotais 
grindinio akmenimis, bet netrukus ir jų nebeliks. 

Tačiau konstebliai vis dar sukiojosi ir stebėjo iš nišų, 
dairydamiesi vyro, atitinkančio apibūdinimą to, kuris pabėgo 
iš Vestminsterio ligoninės. Bet jo cilindras ir turtuolio paltas 
rodė, kad jis - ne jų ieškomas nusikaltėlis. Per penkias minutes 
jis praėjo pro tris patrulius ir kiekvienam pasakė: 

- Ačiu, kad užtikrinate mums visiems saugumą. 


- Aš tik dirbu savo darbą, pone. 

Jis užėjo į apytuštę kepsninę, perėjo šachmatų tvarka išklotų 
raudonų ir juodų plytelių grindimis ir atsisėdo prie staltiese 
užkloto stalo šalia geležimi iš vidaus apkalto židinio, kuriame 
blykčiojo žėruojančios anglys. Jis tikėjosi sugerti į save karštį, 
nes žinojo, kad vėl sušils negreit - o gal ir niekada. 

- Atleiskite, pone, virtuvė nedirba, - atsakė kepsninės 
savininkas šluostydamasis rankas į prijuostę ant plačios 
krūtinės. - Dėl prasto oro. 

- Ar už sovereną galite duoti man duonos, sviesto, braškių 
uogienės ir karštos arbatos? 

Ant stalo jo padėta auksinė moneta buvo kur kas daugiau, 
negu kas nors paprastai mokėdavo už tokį valgį. 

- Tuoj pat, pone. 

Duona, sviestu, braškių uogiene ir karšta arbata prieš 
penkiolika metų jį pavaišino Jeremijas Traskas. 

Jeremijau Traskai, - karčiai pagalvojo. Tu irgi buvai 
nubaustas. 

Pykčiu kunkuliuojančioje galvoje pralėkė gausių jo aukų 
virtinė. Jis prisiminė Naujųjų Vartų kalėjimo prižiūrėtojus - 
zvėriškas jų poelgis pastūmėjo Emą pasmaugti motiną ir 
mažylę Rutą, o paskui pasikarti. Po dešimties metų 
prižiūrėtojai buvo paleisti iš košmariško laivo-kalėjimo. Bet 
šios bausmės neužteko. Tuo metu jis jau galėjo gauti apie juos 
žinių. Radęs varganą jų būstą, susitarė su smuklininku, kad šis 
pažadės atvesti jiems mažų mergaičių. Guviai atsiliepę į 
beldimą jie pamatė, kad lankytojas - jis. 

Jis susirado Šv. Jono Miško policijos nuovados konsteblį, 
beširdiškai pranešusį apie motinos suėmimą. Atsekęs 
konsteblį iki namo, kurio rūsyje šis nuomojosi kambarį, 


palaukė, kol tas užmigo, tada įmetė pro langą tris žibintus. Kai 
kambaryje suliepsnojo žibalas, klausėsi konsteblio riksmų, kol 
jis sudegė gyvas. 

Jis grįžo į nebaigtą statyti kaimą, kuriame gyveno su tėvais ir 
seserimis. Kaimiečiai nepasiūlė maisto bejėgėms jo seserims, 
kol juodu su tėvu sunkiai stūmėsi Londono teisinės sistemos 
labirintu, todėl jis užnuodijo kaimo šulinį. Po mėnesio jis su 
pasitenkinimu sužinojo, kad kaimas apleistas, o kapinėse 
atsirado daug naujų antkapių. 

Teismo raštininkai, paniekinę jį ir jo tėvą... savo pavaldinių 
neprižiūrėjęs Naujųjų Vartų kalėjimo viršininkas... Šv. Jono 
Miško policijos nuovados seržantas, pasiuntęs jo motiną į 
Naujųjų Vartų kalėjimą... Metai po metų jis braukė iš savo 
sąrašo vis naujas aukas, nuolatos jį pildė, vis atidėliojo, bet 
nepermaldaujamai artinosi prie savo keršto kulminacijos - 
sunaikinimo tų, kurie labiausiai nusipelnė bausmės. 

- Štai jūsų duona, sviestas, uogienė ir karšta arbata, pone. 

Kryme prieš eidamas į mūšį jis kažin ką būtų atidavęs už tokį 
paprastą valgį. Dabar jam reikėjo jėgų - laukia daug darbų. 

Motina. 

Tėvas. 

Ema. 

Ruta. 

Kažkas persijungė jo galvoje; į maldą už tuos, dėl kurių jis 
sielvartavo, įsitraukė kitos aukos. 

Mano žmona. 

Mano negimęs kūdikis. 

Aš noriu mirti. 


- Jeigu nekelsime kojos iš rūmų, jis tikrai iki mūsų 
neprisigaus, - nusprendė princas Albertas. 

- Taip, jus išties supa dešimtys konsteblių ir kareivių, Jūsų 
Kilnybe, - patvirtino komisaras Meinas. 

- Bet kaip ilgai rūmai galės būti taip saugomi? Savaites? 
Mėnesius? - rūpėjo princui Albertui. 

- Jeigu to prireiks, Jūsų Kilnybe. 

- Ilgiau negu mėnesius? 

Komisaras nudelbė akis. 

- Mes jo ieškome, Jūsų Kilnybe. Jam reikia pastogės ir 
valgyti. Anksčiau ar vėliau jis mums įklius. 

- Bet jo ištekliai begaliniai. Įsiūtį jis kaupė penkiolika metų, 
vadinasi, jo kantrybė neišsenkama, - kalbėjo princas Albertas. 

- Ne, - pertarė jį karalienė. - Atsisakau tai leisti. 

- Nesupratau, Jūsų Didenybe? - nustebo komisaras Meinas. 

- Kai prie rūmų bus tokia daugybė kareivių diena iš dienos, 
galbūt ištisas savaites ar net mėnesius, paprasti žmonės ims 
spėlioti, kam mums prireikė tokios didžiulės papildomos 
apsaugos. Žmonės net gali pamanyti, kad mes baiminamės, 
jog į šalį ruošiasi įsiveržti rusai. 

- Mes galėtume išvažiuoti į Vindzoro pilį, - iškėlė mintį 
princas Albertas. - Didesnė apsauga ten mažiau kristų į akis. 

Bekeris priėjo prie lango ir atitraukė užuolaidą. Už aukšto 
lango skriejo snaigės. Dar labiau sutemo. 

- Iki rytojaus išvykti negalėtumėte, Jūsų Kilnybe. Kiek 
karietų reikėtų jums su Jos Didenybe, jūsų vaikams ir 
daiktams? 

- Pernelyg daug, jos neišvengiamai patrauks dėmesį, - 
pasigirdo balsas. 

Visi pasisuko į jo pusę. 


Į menę remdamasis į Emilę įėjo Rajanas. Bekeris prie jo 
pribėgo. 

- Inspektoriau Rajanai, - tarė karalienė, - jūsų paltas 
kruvinas. 

- Man iš naujo atsivėrė žaizda, padaryta prieš septynias 
savaites, Jūsų Didenybe. 

Rajanui priėjus prie kėdės šalia pakylos, Emilė su Bekeriu 
padėjo jam atsisėsti. 

- Daktaras Snou patikimai mane sutvarstė, - Rajanas 
susiraukė iš skausmo. - Ko gero, pernelyg patikimai. 

- Jums derėtų būti ne čia. - Rodydama švelnumą Rajanui, 
karalienė nulipo nuo pakylos ir priėjo prie jo. - Turėtumėt 
ilsėtis. 

- Kai baigsis šis reikalas, Jūsų Didenybe. Visą laiką, kol 
buvau daktaro Snou kabinete, nenustojau galvoti, kad turiu 
būti šiuose rūmuose ir saugoti jus kaip prieš penkiolika metų. 

- Jūsų ištikimybė mane jaudina. 

- Dėl jūsų aš mirčiau, - tarė Rajanas. - Girdėjau jus 
svarstant, ar nepersikėlus į Vindzoro pilį. Jūsų Didenybe, jums 
prireiks tiek karietų, kad vargu ar galėsite padaryti tai slapčia. 

- O jeigu suruoštume kelias karietų grupes ir išsiųstume jas 
į skirtingas vietas? - svarstė lordas Palmerstonas. - 
Pulkininkas nežinotų, kurias karietas sekti. 

- Bet įsivaizduokit, ką žurnalistai pamanys apie daugybę 
karietų, vienu metu išvykstančių visomis kryptimis? - 
paprieštaravo karalienė Viktorija. Šaižus jos balsas buvo 
nepaprastai valdingas. - Padariniai bus tie patys. Matydami 
tokį sąmyšį, paprasti žmonės nuspręs, kad mus apėmė panika, 
galbūt dėl rusų grėsmės. Mūsų priešams tai įkvėps drąsos, o 
mūsų kariai praras kovinę dvasią. Ne. Kol pūga nesibaigia, 


paskirkite rūmams saugoti kuo daugiau žmonių, bet orui 
pasitaisius... 

- Jūsų Didenybe, ar aš gerai jus supratau? - tarė komisaras 
Meinas. - Nenorėdama prarasti pavaldinių pasitikėjimo, jūs 
tikrai prašote sumažinti sargybinių skaičių iki įprasto? 


Norėdamas nusigauti į reikiamą vietą, jis turėjo eiti pro Pal 
Malo džentelmenų klubus. Nors atrodė respektabiliai, vienas 
konsteblis jį sustabdė. 

- Atleiskite, kad klausiu, pone, bet kokiu reikalu einate? 

- Esu vieno žmogaus paprašytas nunešti didelę pinigų sumą 
lordui, kurio tapatybės man neleista atskleisti. 

- Didelę pinigų sumą? 

- Penkis tūkstančius svarų. 

Jis atvėrė odinį kapšą ir mostu parodė konstebliui nukreipti į 
jį žibintą. Konsteblis aiktelėjo: jis kaip gyvas nebuvo matęs tiek 
daug pinigų. 

- Geriau eikite ir kuo skubiau sutvarkykite savo reikalą, 
pone. Gatvėmis šlaistosi blogas Žmogus. 

Einant link Žaliojo parko, jį sustabdė dar du konstebliai. 
Dabar pustė taip smarkiai, o prieblanda taip sutirštėjo, kad 
žibintų jiems tikrai prireikė. 

- Su tokia krūva pinigų gatvėje jums neabejotinai nesaugu. 
Skubėkite, pone. 

Priėjęs Žaliąjį parką, jis įsikibo į tvoros virbus, per ją 
peršoko ir nukritęs ant sniego juo nusirito. 

Prisiminė, kaip peršoko per tą pačią tvorą prieš penkiolika 
metų, sprukdamas nuo minios, apkaltinusios jį prisidėjus prie 
Edvardo Oksfordo pasikėsinimo į karalienę. Iš naujo patyrė 
nepakeliamą skausmą, kai virbo smaigalys pervėrė jam koją, ir 


kraujuodamas nušlubčiojo tolyn. Tuo metu, netekęs artimųjų, 
Žaliajame parke jis praleido ne vieną savaitę. Ten rado 
prieglobstį ir net nakvodavo, todėl dabar pasijuto lyg namie. 

Dabar, snaigėms geliant skruostus, jis metė į šalį cilindrą ir 
vietoj jo užsidėjo darbininko kepurę. Išmetė ir odinį kapšą su 
pinigais: jis buvo pernelyg gremėzdiškas nešiotis, be to, jam 
jau jo nebereikėjo. Galiausiai koks nelaimėlis pinigus ras ir 
padėkos už juos Dievui. 

Pūgos priedangoje jis priėjo tvoros dalį priešais Bakingamo 
rūmus. Jis buvo vos už kelių žingsnių nuo tos vietos, kur 
maldavo karalienę padėti jo artimiesiems ir kur Edvardas 
Oksfordas į ją šovė. 

Prieblandoje jis prisispaudė prie medžio kamieno; pilki jo 
drabužiai su juo susiliejo. Kitoje tvoros pusėje judėjo žibintas. 
Staiga iš priešingos pusės prisiartino kitas. 

- Ką nors matai? - paklausė vos įžiūrima Žmogysta. 

- Viskas ramu. Man toks oras velnioniškai bjaurus, bet mes 
bent jau matysime pėdsakus, jei kas nors eis link rūmų. 

- Jeigu tik ta prakeikta pūga nesustiprės ir jų neužpustys. 

- To negali būti. Pamatavau, kiek laiko man reikia apeiti savo 
ruožą nuo vieno galo iki kito. Keturiasdešimties sekundžių. 
Kad ir kokia smarki pūga būtų, taip greitai pėdsakų 
neužpustys. 

- Girdėjau, vyras, kurio ieškome, tarnavo Kryme. Jis įpratęs 
prie persekiojimo ir šalčio. 

- Kai sugausime, jis pasigailės nepasilikęs Kryme. 

Žmogystos išsiskyrė. Žibintai pasuko priešingomis kryptimis, 
ir vyrus paslėpė krintantis sniegas. 

Jis nuėjo toliau, iki vartelių. Iš kito medžio priedangos jis 
žiurėjo, kaip pro šalį praeina viena iš tų žmogystų. 


Jis tyliai pravėrė vartelius ir nusekė jai iš paskos. Priėjęs taip 
arti, kad įžiūrėjo konsteblio uniformą, pirštinėta ranka 
uždengė vyrui nosį ir burną. Kita pirštinėta ranka stvėrė 
konstebliui už gerklės ir patraukė jį atgal. 

Vyras ėmė priešintis. Tada jis suspaudė gerklę smarkiau, 
konsteblį pridusino ir sutraiškė jam gerklas. Merdintį vyrą 
nusitempė pro vartelius į parką, tyčia palikdamas aiškius 
pėdsakus sniege. Visą tą laiką jis skaičiavo. 

Keturiasdešimt sekundžių nuo vieno galo iki kito. Tiek laiko, 
pasak konsteblio, jam reikėjo apeiti savo ruožą. 

Trisdešimt trys, trisdešimt keturios, trisdešimt penkios. 

Konsteblis suglebo. 

Jis metė jį į sniegą ir nuskubėjo atgal savo paties pėdomis. 
Jis pašoko, įsikibo į medžio šaką, prisitraukė, nusigavo į kitą 
medžio pusę. Pilki jo drabužiai vėl buvo nematomi prie medžio 
kamieno. 

- Gelbėkit! jis mane sučiupo! Greičiau! Jis nori mane 
nužudyti! - sušuko jis nukreipdamas balsą žemyn. 

Kitam konstebliui jau turėjo kilti įtarimas: jis tikėjosi vėl 
pamatyti bendradarbį prieš jiedviem apsisukant ir grįžtant 
savo pėdomis palei tvorą. 

- Gelbėkit! - dar kartą sušuko jis. 

Iš kairės išgirdo skubrius žingsnius per sniegą, iš dešinės 
kažkas irgi artinosi. 

Pro pravirus vartelius įlėkė du šešėliai. 

- Pėdsakai! Kažkas buvo nutemptas! 

- Tas velnio išpera parke! 

Jis išgirdo kitus žingsnius, šįsyk kitoje gatvės pusėje. Vos 
įžiurimi tamsoje ir krintančiame sniege, dar du konstebliai 
įpuolė pro vartelius. 


Kai jie prabėgo pro jį, jis nušoko ir nusileido ten, iš kur jie 
atėjo, ir nuėjo pėdomis, vedančiomis iš kitos gatvės pusės. 

- Čia Haris! - iš parko sušuko kažkuris vyras. - Tas 
šunsnukis jį nužudė! 

- Bet kur jis nuėjo? Matau vien mūsų pėdsakus ir niekieno 
daugiau! 

Jis perėjo į kitą prietemoje skendinčio Konstitucijos Kalvos 
kelio pusę. Tą vietą jis žvalgė daugybę kartų, taigi žinojo, kad 
priešais parko vartelius, pro kuriuos ką tik išėjo, auga medis, 
visai šalia mūro tvoros, juosiančios rūmų parką. Žemiausia 
šaka buvo taip aukštai, kad ją galėjo pasiekti tik smarkiai 
pašokęs jo ūgio žmogus. Vis dar stovėdamas vieno patrulio 
paliktose pėdose, jis pašoko. 

- Grįžk tuo pačiu keliu, kuriuo atėjom! - iš parko pasigirdo 
vyro balsas. 

Pakibęs ant šakos, jis sulenkė rankas ir prie jos prisitraukė. 

- Ieškokit kitoj gatvės pusėj! - įsakė kažkas. 

Jis apsižergė šaką ir ja nusirangė. Nors neišvengiamai 
nušlavė nuo jos sniegą, tikėjosi, kad patruliai daugiau dėmesio 
skirs mūro tvoros viršui - ten sniegas buvo nepajudintas. 
Stiprėjantis vėjas blaškė medžio šakas ir nuo visų purtė 
sniegą, tad galbūt sargybiniams nepasirodys keista, kad ant 
šios šakos jo mažiau negu ant kitų. 

Jis išgirdo tužmingą iš parko bėgančių konsteblių alsavimą. 

- Ieškokit visur! 

- Bet mes tiek išmindžiojom sniegą - kaip dabar žinosim, 
kurios pėdos jo? 

Kitą muro tvoros pusę juosė visžaliai krūmai; tuščiuose 
tarpuose pavasarį, matyt, išaugdavo gėlės. Jis pasileido nuo 
šakos ir nukrito tarp krūmų. 


Prisiartino žibintas. Šis sargybinis buvo kareivis. Miline 
vilkintis vyras praėjo pro krūmus nulenkęs galvą - ieškojo 
pėdų. 

Keršytojas prišoko ir vėl užspaudė pirštinėta ranka aukai 
burną bei nosį, kita sugniaužė gerklę. Besipriešinantį kareivį 
jis nusitempė už krūmų ir tol dusino, kol šio galūnės sutirtėjo 
ir kūnas tysojo nejudėdamas. 

Jis paskubomis nutraukė kareiviui milinę ir apsivilko ją pats. 
Darbininko kepurę įsikišo į kišenę ir stvėrė kareivio šalmą. 

Balsas sušuko neaiškų vardą. Spėjęs užsisegti vos dvi 
milinės sagas, jis paėmė žibintą, įžengė į kareivio paliktas 
pėdas ir pasuko balso kryptimi. 

Prisiartino kažkokia žmogysta. 

- Čia tu, kaprale? - pasigirdo balsas. 

Skiriamieji ženklai ant prisiartinusiojo uniformos rodė, kad 
jis seržantas. Jis lengviau atsikvėpė pamatęs karišką milinę ir 
šalmo apybrėžas. 

- Ką darei? - seržantas užsidengė akis nuo žibinto šviesos. - 
Lengvinaisi karalienės krūmuose? 

Jis kumščiu smogė seržantui į gerklę ir suknežino gerklas, 
tada pirštinėta ranka užspaudė jam burną, kad nesigirdėtų 
paklaikusio šniokštimo, ir nusitempė jį už krūmų. 

Teko nužudyti dar du sargybinius, kol pro pustomą sniegą 
pamatė užpakalinę rūmų sieną. 


- Jūsų Kilnybe, ar vienu metu jūsų valgomasis nebuvo šalia 
patalpos, kurioje sekmadienio vakarą susirinko jūsų svečiai? - 
paklausė de Kvinsis. - Į jį būtų buvę galima patekti pro duris, 
dabar vedančias į tarnų patalpas. 

- Kas čia per klausimas? - suniurnėjo lordas Palmerstonas. 


- Taip, - atsakė princas Albertas. - Neseniai perkėlėme 
valgomąjį į kitą vietą. Iš kur jūs žinote? 

- Sekmadienio vakarą, prieš eidami vakarienės, mudu su 
Emile kalbėjomės su pulkininku Trasku ir Kembridžo hercogu. 
Pulkininkas mostelėjo į duris, manydamas, kad kitapus jų - 
valgomasis. Hercogas paaiškino, kodėl jis apsiriko. 

- Paprasta klaida, - atsakė lordas Palmerstonas. - Ją galėjo 
padaryti kiekvienas. 

- Bet ją padarė pulkininkas Traskas, - pabrėžė de Kvinsis. - 
Tas pats berniukas airis, kuris maldavo Jos Didenybę gelbėti jo 
motiną, tėvą ir seseris. 

- Neįsivaizduoju, iš kur pulkininkas Traskas galėjo žinoti, 
kur anksčiau buvo valgomasis, - tarė princas Albertas. 

- Prieš aštuonerius metus jūs perstatėte šiuos rūmus, tiesa, 
Jūsų Kilnybe? 

- Taip. Pristatėme rytinį sparną. Bet su valgomuoju nieko 
nebuvo daroma. Kaip sakiau, jis buvo perkeltas kitur visai 
neseniai. 

- Be jūsų ir architekto, kas dar vykdė darbų priežiūrą, Jūsų 
Kilnybe? 

- Brolių Kjubitų firma. Ji labai respektabili, pastatė daug 
namų Blumsberio ir Belgreivijos rajonuose. 

- Niekas daugiau, Jūsų Kilnybe? - paklausė de Kvinsis. - 
Darbų apimtys turėjo būti milžiniškos. 

- Aišku, buvo nusamdyta įvairių rangovų, turinčių daugybę 
darbininkų, - atsakė princas Albertas. 

- O vienas žmogus turėjo itin daug darbininkų, - neatlyžo de 
Kvinsis. 

Iš pradžių princas atrodė sutrikęs, bet staiga suprato. 


- Dieve brangus, aš prisimenu! Tarp rangovų buvo jeremijas 
Traskas. Pulkininkas turėjo galimybę pamatyti rūmų brėžinius. 

Suvokę šio fakto reikšmę, visi nutilo. Buvo girdėti vien vėjas 
už lango. 

Atsidarė durys, ir šaižus jų aidas juos išgąsdino. 

- Jūsų Didenybe, atėjo policijos seržantas, - pranešė 
tarnas. - Jis turi skubų pranešimą komisarui Meinui. 

Seržantas tirpstančiu sniegu aplipusiu paltu įlėkė į 
milžinišką menę. Pamatęs priešais karalienę Viktoriją ir princą 
Albertą, jis sutriko ir nusilenkė. 

- Komisare, ar galiu su jumis pasikalbėti prie keturių akių? 

- Galite pranešti savo žinią visiems. 

Seržantas dvejodamas pažiūrėjo į karalienę, tada pakluso. 

- Pone, Žaliajame parke nužudytas konsteblis. 

- Ką?! 

- Be to, rūmų parke radome tris negyvus kareivius. Žudikas 
iš vieno pavogė milinę. 

- Vadinasi, dabar jis gali apsimesti sargybiniu, - tarė 
Bekeris. 

Staiga Sosto menėje šviesa pasikeitė. Ant visų sienų priblėso 
dujinės lempos. jų liepsna ėmė blykčioti, kol galop užgeso. 
Dabar švietė vien žybsinčios anglys židiniuose. Nuo jų šešėliai 
atrodė dar tirštesni. 

- Jis rūmuose, - tarė Rajanas. 


Emilės de Kvinsi dienoraščio tęsinys 


Nors nebemačiau tolimų Sosto menės kerčių ir durų, 
milžiniška patalpa tamsoje, rodės, užuot sumažėjusi, tik 


dar labiau padidėjo. Įsivaizdavau, kokia begalė grėsmių 
slypi dabar paslaptingomis tapusiose nišose. 

- Atneškit žibintų ir žvakių! - staiga nebematomam 
tarnui prie durų įsakė princas Albertas. 

- Išstatykit po konsteblį kiekviename koridoriuje! - 
nerimą keliančią žinią atnešusiam seržantui paliepė 
komisaras Meinas. - Įspėkit kareivius, kad žudikas 
apsirengęs kaip vienas jų! 

Nors įsakymai verte skubėti, vyrai negalėjo pulti jų 
vykdyti. Jie buvo bejėgiai tamsoje - kaip ir mes. Tik tarnui 
uždegus žvakę jie galėjo nuskubėti koridoriumi; 
mažėjantys jų šešėliai atrodė šmėkliški. 

Išgirdau komisarą Meiną kažką išsitraukiant iš kišenės. 
Bruūkštelėjimas į dėžutę, ir plykstelėjo degtukas. 

Toje menkoje šviesoje Sonas tarė: 

- Ant stalo šalia manęs yra žvakė. 

Komisaras greitai uždegė dagtį, tada pamatė kitą žvakę 
ir ją taip pat uždegė. 

- Jeigu pulkininkas mėgina su mumis žaisti, jam nelabai 
sekasi, - apsimestinai žvaliai tarė princas Albertas. - 
Jaunystėje kitokios šviesos kaip žvakių aš neturėjau. 

- Jūsų Didenybe, kiek jūsų vaikų rūmuose? - paklausė 
lordas Palmerstonas. 

- Septyni. Vyriausiasis Edvardas Vindzoro pilyje. 

- Mes turime išstatyti konsteblius prie jų kambarių durų. 

- Ne, suveskite visus vaikus į vieną vietą, - suniurnėjo 
skausmo kamuojamas Šonas. - Čia. Atveskite visus čionai. 
Juos bus lengviau saugoti, jeigu visi bus drauge. 

- Arba jie bus lengviau pasiekiami, - tarė tėtis. 

Šono balsas įsitempė. 


- Tenka pripažinti: pulkininkas įstūmė mus į tokią padėtį, 
kad kiekvienas mūsų sprendimas gali būti klaidingas. 

- Kažką girdžiu, - pasakiau žmonėms menėje. 

- Sniegą, vėjo bloškiamą į langus, - paaiškino karalienė 
Viktorija. 

- Ne, kai ką kita, Jūsų Didenybe. Snypštimą. 

Nuėjau palei sieną. 

- Lempa virš manęs, - pasakiau. - Dujos vėl teka. 

- Aš jas užuodžiu! - sušuko komisaras Meinas. 

Jis įžiebė dar vieną degtuką ir uždegė lempą. 

Lordas Palmerstonas pribėgo prie kitų lempų ir jas taip 
pat uždegė. Kai juodu priėjo prie sienos priešais, lempose 
dujų buvo susikaupę tiek, kad prikišus degtuką įvykdavo 
nedidelis sprogimas. 

- Prince Albertai, kiek lempų yra šiuose rūmuose? - 
paklausė Rajanas. 

- Tiksliai nežinau - keturi šimtai, gal daugiau. 

- Siuo metu iš daugelio šių lempų sklinda dujos, - tarė 
Rajanas. - Kas, jeigu pulkininkas Traskas bus padaręs, 
kad būtų nebeįmanoma jų užsukti? Jei taip, kiek laiko 
tarnams prireiks vėl uždegti visas lempas? Ar jie visas ras? 
Gal yra lempų rūsiuose, pastogėje ar įvairiuose 
kambariuose, iš kurių dujos veršis toliau, kol jų 
koncentracija bus tokia, kad įvyks sprogimas? Mes turim 
greitai surinkti jūsų vaikus ir visus išvesti iš rūmų. 

Mano dėmesį patraukė kažkoks judesys. Pasisukau į 
pakylą ir sostą, kiti taip pat. 

Pro kabančias už sosto rausvas užuolaidas išėjo 
pulkininkas Traskas su kariška plieno pilkumo miline. 
Užuolaidos, it kokios spektaklio dekoracijos, atidengė 


duris - Jos Didenybė tikriausiai įeidavo pro jas 
ypatingomis progomis. 

Pribloškė ne tiek netikėtas pulkininko pasirodymas, kiek 
nešulys jo rankose. 

- Leopoldas... - sunerimusi tarstelėjo karalienė. 

Gležnas išsigandęs berniukas atrodė kokių dvejų metų. 
Jo kakta buvo sutvarstyta, ir tai man priminė Jos 
Didenybės žodžius, pasakytus per sekmadienio vakarienę. 

„Ar princo Leopoldo žaizda užgijo?“ - paklausė 
Kembridžo hercogas. 

„Ačiū, užgijo, - atsakė karalienė. - Praskelta kakta 
pagaliau nustojo kraujuoti. Net daktaras Snou nesugeba 
paaiškinti, kodėl vos kiek užsigavęs princas Leopoldas taip 
gausiai kraujuoja.“ 

Tai buvo jauniausias Jos Didenybės sūnus. 

Pulkininkas Traskas nebeatrodė besivaldantis, 
drausmingas ir kariškos laikysenos, koks buvo, kai 
pirmąkart pamačiau Šv. Jokūbo bažnyčioje. Dabar jo 
judesiai buvo staigūs ir nekantrus. Ligi tol kilnius, gražius 
jo bruožus iškreipė įtūžis. Jis atsisėdo į sostą, šiurkščiai 
pasisodino vaiką ant kairio kelio tokia padėtimi, kokia 
kadaise mačiau pilvakalbį pasisodinant lėlę, kad galėtų 
apsimesti, jog kalba jinai, o ne jis. 

Viena ranka pulkininkas suėmė berniukui sprandą, kita 
prikišo peilio smaigalį jam prie skruosto. 

- Lorde Palmerstonai, sušukite tarnams, jog Jos 
Didenybė nenori, kad jai kas trukdytų, ir uždarykite 
duris, - įsakė pulkininkas Traskas. 

Airiškas jo akcentas buvo kur kas stipresnis negu 
praėjusią naktį, kai išgirdau jį tariant Katerinos vardą per 


neramų miegą. 

- Jeigu neskaudžiai nugriuvęs berniukas ima 
nesuvaldomai kraujuoti, įsivaizduokit, kas nutiks, jei 
brūkštelėsiu jam peiliu. 

Berniukas iš siaubo išpūtė akis. 

- Lorde Palmerstonai, darykit, ką liepiau. Nebandykit 
mano ryžto, - įspėjo pulkininkas. 

Jo Šviesybė nuėjo prie durų, iškišo galvą ir įsakė tarnui: 

- Mes tariamės su Jos Didenybe. Ji pageidauja, kad jai 
niekas netrukdytų. 

Lordas uždarė duris. 

- O dabar visi prieikite arčiau, - liepė mums pulkininkas 
nuo sosto, jam ant kelio besimuistant berniukui. 

Mes paklusome. 

- Neabejoju, kad daktarui Snou užtenka kompetencijos 
išsiaiškinti, kad choleros epidemiją gali sukelti Soho 
siurblyje išviečių nuotekomis užterštas vanduo, - kalbėjo 
Traskas. - Bet jis neišmano daugybės kitų dalykų, 
pavyzdžiui, kodėl jūsų sūnus kraujuoja. 

Iš pykčio oda tarsi labiau prigludo prie gražaus jo veido, 
išryškindama visus kaulelius. 

Man kūnas nuėjo pagaugais. 

- Akivaizdu, kad aš smalsesnis už tave, Viktorija, - tarė 
pulkininkas. 

Pasibaisėjau išgirdusi karalienės vardą be titulo. 

- Prieš kelis mėnesius, kai sužinojau apie tavo sūnaus 
būklę, išsiunčiau žmones į geriausius viso pasaulio 
universitetus ir ligonines sužinoti, ar kas nors gali 
paaiškinti šią ligą. Nepatikėsi: kažkokiame užkampyje - 
Amerikos mieste Filadelfijoje - toks daktaras Džonas Otas 


atliko ankstyvą vadinamosios kraujavimo ligos tyrimą. Bet 
nuodugniai šį sutrikimą paaiškino daktaras Fridrichas 
Hofas iš Ciūricho universiteto. Jis vadina jį hemofilija - 
ponas de Kvinsis, puikiai mokantis graikų kalbą, be 
abejonės, gali išversti mums šį terminą. 

- Kraujo meilė, - tarė tėtis. 

Pulkininkas pritariamai linktelėjo. 

- Kraujo liga, sukeliama meilės, tiksliau, lytinių santykių. 
Šia liga suserga tik berniukai, Viktorija. Jos užkratą 
nešioja jų motinos ir perduoda sūnums, nors joms pačioms 
jokių simptomų nepasireiškia. 

- Netikiu! - tarė karalienė. 

- Tavo vaiko kraujyje nesama medžiagos, kuri jį krešintų 
jam susižeidus. Per tave jis pasmerktas nuolatos kraujuoti. 
Liga tūno tavyje. Ji laukė, kada ištrūks laukan, kai tekėjai 
už artimo pusbrolio ir susimaišė giminystės linijos, kurios 
turėjo likti skyrium. Jeigu tavo dukroms nebūtų lemta 
šįvakar mirti ir jeigu jos būtų turėjusios galimybę ištekėti 
ir gimdyti vaikus, jos taip pat galėtų perduoti šią ligą 
vyriškos lyties palikuonims ir užkrėsti karališkuosius 
Europos dvarus. Tai ženklas, rodantis, kokia tu supuvusi, 
Viktorija. 

- Eik velniop! - pyktelėjo princas Albertas. 

- Albertai, mes visi ten einam, - atšovė pulkininkas 
Traskas. 

Vėl buvau sukrėsta, išgirdusi princo vardą, pavartotą be 
titulo. 

Pulkininkas pažiūrėjo į mane su ta pačia keista išraiška, 
kaip per pirmą mūsų susitikimą. 


- Emm... - sumiknojo jis. - Emile, noriu, kad iš čia 
išeitum. Tau čia ne vieta. 

- Aš liksiu su tėčiu. 

- Tokiu atveju tavo tėvas irgi gali išeiti. Nenoriu, kad čia 
būtumėte. Inspektorius Rajanas su seržantu Bekeriu taip 
pat gali išeiti. Jie nepadarė man nieko bloga. Gerbiu juos 
už kompetenciją. 

Susiėmęs už pilvo Šonas susiraukė iš skausmo ir vargais 
negalais atsistojo. 

- Aš liksiu su Jos Didenybe. 

- Aš irgi liksiu su Jos Didenybe, - tarė Džozefas. 

- Darykite kokią tik norite kvailystę, bet Viktorija, 
Albertas, komisaras Meinas ir lordas Palmerstonas 
pasilieka. 

- Kaip ilgai? - piktai paklausė lordas Palmerstonas. 

- Kol šie rūmai sprogs, ir mes visi, aišku, žūsime. Jei 
kuris nors iš jūsų mėgins išeiti, aš įpjausiu šitam mažyliui 
veidą ir jis mirtinai nukraujuos. Įdomi dilema. Viktorija ir 
Albertai, judu galite bėgti ir gelbėtis, bet tada jūsų sūnus 
mirs. Kita vertus, galite pasilikti ir viltis, kad aš parodysiu 
gailestingumą ar kad judu su sūnumi galite kaip nors 
pasprukti prieš kokiam tarnui uždegant lempą, prie kurios 
susikaupė nemažai dujų. Užtikrinu: į kambarį, kuriame yra 
pagrindine dujų sklendė, patekti neįmanoma, 0 rūsys ir 
pastogė dabar pilni dujų. Kaip, jūsų manymu, būtų galima 
atidėti mirties nuosprendžio vykdymą sūnui? Gal manot, 
kad maldaujant manęs pasigailėti? Pamėginkit pasakyti 
man: „Prašau palikti mano sūnų gyvą.“ 

Pulkininko balsas staiga pasikeitė. Su airišku akcentu 
dabar kalbėjo ne jis, bet mažas berniukas. 


Mane nukrėtė šiurpas. 

- Prašau padėti mano motinai, tėvui ir seserims, - tarė 
jis. 

Tuo pat metu jis ėmė judinti berniuko galvą aukštyn 
žemyn - lyg šis būtų marionetė. Jis stengėsi sukelti įspūdį, 
kad su airišku akcentu kalba Leopoldas. 

- Liaukis! - užriko princas Albertas. 

Pulkininkas Traskas smarkiau paspaudė peilio smaigalį, 
ir berniuko skruoste susidarė įduba. 

- Užuot įsakinėjus, jums derėtų maldauti taip 
desperatiškai, kaip aš maldavau. „Prašau padėti mano 
motinai, tėvui ir seserims“, - kalbėjo jis su airišku akcentu 
taip, kad atrodytų, jog kalba berniukas jam ant kelio. - 
Dabar maldaukite mane! Klaupkitės ir sakykit: „Prašau 
išgelbėti mano sūnų!“ 

Tėtis nustebino mane - žengė į priekį. 

- Pulkininke Traskai, jūs pats netekote vaiko, todėl 
suprantate, koks siaubingas yra tevo ir motinos sielvartas. 
Aš nustebęs, kad jūs norite stumti į pavojų svetimą atžalą. 

- Ką čia kalbat?! 

- Apie jūsų negimusio kūdikio nužudymą, pulkininke 
Traskai, ir tos žmogžudystės kaltininkas esate jūs, - atsakė 
tetis. 

- Mano vardas Kolinas! Jokio negimusio kūdikio aš 
neturėjau! 

- Bet jį turėjo pulkininkas Traskas, jis kaltas dar ir dėl 
savo žmonos nužudymo. 

Staiga pulkininko laikysena pasikeitė; nepalenkiamas 
įtūžis virto kariškio poza. Dingo airiškas akcentas, ir jis 


sušuko man pažįstama pulkininko Trasko londoniečio 
tartimi: 

- Įvyko klaida! 

- Mylejote Kateriną, ar vedete ją vien tam, kad dar 
labiau nubaustumėte jos tevus? - paklausė tėtis. 

Vėl pasigirdo balsas su airišku akcentu; atrodė, kad 
kalba tas išsigandęs mažylis. Iš įniršio jį laikančio vyro 
veidas vėl susitraukė ir ėmė panėšėti į kaukole. 

- Jie visi nusipelnė mirti dėl to, kas nutiko mano 
artimiesiems! 

- Taip, mes jau žinome, kad jūsų motina ir dvi seserys 
šiurpiai mirė kalėjime, - tarė tėtis. 

- Ema su tomis nuostabiomis mėlynomis akimis. Ruta... 
Nors iškritus dančiui atsirado švarplė, jos šypsena liko 
tokia pat švytinti. 

Tie žodžiai mane pribloškė. Ištisas dienas nedavusi man 
ramybės paslaptis išaiškėjo. Dabar supratau, kodėl jis 
labiausiai norėjo, kad išeičiau aš. 

Žengiau į priekį. 

- Kolinai, kas nutiko tavo tėvui? - paklausiau. 

- Jis mirė purviname skersgatvyje, neištvėręs baisios 
karštinės. Nė vienas gydytojas nenorėjo jam padėti. 

Tėvui lūžinėjo balsas cituojant vieną iš savo esė. 

- „Siaubai, varantys iš proto širdį graužiantį sielvartą“. 

- Pasiimkit dukrą ir išeikit! 

- Kolinai, pažiūrėk į mane! - paprašiau. 

Jis atsisuko. Jo žvilgsnis buvo toks įdėmus, kad mane 
nupurtė šaltis. 

- Nepaliksiu tavęs, - pasakiau jam. 

- Išeik! - maldavo jis raudodamas. 


- Pulkininke Traskai, kodėl jūsų motina buvo suimta už 
vagystę krautuvėje? - paklausė tėtis. 

- Mano vardas Kolinas! Mes buvom neseniai atvykę iš 
Airijos. - Jis kalbėjo greitai, neįstengdamas valdyti įtūžio. - 
Gyvenome nebaigtame statyti kaime keturios mylios už 
Šv. Jono Miško. Tėvas dailidžiavo, kad padėtų baigti statyti 
kaimą. Motina stengėsi susidraugauti su kaimynėmis, 
įtariai žiurėjusiomis į mus dėl mūsų kilmės. Viena jų buvo 
atviresnė už kitas. Pamačiusi, kad mano motina puikiai 
mezga, pasiūlė jai nunešti mezginių į krautuvę Sv. Jono 
Miške ir užsidirbti pinigų. Krautuvė priklausė tokiam 
Berbridžui. 

- Krautuvininkui, apkaltinusiam jūsų motiną vagyste, - 
įsiterpė tėtis. 

- Kad ir kokie alkani buvome, mano motinai niekada 
nebūtų atėję į galvą vogti. Kas vakarą ji skaitydavo Bibliją 
mano tėvui ir seserims. Taip ji išmokė seseris ir mane 
skaityti. 

- Vis dėlto Berbridžas ją apkaltino, - priminė tėtis. 

- Negalėjau to suprasti. Tik kai buvau vyresnis, man 
užteko jėgų priversti jį paaiškinti savo poelgį. Kaimynė, su 
kuria stengėsi susidraugauti mano motina, buvo Berbridžo 
sesuo. Vieną dieną apsilankęs mūsų kaime jis išvydo mano 
motiną ir buvo pakerėtas jos grožio. Jis paprašė sesers 
pasiūlyti mano motinai atnešti savo mezginių į jo krautuvę. 

- Bet kodėl jis apkaltino ją vagyste? 

- Jis ketino... Negaliu apie tai kalbėti girdint Emm... - jis 
vel, rodės, ims miknoti, - ...Emilei. 

Man pasidarė aiškiau, kodėl jis taip į mane žiuri. 


- Manau, suprantu, - pasakiau jam prieidama dar 
arčiau. - Gal man bus lengviau tai pasakyti negu tau. 
Berbridžas tikėjosi sulaukti tavo motinos prielankumo 
mainais už tai, kad atsiims kaltinimą. Tavo motina buvo 
aire, taigi jo valioje. 

Jam skruostais nusirito ašaros. 

- Įstatymo mašina sukosi pernelyg greitai, - aiškino jis. - 
Mano motina buvo perkelta į Naujųjų Vartų kalėjimą 
Berbridžui nespėjus pasikalbėti su ja vietos kalėjime ir 
pasiūlyti savo sandėrį. Tada mano tėvas užsipuolė 
Berbridžą jo krautuvėje. Berbridžas nusprendė, kad 
padėtis tapo nevaldoma, ir toliau nieko nesakė. 

- Įstatymas jį nubaus, - pažadėjo komisaras Meinas. 

- Už tai, kad melagingai apkaltino airę? Kurgi ne! 
Bausmė būtų vos keli menesiai kalėjimo. Nėra reikalo. 
Berbridžas seniai sulaukė bausmės. Priverčiau jį ryti 
verpalus, kol jais paspringo ir mirė. 

Pulkininkas Traskas niekinamai žiūrėjo į karalienę vis 
dar spausdamas peilio galiuką jos sūnui prie skruosto. 

- Lengvai galėjau tave nušauti per vieną iš gausių 
pasirodymų viešumoje, bet to man nebūtų užtekę. Prieš 
ketverius metus Krištolo rūmų parodoje stovėjau tarp 
žiurovų per atidarymo iškilmes. Iš minios išėjo ir prie tavęs 
prisiartino spalvingais apdarais vilkintis kinas. Apstulbau. 
Krištolo rūmuose buvo išstatyta tiek sargybinių, bet nė 
vienas nemegino sukliudyti tam kinui prie tavęs prieiti. Dėl 
jo drabužių beveik visi pamanė, kad jis Kinijos 
ambasadorius, bet jis galėjo būti velniaižin kas. Jis buvo 
pristatytas tau, Albertui ir net judviejų vaikams. Jis ėjo su 
jumis, kai apžiūrinėjote gausybę parodos eksponatų. Jūs 


parodėte jam pasitikėjimą, nors paaiškėjo, kad iš tikrųjų jis 
tera vietos pirklys, norintis pareklamuoti savo keistenybių 
muziejų, įrengtą Temzėje plūduriuojančioje džonkoje. 

Nuo tos dienos dėjau visas pastangas tapti panašiu į tą 
kiną. Kaip tave apgauti, kad mielai mane priimtum? Kaip 
galėčiau tapti tavo draugu? Mano turtų nepakaks, nes 
niekada nenusiploviau purvo, prilipusio statant 
geležinkelius. Man reikėjo kokio nors pranašumo ir, karui 
prasidėjus, jį radau. Nusipirkau karininko laipsnį ir taip 
atsidūriau šalia tavo pusbrolio dalinio. Susipažinau su 
Viljamu Raselu ir pasirūpinau, kad jis matytų mane 
besikaunantį. Raselas pavaizdavo mane kaip už Angliją 
kovojantį didvyrį, bet iš tikrųjų kaskart nukovęs priešų 
kareivį aš įsivaizduodavau nudėjęs tave. Be to, - jis dūrė 
pirštu į princą Albertą, komisarą Meiną ir lordą 
Palmerstoną, - tave, tave ir tave. - Bet labiausiai tave, 
Viktorija. Išgelbėjus gyvybę tavo pusbroliui, mano plano 
sėkmė buvo užtikrinta. Didžiausią pasitenkinimą man kėlė 
mintis, kad tu niekada nesitikėsi būti nužudyta žmogaus, 
kuriam suteikei bajoro vardą ir sero titulą, žmogaus, kuris 
su tavim vakarieniavo ir kurį tu pati pasikvietei į savo 
gyvenimą. 

- Bet per jus mirė jūsų žmona ir jūsų negimęs kūdikis, - 
priminė tėtis. 

- Neturėjau jokios žmonos ar negimusio kūdikio, - 
tvirtino su airišku akcentu kalbantis balsas. 

- Užtat turėjo pulkininkas Traskas. Niekas niekada 
neužmirštama. 

- Kuo aiškiausiai prisimenu savo motiną, tėvą, Emą ir 
Rutą. - Iš pykčio su airišku akcentu kalbantis balsas 


pažemėjo. 

- Bet ne žmoną ar negimusį kūdikį? Nesuprantu, ar 
Kolinas - keistas padaras, apsigyvenęs pulkininko Trasko 
viduje, ar pulkininkas Traskas - keistas padaras, 
gyvenantis Koline. Bet dabar aš norėčiau kalbėtis su 
pulkininku Trasku. 

Vyras karalienės soste smarkiau paspaudė peilį 
berniukui į skruostą, ir šiam ištryško daugiau ašarų. 

- Atsakykit man, pulkininke, - piktai paliepė tėtis. - Ar 
mylejote Kateriną, ar ją vedete ir apvaisinote tam, kad 
atkeršytumėte jos tėvams? 

- Ak, kokia nuostaba buvo jų veiduose! - atsakė balsas 
su airišku akcentu. 

- Mano žmona... - išlemeno kitas - pulkininko Trasko - 
balsas. - Mano negimęs sūnus... 

- Papasakokite apie Jeremiją Traską. 

Jo akyse staiga pasirodžiusi neapykanta akinte akino. 
Tokio neapsakomo įtūžio kaip gyva nebuvau mačiusi. 

Netikėtai kažkas kumščiu ėmė trankyti į duris. Anapus 
jų kažkoks vyras sušuko: 

- Jūsų Didenybe! 

- Liepk jam eiti šalin, - piktai paliepė su airišku akcentu 
kalbantis vyras smarkiau sugniauždamas mažyliui kaklą. 
Niekam nespėjus sureaguoti, į vidų įpuolė konsteblis. 

- Jūsų Didenybe, turim evakuoti rū... 

Policininkui nutrūko balsas pamačius, kas vyksta. 

Nuo peilio dūrio princui Leopoldui iš skruosto ėmė lašėti 
kraujas. 

- Kolinai, - pasakiau, nebegalėdama atidėlioti to, ką 
turejau padaryti. 


Jo išraiška persimainė. 

Nuėjau prie pakylos laiptelių. 

- Pažiūrėk į mano mėlynas akis, Kolinai! Kai pirmą kartą 
jas pamatei, mane atpažinai. Kuo aš vardu? 

- Emilė. 

Užlipau laipteliais ant pakylos. 

- Ema. Emilė. Ema. Emilė. 

- Ema, - atsakė Kolinas. 

- Taip, Ema! Man gėda dėl tavęs! 

- Ką?! - paklausė sukrėstas žmogus, kalbantis su airišku 
akcentu. 

- Tu niekada nebauginai nei Rutos, nei manęs! Pažiūrėk, 
ką dabar padarei tam berniukui! Tik pabaisa gali 
sukruvinti vaiką! 

- Pabaisa?! 

- Duokš man tą peilį! 

Buvau tokia įniršusi, kad sugebėjau ištraukti peilį jam iš 
gniaužtų. Mečiau jį ant pakylos ir atplėšiau jo pirštus 
mažyliui nuo sprando. 

- Palik tą vaiką! 

Ištraukiau berniuką jam iš rankų ir perdaviau princui 
Albertui. Išvakarėse, matydama, kaip žvėriškai buvo 
pasielgta su Katerina ir jos tėvais, gailėjausi neturinti vyro 
jėgos nubausti kaltininką. 

Dabar pasisukau ir iš visų jėgų skėliau jam per ausį. 

Kitą kartą vožiau kumščiu, ir jis atsitrenkė į sosto 
atkaltę. Iš vienos pusės, iš kitos, vienu kumščiu, antru, be 
paliovos jį tvatinau, nekreipdama dėmesio į skaudamus 
krumplius. Įtūžis, kurį jutau jau kelios dienos, vis stiprėjo. 


- Tu nenusipelnei Emos ir Rutos! - klykiau. - Tu 
nenusipelnei Katerinos! Tu nenusipelnei būti broliu! Tu 
nenusipelnei būti vyru ir tėvu! Stai ko tu nusipelnei už tai, 
kad grasinai bejėgiam vaikui! 

Talžiau jį tol, kol staiga pajutau, kad mano rankos 
išteptos krauju - ir mano, ir jo. 

Nuo emocijų mano ausyse pasigirdo riaumojimas. Pro jį 
išgirdau riksmus ir kažką lekiant laipteliais ant pakylos. 
Staiga suvokiau, kad prie mūsų bėga Džozefas. Kolinas 
bloškė mane į jį, paskui pakėlė peilį ir metė. 

Kaip per miglą pamačiau peilį lekiant į karalienę, paskui 
taip pat neaiškiai kažkokį vyrą žengiant priešais ją. 

Mudu su Džozefu kritome ant pakylos. 

Pakėlusi akis pamačiau išsipučiant užuolaidas už sosto - 
pulkininkas dingo pro slaptas duris. 


Bekeris atitraukė užuolaidas ir išlėkęs pro duris atsidūrė 
laukiamajame - tikriausiai karalienė juo naudodavosi prieš 
įspūdingai įžengdama į Sosto menę per oficialias valstybines 
ceremonijas. Blausioje šviesoje iš to didžiulio kambario sau už 
nugaros įžiūrėjo atviras duris, vedančias į tamsų koridorių. 

Užsikosėjo nuo dujų tvaiko. Bekeris užsuko sieninės lempos 
dujų sklendę, tada atsargiai įėjo į koridorių, kur išgirdo kažką 
bėgantį žemyn tamsiais laiptais kairėje. 

Bekeris bandė žmogų vytis, bet turėjo sulėtinti žingsnį, nes 
laiptai baigėsi ir jis atsidūrė jų aikštelėje. Jis pasisuko ir 
laikydamasis turėklo nusileido į dar aklinesnę tamsą. 

Apačioje skubūs žingsniai slopo. Išgirdęs šnypščiant dujas, 
Bekeris stabtelėjo, apgraibomis surado dar vienos sieninės 


lempos vožtuvą ir jį užsuko. Lipdamas žemyn užsuko dar 
vienos lempos dujas. 

Pasidarė šalčiau. Po kojomis pajuto akmenines grindis ir 
suprato pasiekęs laiptų apačią. Atsargiai pravėręs duris 
pamatė pilką šviesą, sklindančią pro grotuotus kito 
koridoriaus langus. 

Bekeris paskubomis atidarė visus langus, kad išvėdintų 
dujas. Į vidų veržiantis šaltam vėjui, jis užsuko visų lempų, 
kurias tik rado, sklendes. 

Priėjo skląsčiu neužšautas duris. Priešais jas gulėjo 
sniegas - matyt, suneštas vėjo, kol durys buvo praviros. 
Bekeris pasikėlė dešinę kelnių klešnę, išsitraukė prie blauzdos 
prisegtą peilį ir atidarė duris. 

Vos įžiurimos pėdos sniege vedė tolyn nuo rūmų. Tekinas 
pasileido jomis, bet per gūsiais pustomą sniegą sunkiai galėjo 
ką nors įžiūrėti. Paltą, pirštines ir kepurę jis paliko rūmuose, 
tad bemat sustiro. 

Toje prietemoje sunku buvo orientuotis, bet jam atrodė, kad 
bėga karalienės parku. Traskas gali apsukti ratą ir pulti mane 
iš už nugaros, - pamanė. O gal jis pasinaudos galimybe 
pabėgti ir puls karalienę kitą kartą? 

Pamatė į sniegą numestą karišką milinę. Dabar jis negalės 
pranešti kareiviams ir konstebliams, kuo vilki Traskas. 

Pėdos vedė prie kažin kokios mūrinės tvoros. Prie jos augo 
medis. Prieblandoje Bekeris įžiūrėjo, kad šaka virš jo be 
sniego. Gal Traskas užšoko ant jos ir nušliaužė ja link... 

Išgirdo už nugaros kažką greitai bėgant. Smūgis į galvą, ir 
nuo baisaus skausmo jis parklupo. Akyse apsiblausė. 

Dar vienas smūgis į galvą, ir jis išsitiesė paslikas. 


- Sutvarkiau jį! - sukliko kažkas. - Tas šunsnukis ant žemės! 
Daugiau karalienei jis negrasins! 


Lordas Palmerstonas susiėmė už rankos. Į ją pataikė 
karalienei skirtas peilis. 

- Jūs mane užstojote, - negalėdama patikėti tarė karalienė 
Viktorija. 

- Prisiekiau būti jums ištikimu ministru pirmininku, - atsakė 
jai lordas. Iš rankovės lašėjo kraujas. Buvo matyti, kaip nuo 
skausmo tarp rudai dažytų žandenų išblyško jo veidas. - 
Žinau, kad esate prastos nuomonės apie mane, Jūsų Didenybe, 
bet jūs negalite net įsivaizduoti, kaip aš paskyriau jums savo 
gyvenimą. Padaryčiau viską, kad užtikrinčiau jūsų saugumą. 
Tačiau dabar svarbu vien jūsų sūnus. 

Princas Albertas tebelaikė rankose persigandusį vaiką. 
Lašelis kraujo jo skruoste virto nenumaldoma čiurkšle, ir ant 
grindų susikaupė ištisas klanas. 

- Kai pastarąjį kartą taip smarkiai kraujavo, vos nemirė, - 
tarė princas Albertas. 

Emilė atplėšė juostą nuo savo blumerių ir pridėjo ją prie 
zaizdelės. Audeklas bemat permirko. 

- Reikia nešti jį pas gydytoją Snou, - paragino karalienė. 

- Nėra laiko, - glaustai atsakė Emilė, - bet sniego!/ mums 
tikrai reikia. Prieš septynias savaites Šonui neleido mirtinai 
nukraujuoti ledas. Gal taip pat padės ir sniegas. 

De Kvinsis ir komisaras Meinas pribėgo prie vieno iš aukštų 
langų, atidarė ir parskubėjo su rieškučiomis sniego. 

Princas Albertas paguldė sūnų ant grindų ir laikė jį už 
rankos. 

- Leopoldai, mes čia su tavim, - ramino karalienė. - Nebijok. 


Berniukas linktelėjo galvą, nors iš akių buvo matyti, koks jis 
persigandęs. 

Emilė pavertė Leopoldą ant šono ir prispaudė sniego jam 
prie skruosto. Toks menkas įpjovimas, ir tiek daug kraujo! - 
pamanė ji. 

Sniegas nusidažė tamsiai raudonai. 

Emilė nusiplėšė nuo sijono dar vieną juostą, o de Kvinsis su 
komisaru Meinu nuskubėjo atnešti daugiau sniego. 

Emilė jį sumaigė, uždėjo berniukui ant skruosto, o ant 
viršaus - naują audeklo atraižą, kad jos rankų karštis 
neištirpdytų sniego. 

Audeklas ir vėl nusidažė tamsiai raudonai, bet jau ne taip 
greitai. 

Dar labiau išblyškęs lordas Palmerstonas gniauždamas 
sužeistą ranką susverdėjo. 

- Komisare Meinai, malonėkite aprišti lordui Palmerstonui 
ranką savo kaklaraiščiu, - paprašė Emilė. 

- Jums reikės daugiau audeklo, - tarė princas Albertas. - 
Imkite mano nosinę. 

- Ir mano, - pasiūlė komisaras Meinas. 

Emilė priglaudė daugiau sniego Leopoldui prie skruosto. 

- Skruostas turėtų užtirpti. Tada kraujagyslės susitrauks ir 
kraujas tekės lėčiau. Gerai, atrodo, kraujavimas baigiasi. 
Atrodo, jis... 

Lempos sublyksėjo, ir kambarys vėl paniro į tamsą. Visi 
išgirdo, kaip kažkas įbėga pro duris. 

- Čia pulkininkas Traskas! - sunerimusi sušuko karalienė. 

- Ne, tik policijos seržantas, Jūsų Didenybe, - atsiliepė 
balsas. - Šįsyk dujas užsukome mes. Įsibrovėlis įstrigdė 
dujotiekio valdymo kambario spyną. Ilgai sugaišome, kol 


patekom vidun ir užsukom sklendę. Dabar atidarom visus 
langus. Kol pavojus nepašalintas, turit palikti rūmus. 

- Bet pulkininkas Traskas vis dar netoliese, - paprieštaravo 
princas Albertas. 


Raktu, kurį laikė paslėpęs po išklibinta plyta užpakalinėje 
Boltono gatvės namo sienoje, jis atsirakino virtuvės duris. 

Virtuvėje nebuvo nė gyvos dvasios. Sekdamas ten, iš kur 
sklido balsai ir ką tik keptų ėrienos žlėgtainių kvapas, jis 
sustojo tarpduryje kambario, kuriame valgydavo tarnai. 

Keturi jų pakėlė akis ir apstulbo pamatę kruviną jo veidą. 

- Dieve brangus! - šūktelėjo tarnaitė. - Pone, jūs mane 
išgąsdinot! 

- Jeigu beldėt į priekines duris - aš jūsų negirdėjau, - 
teisinosi durininkas. - Jūsų veidas... Kas jums atsitiko, 
pulkininke? 

- Nesvarbu. 

- Neseniai buvo atėję policininkai, ieškojo jūsų. Jie prisispyrė 
pamatyti jūsų tėvą, bet aš bijau, kad jam visai užtemo protas. 

- Kodėl taip sakai? 

- Savo ribotomis bendravimo priemonėmis jis tvirtino, neva 
jus nesat jo sūnus ir kad iš tikrųjų esat airis Kolinas Obrajenas. 
Kokia nesąmonė! Konsteblis liko laukti pas jį - nori su jumis 
pasikalbėti. 

- Kolinas Obrajenas? 

- Atrodo, jūs pažįstat žmogų šia pavarde, pulkininke. 

- Tikrai taip, - atsakė Kolinas. 

Tarnai aiktelėjo, išgirdę jo airišką akcentą. 

- Kas turi šių durų raktą? - paklausė Kolinas. 

- Aaaaš, - pralemeno ūkvedė. 


- Duokš jį man. 

Kolinas padėjo du šimtus svarų, pasiimtų iš kapšo prieš jį 
išmetant. 

- Tiek turėtų pakakti, kol rasi naują darbą. Ačiū už tarnybą. 

- Bet... 

Kolinas užrakino duris. 

Lauke snigo, todėl namas atrodė lyg po gaubtu, kai jis užlipo 
priekinių durų laipteliais ir, įsmukęs pro duris, priėjo prie 
skėčių stovo. Šalia skėčių čia stovėjo ir lazdelė sidabriniu 
bumbulu. Nors ji nebuvo paslėpta, retas ją pastebėdavo. Ją 
gniauždamas jis užlipo į antrą aukštą; kilimas bemaž sugėrė jo 
žingsnių garsus. 

Atidarius Jeremijo Trasko kambario duris, pasigirdo vyriškas 
balsas: 

- Užeikit paimti lėkščių, gerai? Skanesnių ėrienos žlėgtainių 
kaip gyvas nesu valgęs. 

Įėjęs Kolinas pamatė konsteblį, sėdintį prie staliuko; ant jo 
gulėjo lėkštė su ėriuko kaulais. 

Konstebliui atvipo žiauna. Jis sunerimęs stojosi 
graibydamasis policininko lazdos, bet netyčia apvertė staliuką. 
Kolinas tvojo lazdele jam per galvą, ir konsteblis nugriuvo ant 
grindų. 

Jeremijas Traskas gulėjo po apklotais nejudėdamas - judėjo 
tik jo akys ir jų vyzdžiai išsiplėtė Kolinui besiartinant. Žvilgsnis 
desperatiškai šokinėjo nuo kruvino Kolino veido prie kruvino 
rankoje gniaužiamos jo lazdelės bumbulo. 

- Kaip supratau, atsakinėjai į klausimus žmonėms, kuriems 
neturėjai atsakinėti, - papriekaištavo Kolinas. 

Jeremijo Trasko akyse panikos buvo ne mažiau, negu būtų 
buvę riksme. 


- Šįvakar nesugebėjau nubausti karalienės, - tarė Kolinas. - 
Turėjau galimybę ją sunaikinti, bet to nepadariau. Tačiau kai 
kas bus nubaustas. 


Jeremijui Traskui ištryško ašaros. Sunykęs jo kūnas nė iš 
tolo nepanėšėjo į to stipraus, visa galinčio vyro, koks buvo 
prieš penkiolika metų, kai užsuko į Kovent Gardeno turgų ir 
pamatė baisios nevilties apimtą berniuką airį, prašantį valgyti. 

Velniai rautų, kodėl aš nenuėjau į šalį?! - pamanė. Kodėl 
leidausi sunaikinamas savo silpnumo?! 

Iš pirmo žvilgsnio berniukas niekuo nesiskyrė nuo kitų, 
slampinėjančių po sausakimšą turgų ir prašančių valgyti. 
Skruostai tokie pat įkritę, plaukai tokie pat susivėlę, drabužiai 
tokie pat purvini. 

Tačiau berniukas traukė ryžtu. Traskas iš tolo sekė jį, einantį 
per tą Zmonių knibždėlyną turguje. Stebėjo, kaip berniukas 
ištiesė ranką prie obuolio, bet prekiautojas per ją vožė. 

Kitoje eilėje berniukas bandė pagriebti bulvę. Šįsyk 
prekystalio savininkas skėlė jam per ausį. 

- Mokėk arba pakviesiu konsteblį! 

- Neturiu pinigų. Aš dirbsiu už valgį. 

- Kvaršink galvą kam nors kitam! 

Berniukas rinko sutraiškytus kopūstlapius nuo grindinio 
plokščių bemaž nesusiraukdamas, kai tarp dantų neabejotinai 
sugrikšėdavo prilipęs prie lapų žvyras. 

Kitą dieną Jeremijas Traskas grįžo ir pamatė berniuką 
prieinantį prie tų pačių prekiautojų. 

Trečią dieną taip pat. 

- Tu ir vėl?! Nejaugi nepavargsti?! 


- Duokit man valgyti, ir aš dirbsiu jums taip, kaip niekas dar 
nėra dirbęs. 

- Imk šį obuolį ir daugiau negrįžk! 

- Aš jį paimsiu tik su sąlyga, kad už jį atidirbsiu. 

Prekiautojas atsiduso. 

- Sukrauk tuos tuščius maišus krūvon ir nunešk štai ten. 

Berniukui baigus darbą, vyras metė jam obuolį. 

- Taip, tu dievaži alkanas. Dar nesu matęs, kad kas 
suvalgytų obuolį taip greitai ir net nepalikdamas graužtuko. 

— Gal turit man kitą darbą? 

- Ką? Kodėl taip manai? 

- Matau, kaip jūs mindžikuojat. Atrodo, jums reikia į gerą 
vietą. 

- Kur? 

- Mano mama taip vadindavo išvietę. - Berniukui sudrebėjo 
balsas užsiminus apie motiną. - Jūs neturit kas prižiūrėtų 
prekes, kol eisit į gerą vietą. 

- Paprastai čia būna mano žmona, bet dabar ji serga. 

- Galiu lažintis: žmonės iš jūsų vagia, kai einat į gerą vietą. 

- To neįmanoma išvengti. 

- Šiandien įmanoma. Turit lazdą? Duokit ją man. Niekas iš 
jūsų nevogs, kol jūsų čia nebus. 

- Tepadeda man Dievas: mane taip prispyrė, kad aš palieku 
basakojį berniūkštį saugoti mano prekes. 

Vyrui nuskubėjus į šalį, prisiartino du elgetos. 

Berniukas tvojo vienam lazda per galvą, kitam prašiepęs 
dantis sušvokštė: 

- Aš dirbu šio prekystalio savininkui! Jeigu nori paragauti 
šitos lazdos, prieik arčiau! 

- Ei, kas čia darosi? - piktai paklausė konsteblis. 


- Šitie elgetos mėgino iš čia vogti. 

- O tu nemėginai? - paklausė konsteblis. 

- Aš čia dirbu. 

- Kurgi ne. Eisi su manim. 

- Ei, kokios bėdos? - paklausė grįžęs pardavėjas. 

- Šitas airių elgeta tvirtina tau dirbantis. Jis trenkė vienam ir 
norėjo tą patį padaryti antram. 

- Nejaugi? - prekiautojas nusišypsojo ir metė berniukui dar 
vieną obuolį. 

Jį žiaumodamas berniukas pasisuko į Trasko pusę ir pamatė, 
kad šis jį stebi. Traskas kikendamas nusigręžė. 

Kitą dieną mirė prekiautojo žmona. Dar po dienos vyras 
pardavė savo vietą turguje, ir naujasis savininkas liepė 
berniukui dingti iš akių, o kad būtų aiškiau, dar pasikvietė 
konsteblį. 

Bet berniukas neprarado vilties. Jis turėjo ne tik ryžto, bet ir 
vaizduotę. Matydamas, kad daug ūkininkų vežimais negali 
nusigauti iki prekystalių, berniukas vienam jų pasakė: 

- Aš už pensą pasaugosiu jūsų vežimą, kol jūs nunešite savo 
krepšius ir maišus. 

- Ne saugosi, 0 mane apvogsi. 

- Aš dirbau prekiautojui Nedui, kol mirė jo žmona. Jis 
pasakys jums, kad aš moku neprileisti elgetų. 

Ūkininkas susiraukė, nes aplink jau rinkosi minia. 

- Dėl vagysčių amžinai tenka kentėti. 

- Už vieną pensą kentėti nebereikės. Duokit man savo 
botagą. 

- Sakai, botagą? Esi smarkus vyrukas, ar ne? 

- Smarkumo man užtenka. Neškit savo krepšius ir maišus. 
Niekas iš jūsų nieko nepavogs. 


- Jei mane apgausi, susirasiu ir duosiu tau beržinės košės. 

- Ne beržinės košės, o vieną pensą. 

Grįžęs ūkininkas pamatė, kad elgetos laikosi atokiai nuo jo 
vežimo. 

- Atrodo, kad susidorojai be vargo. 

Ūkininkas paėmė dar vieną krepšį. 

- Iš pradžių teko pavargti, bet dabar viskas gerai. 

Vienas elgeta laikė susiėmęs kruviną smakrą. 

- Sakei, už vieną pensą užtikrinsi, kad niekas nevogtų iš 
mano vežimo? - paklausė kitas ūkininkas. 

Nuvažiavus paskutiniajam iš jų, berniukas turėjo penkis 
pensus. 

Jis nepatikliai žiūrėjo, kaip prisiartina Jeremijas Traskas ir 
ištiesia jam ranką. 

— Kuo tu vardu, berniuk? 

- O kam tai parūpo? 

Traskas nusijuokė. 

- Gerai darai, kad į visus žiūri įtariai, bet, ko gero, galiu tau 
padėti. Mano pavardė Jeremijas Traskas. O tu esi... 

Berniukas dvejojo. 

- Kas bloga gali nutikti, jei pasakysi savo pavardę Žmogui, 
kuris siūlosi tau padėti? 

- Kolinas Obrajenas. 

- Airis. 

Berniukas pasišiaušė. 

- Jums tai nepatinka? 

- Svarbu ne kilmė, o veiksmai. Džiaugiuosi, kad pasakei 
vardą ir pavardę, 0 ne pravardę. Jei nori ko nors pasiekti 
šiame pasaulyje, turi priversti žmones tave gerbti. Ar nori būti 
gerbiamas, Kolinai? Ar nori ko nors pasiekti šiame pasaulyje? 


- Tai ir stengiuosi padaryti. 

- Taip, aš tave stebėjau. 

- Ne tik šiandien. Seniai mačiau jus mane stebint. 

- Kolinai, tu ne tik protingas - tu dar ir pastabus. Dažnai 
ateinu į Kovent Gardeno turgų, nes esu sudaręs daug verslo 
sandorių ir todėl turiu maitinti daugybę darbininkų. Perku čia 
maistą urmu, kad sutaupyčiau. 

- Jeigu esat sudaręs daug verslo sandorių, kaip juos vadinat, 
kodėl nenusisamdot žmogaus vietoj jūsų važinėti į turgų? 

- Bet ar tas žmogus sugebės sulygti kainą taip gerai kaip aš? 
Niekada nepatikėk kitam užduoties, jei nesi įsitikinęs, kad jis 
gali padaryti darbą geriau už tave. 

- Aš viską darau pats. 

- Mačiau. Ar norėtum dirbti man, Kolinai? 

- Ką turėčiau daryti? 

Berniuko dėmesį atitraukė vyras, kėblinantis pro šalį su 
krepšiu keistos išvaizdos daiktų. 

- Kas, po velnių, čia tokio? 

- Ananasai. Laivai juos atgabena iš tolimos vietos, 
vadinamos Karibų šalimis. Prabangūs restoranai permoka, kad 
tik ananasai būtų atgabenami į Londoną geriausiems jų 
klientams. 

Traskas padarė Kolinui įspūdį sumokėdamas visą sovereną 
už vieną vaisių. 

- Imk. Būk atsargus, jis badosi. 

Koliną nustebino ananaso svoris, ir jis vos neišleido jo iš 
rankų. 

- O kaip jį valgyti? 

- Peiliu nupjauk aštrius lapus, išimk branduolį ir supjaustyk 
riekutėmis. Sultys nepaprastai saldžios. Gal gali pasidalyti jį su 


motina. 

Pažiūrėti nerūpestingi Trasko žodžiai buvo gerai apgalvoti. 
Jis norėjo patvirtinimo, kad jo įtarimas dėl Kolino motinos 
teisingas. 

Berniukas nudelbė akis. 

—- Mano motina mirė. 

- Užjaučiu. O tėvas? 

- Irgi. - Kolino balse buvo girdėti ne vien sielvartas, bet ir 
pyktis. - Jūs vis dar nepasakėt, kokį darbą turėčiau dirbti. 

- Šitame triukšme sunku paaiškinti. Ar negalėčiau pavaišinti 
tavęs duona su sviestu, braškių uogiene ir karšta arbata toje 
užkandinėje už kampo? Ananasą patausok, suvalgysi vėliau. 
Beje, šį ananasą į Londoną atgabeno vienas iš mano laivų ir 
vienas iš mano traukinių. 

- Jeigu esat toks turtingas, kam jums reikia manęs? 

- Prieš atsakydamas... 

Traskas nusivedė jį tarp netoliese esančios bažnyčios 
kolonų. 

- Kadaise prie bažnyčios buvo moterų vienuolynas1? su 
sodu!?. Amžiams bėgant viena raidė buvo išleista. Ar istorija 
tau įdomu? 

- Aš tik ir galvoju apie praeitį. 

— Noriu nusisamdyti tave tam, kad apsimestum mano 
sūnumi. 


Košmariškas Jeremijo Trasko prisiminimas staiga baigėsi 
virš lovos palinkus Kolinui. Ašara iš Kolino akies nukrito šalia 
paties Trasko išverktų. 

- Ar kada nors pagalvojai, kiek žmonių tebebūtų gyvi, jei tą 
rytą nebūtum priėjęs prie manęs Kovent Gardeno turguje? - 


paklausė Kolinas. - Juk tuomet aš būčiau galėjęs mirti nuo 
kokios ligos ar bado, arba būčiau toks išvargęs stengdamasis 
užsidirbti pensą kitą, kad nebūčiau turėjęs jėgų kerštauti. 

Didžiausioje nakties tamsoje, juodžiausiose mintyse 
Jeremijas Traskas išties apgaudinėdavo save galįs valios 
pastangomis pasukti laiką atgal, grįžti į praeitį ir ją pakeisti. 

Deja, deja. 

Tada Kovent Gardeno turguje jis pasakė berniukui: 

- Savaitę praleisiu verslo varžovo dvare. Mudu su juo 
derėsimės dėl mūsų bendrovių susijungimo. Jis turi panašaus 
amžiaus kaip tu sūnų. Man padėtų derėtis, jeigu vyktum kartu 
ir apsimestum mano sūnumi. Paaiškinsiu, neva tavo motina 
gyveno skyrium nuo manęs Italijoje. Ji neseniai mirė, ir aš 
nusprendžiau tavimi rūpintis. Taigi aš pasirodysiu kaip tvirto 
būdo žmogus. Jeigu tu susidraugausi su jo sūnumi, tai gali 
pasitarnauti draugiškiems santykiams tarp jo tėvo ir manęs, o 
tai palengvintų derybas. 

Pažadėjęs Kolinui dvidešimt svarų, Traskas nusivežė jį į 
užmiesčio namą. Ten tarnai jį išmaudė, apkirpo ir aprengė 
tokiais brangiais drabužiais, kokių Kolinas niekada nė 
nesapnavo. Jis gavo tiek jam neįsivaizduojamai įvairaus ir 
gausaus maisto, kad nuo jo net apsirgo. Į namus atvyko 
aktorius mokyti jį, kaip paslėpti airišką akcentą. Jam buvo 
papasakota smulkmenų apie tariamą jo gyvenimą Italijoje su 
tariama Trasko žmona. 

Visa tai buvo melas. Žmonos Traskas neturėjo. „Verslo 
varžovas“ iš tikrųjų buvo Trasko draugas, o tas kitas 
berniukas - ne jo sūnus, o palydovas. Negalėjai tikėtis, kad 
per savaitę tame dvare Kolinas kartais neprašneks su airišku 
akcentu. Vis dėlto jis pagirtinai stengėsi, o kai nepavykdavo, 


jam užteko proto paaiškinti, neva tariama jo motina samdė 
tarnaitę airę - nuo jos jis „užsikrėtė“ akcentu. Vis dėlto 
svarbiausia buvo ne akcentas - tai buvo pataisomas dalykas. 
Traskui svarbiausia buvo įsitikinti, ar Kolinas sugebės sekti 
pasakėlę apie tai, kad Trasko žmona mirė Italijoje ir jis ėmėsi 
atsakomybės rūpintis sūnumi. 

Kolinas kalbėjo taip stulbinamai įtikinamai, kad Traskas 
atsidėkodamas nusivežė jį į Paryžių ir parodė, kokia prabanga 
gali apsupti. Vieną naktį, paraginęs Koliną išgerti dvi taures 
vyno, jis įėjo į tamsų jo miegamąjį ir įšliaužė į jo lovą. 

- Manęs laukė siaubingas pasirinkimas, - po daugelio metų, 
kai Traskas jau buvo paralyžiuotas, paaiškino jam Kolinas. - 
Jeigu būčiau priešinęsis ir klykęs, tu būtum pasakojęs 
kiekvienam, pabeldusiam į duris, neva sūnus susapnavo 
košmarą, paskui palikęs mane bjauriausioje Paryžiaus 
gatvelėje. Vos ne žiaukčiodamas iš pasidygėjimo, sutikau 
daryti tai, ko tu norėjai. Visą tą laiką galvojau apie savo 
motiną, tėvą ir seseris. Sakiau sau: jei galėsiu keršyti 
pasinaudodamas tavo turtais, vadinasi, turiu už tai sumokėti. 
Iškęsiu viską dėl savo artimųjų, kaip kentė jie. 

O kentėti reikėjo. Naktis po nakties. Jeremijo Trasko verslo 
partneriai ir tarnai išties tikėjo, kad Kolinas jo sūnus, - argi 
kitaip Traskas būtų galėjęs gyventi su berniuku ir nebūti 
pakartas? Taigi Traskas įvedė drausmę, kurią tikėjosi 
pakęsiant sūnų. Kolinas turėjo geriausius privačius mokytojus, 
kad savo kalba nedarytų Traskui gėdos jo partnerių 
akivaizdoje. Kolinas dirbo tiesiant Trasko geležinkelius: padėjo 
kasti pylimus ir guldyti bėgius, kol pūslės ant rankų taip 
sukietėjo, jog jis suprato niekada jų neatsikratysiąs. 


- Esi mano sūnus, todėl visiems rodysi, kad esi vyras! - 
pareiškė Traskas, kad niekas neįtartų, ką kasnakt daro 
Kolinui. 

Tų skausmingų prisiminimų kamuojamas Jeremijas Traskas 
pažvelgė pro ašaras. Jeigu tik nebūtų tą dieną nuėjęs į Kovent 
Gardeno turgų... Jeigu tik nebūtų pamatęs to nevilties kupino 
berniuko airio... 

Mintyse peršoko į vasarą po septynerių metų, kai pasakė 
Kolinui, kad šis pernelyg suaugęs ir jo nebedomina. 

- Siunčiu tave apsidairyti po Europą. Turėsi pakankamai 
pinigų naujai tapatybei įsigyti. Po kelių mėnesių visiems 
pasakysiu, kad, kaip ir tariama mano žmona, deja, mirei nuo 
karštligės Italijoje. 

Traskas iš naujo išgyveno tada patirtą sukrėtimą: 
stulbinamai stiprus Kolinas užriaumojo ir išmetė jį iš privataus 
važiuojančio traukinio vagono. Prisiminė sukrėtimą pakeitusią 
paniką... paskui paniką pakeitusį skausmą. Galop skausmas 
pranyko, ir jis paralyžiuotas liko gulėti ant gretimų bėgių 
mirksėdamas nuo pelenų prisisotinusių dūmų, spjaudomų 
nutolstančio garvežio. 

Traskas raudojo dėl visų savo nuodėmių. Taip, jeigu tik... 
Tepadeda man Dievas - jeigu tik... 

Kolinas prie jo palinko. 

- Tėvas, motina, Ema, Ruta, Katerina ir vaikas, kuriam duoti 
vardą neturėjau galimybės. - Staiga jo airiškas akcentas 
dingo. - Šįvakar viena moteris, kuri dėl savo panašių bruožų ir 
mėlynų akių primena man mirusią seserį, net jų vardai 
panašūs - Ema ir Emilė, - pasakė, esą jai gėda, kad mane 
pažįsta. Ji išvadino mane pabaisa, nes grasinau dvejų metų 
vaikui. Pasak jos, nenusipelniau būti broliu, vyru ar tėvu. 


Ašaros vėl pasipylė iš palinkusio virš Trasko iškamuoto, 
kruvino veido. 

- Per visus tuos metus daug kartų galėjau nužudyti 
karalienę, kai tik jos karieta išvažiuodavo iš rūmų ir 
pasukdavo Konstitucijos Kalvos keliu. Nebūtų buvę sunku. 
Tereikėjo plano ir valios tai padaryti. Bet aš vis atidėliojau, 
rasdavau priežasčių kitus nubausti pirmiau. Ar nenužudžiau 
karalienės šįvakar todėl, kad negalėjau pakelti minties, jog 
mano neapykanta tuo ir baigsis? Gal tyčia patyriau nesėkmę, 
kad galėčiau bandyti nužudyti karalienę vėl? Jeigu pagaliau 
pavyktų ją nubausti, kas toliau? Būtum likęs tu vienas. O po 
tavęs, ar būčiau radęs ko dar nekęsti? 

Kolinas Obrajenas, Antonis Traskas ar kas dar tas Žmogus 
buvo, apsidairė kažko ieškodamas. 

- Ar prisimeni, ką sakiau tau padarysiąs, jei atsakinėsi į 
klausimus nepažįstamiesiems, kai manęs čia nebus? Aš 
prisiekiau tave apakinti ir šitaip dar labiau įkalinti tave savo 
kūne. 

Traskas pajuto augantį viduje siaubą. Ko jis ieško - žirklių ar 
rūgšties? 

Tačiau prieš akis pakelta ranka laikė buteliuką opijaus 
tinktūros, vieno iš vaistų, padėtų ant stalelio šalia lovos. 

- Ką pagaliau būčiau radęs nekęsti ir bausti? Žmogų, 
nužudžiusį mano mylimą žmoną ir negimusį kūdikį. 

Sielvarto kamuojamas vyras parodė į save. 

- Mano bausmė niekada nebus per griežta. Kadaise 
prisiekiau, kad vieną dieną leisiu sau patirti didžiausią 
pasitenkinimą: išbadysiu tau akis ir pradursiu ausų būgnelius. 
Aklas, kurčias, nieko nejaučiantis, tu būtum palaidotas savo 


paralyžiuoto kūno tamsoje ir tyloje. Negalėtum daryti nieko, 
tik dejuoti, kad esi tokia išmatų duobė. 

Kolinas sudrebėjo ir atkimšo tinktūros buteliuką. 

- Atsisakau tai daryti pradėdamas bausti save. Verčiau 
padarysiu kai ką, ko visa mano esybė šaukia nedaryti. 
Sukelsiu skausmą sau ir padarysiu gerą darbą tau: nutrauksiu 
tavo kančias. Ar nepavargai tūnoti savo kūno kalėjime? Ar 
norėtum, kad užbaigčiau tavo atgailą ir supilčiau šią opijaus 
tinktūrą tau į gerklę? Greitai užmigsi ir galbūt paskutiniuose 
sapnuose matysi ne savo nuodėmes, o ką nors kita. Ar leistum 
man pradėti bausti save užbaigiant bausmę tau? 

Jeremijas Traskas vokais nuspaudė ašaras į šalį ir 
užsimerkė. Vieną kartą. Jei būtų galėjęs kalbėti, jo balsas būtų 
lūžęs iš dėkingumo. 

Taip! 


De Kvinsis antrą kartą išlipo iš policijos furgono priešais 
prabangų Boltono gatvės namą. Vėjas pustė sniegą, bet lempa 
virš laukujų durų leido jam jas apžiūrėti. 

- Prie jų neveda jokios pėdos, - dairėsi komisaras Meinas. 

- Vis tiek esu tikras, kad jis buvo čia atėjęs, - tarė de 
Kvinsis. - Kai rūmuose paprašiau jo paaiškinti apie Jeremiją 
Traską, jo veide pasirodė tokia baisi neapykanta, kad 
nepatikėsiu, jei jis negrįžo čia jos atsikratyti prieš 
pabėgdamas. 

Trijų konsteblių lydimi jie priėjo prie durų ir pabeldė. Niekas 
neatsiliepė. Pabandęs atidaryti duris de Kvinsis pamatė, kad 
jos neužrakintos ir neužšautos. 

- Kaip ir kitų aukų namuose. 


De Kvinsis stumtelėjo duris ir jas atidarė. Lengviau atsiduso 
nepamatęs ant grindų tarno lavono. 

- Koks čia triukšmas? - paklausė Meinas. 

Prislopinti šauksmai ir trenksmai nuvedė juos žemyn, į tarnų 
patalpas. 

Durų spynoje šalia virtuvės kyšojo raktas. Duris drebino 
įnirtingi smūgiai iš vidaus. 

Vienam iš konsteblių jas atrakinus, iš kambario išlėkė keturi 
viltį praradę tarnai ir išpasakojo, kas atsitiko. 

De Kvinsis atsargiai nusivedė kitus aukštyn. Miegamojo 
durys buvo atdaros. Išgirdęs dejuojant, pirmas pro jas įėjo 
vienas iš konsteblių, tada mostu paragino įeiti kitus. 

Susiėmęs už kruvinos galvos, nuo grindų atsistojo 
policininkas. Prie jo pripuolė vienas iš tarnų. 

De Kvinsis ir komisaras Meinas priėjo prie lovos su 
nejudančia žZmogysta. Paralyžiuotas žmogus nejuda kitaip nei 
negyvėlis. Aštuonerius metus savo paties kūne kalėjusio 
Jeremijo Trasko išraiška pagaliau buvo taiki. Jis buvo 
užsimerkęs, šalia gulėjo tuščias opijaus tinktūros buteliukas. 

De Kvinsis išsitraukė savo buteliuką ir iš jo gurkštelėjo. 

- Štai prie ko jus prives opijus, - įspėjo komisaras. 

De Kvinsis patraukė pečiais. 

- Bet dabar visi jį kankinę prisiminimai pagaliau išnyko ir 
jam nebereikia dėl nieko graužtis. 

Į miegamąjį įėjo konsteblis. 

- Komisare, pėdos sniege rodo, kad į namą įeita ir iš jo išeita 
pro užpakalines virtuvės duris. Sekiau jomis, bet gretimoje 
gatvėje jų nebeįmanoma atskirti tarp kitų. Neįmanoma 
nustatyti, kur jis spruko. 


- Vadinasi, jis vis dar kažkur netoliese, laukia kitos progos 
nužudyti karalienę, - svarstė balsu Meinas. 

- O galjis jau viską baigė, - iškėlė mintį de Kvinsis. - Nežinia 
kodėl pulkininkas nekentė šio žmogaus, bet kažkas pasikeitė. 
Atkreipkite dėmesį į taikią Jeremijo Trasko išraišką. Jis 
nebijojo to, kas jam daroma. Ši mirtis jam nebuvo neapykantos 
veiksmas. Ji atnešė jam palaimą. 


- Labas vakaras, milorde, - pasisveikino de Kvinsis tarnui 
atidarius duris ir pro jas įėjus lordui Palmerstonui. Lauke iš 
lenkto keliuko nuvažiavo ir tamsoje bei sūkuriuojančiose 
snaigėse pranyko jo karieta. 

Vos prieš kelias dienas de Kvinsis stovėjo šioje vietoje ir 
sveikinosi su lordu Palmerstonu, manydamas, kad Londone 
jam teliko būti kelias valandas. Per tą laiką nutiko visa siaubo 
amžinybė, ir jis pasijuto gyvas, bet dabar jį vėl apėmė neviltis. 
Žinodamas, ką netrukus padarys, jis neabejojo, kad 
ateinančios valandos išties bus jam paskutinės Londone. 

- Aš ir vėl randu jus tūnančius ant mano laiptų, - tarė lordas 
Palmerstonas. Jo sutvarstytą kairę ranką prilaikė įtvaras. 

- Tikiuosi, daktaras Snou sutvarkė jūsų žaizdą kaip visada 
meistriškai, - atsakė jam de Kvinsis. 

- Jis rekomendavo pailsėti - taip ir padarysiu prieš rytojaus 
ministrų kabineto posėdį dėl naujo karinio puolimo. 
Malonėkite pasitraukti... 

- Milorde, norėčiau aptarti tą konfidencialų reikalą, apie 
kurį užsiminiau vakar vakare. 

- Konfidencialų reikalą? 

- Turiu galvoje Edvardą Oksfordą ir „Jaunąją Angliją“, 
milorde. 

- Jūs tikrai pasiryžęs apie tai kalbėti? 

- Manau, tai be galo svarbu, milorde. 

Su rūsčia išraiška lordas Palmerstonas ėmė lipti laiptais. De 
Kvinsis nusekė jam iš paskos į pokylių salę. Lordas 
Palmerstonas uždarė jos duris ir nuėjo per didžiulę patalpą 
prie užpakalinės sienos, kur stovėjo stalas su dviem kėdėmis. 

- Čia niekas mūsų nenugirs. 

- Milorde, kai aplankiau Edvardą Okstfordą Bedlame, jis 
kalbėjo taip, tarsi tikėtų, kad „Jaunoji Anglija“ išties 
egzistuoja. Jį glumino įrodymai, kad tokios grupuotės nesama. 

- Be abejo, - atsakė lordas. - Oksfordas gyvena 
beprotnamyje kaip tik todėl, kad nesugeba skirti tikrovės nuo 
fantazijų. 

- Jį dar glumino tai, kad dviejuose jo pistoletuose nebuvo 
kulkų. 

- Todėl, kad jis neskiria to, ką iš tikrųjų padarė, nuo to, ką 
įsivaizduoja padaręs. 

- Bet tikrovių daug, milorde. Jos priklauso nuo mūsų 
suvokimo. 

- Neturiu laiko klausytis jūsų kliedesių. 

- Milorde, trisdešimt septintaisiais, kai į sostą atsisėdo Jos 
Didenybė, visi džiūgavo. Žmonės mielai ją sutiko, nes 
pastarieji jos pirmtakai buvo nedorovingi išlaidūnai. Jauna, 
besišypsanti, kupina gyvenimo džiaugsmo, ji pribloškė 
pavaldinius kasdien pasirodydama viešumoje. Jos šypsena 
kėlė džiaugsmą, pojūtį, kad nuo šiol viskas bus kitaip. 

- Gerai, gerai - ką norėjote pasakyti? 

- Vos po trejų metų Jos Didenybę imta niekinti. Santuoka su 
princu Albertu buvo sutikta su nerimu. Žmonės baiminosi, kad 


jis įvarys šalį į bankrotą, nes nukreips jos finansus į skurdžią 
savo Vokietijos valstybėlę ir net pavers Angliją Vokietijos 
kolonija. Tuo tarpu karalienė kišosi į politiką, ryžtingai 
palaikydavo vieną partiją prieš kitą. Žmonės baiminosi, kad ji 
uždraus kiekvieną partiją, su kuria nesutaria, ir grąžins šalį į 
ankstesnių laikų tironiją. Pasigirdo kalbų, kad reikia padaryti 
galą monarchijai. 

- Bet Jos Didenybė vis dar mokėsi, - paprieštaravo lordas. - 
Taip, jai turėjo nerūpėti, kuri partija vienu ar kitu metu 
valdžioje, - juk švytuoklė visada iš vienos pusės pajuda į 
priešingą. Karalienė turėtų nepaisyti vyriausybės užgaidų. Ji 
privalo būti tvirta ir demonstruoti visos tautos pastovumą. Bet 
Jos Didenybė mokėsi ir tapo didžia monarche. jai tereikėjo 
laiko prisitaikyti. 

- Ir tą laiką jai suteikėte jūs, - pareiškė de Kvinsis. 

Galingiausias Anglijos politikas prisimerkė. 

- Sakyčiau, jūsų nesuprantu. 

- Jūsų slaptiesiems agentams tikriausiai prireikė daug laiko 
suieškoti tinkamiausią žmogų - tokį, kuris sunkiai randa 
darbą, neturtingą, viskuo nepatenkintą, ekscentriškos 
elgsenos: čia spoksantį į sieną, čia staiga pratrūkstantį kvatoti. 

— Atsargiai! 

- Jūsų agentai apsimetė priklausą maištininkų grupuotei, 
pasivadinusiai „Jaunąja Anglija“. Jie teigė veikiantys pagal Jos 
Didenybės dėdės nurodymus, o šis iš savo valdomos Vokietijos 
valstijos neva rengiąs sąmokslą perimti Angliją. 

- Aš jus rimtai įspėju! 

- Manau, kad vyko susitikimai, kuriuose Oksfordas buvo 
supažindintas su kai kuriais tariamais „Jaunosios Anglijos“ 
nariais, iš tikrųjų slaptaisiais jūsų agentais. Jie išrinko jį 


grupuotės sekretoriumi. jam buvo praneštos tariamų narių 
pavardės ir jis paklusniai jas surašė kartu su grupuotės 
susirinkimų smulkmenomis. Oksfordas buvo patikintas, kad jis 
duos pradžią naujai drąsiai Anglijai, ir buvo prikalbintas šauti į 
Jos Didenybę. 

- Ar suvokiate, ką galiu padaryti, kad neleisčiau jums šitaip 
kalbėti? 

- Mažų mažiausiai galite uždaryti mane Bedlame - kaip 
atsikratėte Edvardo Oksfordo. Jeigu būtumėte nubaudę jį 
mirtimi, jis būtų galėjęs tapti kankiniu, bet žmogus 
beprotnamyje, vapaliojantis kažką apie įsivaizduojamą 
organizaciją, yra viso labo apgailėtinas. Oksfordas šventai 
tikėjo, kad „Jaunoji Anglija“ egzistuoja. Jis tikėjo, kad 
pistoletai, iš kurių šovė, užtaisyti. Bet jūsų agentai, duodami 
jam ginklus, pasirūpino, kad jie būtų užtaisyti vien paraku ir 
kamšalu - kad negalėtų sužeisti Jos Didenybės. Ji nieko 
nežinojo apie sąmokslą, bet jos reakcija į pasikėsinimą puikiai 
tiko paruoštam scenarijui: ji įsakė vežikui ramiai važiuoti 
toliau. Ji baigė planuotą išvyką karieta į Haid Parką ir net 
aplankė savo motiną Belgreivijoje. Kokia narsi valdovė, - 
nusprendė žmonės, - stipri, nepalaužiama. Tuomet pasigirdo 
nuostabi žinia - paslaptis, kurią jūsų agentai atskleidė 
susijaudinusioms minioms: Jos Didenybė laukiasi, netrukus 
pasaulį išvys sosto paveldėtojas. Princas Albertas nebebuvo 
nepageidaujamas svetimšalis. Jis tapo galimo būsimojo 
valdovo tėvu. „Dieve, sergėk karalienę!“ - visur šaukė žmonės. 

- Tai, kad sakote šituos dalykus man į akis, įrodo, jog esate 
beprotis. Galėčiau įsakyti ištremti jus į Van Dimeno Žemę ar 
padaryti ką nors blogiau. 

- Suprantu, milorde. 


- Tai kodėl, rupūs miltai, nepaisote savo saugumo ir verčiate 
mane klausytis šių niekų? 

- Mano tikslas - padėti jums eiti naujas ministro pirmininko 
pareigas, milorde. 

- Neįsivaizduoju, kaip jūs man padedate. 

- Dėl to, ką darėte prieš penkiolika metų, karalienė šįvakar 
vos nebuvo nužudyta. 

- Ką?! - sušuko lordas Palmerstonas. 

- Jūs tikriausiai negalėjote to numatyti, bet likimai 
susikryžiavo taip, kad viltį praradęs berniukas airis atsidūrė 
vienoje erdvėje su Edvardu Oksfordu ir karaliene Viktorija. Ar 
Koliną Obrajeną būtų apėmęs toks nenumaldomas poreikis 
keršyti, jeigu jis nebūtų buvęs prie karalienės karietos, kai 
Edvardas Oksfordas šovė į ją iš dviejų pistoletų? Argi ne tą 
akimirką jo pyktis rado taikinį? Ar jis būtų žudęs lordą ir ledi 
Kosgrouvus, lordą ir ledi Grantvudus ir nežinia kiek dar kitų 
žmonių, jeigu jam pavyzdžio nebūtų parodęs Edvardas 
Oksfordas? Bet Oksfordas įkvėpė ne vien Koliną Obrajeną. Jis 
tapo įkvėpimo šaltiniu dar ir Džonui Fransiui, Džonui Viljamui 
Binui jaunesniajam ir Viljamui Hamiltonui - jie visi sakė, kad 
šauti į karalienę juos pastūmėjo Oksfordo pavyzdys. 

Lordas Palmerstonas pasimuistė ant kėdės. 

- Milorde, prieš penkiolika metų tam, kad išsaugotumėte 
monarchiją ir duotumėte Jos Didenybei laiko išmokti valdyti 
šalį, jūs nesąmoningai išjudinote jėgas, dėl kurių nuo tada ji 
per plauką nežuvo gerą dešimtį kartų. Arčiausiai mirties ji 
buvo šįvakar. Atėjau čia norėdamas jums priminti, kad jūs 
dabar turite ne vien milžinišką galią, bet ir dar didesnę 
pareigą įsivaizduoti savo veiksmų padarinius. 

- Jeigu sutikčiau su jūsų logika, nedaryčiau nieko. 


- Taip, absoliuti valdžia užkrauna didžiausią naštą. 

De Kvinsis atsistojo. 

- Milorde, aš niekados nepasakysiu niekam nė žodžio apie šį 
pokalbį. Galvokite apie mane kaip apie rečiausią iš savo 
pažįstamų žmonių. 

- Rečiausią? Nesuprantu. 

De Kvinsis gurkštelėjo iš tinktūros buteliuko. 

- Esu vienintelis jūsų kada nors sutiktas žmogus, kuris sau 
rūpi taip menkai, kad mielai sako jums absoliučią tiesą. 


Emilė ištinusiais krumpliais sėdėjo tarp Bekerio ir Rajano. 
Vyrai ilsėjosi ant lovų lordo Palmerstono rūmų palėpės tarnų 
kambarėlyje. 

Bekerio galva buvo storai sutvarstyta, Rajanas nejudėjo, 
stengdamasis nepatempti iš naujo susiūtos pilvo žaizdos. 

- Rodos, netoli pasistūmėjom nuo ten, kur buvom prieš 
septynias savaites, - prašneko Emilė. 

- Ne, blogiau, - Bekeris susiraukė - taip skaudėjo galvą. - 
Mes žengėm žingsnį atgal. 

Šalia Emilės sėdintis jos tėvas ištiesė Bekeriui tinktūros 
buteliuką. 

- Gurkšnelis apmalšins jums skausmą. 

- Nereikia, tėti, - sudraudė Emilė. 

- Musų sužeidimai bent jau davė naudos: judu su tėčiu 
paklausėte daktaro Snou siūlymo ir nusprendėte likti Londone 
kiek ilgiau, kad padėtumėt mudviem vėl atsistoti ant kojų, - 
kalbėjo Rajanas. 

Emilė susilaikė nenusišypsojusi. 

- Dėkoti reikia lordui Palmerstonui - už tai, kad ir toliau rodo 
svetingumą, - tarė de Kvinsis. 


Emilė papurtė galvą. 

- Jis taip elgiasi ne iš dosnumo. Jo tikslas - laikyti mus prie 
savęs. Atrodo, jis nuolatos nerimauja, kad mes žinom kai ką, 
ko neturėtume žinoti. 

- Nenumanau, kas tai galėtų būti, - prisipažino de Kvinsis. 

Tarpduryje pasirodė aukštas, liesas vyras, už jo - lordas 
Palmerstonas. 

- Jūsų Kilnybe! - sušuko Emilė atsistodama ir paskubomis 
padarydama tūpsnį. 

Princas Albertas linktelėjo. 

- Inspektoriau Rajanai, prašyčiau nemėginti stotis. Jūs, 
detektyve seržante Bekeri, taip pat. Lordas Palmerstonas 
pasiūlė, kad jūs nuliptumėte į apačią su manim susitikti, bet aš 
nusprendžiau, kad dėl sužeidimų jums bus sunku tai padaryti, 
todėl pats atėjau pas jus. 

- Mums didžiulė garbė, jūsų Kilnybe, - tarė Rajanas. 

Princas smalsiai apsidairė. Asketiška tarnų gyvenamoji 
aplinka jam neabejotinai buvo menkai pažįstama. 

- Ar patogiai jaučiatės šiame kambarėlyje? Galėčiau 
pasirūpinti, kad jus perkeltų į rūmus. 

- Jūsų Kilnybe, šis kambarėlis tik laikinas, - patikino princą 
lordas Palmerstonas. - Mano pavaldiniai ruošia jiems 
didesnius kambarius. Panelei de Kvinsi ir jos tėvui taip pat, - 
paskubomis pridūrė. - Jie čia laukiami svečiai. 

- Jos Didenybė džiaugsis tai išgirdusi. Atėjau čia asmeniškai 
pakviesti jus visus į vakarienę rūmuose, kai tik geriau jausitės. 
- Vakarienė Bakingamo rūmuose... - nusistebėjo Bekeris. - 

Gaila, kad mano tėvų nebėra tarp gyvųjų ir jie to negirdi. 

- Mes taip pat ketiname deramai jus visus pagerbti, bet, 

kaip sako lordas Palmerstonas, šiuo kritiniu karo laikotarpiu 


negalime skelbti, kad buvo kėsintasi į Jos Didenybės gyvybę, - 
idant nesusidarytų įspūdis, kad ji pažeidžiama. Tai galėtų 
sukelti kitų grėsmių. Mes rasime kitą būdą jums atsilyginti. 

- Atlygio nereikia, Jūsų Kilnybe, - tarė Rajanas. - Jūsų, Jos 
Didenybės ir jūsų šeimos saugumas - pakankamas atlygis. 

- Inspektoriau Rajanai, jūs galėtumėte būti politiku, - 
sukikeno princas Albertas. 

Tada ir Rajanas sukikeno, bet susiraukė ir vėl susiėmė už 
susiūtos žaizdos. 

- Kalbant apie panelę de Kvinsi, jokiu atlygiu neįmanoma 
įvertinti mūsų dėkingumo už tai, kad išgelbėjo sūnui gyvybę. 
- Aš tik pasiklioviau nuojauta ir priderinau prie jos tai, ką 

daryti mokė mane daktaras Snou, Jūsų Kilnybe. 

- Aš įvertinau greitą jūsų mąstymą ir kokie praktiški jūsų 
blumeriai. Jeigu būtumėte segėjusi krinoliną, nebūtumėte 
spėjusi pasirūpinti mano sūnumi. Atsidėkodamas atnešiau 
jums štai ką. 

Jis padavė Emilei voką. 

Kai Emilė jį atplėšė ir perskaitė žinutę, sąmyšis jos veide 
virto nuostaba. 

- Daktaras Snou mums pranešė, kad jūs ketinate kreiptis į 
Florenciją Naitingeil norėdama išmokti slaugyti ligonius, - 
tarė princas Albertas. 

- Norėdama išmokti slaugyti ligonius? - nustebo Rajanas. 

- O taip, - atsakė Bekeris. - Mudu su Emile ilgai apie tai 
kalbėjomės. 

- Kada judu radote laiko apie tai kalbėtis? Kai aš rizikavau 
gyvybe Septynių Saulės Laikrodžių kovyne? 

- Panele de Kvinsi, mudu su Jos Didenybe nusprendėme: 
jeigu jūs siekiate, kad moterys turėtų pasirinkimo laisvę, jums 


turi būti suteikta ši galimybė, - kalbėjo toliau princas 
Albertas. - Mes žinome, kad jūsų išgalės ribotos. Jei 
nuspręsite mokytis slaugytojos profesijos, norime parūpinti 
jums stipendiją, knygas, apdarus ir būstą rūmuose. Dar 
turėčiau paminėti maistą. Manau, esame neblogai susipažinę, 
taigi galiu pasakyti, kad girdėjau, kaip jums gurgė pilvas per 
vakarienę aną vakarą. 

- Netekau žado, Jūsų Kilnybe. 

- Jai tai atsitinka taip pat retai kaip jos tėvui, - sumurmėjo 
lordas Palmerstonas. 

- Svarstykite, kol apsispręsite, ar to norite, taip ilgai, kaip 
pageidausite, - tarė princas Albertas. - Sunkumų, žinoma, kils. 

- Kaip žino Šonas, Džozefas ir mano tėtis, sunkumų aš 
nebijau. - Nors skaudėjo krumplius, ji suėmė delnus Bekeriui 
ir Rajanui. Tada nusišypsojo tėvui, ir akis ėmė gelti ašaros. - 
Tačiau kol kas neįsivaizduoju, kad būsiu atskirta nuo šių trijų 
svarbiausių man šiame pasaulyje žmonių. 


- Kuo tu vardu? 

- Džonatanas. 

- Gerai, kad ne Džonas ar Džonis. 

Gatvės laikraščių pardavėjas įsitempė lyg pagal komandą 
„ramiai“. 

- Taip, man buvo paaiškinta: jeigu noriu, kad žmonės mane 
gerbtų, turiu sakyti tikrąjį savo vardą. Čia jūs, pone? Balsas 
lyg ir pažįstamas, bet be barzdos jūsų nepažinau. 

- Šįvakar turėtume susitikti. 

- Taip, Senajame Žvirgždo skersgatvyje Vopingo rajone. 

- Pasakyk kitiems, kad aš neateisiu. Daugiau neateisiu į 
jokius kitus mūsų susitikimus. 


- O kaip „Jaunoji Anglija“, pone? Kas mūsų laukia? Jūs 
pažadėjot, kad mes nusmukdysim turtuolius iki mūsų lygmens! 

- Arba pakilsime iki jų. Gal šie pinigai padės jums pakilti. 
Nunešk juos grupei. Padalyk po lygiai. Jų ilgai užteks. 

- Bet „Jaunoji Anglija“... 

- „nebeegzistuoja. 


Viljamo Raselo laiškas 
1855 m. kovo 9 d. 


Gerbiamas p. de Kvinsi, 

neturiu Jūsų adreso, todėl siunčiu šį laišką detektyvui 
seržantui Bekeriui, su kuriuo susipažinau penktadienio 
vakarą, - jį, neabejoju, prisimenate. Manau, jo, kaip 
Skotland Jardo seklio, sumanumas leis jam Jus surasti. 
Karinio saugumo sumetimais, negaliu konkrečiai nurodyti, 
kur esu. Pakanka pasakyti, kad grįžau į Krymą, į patį naujo 
sąjungininkų pajėgų puolimo sūkurį. Ankstesnių įvykių 
smulkmenas rasite mano pranešimuose „The Times“, čia 
jų nekartosiu. Šio laiško tikslas yra asmeniškas, bet, 
saugumo sumetimais, ir toliau rašysiu nekonkrečiai. 
Tikiuosi, kad prabėgus keleriems metams ar daugiau, 
vieną dieną galėsiu aprašyti tragišką istoriją, kurią 
sužinojau tą siaubingą penktadienio vakarą. 

Nutiko keistas dalykas - lyg būčiau išvydęs vaiduoklį. 
Nors neturiu pagrindo tikėti, kad žmogus, kurio negaliu 
įvardyti, negyvas, nuo to man ne mažiau šiurpu. Prieš 
savaitę, prasidėjus puolimui, nusigavau taip arti 
grumtynių, kaip tik išdrįsau. Mano dėmesį patraukė vienas 


žmogus. Jis kovėsi su stulbinančiu įniršiu; išnaudojęs visus 
savo šaudmenis, imdavo kritusių kareivių muškietas, 
naudojo jų šaudmenis, be perstojo puolė klampiais šlaitais, 
badė durklu ir žudė, žudė. Jis kėlė nuostabą nuožmumu. 
Praleidau Kryme beveik metus ir per tą laiką mačiau vos 
vieną kitą vyrą, rodantį tokį nepermaldaujamą ryžtą. 
Beveik galėčiau pavadinti jį barbarišku. Jūs žinote, apie ką 
aš kalbu. Stebint šį karį prieš savaitę, paskui kitą dieną ir 
dar kitą, panašumas tarp jųdviejų vis labiau ryškėjo, kol 
galop susimąsčiau, ar čia ne tas pats žmogus. 

Stebėjau jį tik iš tolo. Šis vyras barzdotas, anas buvo 
švariai nusiskuteęs, tad negaliu būti tikras. Juodu to paties 
ugio ir svorio, tos pačios nesustabdomos eisenos. 
Klausinėjau karininkų, bet nė vienas negalėjo pasakyti 
man, kas jis ar iš kokio dalinio. Gal jis pats vienas. 
Mūšiuose kiek įmanydamas stengiausi nepaleisti jo iš akių 
ir laikytis kuo arčiau jo, nors baugino priešo kulkos ir 
artilerijos sviediniai. 

Tačiau vakar man pavyko atsidurti taip arti, kad jis mane 
pastebėjo. Ne tik pamatė - sureagavo mane išvydęs, todėl 
ir manau, kad tai tas pats žmogus. Jis žengtelėjo 
atatupstas nustebes ir net sunerimęs. Nors buvau už šimto 
pėdų, mačiau, kaip jam akys iššoka ant kaktos mane 
pažinus. Jis bemat nusigręžė ir dingo parako dūmų 
gaubiamų karių maišatyje. 

Gal tai tik mano vaizduotė. Šiaip ar taip, kaip Jūs 
mėgstate sakyti, tikrovių yra daug. Baimindamasis, kad 
galiu išblaškyti jam dėmesį ir jis mūšyje taps 
nerūpestingas, pasitraukiau atgal ir vėl žiūrėjau tik iš tolo. 
Bet tai jis, dabar esu tuo tikras. Stebėdamas jo tūžmą, 


negaliu pasakyti, ar jis puola priešą, ar vaizduotėje vėl 
naikina žmones, atsisakiusius padėti jo motinai, tėvui ir 
seserims, ar iš tikrųjų jo neapykanta nukreipta į save. 
Šiaip ar taip, jį graužte graužia kažkoks įniršis ir jis tikrai 
ilgai taip neištemps, nuolatos atsidengdamas prieš rusų 
ugnį tam, kad įvykdytų savo kerštą. Bet gal jis kaip tik ir 
siekia atsidengti. Gal jo tikslas ir yra, kad priešas 
numaldytų jame siaučiantį įsiūtį. Jei taip, lemtis ar 
Visagalis nenori tenkinti to desperatiško jo troškimo, ir jis 
negailestingai žengia pirmyn, pasmerktas kesti kančias ir 
niekada nerasti ramybės. 

Pro žiūroną stebėjau, kaip patrankos sviedinys pataiko į 
šlaitą šalia jo ir sviedžia jį aukštyn, į visas puses žyrant 
akmenims, žemėms ir sviedinio skeveldroms. 
Neabejodamas, kad jis negyvas, apstulbęs žiūrėjau, kaip 
Jis rangosi tarp tikrai užmuštų kareivių. Jis netvirtai 
atsistojo, pakėlė savo muškietą ir nusvirduliavo į priekį. Iš 
dešinės rankos - neseniai jis apsimetė, kad ji sužeista, - 
sruvo kraujas. Kulkos išplėšė gabalus iš jo milinės 
rankovių ir šonų, tad iš jos liko skutai. Kitą kartą jį 
parbloškė ant žemės netoliese sprogusio patrankos 
sviedinio smūgio banga; jam pavyko atsistoti tik 
keturpėsčiomis, bet jis sugrabaliojo muškietą ir prisivertė 
slinkti į priekį, kol pagaliau susmuko. Sanitarams pavyko 
išnešti jį iš mūšio lauko. 

Sutemus nuėjau į didelę palapinę, kur laikinai 
priglaudžiami sužeistieji. Jais rūpinamasi minimaliai. 
Daugiausia ten laukiama, kuris mirs ar bus išgabentas į 
didelę Florencijos Naitingeil vadovaujamą karo ligoninę 
Turkijos žemyninėje dalyje, netoli Konstantinopolio. 


Tikėjausi su juo pasikalbėti ir patenkinti savo smalsumą, 
bet, kad ir kaip įdėmiai apžiūrinėjau vieną baisią lovą po 
kitos, jo neradau. Apibūdinau jį vienam chirurgui. Šis 
gerai jį prisiminė. Anot jo, kai vyras atgavo sąmonę, jis 
pareiškė, kad kiti sužeistieji labiau už jį nusipelno gydymo. 
Nekantriai sulaukęs, kol jam buvo sutvarstyta ranka, 
išskubėjo iš palapinės, mat sužinojo, kur reikia savanorių 
naktiniam puolimui. 

Išėjau iš palapinės, pažvelgiau į žvaigždes ir 
pasimeldžiau už jį. 


17 Snou (angl. snow) - sniegas. 
18 Angl. convent (tariama konvent). 
19 Sodas angliškai garden. 


BAIGIAMASIS ŽODIS 


Nauji opiomano nuotykiai 


De Kvinsis toliau gyvena prisiminimuose, tik veikiau 
kaip grožinės literatūros personažas negu tikras 
žmogus. 


Jorge Luisas Borgesas 


Savo romano „Žmogžudystė yra menas“ pabaigoje aiškinau, 
kad 2009 metais pasirodęs filmas „Sukūrimas“ apie Čarlzo 
Darvino nervų sistemos pakrikimą paskatino mane susidomėti 
"Tomu de Kvinsiu. Mylima Darvino duktė mirė jam rengiant 
„Rūšių atsiradimą“. Darvino žmona, pamaldi krikščionė, 
norėjo, kad jis mestų savo sumanymą, nes tikėjo, jog jo 
evoliucijos teorija duoda peno ateizmui. Jis sielvartavo, bet 
kartu jį graužė kaltė, nes bijojo, kad Dievas galėjo pražudyti jo 
dukrą šitaip įspėdamas jį mesti pradėtą darbą. 

Dėl pakrikusių nervų Darvinui nuolat skaudėdavo galvą, kilo 
skrandžio bėdų, tvaksėdavo širdis, kamuodavo silpnumas ir 
nemiga. Tais laikais, kai pasaulis dar nežinojo apie 
psichoanalizę, jo gydytojai glumo: jie negalėjo susieti šių 
simptomų su jokia jiems pažįstama liga. Filmo kulminacijoje 
draugas spėja, kokia gali būti tikroji jo ligos priežastis. Jis 


sako: „Žinai, Čarlzai, tokie kaip de Kvinsis mano, kad mums 
daro poveikį mintys ir emocijos, kurių mes nežinome turintys.“ 

Mintis panaši į Froido, bet „Sukūrimo“ veiksmas vyksta 
devyniolikto amžiaus šeštojo dešimtmečio viduryje, o Froidas 
savo teorijas išplėtojo tik paskutiniame to amžiaus 
dešimtmetyje. Man parūpo, ar Darvino draugo žodžiai - 
anachronizmas, ar de Kvinsis išties pralenkė Froidą? 

Likusią filmo dalį prisimenu kaip neryškią dėmę. 
Nekantravau, kada jis pasibaigs, kad galėčiau parskubėti prie 
savo senų koledžo vadovėlių ir sužinoti daugiau apie de Kvinsį, 
kuriam mano devyniolikto amžiaus anglų literatūros dėstytojai 
skyrė visiškai menką dėmesį, nes buvo nusistatę prieš liūdnai 
pagarsėjusius 1821 m. išleistus jo memuarus „Anglo 
opiomano išpažintis“. 

Ta knyga buvo pirmas literatūros kūrinys, nagrinėjantis 
priklausomybę nuo narkotikų, bet sužinojau, kad de Kvinsis 
buvo pirmas toli gražu ne vien šiuo atžvilgiu. Jis išrado 
terminą „pasąmonė“ ir išties pralenkė Froido psichoanalizės 
teorijas ne vienu dešimtmečiu. Be to, jis sukūrė tai, ką pats 
pavadino psichologine literatūros kritika, garsioje esė „Apie 
beldimą į vartus „Makbete“. jo susižavėjimas 1811 m. 
žmogžudystėmis Ratklifo plente, pirmomis paviešintomis 
masinėmis žmogžudystėmis Anglijos istorijoje, paskatino jį 
parašyti „Prierašą „Žmogžudystei kaip vienai meno rūšių“; 
šiame veikale jis taip gyvai atkuria tuos nusikaltimus, kad 
sukurė tikrojo nusikaltimo žanrą. Jis parašė stulbinamai 
intymias esė apie savo draugus Verdsvertą ir Kolridžą, šitaip 
padėdamas jiems susikurti reputaciją. Jis padarė įtakos 
Edgarui Allanui Poe, šis savo ruožtu įkvėpė serą Artūrą Konan 
Doilį sukurti Šerloką Holmsą. 


Taip susižavėjau, kad kaip Alisa Stebuklų šalyje įkrito į 
triušio olą, taip aš įgriuvau į karalienės Viktorijos laikus. Iki tol 
romanus rašiau daugiausia apie bendraamžius amerikiečius. 
Kad persikelčiau į kitą vandenyno pusę ir grįžčiau pusantro 
šimtmečio į praeitį, reikėjo surinkti medžiagos, kurios turbūt 
užtektų gauti daktaro disertacijai apie devyniolikto amžiaus 
Londoną. Kelerius metus skaičiau vien knygas, susijusias su 
tuo miestu ir tuo laikotarpiu. Tos rūko gaubiamos gatvės 
(mano kabinete kabo didelis devyniolikto amžiaus šeštojo 
dešimtmečio Londono žemėlapis) dažnai man atrodė 
tikroviškesnės negu tai, kas vyksta aplinkui. 

Vienas mano tikslų buvo įsitikinti, kiek glaudžiai faktus 
galima derinti su pramanais. Pavyzdžiui, šioje knygoje dviejų 
pūgų aprašymas paremtas laikraščių pranešimais apie 
neįprastai žvarbų žiemos orą, užgriuvusį Londoną 1855 m. 
vasario pradžioje. Taigi bjauriuosius Londono rūkus, kuriuos 
aprašiau knygoje „Žmogžudystė yra menas“, gavau galimybę 
pakeisti snygiu. 

Dėl pribloškiančių Viljamo Raselo pranešimų iš Krymo 
Didžiosios Britanijos vyriausybė išties žlugo 1855 m. sausio 30 
dieną, antradienį. Sekmadienį, vasario 4 dieną, karalienė 
Viktorija išties nenoromis paprašė lordą Palmerstoną tapti 
ministru pirmininku, ir po dviejų dienų jis pradėjo eiti šias 
pareigas, kaip čia ir rašau. 

Bedlamo koridoriai išties buvo puošti narveliais su 
paukščiais. Džėjaus gedulo reikmenų sandėlis iš tikrųjų 
egzistavo. Nelaimingas atsitikimas čiuožykloje ant Šv. Jokūbo 
parko tvenkinio pagrįstas 1853 m. žurnalo pasakojimu, kaip ir 
istorija berniuko, kuris užsidirbdavo vieną kitą pensą Kovent 
Gardeno turguje neprileisdamas prie vežimų vagių, kol 


ūkininkai išnešiodavo savo daržoves. Karalienės Viktorijos 
vakarienės valgiaraštis paimtas iš „Ponios Biton namų 
tvarkymo knygos“, to meto socialinio etiketo žinyno, turėjusio 
tokią didžiulę įtaką, kad juo tikriausiai vadovavosi ir karalienės 
virėjai. Smuklininkai iš tikro samdydavosi gėrimų „daktarus“ 
džinui ir alui skiesti, ir šie naudodavo mano pateiktus 
receptus. Žiurknuodžių išties buvo dedama į žalius audeklų 
dažus. Bažnyčiose tikintieji sėdėdavo mano aprašomose 
klauptų kabinose. Parapijiečiai jas nuomodavosi; vartelius į jas 
jiems atrakindavo raktininkai. Turtingi parapijiečiai kartais 
pakabindavo savo kabinose užuolaidas ar portjeras. 

Lordo Palmerstono rūmai tiesiai priešais Žaliąjį parką 
tebestukso. Kadaise žinomi kaip Kembridžo namai (mat 
priklausė Kembridžo hercogui), šiandien jie - vienintelis 
pastatas Pikadilio kelyje, stovintis atokiai nuo gatvės ir turintis 
pusapskritimio formos prievažą. Po lordo Palmerstono mirties 
1865 metais rūmus įsigijo Karinio jūrų laivyno ir kariuomenės 
klubas. Jis iškabino prie vartų ženklus ĮVAŽIUOTI ir 
IŠVAŽIUOTI nukreipti atvykstančioms ir išvykstančioms 
transporto priemonėms. Dėl to šį pastatą imta pravardžiuoti „Į 
ir Iš klubu“. Nuo paskutinio dvidešimto amžiaus dešimtmečio 
nenaudojamas pastatas buvo užleistas. 2011-aisiais du 
turtingi broliai pranešė ketiną už 214 milijonų svarų jį 
atnaujinti ir paversti brangiausiu gyvenamuoju pastatu 
Londone, bet 2014 m. pradžioje remontas dar nebuvo 
prasidėjęs ir atrodė, kad po rūmus klaidžioja lordo 
Palmerstono vėlė. 

Komisaras Meinas išties gyveno Belgreivijos rajono Česterio 
aikštės kvartale. Šis prabangus Londono rajonas pavadintas 
ne operetėje minimos Europos šalies vardu. Jis kilęs iš šį 


rajoną apstačiusios aristokratiškos Belgreivų šeimos 
pavardės. Prašmatnūs baltai tinkuoti jo namai bendromis 
sienomis galėjo varžytis su Meifero pastatais, tik turėjo tą 
pranašumą, kad gatvės čia buvo platesnės. Šiandien daugelyje 
rajono pastatų įrengtos ambasados. 

Šv. Jokūbo bažnyčia tebestovi, nors per Antrąjį pasaulinį 
karą smarkiai nukentėjo. Apsilankęs šioje nuostabioje, bet 
paprastoje bažnyčioje pietrytinėje Meifero dalyje, pasijusi lyg 
nukeliavęs į praeitį. Matydamas pro aukštus langus 
sklindančią šviesą suprasi, kodėl serui Kristoferiui Renui ši 
bažnyčia patiko labiau negu kuri nors kita jo paties 
suprojektuota, tarp jų ir Šv. Pauliaus katedra. 

Kapinės prie Šv. Onos bažnyčios Soho rajone irgi 
tebeegzistuoja. Kolinas Obrajenas įsivaizduoja, kad ten buvo 
palaidoti jo artimieji. Kapinės iškilusios virš gatvės, nes 
karalienės Viktorijos valdymo laikotarpiu vis daugiau 
numirėlių buvo laidojami vienas ant kito. Kartais duobkasiai 
šokinėdavo ant ankstesnių palaikų, kad padarytų vietos 
naujiems. Jeigu norite pamatyti daugelio šiame romane 
minimų vietų nuotraukas, prašom aplankyti mano svetainės 
www.davidmorrell.net arba www.mulhollandbooks.com dalį 
Inspector of the Dead. 

Kaip dar vieną mano mėginimo sieti faktus su pramanais 
pavyzdį, pasakysiu, kad vienintelė mano išsigalvota 
smulkmena apie Tomą de Kvinsį - neva 1855-aisiais jis buvo 
Londone. Iš tikrųjų tuo metu jis buvo Edinburge. Visos kitos jo 
biografijos dalys yra pagrįstos faktais: mirusios seserys, 
bažnytinis kompleksas Edinburge, kur slėpėsi nuo skolų 
išieškotojų, Glazgo observatorija - ten jis irgi nuo jų 
slapstėsi, - nenusisekusi draugystė su Verdsvertu, opijaus 


sukelti sapnai apie sfinksus ir krokodilus, metus nelaisvėje jį 
laikęs būsto savininkas, atsitiktinis susitikimas su karaliumi 
Jurgiu III ir melas, neva jo giminė kilusi iš didikų dar nuo 
Vilhelmo Užkariautojo laikų, ir tai, kad rašydamas dažnai 
palinkdavo virš žvakių ir užsidegdavo plaukus... Sąrašas vos 
ne begalinis. Be to, į de Kvinsio dialogus įtraukiau daugybę 
citatų iš jo kūrinių. Aš taip juo susižavėjau, kad kažkelintą 
kartą iš naujo perskaitęs tūkstančius jo kūrybos puslapių 
ėmiau jaustis, lyg būčiau jo dvasios mediumas. 

Forma turėtų atitikti turinį. „Mirusiųjų inspektoriuje“ 
panaudota daug karalienės Viktorijos eros literatūros 
elementų. Šiuolaikiniuose romanuose beveik nerasi trečiuoju 
asmeniu kalbančio visažinio, bet devyniolikto amžiaus 
romanuose jam buvo teikiama pirmenybė (paimkime, 
pavyzdžiui, Dikenso „Pasakojimo apie du miestus“ ir „Nykiųjų 
namų“ pradžią). Tada į priekį galėdavo žengti objektyvus 
pasakotojas ir viską paaiškinti. Ši priemonė praverčia 
aiškinant karalienės Viktorijos laikų gyvenimo sudedamąsias 
dalis, kurios antraip glumintų šiuolaikinį skaitytoją. Atsisakiau 
dar vieno šiems laikams įprasto rašymo metodo, kalbėjimą 
trečiuoju asmeniu suderindamas su pirmojo asmens rašomu 
dienoraščiu ar laišku. Šiandien toks derinys retai naudojamas, 
bet karalienės Viktorijos laikų romanuose jis buvo įprastas. 
Devyniolikto amžiaus rašymo būdų pritaikymas siekiant 
vaizdingai aprašyti to šimtmečio Londoną suteikė laisvės 
pojūtį - senos priemonės staiga ėmė atrodyti kaip naujos. 

„Mirusiųjų inspektorius“ - manoji specifinio karalienės 
Viktorijos laikų romano versija. Trileriui, kokį mes jį žinome, 
pradžią davė devyniolikto amžiaus vidurio romanai, kuriuos 
smerkiantys kritikai pavadino sensacijų romanais. Iki tol 


trilerių veiksmas dažniausiai vykdavo nuošaliose vietovėse 
senais laikais; tose knygose žvangėdavo grandinės, pilis 
košdavo skersvėjai. Tačiau sensacijų romanų rašytojai 
suteikdavo artumo tiems jauduliams leisdami suprasti, esą tie 
labai tikroviški siaubai vyksta šią akimirką, puikiai 
pažįstamose Londono vietose, pro kurias skaitytojai praeina 
kasdien. 

Kiti ankstesni tradiciniai trileriai, žinomi kaip Naujųjų Vartų 
romanai, vaizduodavo vagių ir žmogžudžių žygius žemesniųjų 
sluoksnių atstovų aplinkoje. Geriausias pavyzdys ir vėl 
Dikensas: „Oliveris Tvistas“. Tačiau sensacijų romanų autoriai 
leido suprasti, esą žiaurūs nusikaltimai daromi ne vien 
lūšnynuose, bet ir tariamai respektabiliuose vidurinės ar 
aukštesnės klasės namuose. Ši idėja siutino intelektualius 
kritikus, tvirtinančius, kad turtai, išsilavinimas ir geras 
išsiauklėjimas - priešnuodis nedoriems ketinimams. 

Pirmas garsus sensacijų romanas buvo Wilkie Collinso 
„Moteris baltais drabužiais“ (1859-1860); jame aprašyti į 
pavojų patekusios moters siaubai sukėlė pirkimo maniją. 
Žmonės puolė pirkti tokių dalykų kaip rašomasis popierius, 
kvepalai, drabužiai ir natos su „Moters baltais drabužiais“ 
atributika. Žmonės duodavo savo augintiniams ir vaikams 
knygos veikėjų vardus. Kiti du romanai padėjo įsitvirtinti šiam 
naujam žanrui: Ellen Wood „Rytų Linas“ (1861) ir Mary 
Elizabeth Braddon „Ledi Odli paslaptis“ (1862). Nors po 
septintojo dešimtmečio W. Collinso ir E. Wood populiarumas 
sumažėjo, M. E. Braddon (mano mėgstamiausia iš šio trejeto) 
karjera sėkmingai tęsėsi iki šimtmečio pabaigos. 

Sensacijų romanuose pirmenybė buvo tiekiama tokioms 
temoms kaip beprotystė, piromanija, dvipatystė, sutuoktinių 


neištikimybė, nuodijimas, prievartinis įkalinimas, 
beprotnamiai, tapatybės vagystės, piktnaudžiavimas 
narkotikais ir alkoholikų smurtas. De Kvinsio „Anglo opiomano 
išpažintis“ - ankstyvos sensacijų literatūros pavyzdys. jo 
„Prierašas „Žmogžudystei kaip vienai meno rūšių“ iliustruoja 
šio Zanro pradžią, kaip ir apysakos „Namų sugriuvėlis“ ir 
„Keršytojas“ - jų elementus panaudojau šioje knygoje. 
Viename pirmųjų detektyvinių romanų „Mėnulio akmuo“ 
(1868) W. Collinsas pripažįsta savo literatūrinę skolą de 
Kvinsiui - panaudoja „Anglo opiomano išpažintį“ paslapčiai 
išaiškinti. Dėl W. Collinso de Kvinsiui justos pagarbos 
nesusilaikiau ir pasiskolinau iš jo „Mėnulio akmens“ vieną 
veiksmo vietą - „Laimės rato“ smuklę Kranto skersgatvyje, kur 
įvyksta svarbus šio romano incidentas. 

Gausūs pasikėsinimai į karalienę Viktoriją nėra išgalvoti. Po 
Edvardo Oksfordo karalienę puolė Džonas Fransis, Džonas 
Viljamas Binas jaunesnysis, Viljamas Hamiltonas ir Robertas 
Fransis Peitas. Iš tikrųjų būta ir šešto potencialaus žudiko, tik 
jis kėsinosi į karalienės gyvybę ne 1855-aisiais, kaip mano 
vaizduotėje, o 1872-aisiais. Septintas vyras šovė į jos karietą 
1882-aisiais, jai išvažiuojant iš Vindzoro geležinkelio stoties. 

Nors Viktorija liko gyva net po tiek išpuolių, jos gyvenimas iš 
esmės baigėsi likus dviem dešimtmečiams iki mirties. 1861 m. 
lapkritį princas Albertas susirgo, kaip iš pradžių atrodė - 
gripu. Kai jį vis labiau ėmė krėsti karštinės drebulys, jam buvo 
diagnozuota vidurių šiltinė. Kelias savaites prasikankinęs, jis 
mirė Vindzoro pilyje gruodžio 14 dieną, apsuptas artimųjų ir 
draugų. Per dvidešimt vienus santuokos su karaliene Viktorija 
metus jo populiarumas tai augo, tai menko. Tarsi mėgindama 
išpirkti kaltę už tuos nepagarbos laikotarpius, tauta pradėjo 


gedulo maratoną, trukusį ne įprastus vienus metus, bet ištisą 
dešimtmetį, per kurį bendruomenės pastatė jam 
nesuskaičiuojamą daugybę paminklų. 

Karalienė Viktorija sielvartavo ne metus ar dešimtmetį, o 
ištisus keturiasdešimt metų. Ji užsidarė Vindzoro pilyje ir retai 
buvo matoma viešumoje - nebent tik atidengiant naują 
paminklą Albertui. Ji visados vilkėdavo juodai ir dažnai 
užsukdavo į kambarį, kuriame mirė princas; ji rūpinosi, kad 
viskas būtų išsaugota taip, kaip paliko jis, net liepdavo kasdien 
keisti patalynę ir kas rytą atnešti karšto vandens skutimuisi. 
Pamiršusi jaunystės ketinimus, ji nutolo nuo savo pavaldinių 
kaip ir jos pirmtakai. 

Nesama įrodymų, kad Edvardas Oksfordas buvo sąmokslo 
prieš karalienę sraigtelis, bet skaitydamas įvairius 
pasakojimus apie pasikėsinimą supratau, kad įvykius galima 
aiškinti dvejopai. Nežinia, kas iš tikrųjų tada įvyko, bet po 
dvidešimt vienų įkalinimo metų - iš pradžių Bedlame, paskui 
Brodmuro nusikaltėlių beprotnamyje, jo gydytojai įtikino 
valdžią, kad jis psichiškai sveikas. Jie tvirtino, esą jis naudingai 
praleido laiką nelaisvėje: išmoko graikų, lotynų, ispanų, italų, 
vokiečių ir prancūzų kalbų. Be to, išmoko žaisti šachmatais ir 
tapyti - net uždirbo 60 svarų už savo paveikslus. 

Galimas daiktas, karalienė Viktorija sutiko su valdžios 
rekomendacija paleisti Oksfordą į laisvę todėl, kad naujieji jo 
namai - Brodmuro beprotnamis - buvo netoli Vindzoro pilies. 
Gal ji įsivaizdavo, kad jis iš ten pabėgs ir atsėlinęs per mišką 
vėl ją užpuls. Oksfordas buvo paleistas su sąlyga, kad išvyks iš 
Anglijos ir niekada į ją nebegrįš. 1867-aisiais, praėjus daugiau 
kaip dvidešimt penkeriems metams nuo pasikėsinimo į 
karalienę, jis išplaukė į Australiją. Ten įsikūrė Viktorijos 


valstijos Melburno mieste - dviguba ironija, mat ministro 
pareigas tuo metu, kai jis šovė į Viktoriją, ėjo Melburnas. Jis 
vedė ir tapo žurnalistu alegorišku Džono Frimano2Ū 
slapyvardžiu. Niekas, net jo žmona, nesužinojo apie gėdingą jo 
praeitį. Mirė 1900-aisiais, sulaukęs septyniasdešimt 
aštuonerių. Viktorija mirė metais vėliau. Neįtikėtinas jos 
šešiasdešimt vienų metų valdymas tapo ištisa era. 


20 Freeman - pažodžiui „laisvas žmogus“ (angl.). 


PADĖKA 


Esu dėkingas de Kvinsio biografams Grevelui Lindopui 
(„Opiomanas: Tomo de Kvinsio gyvenimas“) ir Robertui 
Morrisonui („Anglų opiomanas: Tomo de Kvinsio biografija“). 
Jų erudicijai prilygsta ir jų kilnumas atsakant į mano 
klausimus bei vadovavimas kelionėje po de Kvinsio pasaulį. 

Grevelas Lindopas tapo mano gidu tiesiogine šio žodžio 
prasme. jis lydėjo mane po de Kvinsio vietoves Mančesterio 
mieste (ten de Kvinsis gimė), Grasmiro kaime Ežerų krašte (de 
Kvinsis gyveno Balandžio kotedže išsikėlus iš jo Verdsvertui). 
R. Morrisonas atsiuntė man daugybę de Kvinsio parašytų 
veikalų ir dokumentų, kurių man pačiam nepavyko gauti ir 
kurie buvo nepaprastai vertingi kaupiant medžiagą apie de 
Kvinsį. Kartais mes apsikeisdavome elektroniniais laiškais 
kelis kartus per dieną. 

Istorikė Judith Flanders maloniai atsakė į mano klausimus ir 
davė patarimų. Jos knygos apie karalienės Viktorijos laikų 
kultūrą, ypač „The Victorian House“ („Karalienės Viktorijos 
laikų namas“), „The Victorian City“ („Karalienės Viktorijos 
laikų didmiestis“) ir „The Invention of Murder (How the 
Victorians Reveled in Death and Detection and Created 
Modern Crime)“ („Žmogžudystės išradimas (Kaip karalienės 
Viktorijos laikų žmonės mėgavosi mirtimi bei detektyvo darbu 
ir sukūrė šiuolaikinį nusikaltimą“) labiausiai padėjo man 
suprasti devyniolikto amžiaus vidurio Londoną. Judith ne tik 


mokslininkė, bet ir romanistė („Writer's Block“) [ „Rašytojo 
kūrybinė krizė“ ], turinti retą humoro jausmą. 

Norintieji sužinoti daugiau apie karalienės Viktorijos 
užpuolikus gali paskaityti Paulo Thomaso Murphy'io „Shooting 
Victoria: Madness, Mayhem, and the Rebirth of the British 
Monarchy“ („Šūviai į Viktoriją: beprotystė, sąmyšis ir britų 
monarchijos atgimimas“). 

Vertingiausia knyga apie Krymo karą - Orlando Figeso „The 
Crimean War: A History“ („Krymo karo istorija“). 

Apie karalienę Viktoriją ir princą Albertą skaitykite Gillianos 
Gill „We Two: Victoria and Albert, Rulers, Partners, Rivals“ 
(„Mudu: Viktorija ir Albertas - valdovai, partneriai, varžovai“). 

Man taip pat labai padėjo šios knygos: Peterio Ackroydo 
„London: A Biography“ („Londonas: biografija“), Richardo D. 
Alticko „Victorian People and Ideas“ („Viktorijos laikų žmonės 
ir idėjos“), Anne Marie Beller „Mary Elizabeth Braddon: A 
Companion to the Mystery Fiction“ (Merė Elizabet Bredon: 
Palydovas į detektyvinę literatūrą“), Alfredo Roslingo Bennetto 
„London and the Londoners in the 1850s and 1860s“ 
(„Londonas ir londoniečiai devyniolikto amžiaus šeštajame ir 
septintajame dešimtmetyje“), Iano Bondesono „Oueen 
Victoria's Stalker: The Strange Case of the Boy Jones“ 
(„Karalienės Viktorijos persekiotojas: keista berniuko Džonso 
byla“), Marko Bostridge'o „Florence Nightingale“ („Florencija 
Naitingeil“), Davido Browno „Palmerston: A Biography“ 
(„Palmerstono biografija“), Jenniferės Carnell „The Literary 
Lives of Mary Elizabeth Braddon“ („Literatūriniai Merės 
Elizabet Bredon gyvenimai“), Beltono Cobbo „The First 
Detectives and the Early Career of Richard Mayne, Police 
Commissioner“ („Pirmieji detektyvai ir policijos komisaro 


Ričardo Meino karjeros pradžia“), Timo Pato Coogano „The 
Famine Plot: England's Role in Ireland's Greatest Tragedy“ 
(„Bado sąmokslas: Anglijos vaidmuo didžiausioje Airijos 
tragedijoje“), Heatheros Creaton redaguota „Victorian 
Diaries: The Daily Lives of Victorian Men and Women“ 
(„Viktorijos laikų dienoraščiai: kasdieniai Viktorijos laikų vyrų 
ir moterų gyvenimai“), Judithos Flanders „Consuming 
Passions: Leisure and Pleasure in Victorian Britain“ 
(„Nepasotinamos aistros: laisvalaikis ir malonumai karalienės 
Viktorijos laikų Anglijoje“), Alisonos Gernsheim „Victorian and 
Edwardian Fashion: A Photographic Survey“ („Viktorijos ir 
Edvardo mados: fotografinė apžvalga“), Ruthos Goodman 
„How to Be a Victorian“ („Kaip būti karalienės Viktorijos laikų 
žmogumi“), Winifredos Hughes „The Maniac in the Cellar: 
Sensation Novels of the 1860's“ („Maniakas rūsyje: 

XIX amžiaus septintojo dešimtmečio sensacijų romanai“), 
Steveno Johnsono „The Ghost Map: The Story of London's 
Most Terrifying Epidemic“ („Vaiduoklių žemėlapis: baisiausios 
Londono epidemijos istorija“), Petruso de Jono „De Ouincey's 
Loved Ones“ („Mylimi de Kvinsio žmonės“), Henry'io Mayhew 
„London Labour and the London Poor“ („Darbas Londone ir 
Londono vargšai“, amžininko pasakojimas, paskelbtas 1861- 
1862 m.), Sally'ės Mitchell „Daily Life in Victorian England“ 
(„Kasdienis gyvenimas Viktorijos laikų Anglijoje“), Chriso 
Payne'o „The Chieftain: Victorian True Crime through the 
Eyes of a Scotland Yard Detective“ („Vadeiva: tikri karalienės 
Viktorijos laikų nusikaltimai Skotland Jardo detektyvo 
akimis“), Lizos Picard „Victorian London“ („Viktorijos laikų 
Londonas“), Catherine'os Peters „The King of Inventors: A Life 
of Wilkie Collins“ („Išradėjų karalius: Vilkio Kolinzo 


gyvenimas“), Danielio Poolo „What Jane Austen Ate and 
Charles Dickens Knew“ („Ką valgė Džeinė Osten ir ką žinojo 
Čarlzas Dikensas“), Charles'o Manby Smitho „Curiosities of 
London“ („Londono keistenybės“, 1853 m. pasakojimas), 
Lyttono Strachey'io „Eminent Victorians“ („Įžymūs karalienės 
Viktorijos laikų žmonės“) ir „Oueen Victoria“ („Karalienė 
Viktorija“), Judithos Summers „Soho: A History of London's 
Most Colourful Neighbourhood“ („Sohas: Londono 
spalvingiausio rajono istorija“), Kate'ės Summerscale „The 
Suspicions of Mr. Whicher (A Shocking Murder and the 
Undoing of a Great Victorian Detective)“ („Pono Vičerio 
įtarimai (Šokiruojanti žmogžudystė ir didžio Viktorijos laikų 
detektyvo žlugimas“) ir „Mrs. Robinson's Disgrace: The 
Private Diary of a Victorian Lady“ (Ponios Robinson gėda: 
slaptas karalienės Viktorijos laikų damos dienoraštis“), 

F. M. L. Thompsono „The Rise of Respectable Society: A Social 
History of Victorian Britain 1830-1900“ („Respektabilios 
visuomenės iškilimas: socialinė Viktorijos laikų Britanijos 
1830-1900 m. istorija“), J. J. Tobiaso „Crime and Police in 
England 1700-1900“ („Nusikaltimai ir policija Anglijoje 1700- 
1900 m.“) ir Yvonne M. Ward „Censoring Oueen Victoria: How 
Two Gentlemen Edited a Oueen and Created an Icon“ 
(„Karalienės Viktorijos cenzūravimas: kaip du džentelmenai 
redagavo vieną karalienę ir sukūrė ikoną“). 

Visi „Tomo de Kvinsio raštai“ išleisti dvidešimt vienu tomu; 
juos redagavo Grevelas Lindopas. Robertas Morrisonas 
redagavo dvi mažesnes rinktines: „Confessions of an English 
Opium-Eater“ („Anglo opiomano išpažintys“) ir „Thomas de 
Ouincey: On Murder“ („Tomas de Kvinsis apie 
žmogžudystes“). Davido Wrighto redaguotoje „Thomas de 


Ouincey: Recollections of the Lakes and Lake Poets“ („Tomas 
de Kvinsis: prisiminimai apie Ežerų kraštą ir „Ežerų mokyklos“ 
poetus“) pateikiami atviri de Kvinsio prisiminimai apie Kol- 
ridžą ir Verdsvertą. 

Esu dėkingas už draugystę ir patarimus jane Dystel, 
Miriamai Goderich ir kitiems geriems žmonėms iš „Dystel č 
Goderich“ literatūros agentūros, ypač Laurenai E. Abramo, 
Mike'ui Hooglandui, Sharonai Pelletier ir Rachelei Stout. 

Taip pat esu skolingas puikiai leidyklos „Mulholland Books / 
Little, Brown“ komandai, ypač (abėcėlės tvarka) Reaganai 
Arthur, Pamelai Brown, Judithai Clain, Joshui Kendallui, Wesui 
Milleriui, Miriamai Parker, Michaelui Pietschui ir Ruthai Tross 
(Jungtinėje Karalystėje). 

Mano žmona Donna kaip visada davė puikių patarimų. Tik 
nepaprasta moteris gali būti rašytojo žmona. Esu jai dėkingas 
už ištisus kantrybės ir supratimo dešimtmečius - juk kasdien 
daug valandų virstu atsiskyrėliu. 

Apie autorių 


Davidas Morrellas gimė Kanadoje, Ontarijo provincijos 
Kičenerio mieste. Paauglystėje su didžiuliu susidomėjimu 
žiurėjo klasikinį televizijos serialą „66-tas greitkelis“ apie du 
jaunuolius, kabrioletu corvette keliaujančius po Jungtines 
Valstijas, ieškančius Amerikos ir norinčius pažinti patys save. 
Stirlingo Silliphanto serialo scenarijus, kuriame veiksmas 
neįprastai derinamas su idėjomis, padarė D. Morrellui tokį 
didžiulį įspūdį, kad jis nusprendė tapti rašytoju. 

Kito rašytojo - Ernesto Hemingvėjaus - kūrybos tyrėjo 
Philipo Youngo darbai paskatino D. Morrellą persikelti į 
Jungtines Valstijas. Ten jis studijavo pas Youngą Pensilvanijos 
valstijos universitete ir gavo Amerikos literatūros magistro ir 
daktaro laipsnius. Ten jis dar susipažino su gerbiamu 
mokslinės fantastikos rašytoju Williamu Tennu (tikroji pavardė 
Philipas Klassas). Šis išmokė D. Morrellą grožinės literatūros 
rašymo pagrindų. Rezultatas - „Pirmas kraujas“, naujoviškas 
romanas apie grįžusį iš Vietnamo veteraną, kamuojamą 
potrauminio streso. Jis įsivelia į konfliktą su miestelio policijos 
viršininku ir kariauja kaip Vietnamo kare, tik savaip. 

Šis šiuolaikinių veiksmo romanų „tėvas“ išėjo 1972-aisiais, 
kai D. Morrellas buvo Ajovos universiteto Anglų kalbos ir 
literatūros fakulteto profesorius. Ten jis dėstė nuo 1970-ųjų iki 
1986-ųjų, tuo pat metu rašydamas kitus romanus. Dažnas jų, 
tokie kaip klasikinė šnipų trilogija „Rožės brolija“ (jos 


pagrindu NBC buvo sukurtas labai gerų vertinimų sulaukęs 
mini serialas), „Akmens brolija“ bei „Nakties ir rūko sąjunga“, 
tapo itin populiarūs daugelyje šalių. 

Galiausiai D. Morrellas pavargo nuo dviejų profesijų ir 
atsisakė dėstytojo darbo, kad galėtų atsidėti vien rašymui. 
Netrukus penkiolikmečiam jo sūnui Matthew buvo 
diagnozuota reta kaulų vėžio forma ir 1987 metais jis mirė. Ši 
netektis temdo ne vien D. Morrello gyvenimą, bet ir kūrybą - 
jis parašo prisiminimus apie sūnų „Jonvabaliai“ ir romaną 
„Desperatiškos priemonės“, kurio pagrindinis veikėjas 
netenka sūnaus. 

„Švelnių manierų profesorius su kruvinomis vizijomis“, kaip 
jį pavadino vienas recenzentas, parašė per trisdešimt knygų. 
Tarp jų - tokie įtempto veiksmo trileriai kaip „Žmogžudystė 
yra menas“ ir „Šnipas, kuris atvyko Kalėdų“ (jo veiksmas 
vyksta Naujosios Meksikos Santa Fė mieste, kur gyvena 
autorius). D. Morrellas buvo nominuotas Edgaro, Niro, 
Anthony ir Macavity premijomsŽl: tris kartus apdovanotas 
garbinga Siaubo kūrinių rašytojų asociacijos Bramo Stokerio2ž 
premija. Tarptautinė trilerių rašytojų organizacija įteikė jam 
garbingą Trilerių meistro apdovanojimą. 

D. Morrello knygos išleistos 18 milijonų egzempliorių tiražu, 
išverstos į trisdešimt kalbų. Knygoje apie rašymą „Sėkmingas 
romanistas“ jis analizuoja, ko išmokęs per daugiau kaip 
keturis kūrybos dešimtmečius. Prašom aplankyti jį interneto 
svetainėje www.davidmorrell.net. Ten dar galite pamatyti 
"Tomo de Kvinsio ir jo dukters Emilės atvaizdus bei itin įdomias 
karalienės Viktorijos laikų vietas ir vietoves, minimas 
„Mirusiųjų inspektoriuje“. 


21 Edgaro (Edgaro Allano Poe garbei) premija skiriama JAV detektyvų rašytojų 
(Mystery Writers of America) draugijos; Niro premija, pavadinta Rexo Stouto 
veikėjo vardu, skiriama už meistriškus detektyvus; Anthony premija šitaip 
pavadinta Anthony Boucher, vieno JAV detektyvų rašytojų draugijos steigėjų, 
garbei; Macavity literatūrinė premija skiriama Tarptautinės detektyvų skaitytojų 
draugijos. 

22 Bram Stoker (1847-1912), airių rašytojas, labiausiai išgarsėjęs „Drakula“. 


